
Capitolul 1 . 
VALETUL DE TREFLA 


Tânărul poreclit Gregory Coco fu ridicat dintr-un şanţ al 
cartierului Lambeth din Londra; murise înainte ca sergentul din 
post, din strada Waterloo, care auzise împuşcăturile, să fi ajuns 
la fața locului. Noaptea era viforoasă, ningea; fusese, probabil, 
urmărit şi apoi împuşcat; nimeni însă nu fusese martor la 
această crimă. Când fu adus la morgă şi i se cercetară hainele, 
nu se găsi asupra lui decât o cutiuţă de tinichea conţinând un 
praf alb, ce se dovedi a fi cocaină, şi o carte de joc... valetu/ de 
treflă! 

Asociaţii săi îl botezaseră Gregory Coco fiindcă era 
cocainoman şi pentru că, printre robii beţiei reci, cocainei i se 
zice „coco”. Fusese jucător de cărţi şi tovarăş cu colonelul 
Boundary în câteva dintre afacerile acestuia. Asta era tot ce se 
putuse afla despre el. Colonelul nu ştia nimic din trecutul 
tânărului, afară de faptul că urmase Universitatea din Oxford şi 
că apoi decăzuse. Boundary mai adăugă câteva amănunte în 
scopul de a dovedi - pentru cei ce voiau să fie obiectivi - că el, 
colonelul Boundary, fusese totdeauna un om care dorea binele 
tuturor. Acest titlu de colonel era onorific şi Boundary îl purta, 
mai curând, graţie unui vechi obicei, decât în baza vreunui 
drept. Unii pretindeau că Gregory Coco, în momentele sale de 
exagerată exaltare, vorbise despre lucruri ce ar fi putut dăuna 
colonelului; lumea însă era întotdeauna gata să-l bârfească pe 
Boundary, a cărui avere era o sfidare şi o ruşine. După ce-l 
îngropă pe misteriosul Gregory Coco, un juriu compus din 
concetăţeni de-ai săi pronunţă verdictul: „crimă premeditată, 
înfăptuită de una sau mai multe persoane necunoscute”. Aşa se 
părea că s-a sfârşit o tragedie pornită din cauze meschine când, 
trei luni mai târziu, se produse în viaţa colonelului Boundary o 
întâmplare, nu tocmai plăcută. 

Intr-o dimineaţă, sosi, pe adresa locuinţei sale de un lux 
princiar, din Albermale Place, o scrisoare. O deschise el însuşi, 
căci purta menţiunea „personal”. După cum se dovedi, nu era 
chiar o scrisoare, ci o carte de joc, soioasă şi pătată: va/etu/ de 
treflă. O privi adânc uimit; uitase de mult ce soartă avusese 

fostul său asociat, apoi observă că era ceva scris pe marginea 
cărţii de joc şi, răsucind-o, citi: „Jack Judecătorul”, nimic mai 
mult. Colonelul îşi coborî pleoapele peste ochii obosiţi, încercând 
parcă să înlăture astfel o fantasmă. 

— Eh! exclamă el dezgustat, aruncând cartonaşul în coşul 
de hârtii. 

In clipa aceea avu o viziune: o faţă albă, nerasă şi uscăţivă, 
cu buzele întredeschise într-un zâmbet uşor, zâmbetul lui 
Gregory „Coco”, din ziua când se întâlniseră ultima oară. 

Apoi îi mai sosiră şi alte cărţi de joc şi urmară diferite 
întâmplări neplăcute, ca să nu le numim neliniştitoare. După ce 
chibzui câtva timp, colonelul se hotărî să dea o dublă lovitură. 
Era pe cale de a face un pas cutezător pe care nimeni altul afară 
de colonelul Dan Boundary nu l-ar fi riscat. Ştia mai bine decât 
oricine că, de trei ani încoace, Stafford King îşi destinase întregul 
său timp deconspirării bandei lui Boundary. li era cunoscut faptul 
că tânărul acela grav, cu ochii cenuşii şi pătrunzători, care şedea 
acum de partea cealaltă a mesei stil Ludovic XV, în elegantul 
birou particular al Sindicatului Spillsbury, îşi câştigase situaţia de 
frunte din departamentul poliţiei criminale numai mulţumită 
inteligenţei sale şi că, dintre toţi agenţii, el era cel mai de temut. 

Nu exista un contrast mai izbitor decât cel dintre cei doi 
bărbaţi: de o parte detectivul, un om rafinat, dotat cu simţ 
estetic; de cealaltă, statura înaltă, impresionantă, a omului de 
care era bine să te fereşti, colonelul Boundary. Acesta din urmă, 
cu părul negru, lins, despărţit la mijloc printr-o cărare, cu ochii 
mari, obosiţi, mustaţa lată, galbenă, ca de fiară, bărbia dublă, 
corpul mătăhălos şi puternic, mâinile enorme şi păroase ce se 
odihneau acum pe masă, era întruchiparea forţei brutale, 
neobosite, lipsite de scrupule; mai înfăţişa şi viclenia, viclenia 
tigrului ce stă la pândă. 

Stafford îl observă cu interes; privirea lui era foarte calmă. 
Poate că în sine se amuza de îndrăzneala extraordinară a acestui 
om, dar chiar dacă acesta i-ar fi fost gândul, nimic nu se putea 
citi pe faţa sa de nepătruns. 

— Probabil, domnule King, zise colonelul încet şi greoi, după 
cum îi era obiceiul, găseşti ciudat faptul că, în împrejurările date, 
am trimis după dumneata. Presupun, urmă el, că asociaţii mei 

vor împărtăşi părerea dumitale, având în vedere toate 
neplăcerile pe care ni le-ai pricinuit. 

Stafford King nu răspunse nimic. Şedea drept şi atent, cu 
ochii în patru. 

— Scoate-i omului un nume rău şi l-ai nenorocit. Sunt 
douăzeci de ani de când lupt împotriva bănuielilor nedrepte ale 
duşmanilor mei. Am fost mereu defăimat, spuse clătinând capul, 
îndurerat... Nu cred să fi fost cineva mai defăimat decât mine... 
şi tovarăşii mei de afaceri: Poliţia şi-a vârât nasul... vreau să 
spun că... a cercetat afacerile mele în amănunţime şi, să fiu 
sincer faţă de dumneata, domnule King, atunci când a ajuns la 
cunoştinţa mea şi a asociaţilor mei de afaceri că dumneata ai 
primit însărcinarea de a-l supraveghea pe bătrânul şi 
nedreptăţitul Dan Boundary, am fost mulţumiţi. 

— Spunându-mi toate acestea, înţelegi să-mi faci un 
compliment? întrebă Stafford, schiţând un zâmbet uşor. 

— Fără îndoială, răspunse colonelul cu glas sigur, în primul 
rând, domnule King, ştiu că eşti cel mai corect şi mai cinstit 
dintre toţi detectivii din Anglia şi, probabil, din lumea întreagă. 
Singurul lucru pe care îl cer e dreptate. Viaţa mea e o carte 
deschisă şi suport investigaţiile cele mai minuţioase, spuse 
acestea şi întinse mâinile-i uriaşe, invitând parcă să fie cercetat 
cu mai multă severitate decât până acum. 

Stafford King nu răspunse nimic. Cunoştea, chiar foarte 
bine, poveştile care circulau în privinţa bandei Boundary. Ştia 
destul de puţin, mai mult ghicea, despre ramificaţiile ei întinse. 
In orice caz, era absolut sigur că avea de-a face cu o organizaţie 
bogată şi că omul acesta, care vorbea atât de măsurat, dispunea 
de milioane. Dar era departe de a da crezare asigurărilor 
colonelului, din care s-ar fi putut deduce corectitudinea 
metodelor sale în afaceri. King se plecă puţin înainte şi spuse cu 
un ton ironic: 

— Sunt sigur că n-ai trimis după mine ca să-mi vorbeşti 
despre soarta dumitale vitregă, colonele. 

Boundary făcu un semn negativ. 

— Voiam să te cunosc, declară el cu sinceritatea omului 
şiret. Am auzit vorbindu-se multe despre dumneata, domnule 
King. Mi s-a spus că nu ai altă preocupare decât specializarea în 
studiul întreprinderilor Boundary şi pot să-ţi spun, domnule King, 

că niciodată nu vei putea şti prea multe despre mine, dar nici eu 
despre dumneata. Făcu o mică pauză, apoi continuă: ai absolută 
dreptate, spunând că nu te-am chemat la mine ca să-mi discut 
trecutul; e o cinste mare ce mi s-a făcut, ca un funcţionar 
superior al poliţiei să fi găsit timpul de a mă vizita. Eu, acum, 
vreau să-ţi vorbesc despre prezent. 

Stafford King făcu semn că înţelege. 

— Sunt un cetăţean supus legilor, zise colonelul cu glas 
mieros, şi sunt gata să fac orice îmi stă în putere pentru a da 
ajutor reprezentanţilor justiţiei. Ţi-am scris în privinţa aceasta 
acum două săptămâni. 

Colonelul trase un sertar şi scoase un plic mare ce purta 
antetul Sindicatului Spillsbury. Il deschise şi scoase din el o carte 
de joc. Era dintr-un carton foarte fin, cu marginea aurită şi pe 
verso alb, înfăţişând o figură. 

— Valetul de treflă, zise Stafford King. 

— E Jack de treflă, răspunse colonelul cu seriozitate, aşa cel 
puţin mi se pare că e denumit, eu nu sunt jucător. 

Ochii-i nu clipiră deloc şi nici Stafford King nu zâmbi. 

— Dacă-mi amintesc bine, zise şeful detectivilor, ai mai 
primit una mai înainte. Mi-a sosit la biroul meu, din partea 
dumitale, o scrisoare în această chestiune. 

Colonelul făcu un semn afirmativ. 

— Citeşte ce scrie dedesubtul figurii. 

King se uită mai îndeaproape la cartea de joc, scrisul era 
foarte mărunt, şi citi: “Renunţă la crimă, cruță-ți necazurile şi 
neplăcerile! Inapoiază lui Spillsbury averea pe care i-ai furat-o”. 
Semnătura era: Jack Judecătorul. 

King puse cartea de joc pe masă şi-şi îndreptă privirea 
asupra colonelului. 

— Ce s-a întâmplat după sosirea ultimei cărţi de joc? 
întrebă el. A urmat o spargere sau aşa ceva, nu-i aşa? 

— Ultima epistolă de felul acesta, răspunse colonelul, 
conţinea o acuzare josnică şi nefondată, anume că eu şi tovarăşii 
mei de afaceri i-am fi furat domnului George Fetter, un 
comerciant din Manchester, şaizeci de mii de lire sterline, trişând 
la cărţi, o faptă nedemnă de care nici eu şi nici unul dintre 
tovarăşii mei de afaceri nu s-ar putea face vreodată vinovat; eu 
şi prietenii mei, necunoscând nici un fel de joc de cărţi. Am 

refuzat, bineînţeles, să-i plătim lui Fetter şi sunt sigur că 
dumneata ai fi ultimul care ne-ar cere una ca asta. In realitate, 
lucrurile stau astfel: domnul acesta ne-a dat poliţe pentru suma 
de şaizeci de mii de lire sterline, dar asta a fost în legătură cu 
vânzarea unei proprietăţi. Nu-mi pot închipui că domnul Fetter ar 
putea pretinde vreodată banii de la noi sau că ar şti de această 
cerere, sper cel puţin că nu, deoarece pare o persoană foarte 
respectabilă. 

Detectivul privi din nou cartea de joc. 

— Şi ce e cu povestea despre afacerea Spillsbury? 

— Ce e cu povestea despre afacerea Spillsbury? repetă 
colonelul care avea obiceiul să repete întrebările ce i se puneau, 
obicei care adeseori îi dădea vreme să chibzuiască înainte de a 
răspunde. Ah, nu are nici o importanţă. Am cumpărat uzina de 
motoare din Coventry. Admit că a fost o afacere reuşită. Dar nu 
există nici o lege care să interzică profitul. Ştii, desigur, şi 
dumneata ce înseamnă să faci o afacere. 

Detectivul ştia, într-adevăr. Spillsbury era însă tânăr şi cam 
nebunatic, apucase pe o cale greşită. Avea una din acele 
slăbiciuni despre care nu se vorbeşte, cel puţin nu în cercul 
oamenilor cumsecade. Moştenise o avere considerabilă şi era 
proprietarul a patru fabrici; despre cea mai bună dintre acestea 
era acum vorba. 

— II ştiu pe Spillsbury şi, din întâmplare, cunosc şi fabricile 
sale. Mai ştiu că ţi-a vândut o proprietate care pe piaţă valorează 
trei sute de mii de lire sterline, pentru o sumă cu totul derizorie, 
treizeci de mii de lire sterline, nu-i aşa? 

— Treizeci şi cinci, corectă colonelul. Nu există nici o lege 
care să te împiedice de a încheia o afacere, repetă el. 

— Ai avut mult noroc în afacerile dumitale! 

Stafford King se ridică şi-şi luă pălăria. 

— Ai cumpărat hotelul Transome, de la tânăra doamnă 
Rachmeyer, pentru o sumă care nu reprezintă nici a douăzecea 
parte din valoarea sa reală. Ai cumpărat minele de ardezie ale 
lordului Bethon cu douăsprezece mii de lire sterline. In decursul 
ultimilor cincisprezece ani, ai adunat cu o iuţeală uimitoare 
diferite proprietăţi la preţuri tot atât de uimitoare. 

Colonelul zâmbi. 

— Îmi faci un compliment foarte măgulitor, domnule King, 
zise el cu o nuanţă de sarcasm în glas. Şi aceasta n-o voi uita 
niciodată. Dar să nu ne îndepărtăm de la chestiunea ce formează 
obiectul vizitei dumitale. Te înştiinţez, în calitatea dumitale de 
poliţist, că am fost ameninţat de un şantajist, un hoţ care e, 
probabil, şi un ucigaş. Nu voi putea fi făcut răspunzător pentru 
măsurile la care voi fi silit să recurg. Jack Judecătorul! Zău aşa! 
mormăi el. 

— L-ai văzut vreodată? întrebă King. 

Colonelul se încruntă. 

— E un om în carne şi oase, nu? Dacă l-aş fi văzut, crezi că 
mi-ar mai trimite scrisori? E treaba dumitale să-l prinzi! Dacă voi 
de la Scotland Yard aţi pierde mai puţin timp amestecându-vă în 
treburile unor oameni de afaceri cinstiţi... 

Stafford King zâmbea fără a-şi ascunde buna dispoziţie. 
Ochii-i cenuşii sclipeau veseli. 

— Colonele, ştii că eşti îndrăzneţ?! zise el cu admiraţie 
ironică şi, fără să mai adauge un cuvânt, părăsi camera. 

JACK JUDECATORUL ŞI CARTEA DE VIZITA 


Uşa de intrare a artiştilor dădea de-a dreptul afară. Era o 
noapte îngrozitoare: ploua cu găleata şi vântul rece ca gheaţa, 
bătând dinspre vest, urla prin pasajul îngust ce ducea din stradă 
spre uşă. 

Stafford King se simțea bine în aerul înghețat de afară, în 
colțul cel mai întunecos al gangului spre care se deschidea uşa 
culiselor teatrului „Orpheum Music Hall”. La vederea unei 
persoane care, venind prin pasaj cu pas afectat, se opri în fața 
uşii ca să-şi închidă umbrela, King se retrase mai în umbră. 

Pinto Silva, îmbrăcat într-un costum impecabil, de seară, cu 
un trandafir alb splendid la butonieră, nu avea nici o îndoială de 
care parte a uşii era preferabil să stai. Intră, salutându-l pe 
portar cu un gest indiferent. 

— O noapte nesuferită, Joe, zise el. Domnişoara White n-a 
plecat încă, nu-i aşa? 

— Nu, domnule, răspunse celălalt, pe un ton slugarnic. A 
ieşit din scenă abia acum câteva minute. Să-i spun că sunteţi 
aici? 

Pinto făcu semn că nu. Era un bărbat atrăgător, în vârstă de 
treizeci şi cinci de ani. Unii ar fi mers mai departe şi l-ar fi numit 
chiar frumos, cu toate că tipul său de frumuseţe n-ar fi fost pe 
gustul tuturor. Tenul măsliniu, ochii negri, mustaţa-i bine 
răsucită şi bărbia delicată aveau darul de a atrage şi Pinto Silva 
admitea cu modestie, în momentele când se lăsa pradă 
amintirilor, că existaseră femei care chiar înnebuniseră după el. 

— Domnişoara White e la numărul şase, îl informă portarul. 
Nu vreţi să trimit pe cineva s-o anunţe că sunteţi aici? 

— Nu e nevoie să te deranjezi, răspunse celălalt. Trebuie să 
vină îndată. 

Tânăra fată păşea grăbită prin coridor, încheindu-și 
pardesiul în mers şi se opri surprinsă când îl zări; o expresie de 
plictiseală apăru pe faţa ei. Era înăltuţă, admirabil proporţionată 
şi era mai mult decât drăgălaşă. 

Pinto îşi scoase pălăria zâmbind. 

— Am avut un loc în faţă, domnişoară White, interpretarea 
dumitale a fost minunată! 

— Mulţumesc, zise ea simplu. Nu te-am văzut. 

— Te simţi bine aici? întrebă el. 

— Destul de bine, răspunse ea politicos. 

Era vădit că aştepta cu nerăbdare sfârşitul conversaţiei şi 
nu ştia în ce fel ar putea s-o termine. 

— Cabina e comodă, sunt toţi respectuoşi, eşti mulţumită 
de toate celelalte? întrebă el. N-ai decât să spui un cuvânt dacă 
te deranjează sau te supără cineva şi voi avea eu grijă să fie dat 
afară, indiferent ce slujbă ar ocupa, fie el chiar directorul 
teatrului! 

— O, mulţumesc, răspunse ea repede, toţi sunt foarte 
cumsecade şi amabili cu mine. 

Îi întinse mâna: 

— Trebuie să plec. Mă aşteaptă... o prietenă. 

— Un moment, domnişoară White, îşi linse uşor buzele şi 
păru foarte stânjenit. Poate că vei veni într-o seară cu mine, 

după spectacol, să luăm cina împreună. Ştii că ţin foarte mult la 
dumneata... şi aşa mai departe... 

— Ştiu că ţii foarte mult la mine şi aşa mai departe, repetă 
Maisie White, cu o notă de ironie în glas, dar din nefericire eu nu 
ţin foarte mult la cină... şi aşa mai departe. li zâmbi şi-i întinse 
mâna spunându-i: îţi urez noapte bună! 

— Ştii Maisie... începu el. 

— Noapte bună, repetă fata şi trecu repede pe lângă el. 

Pinto o urmări cu privirea până ce dispăru în întuneric; 
fruntea i se încreţi, apoi, dând din umeri, se întoarse încet spre 
loja portarului. 

— Trimite să mi se aducă maşina! se răsti el. 

Aşteptă nerăbdător, mestecând ţigara, până ce apăru 
portarul, ud leoarcă, înştiinţându-l că maşina a tras la capătul 
pasajului. Pinto deschise umbrela şi merse pe ploaie până la 
locul unde se afla limuzina sa. Era supărat şi supărarea-i era 
dintre acelea ce ard încet, pline de ura ce creşte din oră în oră, 
din clipă în clipă chiar. Cum îndrăznea ea să-l trateze astfel? Ea, 
care, mulţumită influenţei sale, căpătase acel angajament, ea, al 
cărui noroc era în mâinile sale? Va vorbi colonelului, iar acesta 
va sta de vorbă cu tatăl ei... Se săturase de toate astea. 
Tresărind brusc, îşi dădu seama că tânăra fată îi inspira teamă. 
Era de necrezut şi totuşi era adevărat. Nu avusese niciodată 
acest sentiment faţă de o femeie, dar era ceva în ochii ei, un 
dispreţ rece care îl intimida şi îl înnebunea în acelaşi timp. 

Maşina se opri în faţa unei clădiri mari, situată într-o stradă 
liniştită din cartierul West End. La lumina becului văzu că era 
puţin trecut de ora unsprezece. Ceea ce dorea acum mai puţin 
decât orice era să ia parte astă-noapte la o conferinţă. Dar dacă 
mai exista ceva ce ar fi dorit şi mai puţin încă, aceasta era să 
dea ochii cu colonelul în acest moment critic! Trecu prin 
vestibulul întunecos şi intră în ascensorul care îl duse la etajul al 
treilea. Aici, scara şi coridorul erau luminate de un singur bec 
mic, dar suficient de puternic pentru a-i arăta drumul spre uşile 
masive de nuc, ce duceau la biroul Sindicatului Spillsbury. 
Deschise uşa cu o cheie ce se potrivea la mai multe broaşte şi 
intră într-un antreu mobilat cu mult gust şi unde erau întinse pe 
jos covoare scumpe. 

Un bărbat şedea în faţa unui radiator; ţinea pe genunchi un 
carnet şi nota ceva cu un creion. Ridică speriat privirea când 
intră celălalt şi dădu din cap. Era Olaf Hanson, secretarul 
colonelului, şi Olaf, cu faţa-i lată, lipsită de expresie, şi cu păru-i 
aspru, întotdeauna zbârlit, îi amintea, de câte ori îl vedea, de 
băiatul din poveste care nu voia niciodată să se lase tuns. 

— Ascultă, Hanson, colonelul e aici? 

— Vă aşteaptă, răspunse celălalt. 

— Nu intri? întrebă Pinto surprins, ţinând mâna pe clanţă. 

Hanson clătină capul. 

— Trebuie să mă duc la colonel acasă, zise el, ca să duc 
nişte hârtii. Afară de asta, nu au nevoie de mine. 

El zâmbi uşor, dar zâmbetu-i se şterse repede. Era mai 
curând o strâmbătură decât o expresie de veselie şi Pinto îl privi 
mai atent. Avu, totuşi, bunul simţ de a nu mai pune şi alte 
întrebări. Apăsând pe clanţă, intră într-o încăpere mare, foarte 
elegantă. In mijlocul camerei se afla o masă mare şi scaunele ce 
se înşirau împrejurul ei erau aproape toate ocupate. Se aşeză la 
dreapta colonelului şi-i salută şi pe ceilalţi. Majoritatea 
conducătorilor erau de faţă, elegantul Crewe, Jackson, Kresswell 
şi, la capătul mai îndepărtat al mesei, Lolly Marsh, cu faţa ei de 
copil şi veşnica-i expresie de uimire nesfârşită. 

— Unde-i White? întrebă el. 

Colonelul citea o scrisoare şi nu răspunse îndată. După 
câteva clipe îşi scoase ochelarii şi îi puse în buzunar. 

— Unde e White? repetă colonelul. White nu e aici. Nu, 
White nu e aici, repetă el, semnificativ. 

— Ce s-a întâmplat? întrebă Pinto repede. 

Colonelul îşi mângâie bărbia şi ridică privirea spre tavan. 

— Acum pun la punct afacerea Spillsbury, zise el, White nu 
are nici o parte aici. 

— De ce nu? întrebă Pinto. 

— El nu a participat, răspunse colonelul evaziv. Nu era una 
dintre afacerile la care White ar fi vrut să ia parte. Am impresia 
că devine religios sau cam aşa ceva, sau poate că fiică-sa este 
de vină. 

Pleoapele lui Pinto Silva se lăsară puţin peste ochi când auzi 
de Maisie White şi era gata să spună că tocmai se despărţise de 
ea, dar se răzgândi. 

— Ştie ceva despre tatăl ei? întrebă el. 

Colonelul zâmbi. 

— O, nu... doar dacă i-ai vorbit dumneata. 

— Nu am legături prea apropiate cu ea, zise Pinto. A început 
să mi se urască de aerele pe care şi le dă şi de mofturile ei, 
colonele, după toate câte am făcut pentru ea!... 

— Ţi se va uri şi mai mult, Pinto, răsună un glas de la 
capătul mesei şi când Pinto întoarse capul, întâlni ochii lui Lolly 
Marsh. 

— Ce vrei să spui cu asta? întrebă el. 

— Am fost azi în oraş s-o urmăresc puţin, zise ea şi 
colonelul o privi posomorât. 

— Ai fost în oraş ca să urmăreşti pe altcineva, dacă îmi 
amintesc bine, o corectă el liniştit. Ţi-am spus să te ţii de 
Stafford King. 

— Aşa am şi făcut, răspunse ea. Am mers după el şi după 
fată... 

— Ce vrei să spui cu asta? 

— E o noutate pentru dumneata, nu-i aşa? 

Era încântată că poate lansa o asemenea bombă. Nu-l poţi 
urmări pe Stafford King fără să dai de Maisie White. 

Colonelul scoase o exclamaţie de uimire. 

— Ce înseamnă asta? întrebă el din nou. 

— Nu ştiai că se cunosc? Nu ştiai că Stafford King se duce la 
Horsham ca s-o vadă şi că mănâncă de două ori pe săptămână 
cu ea în oraş? 

Se priviră toţi, uimiţi. Maisie White era fiica omului care, în 
afară de colonel, fusese cel mai îndrăzneţ membru al bandei şi 
organizase mai multe lovituri decât oricare altul, în afară de 
conducătorul lor. Vestea că fiica lui Solomon White se întâlnea cu 
şeful poliţiei criminale era de necrezut şi îi lăsă pe toţi 
încremeniţi de mirare. 

— Deci aşa stau lucrurile! zise colonelul umezindu-şi buzele 
uscate. De aceea Solomon White s-a săturat de toate şi vrea să 
se retragă. Se întoarse spre Pinto Silva, a cărui faţă era aspră şi 
încruntată, şi-i zise răguşit: credeam că ţii la fata asta, Pinto, ți- 
am lăsat drum liber. Ce ştii despre toate acestea? 

— Nimic. Nu cred să fie adevărat... 

— Nu crezi!... izbucni Lolly. Atunci ascultă! Azi a avut loc un 
matineu la „Orpheum” şi King a fost acolo. L-am urmărit, am luat 
un loc lângă el şi am încercat să intru în vorbă, dar el n-avea ochi 
decât pentru fata de pe scenă şi, în ceea ce mă priveşte, îmi 
dădea tot atâta atenţie ca şi pereţilor. După ce s-a terminat rolul 
ei, a ieşit şi a aşteptat-o la intrarea artiştilor. S-au dus la 
Roymoyer să ia ceaiul. M-am înapoiat la teatru şi am stat de 
vorbă cu fata care o îmbracă. Pe aceasta am recomandat-o eu 
când Pinto i-a găsit lui Maisie locul la teatru. 

— Ce fel de roluri are ea? întrebă melancolicul Crewe. 

— Roluri de bărbat; joacă în travesti, răspunse ea, dar ştiţi, 
e minunată în haine bărbăteşti! Când vorbeşte... 

— la lasă astea acum, o întrerupse colonelul. Ce ai 
descoperit? 

— Am constatat că Stafford King vine regulat la teatru, că o 
ia cu el la masă şi că o vizitează acasă la ea, la Horsham. 

— Solly nu mi-a vorbit niciodată despre toate astea... 
neruşinatul! izbucni colonelul. Are de gând să ne înşele, tipul 
ăsta! 

— Eu nu cred. 

Cuvintele din urmă fuseseră rostite de Crewe, „Elegantul” 
Crewe, a cărui mândrie era că-şi putea îngădui să schimbe zilnic 
costumul. 

— Îl cunosc pe Solly, îl cunosc de ani de zile, zise el. Îl ştiu 
tot atât de bine ca dumneata, colonele. În ceea ce ne priveşte, 
Solly e sincer. Nu neg că ar putea avea intenţia de a ne părăsi, 
dar asta e foarte firesc. Are o fiică şi şi-a făcut suma. Bag însă 
mâna în foc că nu ne va denunța niciodată. 

— Să ne denunțe pe noi? Ce ar putea să denunțe? Afacerile 
noastre sunt curate! După câte ştiu, nici unul dintre noi nu s-a 
făcut vinovat de vreo faptă necinstită. Să ne denunțe! Asta-i 
acum! 

Mâna mare a colonelului lovi în masă cu toată puterea şi cei 
din jur aveau destulă experienţă pentru a şti că acesta era cel 
mai bun semn că orice discuţie se terminase. 

— Acum, domnilor, zise colonelul, să revenim la afacerile 
noastre. Spune-i lui Hanson să intre, el are socotelile. Sunt 
ultimele socoteli pe care le va face pentru noi. 

Cineva se duse la uşa antreului şi-l chemă pe secretar, dar 
nimeni nu-i răspunse. 

— A plecat. 

— A plecat? întrebă colonelul încruntându-se. Cine i-a spus 
să plece? N-are importanţă, se va înapoia desigur îndată, închide 
uşa! 

Ridică de jos, de la picioarele sale, o casetă de documente, 
o puse pe masă, o deschise cu o cheie prinsă de lanţul 
ceasornicului său şi scoase un teanc de hârtii. 

— In noaptea asta vom pune la punct afacerea Spillsbury, 
zise el. Se pare că Spillsbury are de gând să vorbească. 

— Unde e? întrebă Pinto. 

— Intr-un sanatoriu pentru beţivi, zise colonelul cu cruzime. 
După câte am aflat, unii dintre curatorii proprietăţilor tatălui său 
au de gând să cerceteze legalitatea înstrăinărilor făcute de el. 
Dar am consultat cei mai buni avocaţi din Londra şi putem fi 
foarte liniştiţi, căci situaţia noastră e absolut sigură. Singurul 
lucru ce ne rămâne de făcut la noapte e să ne asigurăm dacă 
toate acele scrisori neroade pe care i le-a scris lui Lolly au fost 
distruse. 

— Le ai? întrebă fata repede. 

— Le-am avut, zise colonelul, şi în momentul în care 
tranzacţia devenise perfectă, le-am ars pe toate, în afară de una. 
Întrebarea ce trebuie să ne-o punem, domnilor, e dacă să ardem 
ultima scrisoare. 

Scoase din teancul din faţa sa un plic şi-l ridică în sus. 

— Am păstrat asta, în caz că s-ar întâmpla ceva, dar dacă e 
într-un asemenea sanatoriu, nu se va speria de ameninţarea că 
se va da publicităţii o scrisoare murdară adresată unei fete. 
Presupun că nici curatorii săi nu se vor lăsa prea mult influenţaţi. 
Pe de altă parte, dacă această scrisoare s-ar descoperi printre 
hârtiile noastre de afaceri, ar fi foarte prost pentru noi. 

— Cine ar putea-o găsi? întrebă Pinto. 

— Poliţia, răspunse colonelul liniştit. 

— Poliţia? 

Colonelul făcu un semn afirmativ. 

— Ne urmăreşte îndeaproape, dar nu trebuie să vă fie frică, 
zise el. King îşi dă osteneala să găsească neapărat ceva şi nu va 
sta în cumpănă să ceară Parchetului să dispună o descindere. 

Dar nu mi-e chiar aşa teamă de poliţie. Cred că avem destule 
proptele în magistratură pentru a zădărnici această treabă! E 
Jack... 

— Jack! Ha, ha, ha! 

Un râs strident întrerupse discursul colonelului şi acesta sări 
în picioare, ducându-şi repede mâna la buzunarul din spate al 
pantalonului. Uşa se deschisese şi se închisese atât de repede, 
încât nimeni nu auzise nimic şi în faţa lor se afla acum un 
necunoscut. Era îmbrăcat într-o pelerină lungă din mătase 
neagră, ce strălucea la lumina lămpii, purta mănuşi, iar pe cap 
avea o pălărie neagră, de fetru şi faţa-i era ascunsă de o batistă 
albă din mătase. 

Colonelul se răzgândi şi, scoțând mâna din buzunar, ridică 
ambele braţe în aer. Revolverul lung pe care noul venit îl ţinea în 
mână avea un aspect foarte ameninţător, cu toate că ţeava era 
încrustată cu argint şi aur. 

— Toată lumea să ridice mâinile! zise Jack cu glas strident. 
Drept în sus, spre cerul cel frumos! Şi tu, Lolly! îndepărtaţi-vă 
toţi de masă şi lipiţi-vă cu spatele de perete. Jack Judecătorul e 
printre voi şi viaţa vă rezervă foarte multe surprize! 

Se îndepărtară toţi de masă, privind spre ochii neclintiţi ce 
se zăreau prin găurile batistei. 

— Inapoi spre perete, scumpii mei! râse celălalt. Vă voi face 
să râdeţi şi veţi avea nevoie de un sprijin. 

Se apropie de masă şi, în timp ce vorbea, degetele-i agile 
răsfoiau teancul de acte pe care colonelul le scosese cu grămada 
din cutia de documente. 

— Vă voi spune o poveste comică despre o bandă de 
escroci... 

— Eşti un mincinos! strigă colonelul. 

— Despre o bandă de şantajişti, urmă Jack râzând strident. 
Băieți care nu lucrau ca nişte şantajişti obişnuiţi, nici nu cereau 
bani... O, nu, nu erau nişte şantajişti ordinari... Puneau mâna pe 
cei mai vicioşi şi mai naivi dintre oameni şi-i făceau să vândă 
diferite bunuri în valoare de mii de lire sterline, numai pe câteva 
sute. Amuzanţi băieţi! Era Dan Boundary care şi-a început 
cariera furând bani de la mama lui moartă, era elegantul Crewe, 
care fusese odată un om de lume şi acum e un hoţ! 

— Du-te dracului! strigă Crewe, făcând un pas înainte, dar 
revolverul îndreptat spre el îl sili să se oprească. 

— Era Lolly care şi-a vândut propriul copil... 

— Nu am nici un copil! gemu ea. 

— Incearcă să-ţi aminteşti, Lolly, scumpa mea!... sufleţel 
drag şi nevinovat! tăcu brusc. 

Găsise plicul pe care îl căutaseră degetele sale, îl strecură 
sub pelerina-i neagră şi din doi paşi fu la uşă. 

— Trimiteţi după poliţie! spuse batjocoritor. Cheamă poliţia, 
Dan! Adu-l pe Stafford King, eminentul detectiv! Spune-i că am 
fost aici! lată cartea mea de vizită. 

Cu o mişcare, aruncă un cartonaş în mijlocul încăperii, apoi 
deschise uşa şi se făcu nevăzut. 

O clipă de tăcere; apoi, suspinând uşor, Lolly Marsh căzu 
grămadă jos: leşinase... Colonelul Dan Boundary privi chipurile 
albe ale asociaţilor săi. 

— O sută de mii... de lire sterline... aceluia dintre voi care... 
pune mâna pe tipul ăla, fie el bărbat sau femeie! zise el gâfâind 
înfundat. 


Capitolul 3 
CURSA 


În dimineaţa zilei următoare, colonelul Boundary, şezând la 
biroul său, sună şi îndată apăru un om mărunt şi îndesat, Olaf. 
Ca de obicei, era îmbrăcat în negru din cap până-n picioare. 
Colonelul îl privi gânditor. 

— Hanson, zise el, a venit domnişoara Marsh? 

— Da, a venit, răspunse celălalt fără amabilitate. 

— Spune-i că vreau să-i vorbesc, zise colonelul şi când 
celălalt se întoarse să plece, mai adăugă: unde ai fost aseară 
când am avut nevoie de tine? 

— Am fost plecat, răspunse scurt omul. Cred că am şi eu 
timpul meu liber. 

Colonelul dădu încet din cap: 

— Sigur că da. Hanson. 


16 


- JACK JUDECĂTORUL - 


Glasul îi era blând şi dacă scandinavul ar fi avut destulă 
minte, ar fi înţeles că-l ameninţă un pericol. Plecarea sa era al 
treilea semn de răzvrătire de care dăduse dovadă Olaf în cursul 
ultimei săptămâni. 

— Ce ţi s-a întâmplat azi-dimineaţă, Hanson? întrebă 
colonelul. 

— Multe, izbucni secretarul. Dumneata mi-ai spus că voi 
putea pleca la fratele meu în America. Unde sunt banii aceia? 
Pleci în martie, pleci în mai, în iunie, în iulie..., şi eu tot aici sunt! 

— Dragă prietene răspunse colonelul, eşti prea nerăbdător, 
începi să devii nervos, asta-i totul! Poate că îţi voi da concediu 
săptămâna viitoare. 

— Nervos! urlă Hanson. Da, sunt! Mereu sunt ochi îndreptaţi 
asupra mea. Când umblu pe stradă, orice bărbat pe care-l 
întâlnesc e un poliţist. Când mă culc, aud mereu paşi furişându- 
se pe coridorul din faţa camerei mele. 

— Prietenul Jack, hai? întrebă colonelul privindu-l 
cercetător. A 

Hanson se cutremură. Il văzuse odată pe Jack Judecătorul: 
un bărbat îmbrăcat în mătase subţire stătuse lângă patul în care 
zăcea întins scandinavul şi-i dăduse poveţe, în timp ce Olaf 
tremura de groază. 

Colonelul nu cunoştea acel fapt. El credea că apariţia din 
noaptea trecută li se arătase atunci pentru prima oară sub forma 
aceea amenințătoare. Clătină, deci, din nou, capul. 

— Trimite-mi-o pe domnişoara Marsh! 

Secretarul plecase abia de câteva secunde, când uşa se 
deschise din nou şi tânăra intră. Era înaltă, drăguță ca o păpuşă 
şi capu-i mic era încununat de un păr des, auriu. Ar fi fost şi mai 
drăgălaşă dacă n-ar fi avut ochii de un albastru prea spălăcit 
pentru a fi numiţi frumoşi. Era într-o toaletă foarte scumpă şi 
avea mersul uşor al oamenilor cu situaţia asigurată. 

— Bună dimineaţa, zise colonelul. L-ai mai văzut? 

— Am putut să-l văd foarte bine, răspunse ea. 

— Dar el? 

— Nu cred. Are asta vreo importanţă? 

— Artista aia a fost cu el? 

Lolly făcu un semn că nu. 

— Ei bine, urmă colonelul, crezi că vei putea ajunge la 
vreun rezultat? 

Ea făcu o strâmbătură. Dacă îşi închipuise că Boundary va 
vorbi despre întâmplarea îngrozitoare din noaptea trecută, 
atunci o aştepta o deziluzie. Ochii pătrunzători ai bărbatului din 
faţa ei o sileau să nu se îndepărteze de la subiectul conversaţiei 
lor. 

— Pare un om destul de tare, zise ea. Nu cred că e dintre 
aceia care se lasă prinşi de prostiile astea dulcege. 

— Ce vrei să spui? întrebă colonelul. 

— Nimic altceva decât ceea ce am spus, răspunse Lolly, 
înălţând din umeri. Nu mi-l pot închipui luându-mă de pe stradă 
şi invitându-mă la masă ca să-mi încredinţeze secretele sale, în 
clipa când ajunge la a doua sticlă de vin. 

— Nici eu nu-l văd într-o asemenea situaţie, zise colonelul, 
îngândurat. Eşti o fată destul de deşteaptă, Lolly, şi vom face 
astfel ca să merite să te ocupi de băiatul acela. Ei e singurul om 
de la Scotland Yard pe care vrem să-l scoatem din slujbă. Asta 
nu înseamnă că am avea de ce să ne temem, adăugă el. Dar se 
amestecă în..., se opri căutând cuvântul potrivit. 

— In afacerile noastre, completă fata. Să lăsăm asta, 
colonele! Spune-mi numai cât de departe vrei să merg. 

— Trebuie să mergi până la capăt, răspunse Boundary cu 
hotărâre. Trebuie să-l pui într-o situaţie atât de dificilă, încât să 
fie compromis până peste cap. 

— Şi cum rămâne cu tânăra mea reputaţie? întrebă cu o 
strâmbătură fata. 

— Dacă o pierzi, îţi vom cumpăra alta, răspunse colonelul. 
Şi cred că e chiar momentul să ai alta, Lolly. 

— Nu va fi uşor, zise fata. Cu el nu vor merge lucrurile cum 
au mers cu tânărul Spillsbury. Pinto Silva sau chiar White ar fi 
putut face asta fără ajutor. 

— Incetează odată cu afacerea Spillsbury! strigă colonelul. 
Ţi-am mai spus să uiţi tot ce s-a întâmplat în legătură cu 
afacerile noastre. Ţi-am spus de o sută de ori să nu pomeneşti 
de Pinto sau de altul dintre oamenii noştri, când e vorba de 
chestia asta!... Şi să nu te mai văd făcând astfel de mutre! Se 
ridică repede şi, aplecându-se înainte, privi cu ochi strălucitori la 
fată: Ai devenit cam prea liberă în ultimul timp, Lolly, şi îţi dai 

aere! Cu mine să nu încerci mofturile tale de doamnă mare, m-ai 
auzit? Nu am mai mult respect pentru femei, decât pentru 
bărbaţi, mă înţelegi? Dacă încerci vreodată să faci pe şmechera 
cu mine, îţi voi suci gâtul cu mâinile mele, uite aşa!... strânse 
pumnii cu o mişcare foarte sugestivă şi fata speriată îl privi ca 
fascinată. Te voi sfărâma ca pe un ciob de porţelan!... Te voi 
rupe în bucăţi ca pe o cârpă!... Nu trebuie să-ţi închipui că vei 
scăpa vreodată de mine!. Te voi urmări până la capătul 
pământului!... Eşti plătită şi tratată ca o regină şi cu mine trebuie 
să joci cu cărţile pe faţă... A fost odată un bărbat numit Gregory 
Coco!... 

Fata, tremurând toată, se ridică de pe scaun cu faţa 
galbenă ca ceara... 

— Imi pare rău, colonele bâlbâi ea. N-am avut de gând să te 
jignesc. Eu... eu... 

Era gata să plângă, când colonelul, cu un gest, îi făcu semn 
să se aşeze din nou. Furia-i trecuse tot atât de repede cum îi 
venise. 

— Acum fă ce ţi-am spus. Lolly! zise el liniştit. Ţine-te de 
tânărul acela şi nu veni la mine până ce nu l-ai încurcat bine. 

Ea făcu un semn afirmativ, neavând puterea să vorbească 
şi merse în vârful picioarelor spre uşă. Când ajunse acolo, el o 
opri. 

— În ceea ce o priveşte pe Maisie..., zise el în sfârşit, pe 
Maisie o poţi lăsa în seama mea. 


Capitolul 4 
HANSON DISPARUT 


Colonelul Dan Boundary cobori încet din „Ford”-ul care-l 
adusese în Horsham şi privi fără emoție locuinţa asociatului său. 

— Voi avea încă nevoie de dumneata, aşa că poţi să aştepţi, 
zise el şoferului şi deschise poarta de lemn care ducea spre Vila 
Rose. 

Se opri la mijlocul drumului, căci acum putea să vadă casa 
mai bine. Era o vilă clădită din cărămizi roşii, locuinţa unui om 

bine situat. Gazonul îngrijit. Înconjurat de trandafiri frumoşi, 
fântâna arteziană ce picura cu stropi limpezi peste stâncile 
aşezate cu măiestrie, calitatea mobilei de grădină din faţa sa, 
precum şi atmosfera de bună stare ce domnea peste tot 
dovedeau că ai în faţă casa unui om bogat, una dintre acele 
fiinţe fericite care nu s-au chinuit niciodată să adune milioane, 
dar au trăit totdeauna mulţumite, cheltuind sume ce se scriu cu 
patru şi cinci cifre. Colonelul Boundary mormăi ceva şi îşi urmă 
drumul. O servitoare curăţică îi deschise uşa şi privirea-i uimită 
dovedi că noul venit nu era un vizitator obişnuit al acestei case. 

— Boundary. E de ajuns să anunţi pe domnul Boundary! 
zise colonelul. 

Fu introdus în salon şi găsi iarăşi multe lucruri interesante. 
Nu simţea pic de milă la gândul că Solomon White va schimba 
foarte curând această locuinţă luxoasă cu o celulă întunecoasă, 
strâmtă... Nici chiar în clipa când tânăra fată intră în cameră să-l 
salute, nu simţi vreo mustrare de cuget. 

— Vrei să vorbeşti cu tata, domnule colonel? întrebă ea. 

Tonul cu care i se adresase era rece, dar politicos. 

Colonelul nu fusese niciodată unul dintre favoriţii lui Maisie 
White şi acum trebuia să facă un efort de voinţă ca să-şi ascundă 
antipatia pe care o resimțea. 

— Intrebi dacă vreau să vorbesc cu tatăl dumitale? repetă 
colonelul Boundary. Da, desigur, cu el şi cu dumneata. Pot tot 
atât de bine să încep cu dumneata, înainte de a-l vedea pe Solly. 

Ea se aşeză, punându-şi mâinile în poală. Părea imaginea 
vie a politeţii şi a răbdării. In camera luminată de soare se vedea 
cât era de frumoasă, cu trupu-i subţire şi grațios. Ochii-i limpezi, 
cenuşii păreau adânc înţelegători când întâlniră privirea 
colonelului. 

— Domnişoară White, noi am fost foarte buni cu dumneata. 

— Noi am fost buni? repetă fata. 

— Noi, zise colonelul, făcând din cap un semn afirmativ. 
Vorbesc de mine şi de asociaţii mei în afaceri. Dacă Solly ţi-a 
spus vreodată adevărul, ai şti că datorezi întreaga dumitale 
educaţie, casa dumitale frumoasă, mie şi asociaţilor mei. 

— Eu credeam că datorez toate acestea tatălui meu, zise 
fata cu o nuanţă de ironie în glas, căci presupun că a câştigat 
prin munca sa tot ce-i aparţine. 

— Presupui că a câştigat tot ce are prin munca sa? repetă 
colonelul. Bine, poate că ai dreptate. | se cuvine mai mult decât 
are şi ziua plăţii se apropie. 

Nu putea fi nici o îndoială că glasul lui Boundary era 
ameninţător, dar fata nu făcu nici o observaţie. Ştia că se iviseră 
oarecare neplăceri şi că tatăl ei stătuse închis zile întregi în 
biroul său, fără să schimbe vreun cuvânt cu cineva. 

— Te-am văzut aseară, zise colonelul, schimbând direcţia 
atacului său. Te-am văzut la „Orpheum”. Pinto Silva era cu mine. 
Ne aflam în loja teatrului. 

— V-am zărit, răspunse ea, liniştită. 

— Ai un joc de scenă foarte bun, având în vedere că eşti 
încă o copilă, urmă Boundary. Într-adevăr, Pinto spune că eşti 
cea mai bună artistă pe care a văzut-o vreodată. Pinto e cel care 
ţi-a procurat contractul. 

— li sunt foarte recunoscătoare domnului Silva, zise ea. 

— Lumea îţi aparţine, drăguţo. Te aşteaptă un viitor frumos, 
strălucire, bani din belşug, perle, diamante. Pinto, care e cel mai 
valoros dintre tovarăşii mei de afaceri, ţine foarte mult la 
dumneata. 

Fata oftă, obosită. 

— Credeam sfârşită pentru totdeauna această chestie, 
domnule colonel! zise ea. Nu ştiu cum ar privi oamenii din lumea 
dumitale o asemenea ofertă, dar într-a mea ar fi privită ca o 
insultă. 

— Şi care naiba e lumea dumitale? întrebă colonelul. 

Maisie se ridică în picioare. 

— Lumea onorabilă, cu conştiinţa curată, răspunse ea, cea 
supusă legilor. Aceea care priveşte drept insultătoare 
aranjamentele propuse de dumneata. Nu am în vedere numai 
faptul că domnul Silva e însurat... 

Colonelul ridică mâna. 

— Pinto vorbeşte foarte serios de divorţ, zise el solemn. Şi 
când un domn ca Pinto îşi dă cuvântul, asta ar trebui să fie de- 
ajuns pentru orice fată. Acum că ai pomenit de oamenii care se 
supun legilor, urmă el încet, aş vrea să vorbesc de unul dintre 
aceştia. 

Ea bănuia ce va urma şi tăcu. 

— Există un tânăr cu numele de Stafford King şi acesta e 
mereu pe lângă dumneata. 

Colonelul observă că Maisie roşeşte, dar urmă: 

— Domnul Stafford King e poliţist. 

— E funcţionar al poliţiei criminale, zise tânăra fată, dar nu 
cred că ar putea fi numit poliţist, nu e aşa, domnule colonel? 

— Toţi poliţiştii sunt pentru mine poliţişti, răspunse 
Boundary, şi domnul Stafford King e unul dintre cei mai răi, după 
părerea mea, pentru că se căzneşte să ticluiască o poveste 
fantastică despre mine şi să mă pună într-o situaţie extrem de 
neplăcută. 

— Ştiu că domnul Stafford King caută să lămurească o 
sumedenie de cazuri neplăcute, zise fata cu răceală. 

— Ar fi o coincidenţă dacă s-ar ocupa de unul care să te 
intereseze şi pe dumneata. Ar fi o coincidenţă, nu-i aşa? repetă 
el, clătinând capul său uriaş. E o întâmplare, poate, că secretarul 
meu, Hanson, a dispărut şi a fost văzut în tovărăşia prietenului 
dumitale, hai? Sau că Stafford King cercetează cazul Spillsbury, 
singurul despre care Solly nu ştie nimic, nu e aşa? 

Ea îl privi, uimită şi înfricoşată. 

— Ce înseamnă toate astea? 

— Înseamnă neplăceri pentru Solly, asta-i tot, răspunse 
colonelul. Dacă are de gând să mă înlăture pe mine şi pe 
asociaţii mei din afaceri... va fi silit să înveţe minte din 
experienţă, afară numai... 

— Afară numai? întrebă ea. 

— Pinto e un om iertător. Noi nu vrem să avem neplăceri cu 
foştii noştri asociaţi de afaceri, dar neplăceri au să fie, ascultă 
ce-ţi spun eul... 

— Ce fel de neplăceri? întrebă Maisie. Dacă vrei să spui că 
aşa-zisa dumitale tovărăşie de afaceri cu tatăl meu va lua sfârşit, 
voi fi mai fericită. Tata poate să-şi câştige existenţa şi eu am 
angajamentul meu la teatru. 

— Ai angajamentul dumitale la teatru!... Şi tatăl dumitale îşi 
poate câştiga existenţa!... Îşi poate câştiga existenţa la 
închisoarea Portland!... zise el ridicând vocea. 

Boundary întoarse capul şi privi trupul slab al omului din 
pragul uşii. 

— O, ai auzit ce am zis, Solly! exclamă el bine dispus. 

— Te-am auzit, răspunse Solomon White. 

Respira cu greu şi faţa-i slabă era mai albă de cum o văzuse 
fiică-sa vreodată. 

— Dacă ai de gând să mă bagi la închisoare, zise White, te 
pot asigura că vom forma o societate destul de simpatică acolo. 

— Vorbeşti de mine? întrebă colonelul mirat. 

— De dumneata şi de alţii. Pinto Silva, elegantul Crewe şi 
Selby, ca să numesc numai pe câţiva... 

Colonelul Boundary îşi îngădui să râdă pe înfundate. 

— Şi pe baza cărei învinuiri vom fi închişi? se interesă el. la 
răspunde-mi la întrebarea asta, Solly! Cei mai inteligenţi oameni 
de la Scotland Yard mă pândesc de ani de zile şi n-au izbutit să 
pună mâna pe mine. Poate... cu ajutorul tău şi al câinelui aceluia 
de Hanson...? 

— Asta-i o minciună, întrerupse White, în ceea ce mă 
priveşte, pot să-ţi declar că nu ştiu nimic despre Hanson. 

— Hanson, zise colonelul încet, e un hoţ. A dispărut luând 
cu el trei sute de lire sterline ce-mi aparţin, ceea ce am reclamat 
chiar poliţiei. 

— Inţeleg, zise White, cu un uşor zâmbet de dispreţ, 
dumneata ai venit întâi cu învinuirea, aşa-i, colonele? Ai 
discreditat martorul. Ai pus la cale şi ceva împotriva mea? 

— Nimic, răspunse colonelul, afară de un singur lucru: 
tocmai mi-a sosit de la bancă un cec pentru suma de patru mii 
de lire sterline, cec emis în favoarea dumitale asupra contului 
nostru comun şi care trece drept semnat de Silva şi de mine. 

— Intâmplător, zise White, a fost iscălit de voi doi în 
prezenţa mea. 

Colonelul clătină capul. 

— Eşti încăpățânat... de ce nu vrei să-i faci vechiului tău 
asociat o mărturisire sinceră, Solly? Am venit la tine ca să vorbim 
în privinţa acelui cec. 

— Va să zică aşa stau lucrurile? exclamă White. Vrei să mă 
învinuieşti de fals şi crezi că eu voi face scandal? 

— Să faci scandal? întrebă Boundary, dacă prin asta vrei să 
spui că ai de gând să faci un denunţ la poliţie, păgubitor pentru 
mine şi ceilalţi asociaţi ai mei... ia spune, ce poţi povesti? Pot 
aduce zece martori care să dovedească cum că atât eu, cât şi 

Pinto am fost la Brighton în dimineaţa zilei când a fost semnat 
cecul. 

— Aţi venit noaptea cu maşina, zise White cu ton aspru. Ne 
înţeleseserăm să ne întâlnim în afara Gulaford-ului pentru a 
împărţi prada. 

— Prada? întrebă colonelul, uimit. Nu înţeleg ce vrei să spui. 

— Voi vorbi mai lămurit, zise White, ai cărui ochi străluceau 
ca doi cărbuni aprinşi. Acum un an l-aţi convins pe tânărul 
Balston, armatorul, să investească cincizeci de mii de lire sterline 
într-o întreprindere inexistentă. White o auzi pe Maisie respirând 
cu greu, dar urmă: mijlocul graţie căruia aţi izbutit să-l hotărâți 
n-am să-l spun în faţa fetei mele, dar a fost o escrocherie pusă la 
cale de dumneata şi de Pinto. Balston a plătit ultima rată, cele 
patru mii de lire sterline erau partea mea. 

Colonelul Boundary se ridică şi se uită la ceas. 

— Mă aşteaptă taxiul şi timpul costă bani. Dacă ai de gând 
să aduci o învinuire unui tânăr nevinovat, care va nega cu 
siguranţă că a avut ceva de-a face cu mine şi cu asociaţii mei de 
afaceri... asta-i o chestie ce nu priveşte decât propria-ţi 
conştiinţă. Eu afirm că nu ştiu nimic despre acel cec. Am făcut o 
ofertă fiicei dumitale... 

— Imi închipui despre ce e vorba, întrerupse White, şi pot să 
te asigur că, dacă ai de gând să mă trădezi, va veni ziua 
socotelilor între noi, chiar de-ar fi să aştept douăzeci de ani! 
Dacă crezi cumva că voi lăsa pe fiica mea să intre în banda 
voastră murdară... Glasu-i se frânse şi trecu câtva timp până ce 
White îşi reveni: fă ce vrei! Dar voi pune mâna pe tine, 
Boundary! Nu mă îndoiesc că mă poţi băga la închisoare şi ştii că 
sunt lucruri despre care nu pot vorbi. Voi trece şi prin această 
încercare, dar tu nu-mi vei scăpa!... 

— Aşteaptă, colonele, de data asta vorbise fata, dar cu glas 
atât de slab, încât nu ar fi auzit-o, dacă nu s-ar fi aşteptat s-o 
audă. Vrei să spui că-l vei acuza pe tatăl meu în faţa justiţiei? 

— Pentru persoane care respectă legea, zise colonelul cu 
gravitate, justiţia vine în primul rând. Trebuie să-mi fac datoria 
faţă de ţară, dar dacă ţi-ai schimba cumva hotărârea... 

— Nu şi-o va schimba, răcni White. Dintr-o săritură fu între 
colonel şi uşă, rămase o clipă acolo, apoi se dădu înapoi. Fă ce 

vrei! zise el răguşit, şi colonelul Boundary părăsi încăperea, 
băgând în buzunar revolverul ce se ivise deodată în mâna sa. 

Câteva clipe după aceea auziră uruitul maşinii care se 
îndepărta. 

Colonelul era adâncit în gânduri când ajunsese la Horsham 
şi era tot atât de îngândurat când cobori în staţia Victoria. În 
momentul când puse piciorul pe peron, simţi o mână pe braţul 
său şi, întorcându-se, zări faţa zâmbitoare a lui Stafford King. 

— Ei! făcu colonelul şi inima-i încetă să bată. 

— Imi pare rău că trebuie să-ţi întrerup visarea, colonele, 
zise Stafford King, dar am un mandat de arestare împotriva 
dumitale. 

— Şi de ce anume faptă sunt acuzat? întrebă colonelul livid. 

— Escrocherie şi constituire în bandă, răspunse King şi văzu 
cu uimire că privirea celuilalt era acum a unui om uşurat de o 
povară. Boundary, credeai că te arestez pentru uciderea lui 
Gregory Coco? 

Colonelul nu-i răspunse. 


Capitolul 5 
PUNEREA SUB ACUZARE 


Niciodată, în trecut, străduţa întunecoasă, în care era 
situată judecătoria de pace North Lambeth, nu fusese teatrul 
unor scene ca acelea petrecute, în acea memorabilă zi de 4 
decembrie, când procurorul îşi dezvoltă rechizitoriul împotriva 
colonelului Dan Boundary. Cu mult înainte de deschiderea 
judecătoriei, porţile clădirii erau asediate de lumea dornică de a- 
şi asigura unul dintre puţinele locuri puse la dispoziţia publicului. 
Pe la ora nouă fu necesară intervenţia poliţiei pentru a face loc 
numeroaselor maşini ce soseau din diferite direcţii şi care apoi 
erau garate pe străzile laterale, spre adânca uimire a cetăţenilor 
din acel cartier modest în care se afla localul judecătoriei. Nimeni 
nu avea acces fără bilet. Nici chiar reporterii nu erau admişi să 
intre fără a fi arătat permisul agentului polițienesc de la intrare. 
Toate locurile disponibile fuseseră date. Până şi podiumul 
rezervat magistratului fusese invadat, în dreapta şi în stânga sa 

fiind îngrămădite mai multe scaune. O parte din public venise din 
pură curiozitate pentru a se putea făli apoi că asistase la şedinţa 
în care s-a dezbătut cazul acela vestit. O altă parte ţinuse să fie 
prezentă tremurând de emoție cu gândul la destăinuirile 
făgăduite de ziare. 

Pe strada tixită de lume aştepta un tânăr cercetând din 
ochi, cu vădită nerăbdare, toate maşinile ce veneau cu 
întârziere. Magistratul sosise, dispărând în curtea judecătoriei. 
Stafford văzu doamne îmbrăcate elegant şi bărbaţi îngrijoraţi, 
care reprezentau ceva în lumea politică şi socială; deodată, fără 
să-şi dea seama, se îndreptă spre intrare, vrând să iasă în calea 
limuzinei luxoase ce trăsese la scara principală. In maşină nu se 
afla decât o singură persoană, un bărbat de vreo şaizeci de ani. 
Era de statură mijlocie şi îmbrăcat cu foarte multă grijă; pe faţa-i 
rasă plutea un zâmbet de mulţumire. Stafford King apucă mâna 
ce i-o întinse noul venit şi ochii-i străluciră. 

— Mi-era teamă că nu vă vom putea rezerva locul, sir 
Stanley, zise el. 

Sir Stanley Belcom, şeful poliţiei criminale, zâmbi. 

— Ei bine, Stafford, am venit să asist la triumful cel mai 
mare din cariera dumitale, zise el. 

Stafford King dădu din cap, răspunzând scurt: 

— Sper că va fi. 

— Nădăjduiesc şi eu că lucrurile se vor petrece astfel, zise 
şeful poliţiei. Totuşi, am o presimţire, Stafford, că nu pe căile 
legale obişnuite se va putea pune mâna pe această organizaţie. 
Legea nu are destulă putere ca să înfrângă teroarea ce o 
exercită acest om. Numai fiinţe de soiul acesta justifică linşarea, 
acea formă rapidă, aspră, a justiţiei, care execută pe acuzat fără 
să facă uz de viclenie sau de pretexte. 

Stafford îl privi pe şeful său fără să încerce să-şi ascundă 
mirarea. 

— Credeţi că există... Jack Judecătorul? întrebă el. 

Sir Stanley îi aruncă o privire pătrunzătoare. 

— El e sperietoarea bandei, nu? 

— Aşa pretinde Hanson, răspunse celălalt. Eu sunt convins 
că Hanson se teme mai mult de acel personaj misterios, decât 
de Boundary. 

Procurorul îşi începuse pledoaria când cei doi bărbaţi îşi 
făcură drum prin sala tixită, spre a ajunge la scaunele lor din 
capătul mesei magistraţilor. Pe banca acuzaților se afla colonelul 
Boundary, cel mai puţin neliniştit dintre toate persoanele de faţă. 
Şedea aplecat înainte, coatele i se odihneau pe marginea 
îngrăditurii, bărbia şi-o sprijinise în palme şi ochii îl fixau pe 
procuror, un om mai în vârstă, care dezbătea cazul foarte liniştit. 

— Îl acuz pe colonelul Boundary, zise procurorul, de a fi 
conducătorul unei vaste organizaţii de şantaj şi că, în cursul 
ultimilor douăzeci de ani, făcând uz de mijloace pe care vi le voi 
relata şi pe care le va indica martorul principal al acuzării, a 
desfăşurat o intensă activitate criminală ajungând să 
stăpânească, în momentul de faţă, una din cele mai complexe şi 
mai primejdioase bande pomenite vreodată în analele crimei. 
Veţi fi auzit, desigur, urmă el, de o figură bizară şi fantastică ce 
revine mereu, un personaj misterios, numit Jack Judecătorul. Dar 
vă voi cere, domnule preşedinte, şi adresez aceeaşi rugăminte şi 
domnilor juraţi, ca atunci când veţi lua în discuţie acest caz, să 
nu ţineţi seama de acea apariţie ce n-are nici un amestec în 
aducerea lui Boundary în faţa justiţiei. Il acuz pe colonelul 
Boundary că, prin teroare şi şantaj exercitat cu ajutorul 
complicilor săi, a stors sume mari de la diferite persoane bogate 
şi naive alcătuindu-şi astfel averea ce aparţine lui şi complicilor 
săi. In ceea ce-i priveşte pe aceştia, urmărirea lor judiciară 
depinde, într-o largă măsură, de soarta pe care o va avea 
Boundary. Sunt, cred, câţiva dintre ei care se găsesc chiar în 
această clipă în sală şi, deşi nu se află sub stare de arest, nu le 
voi spune nici o noutate, înştiinţându-i că sunt puşi sub 
supravegherea poliţiei. 

Crewe, care şedea în spatele juriului, se mişcă neliniştit şi, 
întorcând capul, întâlni privirea indiferentă a unui bărbat înalt, cu 
aspect milităros, care avea înfăţişarea tipică a detectivului. 

Procurorul făcu o pauză pentru a privi notele pe care le 
avea în faţa sa. 

— Prezentând acest caz, domnule preşedinte, urmă el, ne 
aflăm întrucâtva în dilemă. Ne-am asigurat un martor important, 
capital, credem noi, un om care a lucrat în strânsă legătură cu 
acuzatul, un scandinav al cărui nume este Hanson şi care, 
considerându-se rău tratat de banda căreia îi aparţinea, a 

adunat, vreme îndelungată, dovezi incriminatoare împotriva 
membrilor ei. Scopul pe care l-a urmărit nu trebuie să-l 
cercetăm. Eminentul meu confrate, avocatul acuzatului, este de 
părere că Hanson avusese de gând să-i şantajeze pe şantajişti, 
prezentând dovezi atât de clare, încât Boundary n-ar fi avut 
încotro şi ar fi fost nevoit să-i plătească complicelui său ca să 
tacă. Nu exclud această posibilitate. Ceea ce contează este că 
Hanson a adunat dovezi documentate, care există ascunse în 
ţară, în locuri ce urmează a fi date în vileag, în cursul prezentelor 
dezbateri. Trebuie să semnalez neajunsul că, până în momentul 
de faţă, Hanson n-a scăpat nici un cuvânt. Temându-se că viaţa îi 
este ameninţată, deoarece această bandă nu se dă înapoi de la 
nimic, a fost păzit cu străşnicie de poliţie, chiar din clipa în care a 
făcut declaraţiile sale premergătoare. Toate eforturile ce s-au 
depus pentru a-l hotărî să-şi formuleze mărturisirile în scris au 
fost zadarnice şi suntem constrânşi să-l ascultăm în şedinţă 
publică. 

— Dacă am înţeles bine, întrerupse preşedintele, 
dumneavoastră nu posedaţi încă dovezile pe baza cărora cereţi 
condamnarea la închisoare a acuzatului. 

— Exact, domnule preşedinte, zise procurorul, tot ce am 
putut obţine de la Hanson n-a fost decât declaraţia de care am 
avut nevoie pentru a-l putea aresta pe acest individ. 

— Aşadar, dacă martorul dumneavoastră ar fi avut de 
suferit vreun accident, Curtea şi-ar fi retras acţiunea? 

— V-am arătat exact cum stau lucrurile, domnule 
preşedinte, şi de aceea am avut grijă să ţinem martorul sub pază 
bună. Omul acesta e într-o stare de extremă nervozitate şi am 
fost nevoiţi să-i facem pe plac. Dar nu cred, domnule preşedinte, 
că trebuie să priviţi cu neîncredere mărturia ce va fi depusă azi 
sau să vă formaţi părerea că n-am avea dovezi îndestulătoare 
pentru a justifica mandatul de arestare emis împotriva 
acuzatului. 

— Inţeleg, spuse magistratul. 

— O procedură cam ciudată, murmură sir Stanley către 
Stafford King. 

— E singurul lucru ce s-a putut face, zise Stafford. Hanson a 
refuzat să vorbească înainte de a compărea în faţa 

judecătorului... Spunea că va tăcea până când îl va vedea pe 
Boundary arestat. 

— Boundary ştie toate astea? 

— Cred că da, răspunse Stafford zâmbind. El ştie orice. Are 
o armată întreagă de spioni. Sir Stanley, dumneata nici nu ştii ce 
puternică e această organizaţie. A izbutit să-i stăpânească pe 
toţi. Are membri ai parlamentului de partea ei, îi are pe cei mai 
buni avocaţi din Londra şi două dintre cele mai mari agenţii de 
detectivi sunt exclusiv în serviciul ei. 

Sir Stanley îşi muşcă buzele şi-şi îndreptă atenţia asupra 
procurorului. Rechizitoriul nu fu lung şi, după ce-l termină, 
procurorul se aşeză; după el luă cuvântul un fruntaş al baroului, 
în numele apărării. Nu trecu mult timp şi sfârşi şi el pledoaria; 
apoi se ridică din nou procurorul. 

— Chemaţi-l pe Olaf Hanson! ceru el. 

Uşa ce dădea spre celule se deschise, doi detectivi apărură 
şi după ei alţi doi. In mijlocul lor se afla un bărbat scund, cu faţa 
ca de ceară, în ale cărui mâini se afla soarta, ba chiar viaţa 
colonelului Dan Boundary. Hanson nu aruncă nici măcar o privire 
spre banca acuzaților, ci păşi grăbit prin mijlocul sălii. Fu 
introdus în boxa martorilor, iar cei patru paznici ai săi se postară 
lângă el. Omul era gata să leşine; privirea-i îngrozită aluneca 
peste grupul juraţilor, buzele-i erau albe şi tremurau, mâinile-i 
erau încleştate de marginea boxei. 

— Numele dumitale e Olaf Hanson? îl întrebă calm 
procurorul încercând astfel să-l liniştească. 

Martorul făcu un semn afirmativ, nefiind în stare să 
vorbească. Procurorul reluă: 

— Eşti născut în Suedia? 

Hanson încuviinţă iarăşi. 

—E de datoria dumitale să vorbeşti, zise procurorul 
binevoitor. Nu trebuie să-ţi fie teamă. De când îl cunoşti pe 
colonelul Boundary? 

De data aceasta Hanson putu să vorbească. 

— De zece ani, răspunse el, cu glas răguşit. 

Un uşier apăru din fundul sălii unde se îngrămădea publicul 
şi întinse martorului un pahar cu apă; omul îl bău cu lăcomie. 
Procurorul aşteptă până ce Hanson goli paharul, apoi vorbi din 
nou: 

— Eşti în posesia anumitor documente care-l acuză pe 
colonelul Boundary de diferite fapte nepermise de lege? 

— Da, răspunse martorul. 

— Ai făgăduit poliţiei că vei destăinui Curţii unde ai ascuns 
acele hârtii? 

— Da, repetă Hanson. 

— Ca poliţia să piardă cât mai puţin timp, vrei să spui acum 
Curţii unde ai ascuns acele documente compromiţătoare? 

Pentru prima oară de când începuse şedinţa, colonelul 
Boundary dovedi interes. 

Hanson vorbea, dar cu greutate: 

— Am pus acele hârtii... Am pus... hârtiile... 

Apoi, deodată, se prăbuşi la pământ ca un butuc. 

— Mi-e teamă că a leşinat, zise magistratul. 

Detectivii se îngrămădiră în jurul lui Hanson şi-l scoaseră 
din boxă. Se auziră şoapte. Stafford King îşi părăsi locul. Se 
aplecă peste omul întins jos, desfăcându-i gulerul, apoi veni şi 
medicul legist, care se afla în sală. Urmă o mică consfătuire, 
după aceea Stafford King îşi îndreptă trupul şi faţa-i deveni 
palidă şi rece. 

— Cu părere de rău trebuie să vă aduc la cunoştinţă, 
domnule preşedinte, că martorul a încetat din viaţă. 


Capitolul 6 _ 
STAFFORD KING IŞI DA DEMISIA 


O săptămână mai târziu, Stafford King intră în biroul şefului 
poliţiei criminale. Sir Stanley ridică privirea şi se uită la el 
prietenos şi plin de milă. 

— la loc, Stafford! zise el cu bunăvoință. Ce s-a întâmplat? 

— Boundary a fost găsit nevinovat! 

Sir Stanley clătină capul. 

— Era inevitabil, zise el. Cred că nu-i nici o speranţă ca el şi 
banda lui să poată fi implicaţi în misterul morţii lui Hanson? 

— Mi-e teamă şi mie că nu există nici o umbră de speranţă, 
zise Stafford, clătinând capul. Hanson a fost ucis, în privinţa 
aceasta nu există îndoială, şi otrava ucigătoare se afla în paharul 


30 


- JACK JUDECĂTORUL - 


cu apă pe care i l-a adus uşierul. Azi i-am luat acestuia un nou 
interogatoriu; tot ce-şi poate aminti e că a văzut pe cineva 
făcându-şi drum prin mulţimea din spatele juraţilor şi întinzând 
un pahar peste capetele oamenilor. Se pare că nimeni nu l-a 
observat pe cel care a venit cu paharul. Aceasta a fost metoda 
întrebuințată de bandă pentru a scăpa de trădătorul ei. 

— inteligentă mişcare, zise sir Stanley împreunându-şi 
mâinile. Cunoşteau bine starea de spirit în care se va afla 
Hanson în momentul când se va înfăţişa Curţii. Otrava era 
pregătită şi prevăzuseră că detectivii vor îngădui uşierului să-i 
dea acuzatului apă, chiar de n-ar fi dat voie altcuiva să se 
apropie de el. Asta-i o afacere foarte urâtă, King. 

— Ştiu, răspunse tânărul detectiv. Bineînţeles că-mi voi 
înainta demisia. Nu-mi rămâne altceva de făcut. Credeam că de 
astă dată am pus mâna pe el, în special, pe baza dovezii 
vinovăţiei sale în cazul Spillsbury. 

— Vorbeşti de scrisoarea pe care Spillsbury a scris-o femeii 
Marsh? Fiindcă veni vorba de asta, cum de a ajuns epistola 
aceea în posesia dumitale? 

— A fost trimisă prin poştă la Scotland Yard. 

— Ştii cine a expediat-o? 

— N-a fost însoţită de nici o notă explicativă, răspunse 
Stafford. Era într-un plic obişnuit, adresa era scrisă la maşină, 
scrisoarea mi-a fost adresată personal. Bineînţeles că hârtia 
aceea, în sine, nu are nici o valoare. 

— Ai încercat să descoperi documentele despre care vorbea 
Hanson? 

— Am căutat, răspunse celălalt. Oricum ar sta lucrurile, 
amicul Boundary e liber 

Celălalt îl privi atent. 

— E o deziluzie amară pentru dumneata, tânărul meu 
prieten, zise el. Lucrezi de ani de zile la cazul Boundary. Mi-e 
teamă că niciodată nu ţi se va mai prezenta o ocazie atât de 
prielnică de a pune mâna pe el. Acum, are de partea lui simpatia 
publicului. Ticălosul care scapă din mâinile Poliţiei se bucură 
întotdeauna de multă popularitate în rândurile mulţimii şi mă 
îndoiesc că ministrul de interne va încuviinţa deschiderea unei 
noi acţiuni publice, dacă nu vom avea dovezi zdrobitoare... Ce e 
asta? 

Stafford pusese o hârtie pe masă. 

— Demisia mea, răspunse tânărul. 

Şeful secţiei criminale luă foaia de hârtie şi o rupse în 
bucăţi. 

— N-o primesc, zise el. Ai făcut tot ce-ai putut şi de cele 
întâmplate nu eşti mai răspunzător decât mine. Dacă dumneata 
îţi dai demisia, ar trebui să mi-o dau şi eu şi, ca mine, toţi ceilalţi 
care au colaborat la elucidarea acestui caz. Vezi-ţi de lucrul 
dumitale şi mai lasă-l pe Boundary câtva timp în plata Domnului! 

Stafford îl privea, pierdut în gânduri. 

— Credeţi că-l vom prinde vreodată, sir Stanley? 

— La drept vorbind, nu cred, răspunse el. După cum am 
spus şi mai înainte, singurul pericol ce-l ameninţă pe Boundary e 
individul acela misterios, care, după cât se pare, îşi face uneori 
apariţia în viaţa colonelului. Eu presupun că aceasta e persoana 
care ţi-a trimis scrisoarea lui Spillsbury. Jack Judecătorul, parcă 
aşa îşi spune... Ştii ce cred eu? Dacă l-ai găsi pe acel Jack şi l-ai 
vedea fără deghizarea lui misterioasă, ai descoperi pe cineva 
care nutreşte împotriva lui Boundary o ură mai puternică decât 
poliţia. 

Stafford zâmbi. 

— Nu pot pierde vremea alergând după fantome, sir 
Stanley, zise el cam aspru. 

Şeful său îl privi curios. 

— Am auzit că te plimbi destul de des prin oraş, spuse el, ca 
într-o doară, începând să-şi aranjeze hârtiile de pe birou. Fiindcă 
veni vorba de plimbare, ce mai face domnişoara White? 

Stafford roşi. 

— Se simţea foarte bine când am văzut-o aseară răspunse 
el. N-o să mai apară pe scenă. 

— Şi tatăl ei? 

— A plecat de acasă cu o săptămână înainte de dezbaterile 
procesului Boundary şi de atunci n-a mai fost văzut. 

Şeful clătină capul. 

— Eu, în locul dumitale, n-aş lăsa-o din ochi pe domnişoara 
White, atâta vreme cât tatăl ei este plecat. 

— Ce vreţi să spuneţi, sir Stanley? întrebă tânărul. 

— Îți dau numai o idee, gândeşte-te la vorbele mele! 

Stafford se gândea la ce i se spusese în drum spre locul de 
întâlnire cu tânăra fată. Aceasta îl aştepta pe o bancă, la soare, 
în parcul Temple; era o zi frumoasă, chiar caldă, şi cu două ore 
înainte de prânz nu prea se afla multă lume pe acolo. Maisie îl 
văzu abătut şi se ridică să-i iasă înainte; o clipă uită de 
necazurile ei, de grijile şi teama ce o chinuiau. Fără îndoială, 
cunoştea motivul vizitei sale la Scotland Yard şi parte din 
întrevederea pe care o avusese acolo. 

— Mi-am înaintat demisia, răspunse el întrebării ei mute, 
dar sir Stanley n-a primit-o. 

— Cred că a avut dreptate, zise ea. Ar fi pur şi simplu o 
prostie dacă ţi-ai distruge cariera fără să ai vreo vină. 

— Să nu vorbim despre mine, zâmbi Stafford. Ce-ai mai 
făcut? 

— Am reziliat contractele mele; am alte treburi. 

— Cum... 

El şovăi, dar ea înţelesese gândul său şi-l bătu uşor peste 
braţ. 

— Mulţumesc, am destui bani. Tata mi-a lăsat o sumă 
destul de însemnată. inchid casa de la Horsham şi depozitez 
mobila undeva; îmi opresc numai cât îmi trebuie ca să-mi 
mobilez un apartament mic pe care l-am închiriat la Bloomsbury. 

— Dar ce-ai de gând să faci? întrebă el curios. 

— O, sunt o grămadă de lucruri de care se poate ocupa o 
fată, zise ea vag, afară de arta dramatică. 

— Dar nu înseamnă asta un sacrificiu? Nu-ţi plăcea munca 
dumitale? 

— La început mi s-a părut că da. Vezi, am fost întotdeauna 
o artistă bună. Când eram fetiţă, puteam să-l imit pe colonel. 
Ascultă! 

Deodată, spre uimirea lui, Stafford auzi mormăitul lui Dan 
Boundary. Ea râse veselă, văzându-i mirarea, dar în curând 
zâmbetul îi dispăru de pe faţă şi oftă. 

— AŞ vrea să-mi spui un lucru, domnule King... 

— Stafford. Ai făgăduit că-mi vei spune pe nume! 

Ea roşi. 

— Nu prea îmi place să-ţi spun pe numele de botez, dar 
pentru că pare mai degrabă un nume de familie poate că n-are 
să-mi fie atât de greu. 


33 


- EDGAR WALLACE - 


— Ce vrei să mă întrebi? făcu el. 

Tânăra fată tăcu o clipă, apoi zise: 

— Cât a fost implicat tatăl meu în povestea asta 
dezgustătoare? 

— In afacerile bandei? 

Ea făcu un semn afirmativ. 

Stafford King era într-o stare neplăcută. Solomon White era 
amestecat cât şi ceilalţi, afară de colonel; în tinereţe, fusese 
geniul rău al asociaţiei, responsabil de faptele ei. Ani de zile 
fusese mâna dreaptă a colonelului, până când Pinto, acel 
aventurier portughez, îl înlăturase şi, ca să spunem adevărul, 
până în clipa când, cu inima strânsă de durere, îşi dăduse seama 
că fetiţa sa crescuse mare. Căci îşi iubea fiica din tot sufletul. 

— Nu-mi răspunzi la întrebare, zise Maisie, dar tăcerea 
dumitale e un răspuns. Tatăl meu a fost... un om rău? 

— Nu vreau încă să-l judec, răspunse el. Pot să-ţi spun doar 
că în ultimii ani a jucat un rol foarte şters în afacerile bandei. Dar 
spune-mi mai bine ce ai de gând să faci. 

— Ce încăpățânat eşti! râse ea. O, sunt atâtea lucruri la 
care mă gândesc, încât nici nu am vreme să ţi le înşir. In primul 
rând voi încerca să repar o parte din răul pe care l-a făcut banda. 
Voi căuta să repar cât de mult pot faptele rele comise de tatăl 
meu. 

— Ai o misiune de îndeplinit? întrebă el zâmbind. 

— Nu râde de mine! Simt, aici, ce trebuie să fac, zise fata 
ducându-şi mâna la inimă. Ceva îmi spune că, chiar în cazul că 
tata ar fi fost fondatorul acestei bande, aşa cum ai spus odată... 
ah, ai uitat asta... 

Stafford King uitase, într-adevăr, această afirmaţie a sa. 

— Ei bine? întrebă el. Ai de gând s-o distrugi? 

Ea făcu un semn afirmativ. 

— Şi mai simt că sunt urmărită... Sunt fiica lui Solomon 
White, pe care colonelul îl consideră trădător. |ţi închipui că mă 
vor lăsa în pace? Crezi că nu mă vor supraveghea zi şi noapte şi 
că nu vor încerca să mă prindă în cursă cât mai curând? 
Gândeşte-te ce putere ar căpăta astfel... puterea de a-l sili pe 
tata să se înapoieze la ei! 

— O, poţi fi foarte sigură că vei fi supravegheată fără 
întrerupere, zise el amintindu-și de spusele şefului său. De fapt, 
eşti urmărită chiar de pe acum. Te nelinişteşte această veste? 

— Acum? întrebă ea surprinsă. 

Stafford îi arătă cu mâna o doamnă la mică depărtare de ei; 
faţa ei era ascunsă cu multă grijă de o umbreluţă. 

— Cine e? întrebă fata curioasă. 

— O tânără numită Lolly Marsh. Pentru moment are încă o 
misiune, aceea de a mă pune într-o situaţie compromiţătoare. 
Mă urmăreşte de săptămâni de zile şi mi-ar fi neplăcut să-ţi 
povestesc de câte ori am fost pur şi simplu zvâriliţi unul în braţele 
celuilalt. Biata fată! exclamă el ironic. Trebuie să i se fi urât să 
stea acolo de atâta vreme. Hai să ne plimbăm puţin. 

Dacă îşi închipuise că Lolly îi va urma, se înşelase. Ea 
rămase pe loc, uitându-se după cei doi până ce-i pierdu din ochi 
şi nu făcu nici o mişcare să se ridice. Aşteptă până ce nu-i mai 
văzu, apoi se duse pe malul Tamisei şi opri un taxi. Părea foarte 
mulţumită că planul ticluit de ea pentru prinderea lui Stafford 
King nu putea să dea greş. 


Capitolul 7 
COLONELUL IŞI VEDE DE AFACERI 


În seara aceea, o societate bine dispusă se adunase într-un 
apartament luxos în Albermale House. Era o masă la care se 
aflau numai bărbaţi: colonelul, impunător într-un costum de 
seară, Crewe, elegant ca întotdeauna, şi un bărbat de vârstă 
mijlocie a cărui haină veche şi cămaşă de o albeaţă nu tocmai 
ireproşabilă nu etalau bogăţia celui ce le purta. Totuşi, omul 
acela cu mustaţa mică şi chelia mare putea emite cecuri de 
milioane, căci era Thomas Crotin de la firma „Crotin & Principie”, 
ale cărei fabrici ocupau întinderi imense în Huddesfield şi 
Dewsbury. 

— Dumneata eşti colonelul Boundary, nu-i aşa? întrebă el 
cu admiraţie în glas, poate pentru a zecea oară de când 
începuse masa. 

Colonelul făcu un semn afirmativ şi ochii săi străluciră 
veseli. 

— Ei bine, asta-i extraordinar! zise Crotin. Voi avea pe 
povestit când mă voi înapoia în Yorkshire. Noroc că l-am întâlnit 
pe prietenul dumitale, căpitanul Crewe, la clubul nostru din 
Huddersfield. 

Colonelul ştia că această întâlnire era mai mult decât o 
întâmplare ce putea fi numită „norocoasă”. 

— Am citit despre proces şi toate poveştile acelea urmă 
Crotin. Pot să spun că lucrurile stăteau foarte prost pentru 
dumneata, colonele. 

Acesta zâmbi şi, ridicând o sticlă, îl privi pe industriaş 
întrebător. 

— Nu, nu, zise Crotin. Nu mai vreau să beau. Am băut cât 
am putut şi ştiu când trebuie să mă opresc. 

Colonelul puse sticla jos, lângă el. 

— Va să zică ai citit despre proces? 

— Da, şi ca mine atâţia alţii, răspunse celălalt. Şi i-am zis 
cucoanei mele: „lată un băiat deştept, aş vrea să-l cunosc şi eu.” 

— Ai admiraţie pentru criminali? întrebă Boundary bine 
dispus. 

— O, nu vreau să spun că eşti un criminal, dar exercitând 
eu însumi, ca jurat, funcţia de magistrat, e foarte firesc să mă 
intereseze asemenea cazuri. Nu ştii niciodată unde poţi învăţa 
ceva. 

— Şi ce a spus nobila dumitale soţie? 

— Pe ea n-o interesează astfel de lucruri. Soţia mea eo 
doamnă din elita londoneză. Avea un rang înalt când m-am 
căsătorit cu ea. 

— Acum cinci ani te-ai căsătorit cu fiica lordului 
Westseverin. i-au trebuit o sută de mii de lire sterline ca să 
plăteşti datoriile bătrânului. 

Industriaşul îl privi uimit: 

— De unde ştii toate astea? 

— E vorba să candidezi pentru un loc de deputat, nu-i aşa? 
Şi vei fi primar la Little Thornhill? 

— Dar ştii că eşti bine informat despre mine? zise Crotin cu 
admiraţie şi râzând înveselit. 

— Va să zică te interesează lumea criminalilor? 

Crotin protestă, ridicând mâna. 

— Eu nu spun că faci parte din această lume, colonele, zise 
el. Prietenul meu Crewe ştie, desigur, că nu pot fi atât de mojic. 
Bineînţeles că acuzaţia ce ţi s-a adus a fost nedreaptă. 

— Vezi, aici greşeşti, îl întrerupse colonelul calm. Era foarte 
dreaptă. 

— Cum? 

Fabricantul părea buimăcit. 

— Invinuirea era perfect îndreptăţită, zise Boundary 
jucându-se cu cuțitul de fructe. De douăzeci de ani strâng bani, 
cumpăr proprietăţi pentru care plătesc a douăzecea parte din 
valoarea lor şi apoi le vând mai scump. 

— Dar în ce fel... 

— Aşteaptă puţin, îţi voi povesti totul. Am oamenii mei care 
lucrează în toată ţara, acoliţi şi trepăduşi care scormonesc 
mereu după chestii compromiţătoare. Menajere, valeti, 
servitori... înţelegi, oameni de acest fel, care pot afla asemenea 
amănunte. Mai curând sau mai târziu descopăr o pată pe 
onoarea persoanei cu avere. Prefer scandalurile în legătură cu 
vreo crimă. 

Domnul Crotin, furios la culme, îşi strângea şervetul. 

— Unde vrei să te duci? Ce vrei să faci? Noaptea abia a 
început, zise colonelul cu nevinovăție. 

— Plec, răspunse Crotin, a cărui faţă devenise roşie ca 
focul. Te-ai întrecut cu gluma; când prietenul Crewe te-a 
recomandat, nici nu mi-ar fi trecut prin minte că ai putea fi un 
asemenea om. Doar nu-ți închipui că voi rămâne mai departe în 
societatea dumitale, eu, un om cu legături atât de înalte... că voi 
rămâne aici după cele ce mi-ai spus? 

— De ce nu? întrebă Boundary. La urma urmei afacerile 
sunt afaceri şi cum am de gând să-ţi fac o ofertă pentru fabrica 
Riverborne... 

— Fabrica Riverborne? răcni fabricantul de stofe. Aha! asta-i 
una din glumele dumitale! Nu vei cumpăra fabrica Riverborne, 
dragule!... 

— Dimpotrivă, o voi cumpăra de la dumneata. Dacă vrei să 
ştii, am chiar pregătite toate hârtiile şi actul de vânzare; nu-ţi 
rămâne decât să semnezi. 

— A, le ai chiar pregătite? exclamă furios celălalt. Şi ce ai 
de gând să-mi oferi pentru Riverborne? 

— lţi ofer treizeci de mii de lire sterline bani gheaţă 
răspunse colonelul. 

Fabricantul rămase mut de uimire. 

— Treizeci de mii de lire sterline bani gheaţă! zise el după 
câtva timp. Dar bine, omule, proprietatea aceasta valorează 
două sute de mii de lire sterline. 

— O apreciasem la ceva mai mult, răspunse colonelul calm. 

— Eşti nebun sau tâmpit, zise furios celălalt. Nu e fabrica 
mea, e o societate pe acţiuni. 

— Dar dumneata deţii majoritatea acţiunilor; mi se pare că 
nouăzeci şi cinci la sută, răspunse Boundary. Şi pe acestea mi le 
vei da mie pentru preţul pe care ţi l-am oferit. 

— Mai curând mă împuşc, urlă Crotin bătând cu pumnul în 
masă. 

— la loc un moment. 

Glasul colonelului era amabil, dar insistent. 

— O cunoşti pe Maggie Delman? 

Crotin îngălbeni subit. 

— Era una din lucrătoarele fabricii tatălui dumitale. Pe 
vremea când erai încă tânăr, urmă colonelul. Erai foarte 
îndrăgostit de ea şi ai plecat, odată, cu dânsa, de Paşti, la 
Blackpool. Mai ţii minte? Te-ai căsătorit cu tânăra femeie şi 
căsătoria a rămas secretă, pentru că ţi-era teamă de tatăl 
dumitale. Cum în cursul anilor fata rămăsese mulţumită de mai 
căsuţa pe care i-o dăduseşi şi de suma ce i-o trimiteai lunar; se 
părea că nu e nevoie să faci cunoscută această căsătorie, mai cu 
seamă că nici nu aveai copii. Apoi ai început să te ocupi de 
politică în oraşul dumitale şi ai devenit tot mai ambițios. Nu 
îndrăzneai să divorţezi de nevasta dumitale şi nici nu credeai să 
fie nevoie. Ţi s-a oferit prilejul să te ridici, căsătorindu-te cu fiica 
unui lord englez, şi ai profitat de această împrejurare favorabilă. 

— Trebuie să dovedeşti spusele dumitale, zise fabricantul 
cu glas răguşit. 

— Pot să dovedesc foarte bine. O, nu, nevasta dumitale nu 
te-a trădat, nevasta dumitale cea adevărată, vreau să spun. Te- 
ai trădat singur, trimiţându-i mereu banii telegrafic. Am auzit de 
aceste plăţi misterioase, dar n-am bănuit că ar putea fi altceva 

decât o legătură banală de dragoste. Într-o seară, în timp ce 
soţia dumitale se afla la cinema, unul din oamenii mei îi controlă 
casa şi dădu de actul de căsătorie. Vrei să-l vezi? 

— Nu mai am nimic de zis, răspunse Crotin fără putere. 
Sunt în mâna dumitale, domnule. Va să zică în felul acesta 
lucrezi! 

— Da, aşa lucrez, fu răspunsul colonelului. Am credinţa că e 
bine să fiu sincer cu oameni ca dumneata. Poftim actul de 
vânzare. lată locul unde trebuie să semnezi, e marcat. 

innebunit de furie, Crotin sări brusc la colonel, dar acesta îl 
apucă de gât cu mâna-i de fier şi-l zgudui aşa cum face pisica cu 
şoarecele. 

— Şezi jos şi semnează! şuieră el. Dacă ai de gând să 
procedezi în felul acesta, îţi sucesc gâtul. Dă-i tocul, Crewe! 

— Pentru asta vei înfunda puşcăria! strigă cu glas enervat 
industriaşul a cărui faţă devenise galbenă ca ceara. 

— Da, o s-o înfund, dar dacă nu semnezi, tot acolo vei sta şi 
dumneata, astfel că ne vom revedea. 

Crotin se ridică şi aruncă tocul jos. 

— Vei suferi consecinţele faptei dumitale, scrâşni el. 

— Nu pe nemeritate, răspunse colonelul. 

Se auzi o bătaie în uşă şi Boundary se întoarse. 

— Cine-i acolo? întrebă el. 

— Pot să intru? se auzi un glas. 

Crewe se încruntă. 

— Cine-i? repetă colonelul. 

Uşa se deschise încet, întâi apăru o mână înmănuşată, apoi 
se ivi un cap învăluit în ceva alb şi necunoscutul misterios se 
strecură pe uşa întredeschisă. 

— Jack Judecătorul! Bietul, sărmanul Jack Judecătorul a 
venit în vizită, râse pe înfundate omul. Jos, câine, jos! 

Cu un gest teatral el îndreptă revolverul cu ţeava lungă 
spre cei de faţă, apoi, râzând încet, se întoarse spre Crotin care 
încremenise de frică. 

— Bietul lacob! cârâi el. Şi-a vândut dreptul primului născut 
pentru un blid de linte! Nu pune mâna pe hârtia aceea, Crewe, 
că mori de moarte grabnică. 

Necunoscutul întinse repede braţul şi apucă actul de 
vânzare, azvârlindu-l în mâna fabricantului. 

— Pleacă de aici şi du-te acasă la mămica, mieluşelule! zise 
el. Crezi că s-ar mulţumi cu o singură fabrică? S-ar prezenta în 
fiecare an pentru alta şi nu ţi-ar da pace până ce n-ai muri sau ai 
fi distrus. Du-te la poliţie, sărmanul meu mieluşel, şi relatează-le 
trista-ţi poveste! Du-te la minunatul domn Stafford King; el ţi se 
va arunca de gât. Dar nu te vei duce, văd că nu te vei duce!... 

Izbucni iarăşi în râs; apoi, cu o mişcare rapidă a braţului, îl 
împinse pe Crotin spre ieşire, rămânând nemişcat până ce auzi 
trântindu-se uşa principală. Boundary îşi regăsi cu greu puterea 
de a vorbi. 

— Nu ştiu cine eşti, zise el respirând din greu, dar îţi propun 
o afacere. Am oferit o sută de mii de lire sterline aceluia care te 
va prinde. lţi ofer tot atât să mă laşi în pace. 

— Trebuie să-mi oferi o sută de mii de milioane! zise Jack 
Judecătorul. Dă-mi luna de pe cer şi sunt omul dumitale. 

Apoi ieşi, făcându-se nevăzut. 

— Repede la fereastră! strigă colonelul. 

De acolo se putea vedea intrarea la Albermale House şi uşa 
era bine luminată. Ajunseră la timp la geam ca să-l vadă pe 
fabricant ieşind din casă cu paşi nesiguri şi dispărând în 
întunericul nopţii. Trecu un minut, două... apoi cineva cobori 
scările, ivindu-se în lumină. Era o femeie; când se întoarse puţin, 
colonelul îşi pierdu răsuflarea. 

— Maisie White! îngână el mirat, ce dracu o fi căutând pe 
aici? 


Capitolul 8 5 
CEL CE ASCULTA LA UŞA 


Maisie White închiriase un apartament modest într-o casă 
din strada Dougty. Din ziua plecării tatălui ei nu mai auzise de el 
şi refuzase cu îndârjire să se arate îngrijorată. Ştia numai din 
ghicite ce legături existau între tatăl ei şi asociaţia lui Boundary. 
Îi era cunoscut că erau foarte strânse, dar nu se temea atât de 
ceea ce ar fi putut întreprinde poliţia împotriva lui, cât de 
amenințările sinistre ale lui Boundary. Avusese alte motive de a 

părăsi scena, decât cele mărturisite lui Stafford King. La teatru 
era cunoscută şi putea fi foarte uşor urmărită. Două lucruri o 
preocupau când deschise în seara aceea uşa vestibulului, intrând 
grăbită în apartamentul ei. Primul era că fusese urmărită până 
acasă şi acesta era gândul care o preocupa cel mai mult în 
momentul de faţă. Nu aprinse lumina când intră, ci, încuind uşa, 
se apropie repede de fereastră, privi afară şi văzu de partea 
cealaltă a străzii doi bărbaţi stând de vorbă. Era prea întuneric 
ca să-i poată recunoaşte, dar i se păru că unul dintre ei era Pinto 
Silva. Nu-i era frică, totuşi se uită întrebătoare la telefon şi mâna- 
i apucă receptorul, înainte ca ea să se fi răzgândit. In definitiv, 
tot vor şti unde locuieşte, căci întrebându-l pe impresarul ei, sau 
chiar la teatru, puteau afla îndată la ce adresă îi trimiteau 
scrisorile. Şovăi o clipă, apoi lăsă transperantul jos şi aprinse 
lumina. 

Cei doi bărbaţi din stradă văzură lumina şi zăriră umbra 
fetei profilându-se uşor pe transperantul coborât. 

— E chiar Maisie, zise Pinto Silva. Acum spune-mi ce s-a 
întâmplat. 

In câteva cuvinte, Crewe descrise scena la care luase parte 
la casa Albermale. 

— Imposibil! exclamă Pinto. Vrei să spui că Maisie e Jack 
Judecătorul? 

— Nu ştiu nimic în privinţa asta, răspunse Crewe. Ţi-am 
relatat faptele. 

Pinto ridică iar privirea spre lumina aprinsă. 

— O să merg să vorbesc cu ea, zise el. 

— Crezi că faci bine? întrebă Crewe. Nu-i vei deştepta 
bănuielile? 

— E o fată foarte inteligentă, răspunse Pinto, şi nici nu ştie 
că suntem aici, afară. Ea nu seamănă deloc cu Solomon White. 

Trecu de cealaltă parte a străzii şi aprinse un chibrit ca să 
vadă care era soneria ei. Maisie auzi ţârâitul soneriei şi înţelese 
imediat ce însemna asta. Nu începuse încă să se dezbrace şi, 
după câteva clipe de şovăială, cobori scările şi deschise uşa. 

— E o oră cam înaintată pentru o vizită, zise Pinto glumind, 
dar te-am văzut plecând de la Albermale şi nu te-am putut 
ajunge din urmă. 

— E cam târziu ca să stăm de vorbă, spuse ea rece. Ai avut 
vreun motiv să vii? 

— Sunt diferite chestiuni despre care aş fi vrut să vorbesc 
cu dumneata, domnişoară White, răspunse Pinto puţin 
descurajat de calmul fetei. Ai veşti de la tatăl dumitale? 

— Nu eşti de părere, i-o întoarse ea, că ar fi mai bine să vii 
la o oră mai convenabilă? Nu sunt deloc dispusă să stau de 
vorbă în pragul uşii şi mi-e teamă că nu te pot pofti în casă. 

— Colonelul e îngrijorat, se grăbi să explice Pinto. Ştii că 
Solly e unul dintre prietenii săi cei mai buni. 

Fata râse încet. 

— Ştiu, răspunse ea. L-am auzit pe colonel vorbind cu tata 
la Horsham, adăugă ea cu înţeles. 

— Trebuie să fii înţelegătoare cu colonelul, spuse Pinto. Se 
înfuriase, dar acum i-a trecut. N-ai putea hotărî pe tatăl dumitale 
să ne scrie şi nouă... adică lui? 

— Nu am posibilitatea de a intra în legătură cu tata. Ştiu tot 
atât de puţin ca voi unde se află. Dacă cineva e îngrijorat, apoi 
aceea sunt eu, domnule Silva. 

— Şi acum altceva, urmă Pinto. De ce ai rupt contractul cu 
teatrul, Maisie? Mi-am dat multă silinţă să te ajut şi e o prostie 
să-ţi strici cariera. Am foarte multă influenţă, dar directorii nu vor 
să suporte o asemenea purtare şi dacă te vei înapoia... 

— Nu mă voi înapoia, zise dânsa. Dar zău, domnule Silva, 
trebuie să mă scuzi astă-seară. Sunt foarte obosită după munca 
grea din cursul zilei... 

— Cu ce te ocupi acum, Maisie? întrebă Silva curios. 

— Nu doresc să prelungesc această convorbire. Dar mai e 
un lucru pe care aş vrea să ţi-l spun, şi anume că aş prefera să- 
mi Spui „domnişoară White”. 

— Foarte bine, foarte bine, zise Silva, binevoitor. Şi ce 
făceai astă-seară, Mais... domnişoară White? 

— Noapte bună! spuse fata şi-i închise uşa în nas. 

Pinto înjură şi ridică mâna să bată în uşă, dar se răzgândi şi 
se înapoie la Crewe, care stătea liniştit lângă un felinar. 

— Ei bine? întrebă Crewe. 

— Fir-ar a dracului de fată, nu vrea să spună nimic! mormăi 
Silva. Aş da mult să-i înving mândria, Crewe. Pe onoarea mea, 
am să izbutesc într-una din zilele astea! 

— Nu are nici un sens să-ţi pierzi capul pentru că o fată ţi-a 
întors spatele, zise Crewe, râzând. Ce ţi-a răspuns când ai 
întrebat-o ce face? Şi ce ţi-a spus în privinţa vizitei ei la 
Albermale House? 

— N-a zis nimic. Hai să ne înapoiem la colonel. 

Îl găsiră pe colonel aşteptându-i şi, după toate aparentele, 
întâmplările din seara aceea îl lăsaseră rece. 

— Ei bine? întrebă el. 

— Admite că a fost aici, zise Pinto. 

— Ce căuta la Albermale? 

— Ar fi mai bine s-o întrebi chiar dumneata, zise celălalt, cu 
asprime. Îţi mărturisesc, colonele, că n-o pot stăpâni pe femeia 
asta. 

— Nici n-a crezut vreodată cineva că ai fi în stare, răspunse 
colonelul. Te-a lămurit în ceea ce priveşte ocupaţia ei? 

Pinto făcu un semn negativ şi Boundary începu să se plimbe 
prin încăpere. 

— lată cum stau lucrurile, zise el. Există cineva din afară 
care urmăreşte toate mişcările noastre, care ştia că acel 
gogoman din Hudderfield trebuia să vină şi care era informat ce 
treabă aveam cu el. Acel cineva a fost afurisitul acela de Jack 
Judecătorul, dar cine e Jack Judecătorul, hai? 

Colonelul se uită furios de la unul la altul. 

— Vă voi spune tot eu cine e, urmă el. E cineva care 
cunoaşte banda noastră tot atât de bine ca noi, cineva care a 
făcut parte din ea, care are acces la noi, sau în orice caz a avut 
odată, şi cunoaşte metodele noastre de lucru. Pe scurt unul 
dintre asociaţii de afaceri!... 

— Vorbeşti prostii! zise Pinto. 

Acest portughez cu maniere elegante, intrat de curând în 
bandă, era unul dintre puţinii oameni care aveau situaţia 
privilegiată de a se putea opune lui Boundary, şeful asociaţiei. 

— Ai fi tot atât de îndreptăţit să spui că e vorba de mine sau 
de Crewe, sau de Dempsey, sau de Selby... 

— Sau White, zise colonelul, încet. Nu uitaţi pe White. 

— Ce vrei să spui? întrebă Crewe încruntându-se. 

White fusese unul dintre favoriţii săi. 

— Cum s-ar putea să fie el? 

— Şi de ce nu? răspunse colonelul. Când a apărut pentru 
prima oară Jack Judecătorul? Vă voi spune eu îndată. Cam pe 
vremea când am început să ne gândim ce am putea face 
împotriva lui White. L-am văzut oare vreodată când White era cu 
noi? Nu! Pare neîndoios că e cineva care a fost odată părtaşul 
nostru în afaceri şi cunoaşte sistemele noastre de lucru. Nu 
poate fi vorba de altcineva. Spuneţi-mi cine altul ar putea fi? 
Doar nu veţi pretinde că e Gregory Coco, adăugă el sarcastic. 

Crewe se cutremură şi închise ochii pe jumătate. 

— Pentru Dumnezeu, nu mai vorbi de el! zise nervos. 

— Şi de ce nu? şuieră colonelul. El ne-a redat banii, viaţa şi 
libertatea, Crewe. E un exemplu înfricoşător, care îi ţine pe unii 
dintre asociaţii noştri pe drumul cel drept. Asta nu înseamnă că 
din vina noastră a murit atât de tânăr. Dara murit... la timp. Un 
cocainoman e un om destul de neplăcut, dar un cocainoman care 
vorbeşte multe, se laudă şi care-mi spune aici, în camera 
aceasta, ce-mi va face e un om chiar primejdios, Crewe. 

— A făcut într-adevăr una ca asta? întrebă Crewe interesat. 

— Chiar în camera asta unde te afli acum, zise colonelul 
vrând să facă impresie. Stătea la capătul acestei mese ameţit cu 
desăvârşire de cocaină şi mi-a spus anumite lucruri despre 
asociaţia noastră, pe care nu le credeam ştiute de nimeni în 
afară de mine. Asta-i consecinţa cea mai rea a narcoticelor. Nu 
ştii niciodată cât de mult deschid capul oamenilor şi pe Gregory 
l-au făcut cam prea ştiutor. Nu vreau să spun că i-am regretat 
moartea... nici gând de aşa ceva. Nu ştiu cum de a fost 
amestecat în afacerea aceea... 

— la isprăveşte! strigă Pinto. De ce joci teatru în faţa 
noastră? Am fost toţi amestecați... 

— Sst! şuieră colonelul, aruncându-şi ochii spre uşă şi toţi 
priviră într-acolo. 

— Aţi auzit ceva? şopti Boundary. Faţa-i era foarte palidă. 

— Nu-i nimeni, răspunse Pinto. Omul acela a devenit o 
obsesie pentru dumneata. 

— Multe lucruri mă enervează, zise Boundary, dar nimic 
atât de mult ca pierderea banilor. Crewe, trebuie să ne ţinem 
iarăşi de industriaşul acela din Yorkshire... Ar trebui s-o facă unul 
din voi. 

— Şi acela nu voi fi eu, zise Crewe. Eu mi-am făcut datoria 
în afacerea asta. Să încerce şi Pinto. 

Acesta clătină capul. 

— Să-l lăsăm în pace şi..., zise cu un ton nesigur. 

Se opri brusc şi întoarse capul. 

De data aceasta fusese el cel care auzise un zgomot la uşă. 
Cu paşi uşori străbătu camera, îndreptându-se spre ieşire şi 
apucând clanţa deschise repede uşa. Un revolver se ivi în mâna 
sa, dar nu făcu uz de el. In schimb, sări afară şi cei doi bărbaţi 
auziră zgomotul unei lupte. După un scurt timp se înapoie, 
aducând de guler un bărbat. 

— L-am prins! zise el triumfător şi-şi aruncă prizonierul în 
scaunul cel mai apropiat. 


Capitolul 9 
COLONELUL ANGAJEAZA UN DETECTIV 


Prizonierul lor era un necunoscut. Era un bărbat slab, de 
vreo treizeci şi cinci de ani, de statură sub-mijlocie, destul de 
bine îmbrăcat; se uita pe furiş în jurul său. În primul moment, 
colonelul, a cărui slăbiciune era să ghicească dintr-o privire care 
era situaţia socială a unui om, nu putu să-şi dea seama cu cine 
are de-a face. Crewe încuie uşa. 

— la spune, omule, de ce naiba stăteai la uşa mea să 
asculţi? întrebă colonelul. Căci cu asta se ocupa, nu-i aşa, Silva? 

— Da, aşa se pare, zise cel întrebat. 

— Ce ai de spus înainte de a trimite după poliţie? întrebă 
colonelul cu un aer de om cinstit. Ce scuză poţi invoca? Auzi, să 
se furişeze cineva în casa unui domn şi s-asculte pe la uşi! 

Necunoscutul se ridică în picioare şi-şi îndreptă gulerul. 
Rămăsese  buimăcit de atacul neaşteptat, dar acum îşi 
recăpătase sângele rece. 

— Dacă vreţi să trimiteţi după poliţie, faceţi-o chiar acum, 
zise el. Aveţi telefon, nu-i aşa? Poate că aş avea şi eu ceva de 
spus poliţistului. 

— Ce căutai aici? întrebă colonelul. 

— Încearcă să ghiceşti! zise necunoscutul cu asprime. 

— Ascultă amice, îi vorbi colonelul cu oarecare jovialitate, 
suntem toţi prieteni aici şi nu avem nevoie de scandal. Trebuie 
să admitem că dumneata ai făcut o greşeală şi prietenul meu tot 
aşa. Vrei un pahar de whisky cu sifon? 

Străinul râse şi făcu o strâmbătură. 

— Mulţumesc, eu nu, zise el cu tărie. Dacă-mi amintesc 
bine, un tip a luat un pahar cu apă zilele trecute, în sala 
judecătoriei din North Lambeth şi... 

Colonelul închise ochii pe jumătate. 

— In sfârşit, şezi jos şi să vorbim prieteneşte. Dacă vrei să 
insinuezi că am de gând să te otrăvesc, atunci vrei să spui în 
acelaşi timp că ştii un lucru pe care eu vreau să-l ţin ascuns sau 
că ai descoperit unul din acele secrete teribile despre care 
vorbesc toate ziarele. Fii om de înţeles: bea un pahar de whisky! 

Străinul şovăi. 

— Dacă bei şi dumneata din aceeaşi sticlă, nu refuz. 

— Serveşte-te! zise colonelul binevoitor. Dă-mi orice pahar 
vrei! 

Străinul se duse la bufet, turnă whisky în două pahare înalte 
apoi le umplu cu sifon. 

— Acesta-i al dumitale şi celălalt al meu, zise el. Noroc! 

Bău tot paharul după ce văzu că Boundary îl goleşte pe al 
său. 

— Este deci lucru stabilit, zise colonelul, că nu ne-am înşelat 
şi că dumneata stăteai la uşa noastră ca să asculţi. Nu vreau să 
facem scandal şi vom vorbi despre această chestiune ca între 
bărbaţi. 

— Asta e calea cea mai bună, zise celălalt. 

— Ai fost trimis aici ca să mă ţii sub observaţie? 

— Se poate să fie aşa, se poate să fie şi altfel, zise străinul. 

Pinto făcu o mişcare de nerăbdare, dar colonelul îl sili, dintr- 
o privire, să rămână pe loc. 

— la să vedem acum ce ocupaţie ai, zise Boundary. Nu eşti 
un simplu negustor. Faci impresia unui om mai cult. Ah, am 
ghicit... eşti un detectiv particular! 

Străinul rânji: 

— Poate că sunt, poate că nu. 

Colonelul îl bătu pe umăr: 


46 


- JACK JUDECĂTORUL - 


— Sunt sigur că nu mă înşel, zise el cu ton de intimitate. Nu 
întâlneşti în orice zi băieţi atât de isteţi. Faci parte din poliţie! 

— Nu sunt angajat la stat! 

— Ascultă ce-am să-ţi spun, urmă colonelul. Voi fi sincer cu 
dumneata şi dumneata trebuie să fii tot aşa cu mine. Desigur că 
nu te ocupi de meseria asta numai din plăcere. 

Celălalt clătină din cap afirmativ. 

— Pun rămăşag că lucrezi pentru o firmă care îţi dă un 
salariu de trei lire sterline pe săptămână şi-ţi plăteşte micile 
dumitale cheltuieli, făcute în legătură cu cercetările ce ţi se 
încredinţează. O viaţă de câine! 

— In privinţa asta ai absolută dreptate, răspunse străinul. 

— E o viaţă de câine. Trebuie să ieşi pe orice vreme, la orice 
oră din zi sau din noapte, şi nu auzi niciodată măcar un cuvânt 
de laudă pentru munca ta. 

— Nu ni se dă nici o atenţie, domnule. Când suntem citați 
ca martori, avocaţii ne tratează ca pe nişte servitori. 

— iți dau absolută dreptate, zise colonelul clătinând capul. 
Am impresia că meseria de detectiv nu e apreciată la noi în ţară 
după cum merită. E foarte ciudat că te-am întâlnit tocmai acum. 
Chiar în seara asta spuneam prietenilor mei că ar trebui să 
găsim un bărbat capabil, care să aibă grijă de interesele noastre. 
Sunt sigur că ai auzit de mine, domnule... 

— Snakit, completă celălalt. lată cartea mea de vizită. 

Scoase un cartonaş din buzunarul vestei şi colonelul îl citi: 

— Horace Snakit, de la firma „Dooby & Somes”. Ei bine, ce 
zici de propunerea mea de a intra în serviciul nostru? 

Detectivul clipi puţin din ochi. 

— Am un serviciu destul de bun..., începu el fără 
convingere. 

— Eu îţi ofer unul şi mai bun... şase lire sterline pe 
săptămână, plata cheltuielilor şi o sumă fixă pentru 
îmbrăcăminte. 

— S-a făcut! răspunse Snakit cu promptitudine. 

— Ei bine, te poţi considera angajat. Acum, domnule Snakit, 
deoarece sinceritatea e baza legăturii noastre, îmi vei spune 
deschis dacă ai fost angajat ca să mă supraveghezi! 

— Trebuie să recunosc că da, domnule, răspunse detectivul. 
Am fost însărcinat să vă supraveghez şi să descopăr dacă ştiţi 
locul unde se află o anumită persoană. 

— De către cine ai fost angajat? 

Omul şovăi puţin. 

— Ei bine, vă voi spune cinstit, firma noastră a primit 
însărcinarea de la o doamnă tânără. Ea m-a adus aici astă- 
seară... 

— Domnişoara White, nu-i aşa? întrebă colonelul. 

— Chiar ea, domnule, răspunse Snakit. 

— Va să zică de aceea a fost aici. Voia să-ţi arate... 

— Unde se află apartamentul dumneavoastră, domnule, 
completă detectivul. Voiam să-mi arate şi unde se află scara de 
serviciu pe unde să pot fugi la nevoie din casă. 

— Ce fel de instrucţiuni ţi s-au dat? 

— Doar atât: să vă supraveghez, domnule, şi pentru cazul 
că n-aţi fi fost acasă, să mă furişez, dacă ar fi fost posibil, în 
apartamentul dumneavoastră şi să întreprind cercetări peste tot. 

— Inţeleg, zise colonelul, Crewe, condu pe domnul Snakit 
jos şi arată-i unde să dea raportul! Aranjează salariul... ştii ce 
vreau să spun. 

Făcu un semn cu capul şi Crewe îl conduse pe micul 
detectiv, care era încântat. Când uşa se închise după ei, 
colonelul se întoarse spre Silva. 

— Pinto, zise el, fata asta e periculoasă. Poate că ştie unde 
e tatăl ei... poate că nu ştie... Poate că povestea asta cu 
detectivul e numai aranjată cu un scop oarecare. Probabil că 
Snakit a fost trimis aici, ştiindu-se că va fi prins şi că el va 
povesti totul. 

— La asta m-am gândit şi eu, zise Pinto. 

— E periculoasă, repetă colonelul. 

Işi întrerupse plimbarea prin cameră. 

— E foarte activă şi lucrează împotriva noastră. Ei bine, voi 
termina cu domnişoara White! zise el înfuriat. Voi termina cu ea 
o dată pentru totdeauna. Nu mă interesează ce ştie, dar probabil 
că ştie prea multe. Merge mână în mână cu poliţia şi poate chiar 
lucrează împreună cu tatăl ei. Mâine dimineaţă îl vei aduce pe 
Phillopolis aici... 

Celălalt holbă ochii. 

— Phillopolis? izbuti el să spună. Dumnezeule mare! Doar 
nu ai de gând să... 

Colonelul îl privi drept în faţă. 

— Ai avut drum liber să-ţi încerci norocul cu fata asta şi nu 
ai reuşit, zise el. Ai încercat metoda ta fantastică de a o curta şi 
ai fost respins. 

— Dar pe Phillopolis nu-l voi admite, zise Pinto. Ţi-am spus 
că o iubesc pe fata asta. Nu vreau ca... 

— O, nu vrei... ce nu vrei? se răsti colonelul. 

Apoi se aplecă brusc peste masă şi faţa-i luă o expresie 
diabolică. 

— Nu există decât o singură asociaţie Boundary, Pinto, asta- 
i cea pe care o ştii, şuieră el printre dinţi, şi nu e decât un singur 
Dan Boundary şi acela sunt eu. M-ai înţeles, Pinto? Poţi să mergi 
liniştit o bucată bună de drum cu mine dacă, întâmplător, am şi 
eu acelaşi drum. Dar acum îmi stai în cale şi trebuie să accepti 
ce se va întâmpla. Am fost bun cu tine, Pinto. Ti-am îngăduit 
amestecul deoarece mă distra. Dar dacă mi te împotriveşti, dacă 
ai să te opui serios, vei avea ocazia să mă cunoşti altfel! Ai 
înţeles şi asta? 

— Am înţeles, răspunse Pinto. 


Capitolul 10 
GRECUL PHILLOPOLIS 


Constituirea bandei Boundary nu fusese o întâmplare, iar 
calea pe care a apucat-o mai târziu nici ea nu fusese plănuită de 
la început. Persoana principală era Boundary, un extraordinar 
geniu financiar, cu înfăţişarea impunătoare, având îndemânarea 
de a exploata orice avantaj. Formal, era şeful a trei societăţi 
comerciale perfect legale care aduceau un profit, dacă nu mare, 
totuşi respectabil şi care acopereau alte operaţii ce nu erau 
trecute niciodată în registrele lor oficiale. Afacerile ascunse ale 
bandei erau puse la cale după împrejurări. Bărbaţi buni, răi, 
mediocri erau toţi atraşi în orbita activităţii asociaţiei, după cum 
se iveau ocaziile sau anumite necesităţi de neînlăturat. Pe toată 

întinderea Marii Britanii, în toată Franţa, în ltalia, înainte de 
război şi chiar în timpul acestuia, în Germania, Rusia şi Statele 
Unite, se aflau indivizi care, dacă nu puteau fi numiţi agenţi, erau 
cel puţin unelte docile. 

Boundary era amestecat în orice afacere cu caracter 
dubios. Un spărgător, de pildă, ieşit din închisoare, nu avea 
nevoie să se adreseze colonelului Boundary ca să-l finanţeze 
pentru cumpărarea de noi ustensile - o trusă cu instrumente 
absolut puse la punct costă ceva peste două sute de lire sterline 
- căci existau oameni care împrumutau banii necesari... şi aceşti 
bani veneau de obicei din buzunarul colonelului. Unele din 
afacerile pe care le finanța se aflau la marginea a ceea ce se 
poate numi onorabil. Altele, în care investise o parte din capitalul 
său, erau pur şi simplu necinstite. Pretutindeni se afirma că el nu 
ştie nimic despre acestea din urmă, iar dacă se afla că finanţase 
vreun pungaş ori că se găsise în spatele unui astfel de om, se 
spunea cu convingere că acela era angajat într-o afacere, care 
fusese prezentată colonelului drept foarte onorabilă. 

Paul Phillopolis era un mic negustor grec, care avea un 
birou la Mincing-Court, o încăpere micuță, sus, la ultimul etaj, cel 
de-al patrulea; pe geamul uşii de intrare se putea citi numele 
firmei: „Exportator general”. Phillopolis petrecea două-trei ore 
zilnic în biroul său, iar restul timpului putea fi găsit într-o berărie 
din Soho. Era un bărbat scund, cu ten închis, o mustață mândră 
şi două şiruri impecabile de dinţi albi, pe care şi le arăta 
adeseori, căci râdea cu destulă uşurinţă. Cunoscuţii săi cei mai 
intimi ştiau că exportă produse din Grecia în America de Sud şi 
că era un om foarte respectabil. 

Colonelul se duse personal la întâlnirea cu grecul. Locul de 
întâlnire era un hotel mic din Aldgate. Oricare ar fi fost 
subterfugiile colonelului, el nu mai pretindea acum că nu 
cunoaşte ramura de comerţ în care activa grecul. 

— Paul, zise el după ce schimbară saluturile, ţi-am fost 
totdeauna un prieten devotat. 

— Asta-i adevărat, colonele, spuse grecul recunoscător. 
Dacă ţi-aş putea face vreodată un serviciu... 

— Poţi, dar nu va fi uşor. 

Grecul îl privi curios: 

— Uşor sau greu, nu mă voi da înapoi. 

Boundary fu mulţumit. 

— Cum merg afacerile cu America de Sud? întrebă el 
deodată. 

Grecul ridică mâinile, disperat. _ 

— Război! zise el cu ton tragic. |ţi închipui ce a fost! Atâtea 
mii de fete, arzând de nerăbdare să găsească angajamente la 
cabarete... şi era imposibil să le îmbarci, din pricina vapoarelor 
de război. Am pierdut mii de lire sterline. 

— Cererea n-a scăzut, nu-i aşa? 

Grecul zâmbi. 

— America de Sud e plină de bani. Au milioane oamenii de 
acolo... miliarde! Aproape orice individ e milionar. Cabaretele au 
patroni, dar sunt lipsite de elemente talentate. 

Pe faţa colonelului se ivi un zâmbet diabolic. 

— Există la Londra o fată de o abilitate extraordinară, zise 
el. A apărut aici într-un music-hall şi e frumoasă ca un vis. 

— E englezoaică? întrebă grecul. 

— Irlandeză, ceea ce e şi mai bine. lţi spun, e frumoasă, ce 
mai, toţi bărbaţii vor înnebuni după ea! 

— Vrea să plece? întrebă grecul. 

— Crezi că aş veni la dumneata şi ţi-aş cere să scoţi bilete 
de drum dacă ar vrea să plece de bunăvoie? întrebă Boundary 
răstit. Desigur că nu vrea să părăsească ţara şi nici nu ştie că va 
pleca. Dar vreau s-o înlătur din calea mea, înţelegi? 

Domnul Phillopolis păru dezamăgit. 

— S-o scot din Anglia? 

— Întâi din Londra, zise colonelul. 

Grecul clătină capul: 

— E imposibil. E nevoie de paşaport şi dacă nu vrea să 
plece... nu e cu putinţă s-o expediezi din ţară. 

— Crezi că nu ştiu toate astea? îl întrerupse Boundary. Ceea 
ce îţi cer e ca atunci când va fi în dispoziţie prielnică, s-o duci în 
America şi s-o plasezi într-un loc de unde să nu se poată întoarce 
vreme îndelungată. Ai înţeles? 

— Asta o înţeleg foarte bine. 

— Nu vreau să fiu amestecat în chestia asta, urmă 
Boundary. Singurul lucru ce ţi-l pot făgădui e că va pleca în 
linişte. Voi avea grijă de paşaport. Va călători pentru căutarea 
sănătăţii... înţelegi? Când vei ajunge în America de Sud vreau s-o 

duci în interior. Să n-o laşi într-unul din music-hall-urile din 
oraşele de pe coastă, unde poate fi întâlnită de turişti englezi 
sau americani. 

— Dar cum vei izbuti să... 

— Asta-i treaba mea, zise colonelul. Sper că ai înţeles ce ai 
de făcut, îţi voi anunţa data plecării şi voi plăti biletul ei şi al 
dumitale, în ceea ce priveşte celelalte cheltuieli, poţi să-mi 
trimiţi nota. 

Fără îndoială, nu era chiar o afacere pe placul lui Phillopolis, 
dar avea motive serioase să-i fie teamă de colonel şi făcu semn 
că acceptă. Boundary se înapoie la locul unde lăsase pe Pinto. 

— Ai aranjat lucrurile? întrebă acesta, cu glas scăzut. 

— Se înţelege că da. 

— Nu vreau să fiu amestecat în afacerea asta, zise 
portughezul. 

Colonelul zâmbi. 

— Poate că îţi vei schimba părerea, zise el semnificativ. 

Cineva bătu la uşă şi Boundary strigă: 

— Intră. 

Un servitor îi întinse o carte de vizită: Stafford King, Poliţia 
Criminală. 

Ridică privirea de pe cartonaşul alb şi se uită la Pinto, apoi 
zise: 

— Să poftească! 


Capitolul 11 
COLONELUL LA SCOTLAND YARD 


Cei doi bărbaţi nu se mai văzuseră de când se despărţiseră 
la uşa judecătoriei din North Lambeth. 

— Ah, dumneata eşti, domnule King! Intră, te rog. Îi întinse 
mâna, dar Stafford se prefăcu că n-o vede. _ 

— Sper că nu-mi porţi pică, domnule King, zise colonelul. IlI 
cunoşti cred pe amicul meu, domnul Silva. E unul dintre tovarăşii 
mei de afaceri şi director la câteva din societăţile mele. 

— Îl cunosc destul de bine, răspunse Stafford. Sper că într-o 
zi îl voi cunoaşte şi mai bine. 

Pinto prinse înţelesul ascuns al acestor cuvinte, dar 
expresia chipului său rămase neschimbată. 

— Şi cărui fapt datorăm vizita dumitale? întrebă colonelul, 
cu blândeţe. 

— Şeful vrea să te vadă. 

— Şeful? 

— Sir Stanley Belcome. Fiind şeful departamentului nostru, 
crezusem că ai auzit de el. 

— Sir Stanley Belcome, repetă celălalt. Ah, desigur... îl 
cunosc pe sir Stanley, graţie renumelui său. Imi dai voie să te 
întreb de ce doreşte să mă vadă? Şi ce mai face tânăra noastră 
prietenă, domnişoara White? întrebă colonelul. 

— Când am văzut-o ultima dată, arăta destul de bine, după 
cât îmi pot aminti. 

— Sunt încântat, zise colonelul, politicos. Situaţia 
domnişoarei White mă interesează îndeaproape. Imi dai voie să 
întreb când ai văzut-o? 

— Aseară, răspunse Stafford. Stătea în uşa apartamentului 
ei din strada Doughty şi vorbea cu prietenul dumitale, zise el 
arătând spre Pinto, iar un alt prieten, domnul Crewe, se afla în 
imediată apropiere. 

— Va să zică stăteai la pândă, hai? izbucni Pinto. Credeam 
că după lecţia pe care ai primit-o acum câteva săptămâni vei fi... 

— Te rog să mă laşi pe mine, Pinto, să duc conversaţia mai 
departe, zise colonelul. Ne-am înţeles să lăsăm trecutul 
deoparte, domnule King, şi sunt sigur că numai interesul excesiv 
pentru persoana mea a făcut pe prietenul nostru să fie atât de 
indiscret, încât să se refere la întâmplările neplăcute pe care 
vreau să le ştergem din amintirea noastră. 

Fata era deci păzită! Aceasta făcea ca planul pe care şi-l 
făcuse să nu meargă aşa cum îşi închipuise. Totuşi, presupunea 
că nu se va ivi nici un obstacol de neînvins, care să 
zădărnicească răpirea. lşi ticluise planul în dimineaţa zilei 
aceleia, citind în ziar o informaţie scurtă, care înlăturase în 
măsură foarte largă cea mai mare parte a greutăților. 

— Dacă domnul King o păzeşte pe tânăra noastă prietenă, 
Maisie White, fiica unuia dintre cei mai dragi asociaţi ai noştri, 

asta nu poate decât să mă bucure, urmă el cu bunăvoință. 
Domnule King, Londra e un loc foarte primejdios pentru fete 
tinere, în special pentru cele lipsite de iubirea plină de grijă a 
părinţilor şi una din principalele calităţi, dacă mi-e îngăduit să 
mă exprim astfel, pe care poliţia o are în ochii mei, e faptul că e 
protectoarea celor lipsiţi de apărare şi păzitoarea celor singuri pe 
lume. Când pot vizita pe şeful dumitale? 

— Poţi veni chiar acum, cu mine, dacă vrei, sau te poţi duce 
mâine dimineaţă, la ora zece, răspunse Stafford. 

— Cred că nu greşesc, presupunând că această invitaţie e 
datorată unui interes prietenesc... 

— O, desigur, răspunse Stafford, amuzat, nu este obişnuita 
invitaţie oficială: „vino sau...”. Cred că şeful vrea să te vadă ca 
să descopere ce fel de om eşti. Sunt sigur că îţi va plăcea, 
colonele. E un om care se interesează foarte mult de... hm... 

— De criminali? 

— Tocmai încercam să găsesc un cuvânt mai simpatic cu 
care să-l înlocuiesc pe acesta, zise Stafford. Oricum ar fi, 
dumneata îl interesezi. 

— Mai bine acum decât mai târziu, zise colonelul. Pinto, vrei 
să fii atât de bun să-mi dai pălăria? 

In drum spre Scotland Yard discutară diferite chestiuni 
banale, până ce Stafford îl întrerupse: 

— Te-a mai vizitat amicul dumitale? 

— Vrei să spui /ack Judecătorul? întrebă colonelul. Da, l-am 
văzut noaptea trecută. E o persoană amuzantă. Fiindcă veni 
vorba de el: vi s-a mai plâns cineva? 

— Nu. Se pare că specialitatea lui e să se ocupe numai de 
dumneata, colonele. Ai monopolizat, fără îndoială, atenţia sa. 

— A apărut în cursul nopţii trecute, urmă colonelul, tocmai 
când discutam o afacere deosebit de dificilă. 

— Ce ghinion! exclamă Stafford. 

Boundary intră pe poarta Scotland Yard-ului fără să tresară, 
urcă scările largi şi merse de-a lungul coridoarelor până ce 
ajunse la uşa dublă ce dădea în biroul particular al şefului poliţiei 
criminale. King fu cel care-i conduse înăuntru. Sir Stanley şedea 
la un birou masiv şi ridică privirea în momentul când intră 
colonelul. 

— la loc, te rog, colonele! zise el arătând un scaun de 
partea cealaltă a biroului. Nu e nevoie să aştepţi, King! Vreau să 
discut vreo două chestiuni cu domnul Boundary. 

Când uşa se închise după detectiv, sir Stanley se rezemă 
comod de speteaza fotoliului său. 

— Am trimis după dumneata, colonele, începu sir Stanley, 
pentru că sper să-mi dai unele informaţii... dacă vrei, bineînţeles. 

— La dispoziţia dumneavoastră, zise colonelul cu mărinimie. 

— E vorba de o crimă comisă la Londra acum câteva luni. 

— Faceţi aluzie la cazul Gregory Coco? întrebă colonelul. 

— Exact. Ne-a sosit din America o scrisoare în care am fost 
întrebaţi de identitatea acelui tânăr. Ei bine, dumneata l-ai 
cunoscut mai îndeaproape decât oricare altul din Londra, 
colonele. Poţi să-mi spui dacă a fost american? 

— Sunt sigur că nu, răspunse Boundary. L-am cunoscut 
graţie unor... hm, împrejurări... pentru moment nu-mi pot aminti 
întocmai amănuntele. Am avut... uneori de-a face cu el. Îmi 
făcea uneori câte un serviciu... 

— Era un om cult? 

— Pot spune că da. Am auzit că fusese la Oxford şi se prea 
poate ca aceasta să fie adevărat. Se exprima ca un intelectual. 

— Nu ştii dacă a avut rude în Anglia? 

— Nu avea rude în Anglia; tatăl său călătorea prin 
străinătate. 

— Aha, acum am ajuns la date mai precise! zise şeful 
poliţiei şi trase spre el o bucată de hârtie. Cum se numea tatăl 
său? 

— Asta chiar nu ştiu, domnule, răspunse colonelul. Mi-ar 
părea bine să vă pot servi, dar numele acelui om mi-e tot atât de 
necunoscut ca şi dumneavoastră. Cred că se afla în Indii, căci de 
acolo mai soseau, uneori, scrisori pentru Gregory. 

— Acesta-i era numele? 

— Da, numele său de botez, după câte ştiu, răspunse 
colonelul după o clipă de gândire. Nu prea s-a ţinut de învăţătură 
şi de aceea a fost trimis în Anglia, apoi a plecat la Paris şi s-a 
apucat de artă, dar acolo a avut ceva încurcături. Asta-i tot ce 
am aflat de la el. 

— Nu ţi-ai format vreo părere în privinţa cauzei morţii sale 
sau a criminalului care l-a ucis? 

— Nu, răspunse colonelul, dar se corectă îndată, bineînţeles 
că mi-am format anumite păreri, dar nici una nu s-a dovedit 
temeinică. Din câte ştiu, nu avea duşmani, cu toate că era iute la 
mânie, în special atunci când îşi revenea după ce luase o doză 
de cocaină. 

— Ştii cumva de ce se afla la Londra? După toate 
aparențele nu locuia aici. 

— In privinţa aceasta nu v-aş putea spune nimic, domnule, 
zise colonelul. 

— Mai e încă ceva. Din câte am aflat, există un individ care 
te plictiseşte şi care îşi zice „Valetul judecății”. 

— Jack Judecătorul, îl corectă colonelul cu un zâmbet 
dispreţuitor. Acest soi de maimuţăreală nu mă deranjează câtuşi 
de puţin, de asta puteţi fi sigur. 

— Eu am ideile mele în privinţa acestui Jack Judecătorul, 
zise şeful poliţiei. Am revăzut întregul dosar al acelei crime şi, 
dacă nu mă-nşel, lângă cadavru a fost găsită o carte de joc. 

— Aveţi dreptate, zise colonelul, era valetul de treflă, numit 
şi „Jack de treflă”. 

— Ştii ce semnificaţie are acea carte de joc? întrebă sir 
Stanley Belcome. 

Colonelul răspunse foarte cinstit că n-avea habar. Găsirea 
cărţii de joc lângă cel ucis îl pusese pe gânduri, dar n-a ştiut să 
rezolve această problemă. 

— Există un anumit tip de bandiți, în special la Paris, care 
obişnuiesc să facă gestul teatral de a lăsa, de fiecare dată, la 
locul crimei, un semn particular de-al lor. Acei oameni au 
totemurile lor, semnele lor speciale. De pildă, apaşul Flequier, 
care a fost executat mai zilele trecute la Nantes, lăsa de fiecare 
dată o piatră de domino - dublul de şase - lângă victima sa. Am 
pierdut mult timp cu rezolvarea cazului Gregory şi m-a preocupat 
nespus; sperasem că dumneata îmi vei putea da o mână de 
ajutor. După părerea mea, ipoteza cea mai justă e că tânărul 
acela nenorocit a fost ucis de un criminal francez, dintre cei 
despre care ţi-am vorbit adineaori, tipul apaşului ucigaş, atât de 
des întâlnit în Franţa. De ce a fost comisă acea crimă, de către 
cine... şi, eventual, cine a fost autorul moral, toate acestea par 
sortite să rămână învăluite în mister. Eşti şi dumneata de 
părerea mea? 

— Întocmai, răspunse colonelul umezindu-şi buzele uscate. 

— Am impresia, urmă şeful poliţiei, că Jack Judecătorul, 
amicul dumitale, fie el cine o fi, e o rudă a celui ucis. Nu e 
menirea mea să-ţi fac viaţa mai uşoară sau să-ţi dau vreun 
ajutor. Dar, deoarece îmi pare că acel Jack Judecătorul a pornit 
un şir de acţiuni ilegale şi pentru că în calitatea mea de 
reprezentant al legii trebuie să lupt împotriva unor astfel de 
practici, m-am considerat dator să-ţi înfăţişez această părere a 
mea. 

— Că Jack Judecătorul ar fi înrudit cu Gregory Coco? întrebă 
colonelul. 

— Exact, asta-i presupunerea mea, răspunse şeful poliţiei. 

— Şi dumneavoastră credeţi că... 

Şeful poliţiei ridică din umeri. 

— Eu cred că el întruchipează cel mai mare pericol pentru 
dumneata, colonele, zise el. E un pericol mult mai ameninţător 
decât poliţia, decât toate minţile isteţe care plănuiesc să te 
aducă în faţa justiţiei şi, probabil, adăugă el, la spânzurătoare. 

Altădată, colonelul ar fi protestat la auzul acestor cuvinte, 
dar acum rămase mut, atât din pricina seriozităţii din glasul 
şefului poliţiei, cât şi pentru că îşi dădea seama că era ameninţat 
de un pericol mai îngrozitor decât oricare altul întâlnit până 
atunci. Boundary se ridică înțelegând că întrevederea luase 
sfârşit. 

— Vă sunt foarte îndatorat, sir Stanley, zise el dregându-şi 
glasul. Sunteţi foarte bun că m-aţi prevenit, dar n-aş vrea să 
credeţi că sunt amestecat în vreo afacere necinstită... 

— Să lăsăm asta pentru altă dată, când vom mai sta de 
vorbă, spuse rece şeful poliţiei, în timp ce Stafford intră în 
cameră. Arată-i, te rog, colonelului unde este ieşirea! Altfel s-ar 
putea rătăci într-una din carcerele noastre. Bună ziua, colonele 
Boundary. Nu uita ce ţi-am spus! 

— Nu cred să uit, răspunse colonelul. 

Işi recăpătase destul de repede stăpânirea de sine şi când 
ajunse în stradă revenise la felu-i obişnuit de a fi. Inapoindu-se la 
Albermale Palace, nu-l găsi decât pe omul de serviciu din cursul 
zilei şi trecu în sufragerie. Privi pe fereastră în stradă. Avea de 
lucru şi era ceva ce trebuia repede făcut. Intr-unul din pereţi era 
zidită o casă de fier rezistentă; o deschise şi scoase de acolo o 

casetă de metal pe care o puse pe masă. Lemnele erau aşezate 
în cămin. Le aprinse, cu toate că era o zi destul de călduroasă. 
Apoi descuie caseta. După toate aparențele era goală, dar 
scoțând acul său de cravată şi vârând vârful într-o gaură mică ce 
ar fi scăpat unei priviri normale, apăsă uşor. Jumătate din fundul 
de oţel al casetei se ridică şi dedesubt apăru o adâncitură goală. 
Colonelul rămase înlemnit. Pusese acolo două scrisori pe care le 
păstrase pentru momentul când va fi nevoie să aibă în mână pe 
un oarecare agent recalcitrant. Scrisorile dispăruseră. Işi 
strecură degetele sub jumătatea ce nu se ridicase şi dădu de un 
cartonaş. Câteva clipe fixă valetul de treflă pe care-l avea în 
mână. Un valet de treflă cu o semnătură de-a curmezişul 
desenului: Jack Judecătorul. Aruncă cartea de joc în cămin şi 
ducându-se la bufet îşi turnă un pahar mare de whisky. 


„__ Capitolul 12 
CUMPARAREA UNUI SANATORIU 


Clădirea în care colonelul Boundary ocupa un apartament 
frumos era construită într-un stil destul de obişnuit în cartierul 
West End din Londra. La parter se aflau numai prăvălii, la etajul 
întâi birouri, iar restul casei era închiriat colonelului. Incetul cu 
încetul, îi îndepărtase pe toţi chiriaşii şi deţinea acum, de fapt, 
pe nume diferite, cele paisprezece apartamente ce compuneau 
partea din imobil rezervată locuinţelor. Unele le obținuse plătind 
indemnizaţii însemnate, pe altele şi le asigurase după expirarea 
contractelor foştilor chiriaşi, altele, iarăşi, intraseră pe mâna sa 
prin subînchiriere. Incercase să cumpere întregul edificiu, lucru 
care i-ar fi convenit foarte mult, dar se lovise de un contract cu o 
societate şi de secţia de notariat a tribunalului şi din precauţie 
renunţă la afacerea ce l-ar fi obligat să se prezinte notarului şef 
şi care ar fi avut drept urmare publicitatea obişnuită în 
asemenea tranzacţii. Nici cu dobândirea locuinţelor de la etajul 
întâi nu avu mai mult noroc, erau proprietatea a trei firme vechi: 
o agenţie imobiliară, un birou de amanet şi unul de cadastre. 
Pierduse prilejul de a închiria apartamentul ocupat de inginerii 
hotarnici Lee şi Hol, şi nu află că e de vânzare decât după ce 

fusese vândut. Ceilalţi chiriaşi erau însă oameni cinstiţi şi 
cumsecade, care închideau birourile lor în fiecare zi între cinci şi 
şase şi nu le deschideau decât a doua zi între orele nouă şi zece. 

Noul proprietar al firmei „Lee & Hol” era un bărbat mai în 
vârstă, miop, cam taciturn şi, pe cât se părea, n-avea alt rost în 
viaţă decât să răspundă „nu” la ofertele destul de avantajoase 
pe care i le făcură agenţii colonelului, după ce aflară că există 
din nou posibilitatea de a cumpăra apartamentul. Boundary 
personal inspectase toate încăperile. Găsise pretexte pentru a le 
vizita de câteva ori, notase exact aranjamentul mobilei, numărul 
funcţionarilor şi caracterul afacerilor ce se făceau acolo. Aceasta 
era o precauţie necesară, deoarece apartamentul se afla imediat 
sub al său. Dar tocmai acum birourile erau de o însemnătate 
deosebită, fiindcă era obiceiul celor trei firme de a-şi ţine, pe 
timpul zilei, pentru serviciul lor un om care stătea totdeauna într- 
o gheretă cu geamuri, aşezată lângă scară. El căuta să mulţu- 
mească în mod imparţial pe toţi chiriaşii. Boundary cobori 
treptele şi găsi pe acel om de serviciu, un bărbat în vârstă, lipind 
timbre pe o grămadă de plicuri. Colonelul îl întrerupse: 

— Judson, n-ai văzut azi după-masă pe cineva urcând spre 
apartamentul meu? 

Omul se gândi puţin. 

— Nu, domnule, n-am observat pe nimeni, răspunse apoi. 

— Ai fost tot timpul aici? 

— Da, de la ora unu mă aflu în ghereta mea. Nu m-am 
mişcat de aici decât un moment, când m-am dus în biroul 
domnului Lee, să iau aceste scrisori. 

— Şi n-ai văzut pe nimeni ducându-se sus? 

— Pe nimeni, după ce a coborât domnul Silva, domnule, 
care a coborât după dumneavoastră. 

— N-ai observat dacă a urcat vreo doamnă? întrebă 
colonelul, brusc. 

— Nimeni n-a urcat aceste scări, răspunse cu hotărâre omul 
de serviciu. 

Colonelul strecură o jumătate de şiling în mâna servitorului. 

— Nu e nevoie să spui că ţi-am pus aceste întrebări, zise el 
şi urcă iar încet scara. 

Cartea de joc fusese pusă acolo de foarte curând, chiar în 
ziua aceea. Ar fi jurat că nu se înşală şi cercetând camera mai 

amănunţit, această presupunere se confirmă, după ce văzu 
sugativa; vizitatorul se servise de ea, iar peniţa tocului era încă 
umedă. Colonelul trecu în dormitor şi-şi scoase haina şi vesta. 
Scotoci într-un scrin şi găsi ceea ce-i trebuia; părea să fie o 
pereche de bretele de culoare deschisă, şi le puse, aranjându-le 
astfel încât sub braţul stâng să atârne un săculeţ din pânză de 
cânepă. Dintr-un sertar luă un revolver, îi scoase magazia, o 
examină înainte de a o pune la loc şi băgă un cartuş în locul 
liber; trăgând piedica, o unse cu grijă şi o dădu înapoi; băgă 
revolverul în săculeţ, îşi îmbrăcă iar vesta şi apoi haina. De multă 
vreme colonelul nu mai purtase o armă sub haină, dar vechea-i 
îndemânare nu putea fi egalată de nimeni. Făcu câteva exerciţii 
în faţa oglinzii şi fu mulţumit de iuţeala mişcării; încărcă o 
magazie de rezervă şi o băgă în buzunarul încăpător al vestei, 
apoi, punând restul cartuşelor înapoi, închise cutia şi sertarul şi 
se întoarse în birou. Dacă toate cele spuse de Şeful poliţiei erau 
adevărate, dacă acel vizitator misterios îl urmărea din pricina 
afacerii Gregory Coco, îl va răsplăti după merit. Colonelul se 
aşeză astfel încât să poată vedea uşa; luă un toc şi o foaie de 
hârtie şi începu să scrie repede. Scria încă în momentul când 
intră Crewe. Ridică privirea. 

— Tocmai de dumneata aveam nevoie, zise colonelul şi-i 
întinse celuilalt trei foi de hârtie, acoperite cu un scris mărunt. 

— Ce este asta? întrebă Crewe şi citi: „Douăzeci şi trei de 
paturi de fier, douăzeci şi trei de saltele, douăzeci şi trei de...” 
Dar ce înseamnă toate astea, colonele? 

— Du-te în strada Tottenham Court şi dă ordin ca tot ce am 
notat aici să fie trimis în Washburn Avenue, numărul trei. 

— Vrei să înzestrezi un orfelinat sau vreun azil? întrebă 
celălalt surprins. 

— Dacă ţii să ştii, află că mobilez un sanatoriu, zise 
colonelul feroce, l-am cumpărat azi-dimineaţă şi mâine îl pun la 
punct. Trimite-mi-o pe Lolly Marsh! Spune-i să angajeze trei 
femei de meserie care să îngrijească de o bolnavă cu mintea 
zdruncinată şi care va sosi la sanatoriul meu. Fiindcă veni 
vorba... telefonează bătrânului Boyton sau mai bine du-te de-l ia 
cu trăsura! Va fi probabil beat, dar mai e încă trecut pe lista 
medicilor cu dreptul de liberă practică şi e omul de care am 
nevoie. Du-l în Washburn Avenue şi nu uita că sanatoriul e al lui, 

şi nu al meu. Numele meu nu trebuie să fie amintit în această 
afacere şi ai face mai bine să... 

— Cine e bolnava cu mintea zdruncinată? îl întrerupse 
Crewe. 

— Maisie White, răspunse colonelul ursuz. 

Crewe rămase uimit. 

— E nebună? întrebă el neîncrezător. 

— Poate că acum nu e, răspunse Boundary, dar... 


Capitolul 13 
DRAGOSTEA LUI STAFFORD KING 


Maisie White nu-şi făcu nici o iluzie. Când primi înştiinţarea 
că detectivul angajat de ea trecuse în serviciul omului pe care ar 
fi trebuit să-l supravegheze, ea ştia că banda Boundary va pune 
totul în mişcare pentru a o distruge. Mărturisi lui Stafford că nu 
era deloc tulburată; ceea ce părea destul de ciudat. Mâncau 
împreună la hotelul Palatine şi detectivul era mai gânditor decât 
de obicei. 

— De ce nu pleci din Londra? întrebă el. 

— Trebuie să-mi văd de treburile mele, zise ea. 

— Ce treburi ai? întrebă Stafford. j 

— Ţi-am mai spus o dată, răspunse Maisie. Incerc să salvez 
onoarea tatălui meu; lucrez să-l scap de învinuirile ce-l aşteaptă 
în ziua judecății. 

— Nu ai nici o veste de la el? întrebă tânărul. 

Ea clătină capul şi ochii-i se umplură de lacrimi. 

— A fost un tată bun, cel mai bun şi mai drăgăstos dintre 
oameni, zise ea E îngrozitor gândul că... 

Buzele-i tremurau; nu se simţea în stare să continue. 

— De ce crezi că a plecat tatăl dumitale? întrebă el. 

— Cred că-i era teamă, răspunse Maisie după câtva timp. 
Am fost zdruncinată până în adâncul sufletului, văzând cât îl 
înfricoşase colonelul. Era îngrozit de ameninţarea acestuia şi 
totuşi sunt sigură că şi-ar fi dat viaţa ca să mă ferească de rău. 
Cred că tocmai din cauza mea s-a hotărât să facă acel pas. 

— Şi acum ce e de făcut cu dumneata? întrebă King pe 
jumătate în glumă, pe jumătate în serios. Nu te pot lăsa singură 
în Londra, aşa cum stau lucrurile sunt extrem de îngrijorat. 

— Ar fi mai bine să mă ţii undeva închisă, zise ea în glumă 
şi el o aprobă râzând. 

— Ştiu o casă în St. John's Wood; aceea ne-ar servi 
admirabil ca închisoare, spuse el. Are zece încăperi şi două 
camere de baie. Clădirea are încălzire centrală şi o grădină mare, 
umbroasă şi dacă ai vrea să te conduc în faţa ofițerului stării 
civile sau măcar la un preot oarecare... 

— Asta nu e închisoare, zise ea liniştită şi-i întinse mâna 
peste masă. 

Stafford o apucă şi o ţinu strâns. 

— Maisie, zise el, ştii că te iubesc, te iubesc mai mult decât 
orice pe lume. 

Fata nu răspunse. 

— Ca soţia mea, urmă el, ai fi în siguranţă şi eu aş fi fericit. 
Vreau să te am mereu lângă mine. 

Ea îşi retrase încet mâna şi clătinând capul zâmbi uşor. 

— Şi ce importanţă are asta, Stafford? Ştii foarte bine că 
vrei să mă înşeli, admițând că tatăl meu.... glasu-i tremura iar. 
Nu, nu, urmă ea [i-ai distruge cariera, dacă ai lua de soţie pe 
fiica unui ocnaş. Imi dau foarte bine seama ce ar însemna asta, 
căci ştiu... 

— Ce ştii? întrebă el cu glas scăzut. 

— Ştiu că toată munca mea va fi zadarnică. Dar trebuie să 
continuu. Trebuie, altfel înnebunesc. Sunt perfect conştientă că 
nimic în lume nu l-ar putea spăla pe tatăl meu de păcatele sale, 
dar e pentru prima şi ultima oară că fac această afirmaţie. Vreau 
să cred în posibilitatea unui miracol, în înlăturarea, ca 
neîntemeiate, a tuturor dovezilor pe care eu însămi le posed 
împotriva sa. 

Pe furiş Stafford îi luă mâna şi i-o strânse; Maisie n-o 
retrase. 

— Ascultă, draga mea, trebuie să priveşti viitorul în faţă, 
fără să-ţi faci alte iluzii. 

Ea tresări la auzul ultimelor două cuvinte, dar el urmă, fără 
să bage în seamă tulburarea ei: 

— Boundary e un tigru. Dacă are convingerea că trebuie să- 
i fie teamă de tine, nu va înceta să te urmărească până ce nu te 
va avea în mâinile lui. Îți spun drept, cu toată puterea poliţiei, în 
ciuda bunei ei organizări, ea poate fi cu mâinile legate faţă de 
acest om, dacă el şi-a pus în gând să te pedepsească. 

— Nu mi-e teamă, zise ea liniştită. 

— Mie însă îmi este, răspunse el. Sunt atât de înfricoşat, 
încât uneori sunt parcă bolnav de grijă. 

— Bietul Stafford! zise ea blând, cu o privire care-l răsplăti 
pentru multe. Dar nu trebuie să fii îngrijorat, dragul meu, sunt în 
stare să mă feresc şi singură. 

— Asta e cea mai mare dintre toate iluziile pe care ţi le faci, 
zise el iritat. Eşti mieluşelul cel mai blând ce a căzut deodată în 
puterea lupului. 

Ea clătină capul, zâmbind neîncrezătoare. 

— Dar îţi repet, vorbesc foarte serios, urmă el, voi ace tot 
ce-mi stă în putinţă ca să te apăr. Voi da ordin ca un om să te 
supravegheze zi şi noapte. 

Stafford o conduse afară din restaurant şi chemă un taxi, 
apoi ajută fetei să urce în maşină; ea se aplecă pe fereastră şi-i 
făcu semn cu mâna, în timp ce automobilul se îndepărta. 

Doi bărbaţi stăteau de partea cealaltă a străzii şi urmăreau 
cu privirea plecarea lui Maisie. 

— Asta e fata, zise Crewe. 


5 Capitolul 14 
RAPIREA LUI MAISIE WHITE 


Trecu o săptămână fără să se fi întâmplat ceva deosebit şi 
Maisie White nu încetase să se întrebe dacă era sau nu în 
siguranţă; era îngrijorată, cu tot curajul manifestat faţă de 
Stafford King. Nu se lăsase descurajată de prima experienţă şi se 
înţelesese cu o altă agenţie de detectivi, mai vrednică de 
încredere, alegând un alt agent care să-l supravegheze pe 
colonel. Il văzuse o dată pe Pinto Silva. Venise s-o viziteze şi 
observase cu mirare că bărbatul politicos, încrezător în sine, pe 

care-l cunoscuse până atunci, al cărui aer de superioritate 
conştientă o enervase atât, se schimbase foarte mult. De data 
asta, îl pofti în micuța ei cameră de primire, căci i se părea că 
acum poate să-i fie mai puţină teamă de Pinto decât altădată. 
Poate o liniştea gândul că în colţul străzii stătea un bărbat simplu 
îmbrăcat, care nu părea să aibă nici o ocupaţie specială şi care 
era înlocuit după opt ore de un altul, şi mai şters, trimis de 
Scotland Yard. Maisie aşteptă ca Pinto să spună ce-l adusese la 
ea, dar, după toate aparențele, el nu era grăbit să înceapă 
destăinuirile. 

— Ascultă, Maisie, ai încurcat lucrurile rău de tot. Te 
aşteaptă ceva foarte urât dacă nu... dacă nu... 

— Dacă nu? întrebă ea. 

— Dacă nu te înţelegi cu mine, zise el cu glas scăzut. Nu 
sunt chiar atât de rău, Maisie, şi mă voi purta frumos cu tine. Te- 
am iubit totdeauna... 

— Destul! exclamă ea, liniştită. De obicei, e o cinste mare 
pentru o fată ca un bărbat s-o iubească; există, însă, ceva ce 
micşorează valoarea acestui dar şi acesta e cazul, când bărbatul 
e deja însurat. 

— Asta n-are nici o importanţă, zise el repede. Legile îmi 
îngăduie să divorţez, Maisie, ea mă urăşte şi eu n-o urăsc mai 
puţin. 

— Dacă lucrurile stau astfel, zise ea zâmbind, mă mir de ce 
ai aşteptat să te îndrăgosteşti din nou ca să divorţezi. Nu, 
domnule Silva, povestea asta nu mă convinge. Chiar dacă ai fi 
necăsătorit sau divorţat, dacă ai fi de zece ori mai atrăgător, tot 
nu m-aş căsători cu dumneata. 

— De ce? întrebă el furios. Am avere. 

— Şi eu, zise ea, de o anumită provenienţă... 

— Banii mei sunt tot atât de curaţi ca ai dumitale, dacă sunt 
ai lui Solomon White. 

— Îmi dau foarte bine seama şi de asta, zise ea. Sunt banii 
bandei... bani furaţi!... Nu văd ce-aş profita, schimbându-i pe ai 
mei cu ai dumitale. Sunt tot atât de murdari. Nu e vorba de bani 
aici, domnule Silva. Trebuie să iubeşti pe cineva mult... ca să te 
căsătoreşti. Şi eu nu ţin la dumneata în acest fel. 

— Nu ţii deloc la mine, mormăi el. 

— Aproape că ai dreptate, zise ea zâmbind. 

— Eşti nebună... nebuno! izbucni el, nu ştii ce te aşteaptă! 

— Poate că te înşeli. Poate sunt în stare să ghicesc. Dar 
orice m-ar ameninţa, după cum spui dumneata, prefer soarta 
asta decât să mă căsătoresc cu dumneata. 

Galben ca ceara, se dădu câţiva paşi înapoi: 

— Nu vei mai spune asta când... 

Se stăpâni şi, fără să mai adauge un cuvânt, părăsi camera. 
Maisie îl auzi coborând scările cu paşi apăsaţi. 

II revăzu două nopţi mai târziu, într-un vis îngrozitor. Se 
făcea că Pinto zboară după ea, că amândoi erau păsări, ea un 
porumbel şi el un uliu; şi când făcu ultima încercare disperată de 
a scăpa, auzi glasul lui cavernos lângă urechea ei: 

— Maisie, Maisie, e ultima ta şansă de scăpare, ultima! 

In seara aceea se culcase la ora zece şi se părea că abia 
adormise când avu acest coşmar. Se căzni să se răsucească în 
pat, încercă să vorbească, dar o mână grea îi acoperi gura. Deci 
era adevărat, nu era un vis! El se afla în odaie, îi astupa gura cu 
mâna, îi vorbea la ureche, în cameră era întuneric. 

— Peste cinci minute vor fi aici sus, şopti el. Te pot salva din 
lad! Te pot scăpa, Maisie! Vrei să te căsătoreşti cu mine? 

Ea încercă să ţipe, dar în clipa aceea o bucată de vată îi 
acoperi faţa şi simţi un miros greu şi dulce. Acum se mai afla 
încă cineva în cameră. li ţineau picioarele. La ora două din 
noapte un poliţist făcându-şi rondul, văzu o ambulanţă în faţa 
casei din strada Doughty Interesându-se ce se întâmplase, 
şoferul ambulanţei îi răspunse: 

— Un caz de scarlatină. 

— Ca să vezi! făcu polițistul, un om de treabă. 

Uşa se deschise. Apoi apărură doi bărbaţi, ducând o 
persoană învelită într-un cearşaf. Polițistul rămase locului să 
privească şi putu să-i vadă pe acei oameni culcând un pacient pe 
o brancardă şi închizând uşa din spate a ambulanţei. Pe urmă, 
merse mai departe, până la colţul străzii, unde găsi trântit într- 
un gang un detectiv de la Scotland Yard. Era lipsit de cunoştinţă. 
In timp ce stătuse la pândă, cineva îl lovise în cap cu un obiect 
tare. 

Capitolul 15 i 
ŞEFUL POLIȚIEI ŞI-A FORMAT O PARERE 


Către toate posturile de poliție! 

Opriţi ambulanta cu numărul LKO 9943. Arestaţi şi ţineţi 
închişi pe şofer şi orice altă persoană ce s-ar afla înăuntru! 
Inştiințaţi toate garajele şi raportați! 

Semnat: Șeful poliției. 


Ordinul acesta zbură prin noapte spre toate posturile de 
poliţie şi, înainte de ivirea zorilor, nouă mii de poliţişti căutau 
ambulanţa indicată. 

— Există desigur speranţa că vor fi prinşi, zise Stafford, dar 
e o speranţă foarte slabă. 

— Nu ştiu, domnule, ce va fi, spuse Southwick, subalternul 
său. Totdeauna e posibil ca un tâlhar să facă tocmai ceea ce n-ar 
trebui. V-aţi format vreo părere în privinţa drumului pe care l-au 
urmat? 

— N-au ieşit din oraş, de asta sunt convins, zise King. De 
aceea, urmărirea e atât de lipsită de orice sorţi de reuşită. Au 
ajuns cu siguranţă la destinaţie cu mult înainte de a se fi dat 
alarma! 

Cei doi bărbaţi se aflau în camera de dormit a fetei. Aerul 
era încă îmbâcsit de cloroform; pe masă erau adunate toate 
obiectele ce ar fi putut lămuri această întâmplare. Nu erau 
multe: o bucată de vată, o sticlă de cloroform pe jumătate goală 
şi o mănuşă din piele fină. O ridică şi o privi atent, apoi se 
apropie de fereastră. Cu toate că era veche, se vedea că e 
frumos croită şi de calitate bună, probabil că fusese comandată 
la unul dintre cele mai mari magazine de mănuşi. 

— De aici nu putem deduce nimic, repetă Stafford aruncând 
mănuşa înapoi pe masă. 

Un poliţist intră în cameră şi salută. 

— Am venit cu bicicleta de la Scotland Yard, domnule. Ni s-a 
comunicat că sir Stanley Belcome vă pofteşte să mergeţi îndată 
la dânsul acasă. 

— De unde a aflat sir Stanley de ceea ce s-a petrecut aici? 


66 


- JACK JUDECĂTORUL - 


— A telefonat azi-dimineaţă, pe la cinci. Se întâmplă destul 
de des să se intereseze devreme de tot ce mai e nou. 

Stafford privi în jurul său. Nu mai avea nimic de făcut. 
Cobori scările şi ieşi în stradă, apoi sări pe motocicleta cu care 
venise acolo. 

Sir Stanley Belcome locuia în Cavendish Place şi Stafford îl 
vizitase adeseori în apartamentul său. Sir Stanley era văduv şi n- 
avea copii. El se plângea că e obligat să aibă un apartament atât 
de mare, ca să justifice întrebuinţarea atâtor servitori. Stafford 
bănuia că e un om căruia îi place să trăiască bine. Mesele sale 
erau vestite, iar pivniţa sa era una din cele mai renumite din 
Londra. Având mulţi prieteni şi cunoscuţi printre artişti, devenise 
un amator priceput în artele culinare pe care le patrona. 

Uşa fu deschisă de un fecior care apăru în prag şi-l primi pe 
Stafford. 

— Sir Stanley e în bibliotecă, domnule, zise el. 

Stafford îl găsi pe şeful său îmbrăcat într-un halat de 
mătase, prăjindu-şi pâine la un aparat electric. 

— Veşti proaste, Stafford? întrebă el. la loc şi bea o cafea! 
Fata a dispărut? 

Stafford făcu semn că da. 

— Şi nefericitul nostru de detectiv care stătea la pândă e, 
cred, cu-n picior în groapă. 

— Nu-i chiar atât de rău, sir Stanley. Dar are o rană destul 
de adâncă. Şi-a recăpătat cunoştinţa, dar nu-şi poate aminti ce s- 
a întâmplat. 

— O lovitură măiastră, zise sir Stanley cu admiraţie. Asta e 
cu siguranţă opera bandei Boundary. Sunt ani de zile de când 
colonelul n-a mai dat o lovitură atât de strigătoare la cer şi 
mâna-i dreaptă nu şi-a pierdut îndemânarea. Priveşte cât de bine 
a aranjat totul: oamenii intră în casă fără să atragă atenţia 
păzitorului pus de dumneata. Apoi, exact în momentul când vine 
ambulanţa, apare bătăuşul lor şi-l pocneşte pe detectivul care 
stătea de veghe. Presupun că întreaga scenă n-a durat mai mult 
de zece minute. Totul a fost calculat în amănunţime. 

Sir Stanley turnă cafeaua în ceşti, apoi se aşeză iar în 
fotoliul său. 

— De ce crezi că a făcut asta? 

— Le era teamă de ea, sir Stanley, zise Stafford. 

— Nu mi-l pot închipui pe Boundary fiindu-i teamă de o fată. 

— E fiica lui Solomon White. 

— Chiar aşa fiind, nu pot să înţeleg, replică sir Stanley. Doar 
dacă... Pe Dumnezeul meu! Desigur! 

Se lovi peste genunchi şi Stafford aşteptă să audă ce va 
spune. 

— Probabil că au urmărit altceva cu asta şi eu îţi pot indica 
unul dintre motivele pentru care au răpit fata... voiau astfel să-l 
readucă pe Solomon White. El a dispărut, nu-i aşa? 

Stafford făcu un semn afirmativ. 

— Acesta le era țelul... să-l aducă pe Solomon White înapoi. 
Şi oricare ar fi pericolul ce-l ameninţă, el va fi mâine la Londra, 
îndată ce va afla de fapta bandei. 

Sir Stanley rămase pe gânduri, sprijinindu-şi bărbia în 
mâini; era încruntat. 

— Mai au şi alt motiv. Ştii care-i acesta? 

Stafford ghici, dar nu vru să spună. 

— Fata va trebui să-şi revină puţin înainte de a i se face 
vreun rău, zise Sir Stanley. Singura dumitale speranţă e că 
prietenul Jack o va scăpa. 

— Jack Judecătorul? 

Sir Stanley făcu un semn afirmativ şi Stafford zâmbi cu 
tristeţe. 

— Asta nu prea e probabil, zise el. Ba e chiar imposibil. Cred 
că pot să vă spun acum părerea mea despre răpirea lui Maisie şi 
motivul pentru care Boundary şi-a dat atâta osteneală s-o aibă în 
puterea sa. 

— Ei, care ţi-e părerea? 

— Eu cred, sir Stanley, că ea e Jack Judecătorul. 

— Ea... Jack Judecătorul? 

Şeful poliţiei sărise în picioare şi-l privea uimit. 

— Imposibil! E un bărbat... 

— Se pare că aţi uitat, sir Stanley, că domnişoara White e o 
artistă desăvârşită. 

— Dar de ce...? 

— Vrea să limpezească situaţia tatălui ei. Asta mi-a spus-o 
abia acum o săptămână. De altfel, am făcut pe cont propriu 
investigaţii. Am descoperit că a fost văzută ieşind din casa 

Albermale, în noaptea când Jack Judecătorul l-a vizitat ultima 
dată pe Boundary în apartamentul său. 

— Aşteaptă puţin, zise Sir Stanley, părăsind încăperea. 

Se întoarse îndată, ţinând un obiect mic în mână. 

— Dacă domnişoara White e Jack Judecătorul şi dacă ea a 
fost răpită astă-noapte, cum explici asta? lată ce am găsit sub 
pernă când m-am deşteptat azi-dimineaţă, spuse şi puse pe 
masă cartea de vizită obişnuită a lui Jack Judecătorul - un valet 
de treflă. 


Capitolul 16 
LA BAIA DE ABURI 


Colonelul Boundary avea doi musafiri la cafeaua de 
dimineaţă. Nu părea obosit, cu toate că nu se culcase deloc în 
noaptea aceea. Altfel stătea cazul cu Pinto şi Crewe, care erau 
frânţi de oboseală şi păreau şi mai dărâmaţi din cauză că erau 
amândoi neraşi. 

— Bătălia e ca şi câştigată, zise colonelul. Dintr-o singură 
lovitură, vom scăpa de fată şi de Solly White. Mi-e teamă de 
Solly, ştie prea multe. Fiindcă veni vorba... Raul vine în ţară. 

— Raul? exclamă Crewe, îndreptându-şi brusc trupul. Dar 
bine, colonele, ai înnebunit? Nu ţi-a spus tipul de la Scotland 
Yard... 

— Că bănuieşte mâna unui francez în cazul lui Gregory 
Coco? Un motiv în plus ca Raul să vină, zise colonelul liniştit. 
Trebuie să se prezinte azi-dimineaţă. 

— Rişti, bombăni Pinto. 

— Asta nu-i ceva neobişnuit, răspunse colonelul curăţând 
un ou de coajă. Ultimul lucru pe care l-ar bănui la Scotland Yard, 
după ce m-au prevenit... e că-l voi aduce pe Raul din nou în 
Anglia; de altfel, ei nu-l cunosc. Raul e un tânăr francez, tâmplar 
de lux, foarte inofensiv. Nu e vorbăreţ şi vreau să-l conving să 
renunţe la obiceiul urât de a-şi lăsa cartea de vizită. 

Urmară câteva minute de tăcere, întrerupte de Crewe: 

— Ai nevoie de el pentru... 

— Am de lucru pentru el, răspunse colonelul. E foarte 
regretabil, dar ar fi de o mie de ori mai regretabil dacă eu sau tu 
am sta la răcoare şi am aştepta în celula condamnaților sosirea 
domnului Ellis, eminentul călău. Raul e un lucrător bun, putem 
avea încredere în el. Nu trăieşte la noi în ţară şi eu am 
posibilitatea să-l fac să plece neştiut, ba îi voi da îndeajuns ca să 
poată trăi fără griji doi ani. Raul e o mică bestie recunoscătoare 
şi, slavă Domnului, nu poate citi şi scrie. 

— Mie nu-mi place, zise Crewe, urăsc asemenea lucruri. De 
ce să nu-i dai lui Solly posibilitatea de a se apăra? De ce nu 
aranjezi o luptă... un duel, orice, şi nu un omor făptuit cu sânge 
rece? 

— Vorbeşti cum îţi dictează caracterul, Crewe? întrebă el, 
cu răutate. Eşti iarăşi „distinsul Crewe”, hai? Vrei să faci totul 
cum te-au învăţat la şcoală? Ei bine, prostule, astea să le spui 
altuia, nu mie! Eu sunt Dan Boundary şi am de gând să 
îmbătrânesc şi să am o bătrâneţe plăcută!... 

Crewe roşi. 

— Foarte bine, zise el, fă ce vrei! 

— Poţi fi sigur că voi face ce vreau! 

— Ai văzut fata, azi-dimineaţă, Pinto? 

Pinto făcu semn că nu. _ 

— Să nu te duci la ea câteva zile! II am pe Boyton acolo şi o 
va hrăni cu bromură de potasiu până ce nu va mai şti ce-i cu ea. 
Afară de asta, o zi sau două vom fi supravegheați, poţi fi sigur. 
Stafford King nu va lăsa să treacă timpul fără să acţioneze. ŞI 
acum, băieţi, duceţi-vă acasă şi încercaţi să păreţi odihniţi, ca 
după o noapte de somn! 

După plecarea lor, colonelul îşi făcu pregătirile. La 
Westminster erau băi de aburi şi Boundary se duse acolo, învelit 
într-un halat de baie, trecu dintr-o încăpere plină de aburi într- 
alta şi, în sfârşit, ajunse în salonul de odihnă; aici şedeau câţiva 
bărbaţi pe scaune îmbrăcate în canava, dormitând sau citind. 
Colonelul se rezemă de speteaza scaunului său; ţinea ochii 
închişi şi părea nepăsător la tot ce-l înconjura. Nimeni nu putu să 
observe că-l zărise pe bărbatul scund şi slab care se aşeză lângă 
el. Noul venit avea obrajii palizi şi supţi, iar braţele-i lungi erau 
tatuate de la umăr până la încheietura pumnului. 

— Aici, monsieur, zise un glas blând, în franţuzeşte. 


70 


- JACK JUDECĂTORUL - 


Colonelul nu deschise ochii. El încetă numai de a mişca 
evantaiul în formă de frunză de palmier, cu care-şi făcuse vânt, 
şi-şi acoperi astfel gura. 

— Îți aminteşti de un domn White? întrebă el, tot atât de 
încet. 

— Îmi amintesc perfect de bine, răspunse celălalt. El era cel 
care nu voia ca tânărul dumitale amic Coco... să fie îndepărtat. 

— Chiar el, răspunse celălalt. Ai memorie bună, Raul. Ţine 
minte următoarele: există un loc lângă Londra, numit Putney 
Heath. 

— Putney Heath, repetă celălalt. 

— Există o casă numită Bishopsholme. 

— Bishopsholme, repetă Raul. 

— E goală, de închiriat, înţelegi? E complet părăsită. 
Grădina, casa... cunoşti astfel de locuri? 

— Perfect de bine, monsieur. 

— La noapte la ora nouă şi mâine la aceeaşi oră, te vei afla 
în apropierea acelei intrări. E acolo un tufiş des, în dosul căruia 
te vei ascunde. Vei rămâne acolo până la ora zece. In acel timp, 
domnul White se va apropia de casa aceea şi va intra, înţelegi? 

— Perfect de bine, monsieur. 

— Il vei împuşca astfel încât să moară pe loc. 

— E deja un om mort, zise celălalt. 

Urmă o pauză lungă. 

— ţi voi plăti şaizeci de mii de franci şi voi avea grijă ca o 
maşină să te ducă de-a dreptul la Dover. Vei prinde vaporul care 
face cursa de noapte spre Ostende. Paşaportul tău va fi în ordine 
şi vei putea să te înapoiezi la Paris în toată liniştea. Plata o vei 
primi la Paris. Eşti mulţumit? 

— N-am nimic de obiectat, monsieur, zise celălalt. Am 
nevoie pentru moment de ceva bani pentru cheltuieli şi mai 
vreau să ştiu unde voi găsi maşina. 

— Te va aştepta la colţul primei străzi când treci de casa 
aceea, pe drumul spre Londra. Nu vei vorbi cu şoferul şi el nu-ţi 
va adresa nici un cuvânt. In maşină vei găsi bani destui pentru 
nevoile tale imediate. Mai ai nevoie de vreo explicaţie? 

— De nici una, monsieur, răspunse omul cu glasul blând şi 
Raul lăsă să-i cadă capul pe o parte, ca şi cum ar fi vrut să 
doarmă. 

Colonelul adormi de-a binelea. Singurul om care mai 
rămăsese, afară de ei, în salonul de odihnă, un bărbat voinic, 
care citea un ziar, închise şi el ochii... dar nu adormi. 


Capitolul 17 i 
SOLOMON SE INAPOIAZA 


În seara aceleiaşi zile, colonelul, îmbrăcat într-un costum de 
seară impecabil, juca bridge în trei, cu cei doi tovarăşi ai săi, la 
lumina lămpii mari cu abajur ce atârna deasupra lor. Uitându-se 
la ceasul de pe cămin, colonelul observă că era nouă fără un 
sfert. Se ridică, se duse la fereastră şi privi afară. Era o noapte 
furtunoasă, cu ploaie îşi exprimă satisfacția mârâind ceva şi se 
înapoie la masă. 

— Ai văzut ziarul? întrebă Pinto. 

— L-am văzut, răspunse colonelul neridicând privirea de pe 
cărţile din mâna sa. 

— Ai văzut că au făcut o descriere a... 

— Nu pronunţa nici un nume! zise colonelul. Ştiu asta! Cu 
atât mai bine. Totul depinde de... 

In timp ce vorbea încă, Solomon White intră în cameră. 
Boundary ştia că era el, înainte ca mâna noului venit să fi apăsat 
clanţa, înainte ca zgomotul glasurilor de afară, din hol, să fi 
încetat. Dar se prefăcu foarte mirat când ridică privirea. 

— la te uită, Solomon White, zise el. 

Acesta părea slăbit şi bolnav. Se apropie încet de masă şi 
servitorul lui Boundary închise uşa. 

— Unde ai fost tot timpul? întrebă colonelul, cu bunăvoință. 
Şezi jos şi joacă cu noi! 

— Ştii de ce am venit? se auzi vocea lui Solomon White. 

— Desigur că ştiu. Ai venit să explici unde ai fost, dragul 
meu. Şezi jos! 

— Unde e fiica mea? întrebă White. 

— Unde ţi-e fiica? Ei bine, pot să-ţi spun că ne pui o 
întrebare ciudată. Noi am întrebat mereu unde e Solomon White. 

— Am fost la Brighton, zise celălalt, dar asta n-are nimic de- 
a face cu ce v-am întrebat eu! 

— Ai fost la Brighton? Un loc foarte plăcut, spuse Boundary. 
Şi ce făceai acolo? 

— Voiam să fiu departe de tine, fir-ai să fii afurisit! Am 
încercat să mă vindec de teama ce mi-o inspiri şi care a făcut din 
mine un laş! Dacă ai vrut să găseşti o metodă de a mă vindeca, 
apoi ai descoperit-o, colonele... M-am înapoiat pentru fiica mea, 
unde e? 

Colonelul împinse scaunul său înapoi şi ridică privirea, 
zâmbind ironic. 

— Cred că nu o să mi-o iei în nume de rău, Solomon, zise el. 
Trebuia să te am aici şi asta a fost singura cale de care ne-am 
putut sluji. Ştii bine că sunt o grămadă de mici afaceri care 
trebuie limpezite, mici afaceri în care ai avut acelaşi amestec ca 
şi ceilalţi asociaţi ai mei. 

— Unde e fata? întrebă White apăsat. 

— Ei bine, îţi voi spune drept: o ţin închisă, răspunse 
colonelul. Nu i s-a întâmplat nici un rău... înţelegi ce vreau să 
spun. Se află într-o mică casă la Putney Heath, o locuinţă pe care 
am  închiriat-o special pentru ea; e înconjurată de paznici 
iubitori... 

— Ca Pinto? întrebă White privind spre Silva. 

— Ca Lolly. Nu poţi nega că Lolly e o fată foarte drăguță, 
zise colonelul. Şezi jos, Solomon, să stăm de vorbă! 

— Când voi avea fata, voi sta de vorbă cu voi! Unde e casa 
aceea? 

— E la Putney Heath, răspunse colonelul. Dacă te duci 
acolo, Solomon, ia câţiva dintre prietenii tăi copoi cu tine. 

— N-am prieteni copoi, zise celălalt încruntat, o ştii destul 
de bine. Cum se numeşte casa? Vreau să văd dacă joci cu cărţile 
pe faţă, Boundary, şi dacă nu, pe... 

— Nu mă ameninţa, nu mă ameninţa, Solomon! zise 
colonelul făcând un gest de om bine dispus. Sunt o fire nervoasă 
şi sufăr de inimă. Bishopsholme se numeşte locul. E a patra casă 
mare, după ce treci de calea Tredennis, o vilă frumoasă, 
înconjurată de curte şi grădină. Pare cam părăsită, pentru că a 
stat goală până acum câteva zile, când am mobilat-o puţin. De 
ce nu vrei să aştepţi... 

— Intâi vreau să văd dacă spui adevărul şi dacă nu... 

— Mai încet, mai încet! mormăi Crewe. Ce rost are să cauţi 
ceartă, White? Colonelul se poartă mai cinstit cu dumneata decât 
dumneata cu noi. 

Nu era iniţiat în secretele colonelului şi el personal se lăsa 
înşelat, crezând că fata fusese mutată în casa despre care auzea 
acum pentru prima dată. Işi închipui că singurul scop al răpirii 
fusese de a-l readuce pe White. 

— Aşteaptă puţin..., zise Boundary. E abia nouă... 

Dar White plecase. Trecu grăbit pe lângă servitor şi ieşi în 
coridorul pe jumătate cufundat în întuneric. Ardea lumina la 
etajul de jos şi, în timp ce cobora scările în fugă, i se păru că 
vede pe cineva stând acolo. Până în momentul când 
necunoscutul se întoarse, avu impresia că e o femeie, dar în 
clipa aceea Solomon White rămase înmărmurit. II vedea pentru 
prima oară pe Jack Judecătorul! 

— Stai! 

Glasul îi era poruncitor, iar revolverul strălucitor din mână şi 
mai poruncitor. 

— Cine eşti? bâigui Solomon White. 

— Jack Judecătorul. N-ai auzit niciodată de micul Jack? râse 
străinul. Aha, iată încă unul... Solomon White... n-a auzit 
niciodată de Jack Judecătorul. Nu m-ai văzut când m-au scos din 
buzunarul lui Gregory Coco? Micul Jack Judecătorul! 

Solomon White se dădu un pas înapoi. 

— N-am fost amestecat în chestia aceea, zise el cu glas 
răguşit. N-am avut nimic de-a face cu el, auzi? 

— Unde te duci? Nu vrei să-i spui nimic lui Jack, nu vrei să-i 
spui ce mai e nou? Bietul, sărmanul Jack, n-a mai aflat nimic în 
ultimele zile. 

— Mă duc în interes personal. Dă-te la o parte! zise celălalt. 

— Dar vei răspunde lui Jack Judecătorul, urmă 
necunoscutul. Vei spune sărmanului Jack unde se află frumoasa 
ta fiică? 

— Ştii, zise White. 

Făcu un pas înainte, dar revolverul îl sili să dea înapoi. 

— Vei vorbi, dacă nu, nu treci! zise Jack Judecătorul. 

— E o vilă numită Bishopsholme, răspunse el fără chef după 
ce se gândi puţin, la Putney Heath. Acum lasă-mă să trec! 

— Aşteaptă, aşteaptă! Numai cinci minute! Nu te voi reţine! 
Dar nu te duce, căci acolo te pândeşte moartea, Solomon White! 
N-ai nici o presimţire? 

Un fior rece străbătu trupul lui White. Se întoarse pe 
jumătate, vrând să plece. 

— Aşteaptă! zise străinul iarăşi. 

Solomon White rămase pe loc. White căută să prindă 
zgomotul paşilor celui ce urca scările, dar nu auzi nimic. Apoi, 
tresărind, păru că se deşteaptă dintr-un vis urât şi cobori repede, 
dispărând în bezna nopţii. In coridorul de sus, fiinţa stranie care 
se numea Jack Judecătorul stătea în faţa uşii ce ducea la 
apartamentul lui Boundary. Scosese o cheie din buzunar şi o 
cântări în mână; auzind zgomotul paşilor lui White rămase pe 
loc, nehotărât, dar numai pentru o secundă, apoi băgă cheia în 
broască şi uşa se deschise. Feciorul, care şedea într-o cămăruţă 
mică, îl văzuse şi trântise uşa odăii sale, încuind-o. Intr-o clipă, 
Jack Judecătorul era în odaie, apărând brusc în faţa celor trei 
bărbaţi paralizaţi de groază. Nu spuse nici un cuvânt, dar, 
deodată, ridică braţul drept şi zvârli un obiect strălucitor; se auzi 
pocnetul unei sticle sparte şi, îndată, se răspândi în cameră un 
miros urât. Pe peretele opus celui de care se spărsese sticla, 
apăru o pată întunecată. Apoi, cu un râs scurt, necunoscutul se 
dădu înapoi, ieşi pe uşă şi cobori scările în goană, în urmărirea 
lui White. Era prea târziu însă, acesta dispăruse. 

Jack Judecătorul se opri o clipă, vrând să se încredinţeze că 
nu e nimeni prin apropiere, pe urmă dezbrăcă haina neagră şi-şi 
trase masca de pe faţă. Haina era făcută din mătasea cea mai 
fină, aşa că putu s-o bage în buzunar ca pe o batistă. Acelaşi 
lucru făcu cu basmaua ce-i acoperise faţa. Dacă l-ar fi observat 
cineva, ar fi zărit un bărbat într-un costum de seară, coborând 
repede scările slab luminate. Coti şi merse în umbra clădirii, 
trecu printr-o stradă dosnică, unde îl aştepta o limuzină mare. 
Indică în şoaptă şoferului o adresă şi maşina porni. 


Capitolul 18 
JUDECATA MORŢII 

Pe Solomon White îl aştepta taxiul; urcă şi dădu adresa. Era 
destul de leal faţă de bandă pentru a evita de a atrage atenţia 
asupra casei unde se afla închisă fata; de aceea spuse şoferului 
său să aştepte la capătul străzii. In noaptea furtunoasă, vântul 
urla şi un întuneric adânc domnea peste tot. Solomon White 
avea însă o lanternă şi, în curând, ajunse la un gard dărăpănat, 
pe care era scris cu litere şterse numele ce-l interesa. Deschise 
poarta cu greu. Drumul pentru vehicule ducea, şerpuind, până la 
uşa de intrare. Ridică privirea spre clădire, dar aceasta era 
cufundată în beznă. Nehotărât, se opri şi rămase pe gânduri. 
Scoase apoi un revolver din buzunar, puse degetul pe trăgaci şi 
înaintă cu băgare de seamă. Se afla drept în faţa uşii şi ridicase 
piciorul sa urce scările, când se auzi un zgomot ca bătaia unei 
tobe: „Bum-Bum”. Solomon White rămase o clipă nemişcat, apoi 
căzu grămadă şi muri înainte de a atinge pământul. Orologiul 
unei biserici bătu ora zece fără un sfert. O maşină trecu pe lângă 
casă, apoi tufişurile de dafin de lângă scară se mişcară şi un 
bărbat îmbrăcat într-un impermeabil negru ieşi la iveală. Se 
aplecă peste cel ucis, ridică lampa ce căzuse jos şi după ce o 
aprinse, plimbă lumina peste faţa mortului, apoi, cu un murmur 
de satisfacţie, Raul Pontarlier ascunse revolverul în buzunarul ud 
al impermeabilului său. Ajuns la poartă se uită cu băgare de 
seamă afară. Strada era pustie. Raul era cu mâna pe clanţă, 
când simţi un obiect rece şi tare lângă ureche şi se întoarse. 

— Sus mâinile! răsună un glas batjocoritor şi întoarce-te cu 
faţa spre casă. Repede! Marchez! Stai pe loc! 

Raul se opri. De-ar putea numai să lase mâinile în jos şi să 
se aplece, o mişcare rapidă... Celălalt îi ghicise fără îndoială 
gândurile, căci Raul simţi o mână strecurându-i-se în buzunarul 
impermeabilului şi fu uşurat de greutatea revolverului său. 

— la-o înainte! Urcă scările! Stai! 

Străinul îl zărise pe White întins jos şi se aplecă deasupra 
lui. Nu făcu nici o observaţie; înainte încă de a-l fi atins ştia că 
omul acela era mort. 

— Urcă scara, canalie! răsună glasul şi Raul urcă încet 
treptele ce duceau sus şi se opri în faţa uşii. 

O mână apăru şi se strecură sub braţul său ridicat, căutând 
gaura cheii. Câteva secunde trecură până ce un şperaclu nimeri 

broasca. Apoi uşa se deschise larg şi răbufni un miros închis, ca 
al încăperilor goale şi neaerisite. 

— Marchez! porunci străinul. 

Raul merse înainte şi auzi uşa închizându-se după el. 

Casa nu era chiar nemobilată. Necunoscutul se folosea de o 
lanternă foarte puternică; la lumina ei zări un cuier distrus şi un 
scaun mucegăit. Se uită câteva clipe în jur, apoi zise: 

— Coboară treptele astea! 

Ucigaşul se supuse. 

Acum se aflau în bucătărie şi lumina puternică lunecă iarăşi 
peste toate obiectele. Ferestrele erau bine închise cu obloane. Pe 
o masă era o lampă de gaz şi străinul o aprinse. Atunci, pentru 
prima oară, Raul privi plin de teamă şi uimire pe bărbatul care-l 
făcuse prizonier. 

— Monsieur, bâlbâi el, cine sunteţi? 

Mascatul băgă mâna în buzunar şi azvârli o carte de joc pe 
masă. Raul văzu valetul de treflă şi ştiu că sfârşitul i se apropia. 

Trei ore rămase francezul întins pe jos, cu mâinile şi 
picioarele legate, cu un căluş în gură. Orologiul bisericilor bătură 
ora două, când se înapoie Jack Judecătorul. De data aceasta nu 
purta nici masca, nici haina neagră, şi pe braţ avea o frânghie. 
Raul îl urmări cu privirea, ca fascinat. 

— Monsieur, monsieur, bâlbâi francezul îngrozit. Aş face o 
mărturisire. Voi declara în faţa judecătorului... 

Jack Judecătorul zâmbi. 

— Vei face o mărturisire în faţa judecătorului tău, căci acela 
sunt eu. 

Ridică privirea spre tavanul înalt al bucătăriei şi văzu un 
cârlig mare ce servise pe vremuri pentru atârnatul şuncilor grele. 
Se urcă pe masă şi, cu o mişcare îndemânatică, aruncă frânghia 
pe cârlig şi o trase încet spre el. 

— Monsieur, monsieur, pentru numele lui Dumnezeu, iartă- 
mă! Voi căuta să-mi repar greşelile. 

— Bine zici! răspunse celălalt. Căci îţi repari în noaptea asta 
greşelile pe care le-ai făcut faţă de doi şi, Dumnezeu ştie, faţă de 
câţi alţii încă. 

— Doi? 

Asasinul întoarse capul. 

— În special faţă de un om numit Gregory, zise Jack 
Judecătorul, pe care l-ai ucis ca pe un câine. 

— Am fost plătit s-o fac. N-am ştiut nimic despre el, n-am 
avut nici un pic de ură împotriva lui. 

— Nici eu nu am nimic împotriva ta, zise Jack Judecătorul. 
Te voi ucide fără patimă, ca să serveşti drept pildă tuturor 
canaliilor din toate ţările. 

Făcuse un laţ la unul dintre capetele frânghiei şi acum îşi 
terminase treaba. 

— Raul Pontarlier, zise el, a sosit clipa pe care am aşteptat- 
o de mult. 

Prizonierul gemu şi se zvârcoli, dar laţul îi alunecase peste 
cap şi începu să-l strângă. Apoi, cu o smucitură, Jack Judecătorul 
îl ridică în picioare. 

— Urcă-te pe masă! zise el cu glas aspru. Urcă! Aşa, mergi 
mai repede. 

— Nu vreau! Nu vreau! urlă francezul. Ajutor!... ajutor!... 

O jumătate de oră mai târziu, Jack Judecătorul cobora pe 
drumul întunecos şi se opri numai o clipă să se uite la Solomon 
White. 

— Dumnezeu să vă ierte tuturor păcatele! zise el cu 
gravitate şi dispăru în bezna nopţii. 


Capitolul 19 
COLONELUL E JIGNIT 


„Misterul crimei din Putney, scria ziarul Daily Megaphone, 
întrece prin caracteru-i senzațional toate crimele înfăptuite în 
ultimii doi ani. Există o notă bizară în spectacolul înfiorător al 
bărbatului ucis la uşa casei nelocuite şi al ucigaşului al cărui trup 
se legăna într-un cârlig în bucătărie, fără vreun act de identitate 
asupra sa, afară de o carte de joc prinsă pe pieptul cămăşii sale. 
Tragedia poate fi reconstituită până la un anumit punct. Solomon 
White a fost ucis, fără îndoială, în grădină, de către francezul 
care a fost găsit spânzurat. Revolverul din buzunarul său, care 
fusese recent descărcat, ar dovedi că presupunerea aceasta e 
justă, chiar dacă poliția n-ar fi găsit urmele paşilor săi prin tufiş. 

Dar cine l-a spânzurat pe ucigașul Raul cu o frânghie între- 
buințată numai pentru asemenea scopuri? Acesta e marele 
mister al crimei din Putney. Poliţia de acolo nu poate da nici o 
informaţie în această privință şi Scotland Yard e tot atât de 
discret. lată cum a fost descoperită crima: 

«In Ziua de patru, la ora trei din noapte, comisarul de poliție 
Robinson, care tocmai făcea inspecția, intră în grădină să vadă 
dacă nu fusese forțată vreo uşă. Venise să examineze casa, după 
cum e obiceiul când o locuinţă stă goală; în ultimele două-trei 
luni a fost o adevărată epidemie de spargeri în regiunea Putney 
Heath şi poliția e extrem de vigilentă în ceea ce priveşte paza 
caselor de acolo. Comisarul n-ar fi făcut inspecția în noaptea 
aceea, dacă poarta grădinii n-ar fi fost larg deschisă...»“ 

Ziarul făcea o expunere asupra împrejurărilor în care 

comisarul găsise cadavrul şi, urmându-şi investigaţiile, ajunsese 
în bucătărie, unde făcu a doua descoperire lugubră. 
X Colonelul Boundary citi gazeta de seară, apoi o puse jos. 
Inainte de a se urca în maşina sa, cumpărase un exemplar şi, 
acum, automobilul înainta încet prin parc. Işi aprinse o ţigară şi 
privi pe fereastră. Dar pe chipul său nu se putu citi nici o urmă 
de agitaţie. Maşina făcu de două ori înconjurul parcului, când, 
trecând iarăşi pe lângă Marble Arch, Boundary îl zări pe Crewe 
stând pe trotuar. Colonelul spuse ceva şoferului şi acesta opri 
maşina. 

— Urcă, zise el scurt. 

Celălalt se supuse. Colonelul îl privi liniştit şi amuzat: 

— Te-a impresionat? 

— Dumnezeule! Dar e îngrozitor! exclamă Crewe. 

— Ce-i atât de îngrozitor? întrebă colonelul. White e mort, 
nu-i aşa? Raul e mort! Doi oameni care ar fi putut vorbi, 
aducându-ne astfel mari neplăceri. 

— Ce-o fi spus înainte de a muri? 

— Cine? Raul? întrebă colonelul. Ce putea să spună? Orice 
ar fi fost, în cazul că ar fi avut de făcut o declaraţie şi dacă 
aceasta ar fi fost de valoare, poţi fi sigur că ar trăi încă! Raul era 
singurul martor de care ar fi avut nevoie poliţia, dar ea n-a ştiut- 
o. Cei care au făcut această isprava au făcut o boacănă. 

— Acel Jack Judecătorul! bâigui Crewe şi buzele-i tremurară. 
Cine e el? Ce ocupaţie are? 

— De unde vrei să ştiu? se răsti colonelul. Ce-mi pui 
întrebări neroade... crezi că o să-ţi pot răspunde? Cei doi sunt 
morţi şi cu asta s-a isprăvit. Prefer să-l omoare pe Raul decât să- 
mi fi făcut buclucul ăla în apartamentul meu. 

— De ce crezi că s-a apucat de boroboaţa aceea? întrebă 
Crewe. 

Colonelul bombăni ceva, dar nu dădu nici o explicaţie. 

— Poate că a făcut pozna ca să ne silească să plecăm din 
încăperea aceea... ceea ce a zvârlit el era hidrogen sulfurat. 
Poate că a fost un gest de bravură, dar dacă îşi închipuie cumva 
că mă poate înspăimânta... 

Colonelul trăgea furios din ţigară. 

— Am adus lucrători să dea jos tapetul pătat şi să pună altul 
în loc, zise el. Mă voi înapoia acolo diseară. 

Colonelul aruncă mucul de ţigară pe fereastră, apoi reluă, 
mai vesel: 

— Crewe, tipul acela de la Scotland Yard mi-a sugerat o 
idee... 

— De care tip vorbeşti? întrebă Crewe. 

— De şeful poliţiei criminale. Voia să ştie dacă Coco avea 
rude. Fir-ar al dracului de Coco! Aş fi vrut ca... în fine, acum nu 
mai are importanţă, tot e mort... 

— Rude? întrebă Crewe. l-ai spus ceva? 

— l-am spus tot ce ştiam şi asta e foarte puţin, răspunse 
colonelul. Dar am căpătat convingerea că sir Stanley ştie mult 
mai multe despre tânărul Coco decât noi. În orice caz, cineva s-a 
interesat de el şi eu presupun că persoana aceea e cea care l-a 
ucis pe Raul. 

— Jack Judecătorul? 

— Jack Judecătorul, repetă colonelul furios. Tu l-ai introdus 
pe Gregory Coco în bandă... ce ştii despre el? 

Crewe clătină capul. 

— Foarte puţin, zise el. L-am întâlnit la Monte Carlo. Era 
complet distrus. Părea un băiat simpatic, cu educaţie... un 
gentleman! Când am descoperit că e cocainoman, m-am gândit 
că e omul de care ai nevoie. 

Colonelul făcu un semn afirmativ. 

— N-a vorbit niciodată despre rudele sale. Singurul lucru pe 
care-l ştiu e că are un unchi în India, sau poate e tatăl său, şi am 

putut afla că a falsificat iscălitura omului aceluia pe o poliţă. 
Când am sosit eu la Monte Carlo, el cheltuia banii din plin. 
Presupun că din pricina asta şi-a schimbat numele, căci sunt 
sigur că Gregory nu era numele său adevărat. 

— Eşti convins că n-a vorbit niciodată de un frate? 

— Sunt absolut convins, răspunse Crewe. Nici despre 
persoana sa nu vorbea vreodată. De obicei era sub influenţa 
narcoticului sau în stadiul când îşi revenea din ameţeală... 

— Trebuie să existe o cale de a-i afla identitatea, zise 
colonelul. Venea de la Oxford, zici? 

— Da, de asta sunt sigur, răspunse Crewe. Mi-a vorbit odată 
de chestia asta. 

— La ce colegiu a fost? 

— La Baliol, spuse Crewe. Imi amintesc foarte bine că mi-a 
vorbit de Baliol. 

— In ce an putea fi asta? 

Crewe se gândi puţin. 

— A plecat de la Universitate doi ani înainte ca eu să-l fi 
întâlnit la Monte Carlo, răspunse el. Asta ar fi... 

— Ei bine, atunci e foarte simplu, zise colonelul. Trimite un 
om la Oxford şi spune-i să afle numele tuturor studenţilor care 
au părăsit Baliol în anul acela. Vezi la câţi poţi să le dai de urmă 
şi te asigur că nu va trebui să căutăm decât pe doi sau trei 
despre care n-ai să poţi afla la Oxford ceva precis. Apucă-te 
imediat de această cercetare, Crewe. Nu te uita la cheltuieli. 

Colonelul îl lăsă pe Crewe să coboare şi indică şoferului său 
o altă adresă; zece minute mai târziu cobori din limuzina sa la 
poarta Scotland Yard-ului. Stafford King nu era acolo sau, în orice 
caz, nu putea primi pe nimeni. Colonelul îi trimise cartea sa de 
vizită şefului poliţiei. Sir Stanley Belcome citi numele şi ridică 
uimit sprâncenele. 

— Să intre, zise el şi pentru a doua oară Dan apăru în faţa 
şefului poliţiei. 

— Ei bine, colonele, zise sir Stanley, ce spui de crima asta 
îngrozitoare? 

— Teribilă, teribilă! făcu Boundary clătinând capul. Solomon 
White a fost unul dintre prietenii mei cei mai buni; sunt 
săptămâni de zile de când îl caut. 

— Am auzit, zise sir Stanley rece. Ai vreo bănuială? 

— Nici una. 

— Ce e cu omul acela numit Raul? Ţi-e cunoscut? 

— De aceea am venit să vă văd, sir Stanley, zise colonelul 
cu ton confidenţial. Vă amintiţi, cred, că ultima oară când am 
fost aici, aţi exprimat presupunerea că ucigaşul bietului Gregory 
ar putea fi un francez. Mi-aţi spus atunci că asasinii aceia 
francezi au obiceiul de a lăsa o „carte de vizită”, pecetea lor 
personală? 

Sir Stanley făcu un semn afirmativ. 

— Ei bine, de data aceasta avem acelaşi caz, zise colonelul 
triumfător, şi aceeaşi carte de vizită. Nu credeţi, sir Stanley, că 
ucigaşul bietului meu amic Gregory şi al sărmanului meu prieten 
White a fost una şi aceeaşi persoană? 

— Adică Raul? întrebă sir Stanley. 

Colonelul făcu un semn afirmativ şi, câteva clipe şeful 
poliţiei tăcu, privindu-şi unghiile îngrijite. 

— lţi pot mărturisi, cred, că aceasta e şi părerea mea, 
colonele Boundary, zise el. Şi confidenţă pentru confidenţă: n-ai 
vrea să-mi spui dacă Raul a fost cumva unul dintre... asociaţii 
dumitale de afaceri? 

Ultimele cuvinte aveau o uşoară nuanţă de ironie, dar 
colonelul preferă să treacă peste acest amănunt. 

— Imi pare foarte bine că mi-aţi pus această întrebare, sir 
Stanley, zise el uşurat. Nu l-am văzut niciodată în viaţa mea pe 
Raul. De fapt, cunosc foarte puţini francezi şi, în orice caz, nu fac 
afaceri cu oameni din această pătură socială. 

— Ce fel de pătură socială? întrebă celălalt repede. 

— Nu mă refer decât la ceea ce spun ziarele, zise colonelul. 
Ele presupun că a fost un apaş. 

— Dumneata nu-l cunoşti? întrebă sir Stanley. 

— Nu l-am văzut niciodată în viaţa mea. 

— Atunci vei afla, desigur, cu mirare, că ai stat lângă el în 
salonul de odihnă la baia de aburi. 

Colonelul simţi că inima i se opreşte o clipă din loc, dar nici 
nu clipi. 

— Ceea ce-mi spuneţi mă uimeşte foarte mult, zise el. N-am 
fost la baia de aburi decât o dată în ultimele trei luni şi asta s-a 
întâmplat ieri. 

Sir Stanley făcu un semn afirmativ. 

— Şi a stat lângă mine? întrebă colonelul neîncrezător. 

— A stat lângă dumneata, răspunse Sir Stanley vădit 
amuzat. 

— Ei bine, asta e o coincidenţă extraordinară! Cea mai 
uimitoare, din viaţa mea! Când te gândeşti că ticălosul acela se 
afla atât de aproape de mine... Dumnezeule mare! Mă trec fiorii 
la acest gând! 

— Mi-am închipuit eu că vei reacţiona în felul acesta, zise 
şeful poliţiei. 

Apăsă pe butonul soneriei şi, după o clipă, intră secretarul 
său. 

— Vezi dacă domnul Stafford King e aici şi spune-i să vină la 
mine! Colonele, speram că ne vei putea da informaţii preţioase şi 
multe. Noi credeam că n-a fost numai o simplă coincidenţă că l- 
ai întâlnit pe omul acela la baia de aburi... Fiindcă veni vorba, 
trebuie să recunosc că e un admirabil loc de rendez-vous. 

— Vă dau cuvântul meu de onoare, zise colonelul, că ştiam 
tot atât de puţin de prezenţa acelui om acolo, de identitatea sa 
şi chiar de existenţa sa... tot atât de puţin, ca şi 
dumneavoastră... 

In momentul acela intră Stafford King. 

— Tocmai îi reaminteam colonelului de întâlnirea sa de la 
baia de aburi, spuse sir Stanley. Cred că nu poate exista nici o 
îndoială în privinţa aceasta? 

— Nici una, domnule, răspunse Stafford. Amândoi, şi 
colonelul, şi omul acela, au fost văzuţi de sergentul Livingstone. 

— Colonelul e de părere că e o simplă coincidenţă şi că n-a 
vorbit niciodată cu tipul acela, zise sir Stanley. Ce spui de asta, 
Stafford? 

— Dacă domnul colonel pretinde că e aşa, trebuie să fie 

adevărat, răspunse King cu ironie. 
f — Acum am să-ți vorbesc deschis, colonele, zise sir Stanley. 
In ultimul timp s-au succedat câteva întâmplări foarte 
supărătoare. A fost moartea martorului principal din Procesul 
dumitale; apoi moartea nenorocitului aceluia, White, care a fost 
amestecat în toate afacerile dumitale şi care s-a retras în ultima 
vreme din banda pe care o conduci, cred că suntem bine 
informaţi în această privinţă, şi moartea lui Raul, care a fost 
văzut stând lângă dumneata, vorbind la adăpostul unui evantai. 

— Nu mi-a adresat niciodată vreun cuvânt, protestă 
colonelul. 

— Şi mai e şi dispariţia lui Maisie White, una din 
întâmplările cele mai importante, deoarece avem motive să 
credem că, în orice caz, domnişoara White mai trăieşte, zise sir 
Stanley. Ei bine, colonele, poate cunoşti explicaţia tuturor 
acestor mistere, poate că nu. E posibil să ştii cine e misteriosul 
dumitale prieten, Jack Judecătorul... 

— Pe Dumnezeul meu, nu mi-e prieten! exclamă colonelul şi 
nici unul dintre cei doi poliţişti nu se îndoi că spune adevărul. 

— După cum am spus, e posibil să cunoşti toate acestea... 
Dar ceea ce ne interesează în special acum, sunt ştiri adevărate 
în privinţa domnişoarei White. Eu şi domnul Stafford King avem 
motive întemeiate de a dori informaţii în această chestiune. Ne 
poţi ajuta? 

— Dacă v-aş putea fi de vreun folos cheltuind o sută de mii 
de lire sterline, aş face-o, zise colonelul cu căldură. Dar în ceea 
ce-o priveşte pe domnişoara White, locul unde se află, trebuie să 
mărturisesc că sunt tot atât de neştiutor ca dumneavoastră. Mă 
credeţi, sir Stanley? 

— Nu, zise acesta cu sinceritate, nu te cred. 


Capitolul 20 
CREWE SE RETRAGE 


Colonelul părăsi Scotland Yard-ul gândindu-se că nu 
pierduse dimineața degeaba. Petrecu apoi un timp în 
apartamentul lui Pinto, ocupat cu anumite pregătiri. Venind să 
vadă ce se făcuse, constată că lucrătorii avuseseră serios de 
lucru cu peretele stricat. Mirosul acela îngrozitor aproape 
dispăruse, dar de lucru fusese mai mult decât îşi închipuise el. 
Colonelul avea însă alte preocupări: îşi neglijase destul de mult 
în ultima vreme „afacerile sale cinstite”, cum le numea el. 
Primise tot felul de rapoarte de la diferite agenţii; supunându-le 
unui studiu amănunţit ar fi putut scoate câştiguri însemnate. 
Dar, pentru moment, Boundary se interesa mai îndeaproape de 

averea sa mobiliară şi de fluctuațiile posibile pe care le-ar fi 
putut suferi valoarea acesteia pe piaţă. Simţea ca situaţia sa 
putea deveni cam nesigură. Povestea cu Jack Judecătorul se 
împrăştiase, nu se ştie cum, cu o iuţeală uimitoare şi ajunsese la 
urechile unor oameni foarte interesaţi în tot ceea ce privea pe 
colonel. Crewe, care-i fusese de ajutor în aproape toate loviturile 
sale mai importante, era un om pe care putea conta. White, 
mâna sa dreaptă, murise. Pinto, în fine, Pinto îşi va urma drumul 
său, oricând va găsi de cuviinţă. Colonelul regreta acum că 
pierduse prilejul de a deveni cetăţean american în timpul celor 
şapte ani petrecuţi la San Francisco. Dar ce intenţiona acum 
Crewe? El avea să-şi dezvăluie planurile destul de lămurit. Veni 
mai târziu, după-amiază, şi-l găsi pe colonel lucrând în mijlocul 
dezordinii de pe birou. 

— Ai început cercetările la Oxford? întrebă Boundary. 

— Am trimis doi oameni acolo, pe cei mai buni din Londra, 
răspunse Crewe. 

Trase un scaun lângă birou şi-şi aruncă pălăria pe divan. 

— Vreau să stau puţin de vorbă cu dumneata colonele. 

— Asta sună prost. 

— Colonele, am de gând să mă retrag. 

Boundary nu răspunse nimic. Continuă să scrie scrisoarea şi 
abia când ajunse la capătul paginii ridică ochii şi privirea sa o 
întâlni pe cea a lui Crewe. 

— Va să zică ai de gând să te retragi? întrebă Boundary. Te 
simţi pe teren şubred, hai? 

— Cam aşa ceva, răspunse Crewe. Bineînţeles că nu te voi 
lăsa încurcat. 

— O, desigur că nu, zise colonelul extrem de politicos. N-ai 
de gând decât să pleci şi eu să trag ponoasele... 

— De ce nu te retragi şi dumneata, colonele? 

— Să mă retrag? Şi în ce fel? Ai putea tot atât de bine să 
ceri unui copac să renunţe la pământ, să se dezrădăcineze şi 
totuşi să trăiască. Ce s-ar întâmpla dacă aş părăsi acest birou şi 
aş lua o cabină de lux pe un transatlantic care pleacă spre New 
York? Crezi că Asociaţia Boundary s-ar lichida, ar dispărea, ar 
muri pur şi simplu, hei? In momentul când aş pleca ar urma un 
scandal care ar fi destul de mare ca să mă ajungă oriunde m-aş 
afla atunci. Există vreo zece mici asociaţii care vor crede că le 

trag pe sfoară şi s-ar grăbi, care mai de care, să dea în vileag 
ceea ce ştiu. 

Crewe îşi simţi buzele uscate. 

— Poate aşa stau lucrurile în cazul dumitale, colonele, dar, 
din întâmplare, nu şi într-al meu. Am şters orice urmă a faptelor 
mele, aşa că nu există nici o dovadă împotriva mea. 

— Asta-i adevărat, zise colonelul. Ai izbutit foarte bine să te 
ţii mai la distanţă, să nu joci vreun rol important. Te felicit. 

— Nu are nici un rost să te înfurii din pricina asta, îi spuse 
Crewe. Aşa mi-a fost norocul şi atâta tot. Vreau să profit de 
această situaţie avantajoasă. 

— In ce fel? 

— Nu sunt încurcat în nimic grav. Poliţia chiar de-ar cerceta 
şi o mie de ani, n-ar putea găsi urmă de dovadă, care să justifice 
condamnarea mea, urmă Crewe. Chiar de ti-ar fi venit de hac 
dumitale, atunci când te-a trădat Hanson, pe mine nu m-ar fi 
putut condamna. 

— Asta e adevărat, zise colonelul din nou. Ei bine, şi ce vrei 
să spui cu toate astea, Crewe? Vrei să fii demobilizat? 

— Cam aşa ceva. Nu vreau să fiu amestecat în vreo 
chestiune nouă şi în orice caz nu în... 

— In ce? 

— In cea cu Maisie White, zise Crewe serios. Lasă-i lui Pinto 
misiunea aceea murdară! 

— Asta mă priveşte şi pe mine, spuse colonelul. Dar mi se 
pare că ai uitat ceva important. 

— Ce anume? întrebă Crewe. 

— Ai trecut cu vederea pe un tip numit Jack Judecătorul. El e 
unul dintre cei care n-au nevoie de vreo dovadă. L-a spânzurat 
pe Raul fără multă vorbă. 

— Crezi că el a făcut-o? întrebă Crewe. 

— Dacă cred că el a făcut-o? zise colonelul zâmbind. Dar 
cine altul? Şi când va veni momentul să te judece, presupun că 
nu va pierde timpul cu mărturisiri şi cu jurăminte şi nu te va duce 
la poliţie, ci te va da de-a dreptul pe mâna judecătorului de 
instrucţie. 

Crewe sări în sus. 

— Dar ce-am făcut? strigă el. 

— Ce-ai făcut? Tu trebuie să ştii asta mai bine decât oricine. 
Zici că poliţia nu te poate prinde şi că n-are nici o dovadă 
împotriva ta. Poate că ai dreptate. Grecul acela mi-a spus acelaşi 
lucru. A fost aici, azi după-amiază, văitându-se că trebuie s-o 
ducă pe fata aceea în Argentina; voia s-o trimitem cu medicul şi 
el s-o aştepte acolo când va cobori de pe vapor. Nici împotriva lui 
nu există vreo dovadă. Poate că sunt totuşi mai multe decât îţi 
închipui... Dacă aş fi în locul tău, Crewe, n-aş conta prea mult pe 
faptul că poliţia m-ar lăsa să mă strecor neatins. Acest domn 
Stafford King ascunde ceva şi nu-mi place deloc!... Are mai multă 
minte în degetul său mic, decât filfizonul acela de şef de poliţie 
în tot capul său. Nu vorbeşte mult, dar gândeşte mult, aş vrea să 
ştiu ce gândeşte în acest moment despre mine... 


Capitolul 21 
MIREASA MORŢII 


Trecuse mult de când timpul încetase să mai aibă vreo 
semnificaţie pentru Maisie White. Ziua şi noaptea îşi urmau 
cursul, monoton. Işi amintea vag că luptase din răsputeri în ziua 
când fusese adusă în casa aceea stranie şi când surorile de 
caritate o legaseră de pat cu nişte chingi, iar un bătrân îi făcuse 
o injecție în braţ. Ştia că o duruse, dar despre ceea ce urmase îşi 
amintea foarte puţin. Privea apatică tot ce se petrecea în jurul ei 
şi aproape că nu-şi dădea seama de ceea ce se întâmplă. Dorea 
numai să fie lăsată singură, în voia visurilor celor mai stranii pe 
care le avusese vreodată o fată. Nu ştia că starea aceea se 
datora bromurii de potasiu ce i se administra împreună cu 
fiecare băutură, cu orice fel de mâncare. Bromură în pâine, în 
legume, în orice aliment, chiar şi în cafea. Uneori, scăpa de sub 
înrâurirea sedativului şi îşi dădea bine seama de ceea ce se 
petrece în jurul ei. Vedea o tânără care venea şi pleca, o fată 
drăguță cu păr mătăsos, auriu. Aceasta o privea fără ură, dar nu 
răspundea niciodată la întrebările lui Maisie. O dată îl zări pe 
Pinto şi ar fi vrut să-l strige, dar o siliră la timp să tacă. Intr-unul 
din momentele de luciditate îşi dădu seama de un fapt extrem 

de important: era sub înrâurirea unui sedativ. Se gândi că putea 
deveni imună la acţiunea acelui medicament şi alcătui un plan 
vag pe care aproape că-l uită a doua zi dimineaţă. Trebuia să 
apară mereu ameţită, somnoroasă: nu trebuia să se trădeze că, 
uneori, îşi dădea bine seama de tot ce se petrecea în jurul ei. În 
momentul când concepu planul acela, se găsea de o săptămână 
în aşa-zisul „sanatoriu”. Putea urmări conversațiile oamenilor de 
acolo, în timp ce stătea culcată, cu ochii închişi. Auzi pe cineva 
vorbind despre un vapor şi despre un paşaport şi află că peste o 
săptămână urma să fie luată de acolo. Nu putu înţelege unde va 
fi dusă, dar pricepu că voiau s-o îmbarce pe un vapor. Odată, 
când infirmierele nu se aflau în cameră, încercă să se ridice din 
pat şi să ajungă până la fereastră, dar picioarele n-o ajutară. Pe 
calea aceasta nu exista nici o salvare. Intr-o noapte se trezi 
speriată. Auzi vorbind două persoane. Intoarse puţin capul şi-l 
zări pe Pinto în odaie; faţa-i era descompusă de furie; Maisie 
tresări când în persoana cealaltă o recunoscu pe fata cea 
drăguță, pe care infirmierele o numeau Lolly. 

— Chestia asta nu te priveşte, zise el. 

— Te înşeli amarnic, Silva, răspunse ea. Mă priveşte chiar 
foarte mult. Ce se va întâmpla cu fata asta când va pleca de aici, 
numai Dumnezeu ştie!... Cred că depinde de colonel. Dar atâta 
vreme cât e în clădirea asta, voi avea grijă de ea. 

— Ah, ai de gând să te ocupi de ea? scrâşni Pinto. Ei bine, 
acum poţi să pleci şi să te plimbi puţin. 

— Pot tot atât de bine să-mi iau un scaun şi să şed aici, îi 
spuse ea. 

Pinto se apropie şi o privi cu ochi scăpărători de furie; Lolly 
îi suflă fumul de ţigară drept în faţă. 

— Sunt o escroacă, fiindcă am un profit de pe urma asta, 
zise fata liniştită. Dacă e vorba să-l ameţesc cu băutură pe unul 
dintre naivii cu ochi albaştri ai colonelului, sau să-l supraveghez 
pe King, sau să joc rolul fetei credincioase faţă de un oarecare 
biet nerod de la ţară... o, la aşa ceva sunt îndată gata, doar asta 
mi-e meseria, dar acum lucrurile stau cu totul altfel. Dacă 
domnul colonel spune că fata trebuie să plece din ţară, ei bine, 
trebuie să plece, dar nu vreau s-o am pe conştiinţă... asta e tot. 

Trecură amândoi într-o încăpere mai mică, unde se aflau 
paznicii de noapte. Lolly vru să se aşeze la masă, dar Pinto o 

apucă de braţ şi o smuci spre el. Fata ridică mâinile să se apere, 
însă fu aruncată de perete şi mâna portughezului i se înfipse în 
gât. 

— Ştii ce am să-ţi fac? şuieră el. 

— Nu-mi pasă ce ai de gând să faci, răspunse ea. Nu vei 
intra singur în camera aceea... nu vei intra! 

Lolly se repezi la Pinto, dar acesta se întoarse spre ea, 
mârâind ca o fiară sălbatică, şi o lovi; fata fu lovită de perete. 

— Acum ieşi din camera asta! urlă el arătând uşa, ieşi şi să 
nu te mai văd pe aici. Şi dacă ai ceva de spus, poţi sa te duci la 
colonel, să-i raportezi ce ştii şi ai să vezi ce o să-ţi răspundă. 

Lolly se strecură afară şi Pinto se înapoie în camera unde se 
afla Maisie. 

— Ţi-ai acoperit faţa cu plapuma, păpuşico? întrebă el. Nu 
vrei ca Pinto să vadă chipul tău drăgălaş? 

Apucă marginea plapumei şi o trase uşor, dar Maisie o ţinea 
cu toată puterea. Cu o smucitură, o trase totuşi, dar se 
dezechilibră şi căzu pe spate. In faţa sa se afla masca albă a lui 
Jack Judecătorul şi glasul urât al duşmanului său răsună strident: 

— Eu sunt moartea! Jack Judecătorul! Bietul, bătrânul Jack! 
Jack călăul! Îl vei mai întâlni într-o bună zi, Pinto, altfel de cum l- 
ai întâlnit acum! 

Pinto se prăbuşi la pământ: leşinase. 


Capitolul 22 = 
MAISIE POVESTEŞTE CE | S-A INTAMPLAT 


— Un lucru vreau să-l reţineţi, spuse sir Stanley Belcome 
adresându-se inspectorilor şefi ai departamentului său, în cursul 
conferinţei matinale de la Scotland Yard. Şi anume că, în lupta 
dintre criminal şi poliţie, sorții de izbândă ai răufăcătorului sunt 
de nouăzeci la sută. Intr-adevăr, domnilor, criminalul ar putea, 
dacă ar fi inteligent, să iasă totdeauna învingător. 

— Exact, sir Stanley, completă Cole de la serviciul de 
cartoteci, dar eu unul n-am întâlnit încă nici un criminal care să 
nu fi fost un prost. 

— Şi nici n-ai să întâlneşti vreunul, până ce nu vei da de 
colonelul Boundary, zise sir Stanley zâmbind uşor. Şi motivul 
pentru care nu dai de el, este că nu e prost. Unul dintre 
dumneavoastră, domnilor, a scos din nou pe tapet chestiunea 
punerii sub urmărire a bandei colonelului Boundary şi în special a 
şefului ei. Ei bine, eu mă declar de acord, deşi mă îndoiesc că 
ministrul de interne sau procurorul ar aproba punctul meu de 
vedere. Posedăm o serie de dovezi, dar nu sunt suficient de 
solide pentru a-l trimite la închisoare. Ştim că acest om este un 
şantajist, care terorizează nefericitele sale victime, totuşi simplul 
fapt că noi avem părerea formată nu este de ajuns. Trebuie s-o 
dovedim, dar dovada ne lipseşte. In privinţa aceasta misteriosul 
Jack Judecătorul are un avantaj asupra noastră. Când ştie un 
lucru, asta îi ajunge! El nu caută dovezi precise, ci condamnă şi- 
şi duce la îndeplinire sentinţa fără a se sinchisi de prevederile 
codului juridic. 

— Ei, King, ce s-a întâmplat? 

Stafford King dăduse buzna în cameră. Era plin de praf, cu 
faţa înfierbântată şi ochii-i luceau de agitaţie. 

— A fost găsită, sir Stanley, a fost găsită! 

— A fost găsită? întrebă şeful încruntând sprâncenele. 
Despre cine vorbeşti? Domnişoara White? 

Stafford dădu din cap printr-un semn afirmativ. 

— Unde a fost găsită? 

— In apartamentul ei, sir Stanley. Acesta-i faptul cel mai 
uimitor în toată întâmplarea asta. 

— Cum, s-a înapoiat singură? 

— E o poveste ciudată, sir Stanley. Bineînţeles că a fost 
prizonieră şi că au ţinut-o undeva închisă. Nu ştie să-mi dea 
amănunte. Noaptea trecută a fost scoasă din casa unde o 
ţinuseră închisă. S-a petrecut o scenă îngrozitoare la care face 
numai aluzie, biata fată! După cât se pare leşinase şi când şi-a 
revenit în fire se afla într-o maşină în plină viteză. Asta-i cam tot 
ce mi-a spus. 

— Dar cine a luat-o de acolo? întrebă sir Stanley. 

Stafford făcu semn că nu ştie. 

— Presupun că are motive să fie discretă sau chiar nu e în 
stare să ne dea nici o lămurire. Acolo, fără îndoială, a fost 
narcotizată, căci arată îngrozitor de rău... Probabil, a şi făgăduit 

salvatorului ei necunoscut că nu va povesti mai mult decât 
strictul necesar. 

— Dar trebuie să raportez mai departe şi e foarte important 
pentru tânăra domnişoară să facă mărturisiri, mai ales, 
logodnicului ei... mi se pare că sunteţi logodiţi, King. 

Tânărul zâmbi emoţionat. 

— Ca şi dumneata, sunt de părere că nu e acum momentul 
să-i luăm fetei un interogatoriu, dar aş vrea s-o vezi cât mai 
curând şi s-o convingi să-ţi povestească tot. 

Maisie era acasă la ea, întinsă pe sofa. Se simţea încă 
slabă, dar cât de mulţumită era că scăpase, că se sfârşise acel 
vis îngrozitor care o chinuise, efectul întârziat al sedativului nu 
putea înăbuşi fericirea ce o stăpânea gândindu-se că e iarăşi 
liberă. Îşi reaminti treptat, unul câte unul, amănuntele ultimei 
nopţi, simţea că trebuie să facă acest efort. Işi dădea seama că 
niciodată nu trebuie să se şteargă din amintirea ei cele 
întâmplate şi că, în acelaşi timp, nu avea voie să uite făgăduiala 
dată. Primul lucru de care îşi aduse aminte fu figura ireală, ca o 
arătare, a lui Jack Judecătorul. O ridicase din pat şi o culcase pe 
jos. Işi aminti imediat că-l văzuse în pat acoperindu-se cu 
plapuma, apoi intrase Pinto. Când îşi revenise din leşin, se afla 
într-un automobil mare care străbătea repede străzile pustii şi 
întunecoase. Nu-şi amintea cine o scosese din încăperea aceea, 
nici cine o dăduse în grija omului scund şi îndesat care stătuse 
afară pe o scară rezemată de fereastra deschisă. Işi mai aducea 
aminte de momentul când îşi revenise din leşin şi zărise la 
lumina slabă strălucirea unei batiste albe de mătase. Era prea 
ameţită ca să poată fi înspăimântată şi glasul blând care-i răsună 
la ureche înăbuşi în sufletul ei orice dorinţă de împotrivire. Omul 
acela mascat o ţinea în braţe cu duioşia unui frate pentru sora 
lui, sau a unui tată pentru copilul său. 

g — Eşti în siguranță, domnişoară White, răsună un glas. 
Ințelegi? Te-ai trezit? 

— Da, murmură ea. 

— Ştii de ce soartă îngrozitoare te-am scăpat? 

Ea făcu semn că da. 

— ţi cer acum să-mi faci şi mie un serviciu. Vrei? 

Maisie făcu din nou semn că acceptă. 

— Te voi duce acasă la dumneata şi mâine prietenii 
dumitale vor afla că te-ai înapoiat. Dar nu le vei vorbi despre 
casa unde ai fost ţinută închisă. Nu trebuie să le povesteşti 
despre Silva sau oricare altul care se afla acolo. Mă înţelegi? 

— Dar de ce să nu povestesc nimic? 

Celălalt râse cu blândeţe. 

— Nu vreau să-i ocrotesc, zise el răspunzând gândului ei 
neformulat prin cuvinte, dar dacă dai informaţii, nu poţi povesti 
decât puţine şi poliţia nu poate descoperi decât puţin... iar 
oamenii aceia vor primi doar o pedeapsă mică. Ei merită însă o 
pedeapsă aspră, căci au distrus atâtea vieţi, au pricinuit atâta 
durere, încât ar fi o nedreptate strigătoare la cer să scape atât 
de uşor. Vrei să-i laşi în seama mea? 

Ea se sili să se ridice puţin şi-l privi fix. 

— Te recunosc, eşti Jack Judecătorul! 

El râse amar. 

— Da, sunt Jack Judecătorul. Sunt minciuna cu chip de om, 
sunt o mască, un caraghios, sunt „nimeni”... 

Maisie nu-şi dădu seama ce o îndemnă să apuce mâna 
necunoscutului. Simţi mănuşa mătăsoasă, apoi mâna cealaltă a 
omului mascat o acoperi pe cea a fetei. 

— Mulţumesc, zise el cu simplitate. Crezi că ai putea să 
mergi? Cotim tocmai în strada Doughty. Poţi să urci singură 
scările? 

— O să încerc, răspunse ea. 

Dar când o ajută să coboare din maşină fu cât p-aci să cadă 
şi necunoscutul o sprijini să urce până în apartamentul ei. Se opri 
obosită în dreptul uşii. 

— Mă simt destul de bine; pot să rămân singură, zise ea 
zâmbind. 

— N-ar fi mai bine să-ţi trimit pe cineva... o infirmieră? Ai 
cheia pe care ţi-am dat-o? 

— Cum ai ajuns în posesia ei? întrebă ea deodată şi el râse 
iarăşi. N 

— Jack Judecătorul! zise el batjocoritor. Inţeleptul, bunul 
Jack Judecătorul! Are totul... şi nimic! O să-ţi trimit totuşi o 
infirmieră, una de încredere. Aş putea să-i trimit cheia prin 
altcineva. Ai vrea? 

— Cred că da, zise Maisie cu un zâmbet slab. Nu sunt cu 
totul restabilită. 

Necunoscutul o salută, se întoarse repede şi dispăru pe uşă. 
O lăsase pe canapea şi acolo o găsi, pe jumătate ameţită încă de 
sedative, bătrâna infirmieră de la spitalul St. George, care sosi o 
jumătate de oră după plecarea mascatului. Stafford veni în 
cursul după-amiezii şi fu încântat când află că poate vorbi cu 
fata. O găsi mai veselă şi mai întremată. Se aplecă spre ea şi o 
sărută pe obraz, iar mâna ei o căută pe alui. 

— Acum îţi voi vorbi numai ca un detectiv de la Scotland 
Yard, râse el. Aş vrea să aflu diferite amănunte. 

— Nu am nimic de povestit, Stafford, zise ea. 

— Nimic? întrebă el mirat, dar ai fost răpită! 

— Am fost răpită, dusă de aici, nu ştiu unde, m-au ţinut 
închisă şi am fost narcotizată. 

— Nu ţi-au făcut nici un rău? întrebă el îngrijorat. 

— Nu ajunge? 

— Dar unde te-au dus? Cine te-a răpit? Cine au fost oamenii 
aceia? 

— Nu pot să-ţi spun. 

— Nu ştii? 

Maisie şovăi. 

— Ba cred că ştiu, dar nu-ţi pot spune. 

— De ce? întrebă el uimit. 

— Pentru că acela care m-a scăpat m-a rugat să nu spun 
nimic... şi, Stafford, nici nu ştii de la ce soartă îngrozitoare m-a 
scăpat! 

— Dar cine e omul acela? întrebă Stafford. 

— E necunoscutul... Jack Judecătorul, răspunse fata încet. 

Stafford sări în sus. 

— Jack Judecătorul! strigă el, cum de n-am ghicit? l-ai văzut 
faţa? 

Ea făcu semn că nu. 

— Ţi-a spus ceva care să lămurească misterul ce-l 
înconjoară? 

— Absolut nimic. Ce detectiv minunat eşti, Stafford! Şi eu 
care credeam că vii să-mi spui..., începu ea în timp ce obrajii i se 
îmbujorară, să-mi spui ce mai e nou, adăugă însă repede. E ceva 
nou? 

— Nu, afară de... 

Apoi îşi aminti că ea nu ştia nimic despre moartea tatălui ei 
şi nici despre ce urmase, dar considera că nu era necesar să-i 
dea această ştire, acum. 

Ea îl privea atentă şi în ochii i se citea îngrijorarea. 

— Ai auzit ceva despre tatăl meu? întrebă. 

— Nimic, minţi el. 

— Nu spui adevărul, Stafford, spuse punând mâna pe braţul 
lui. Stafford, ai veşti de la tatăl meu? 

El o privi şi fata observă durerea din ochii săi 

— De ce nu ai puţină răbdare? In curând îţi voi spune tot ce- 
i nou, zise el încercând să glumească. S-au încheiat diferite 
căsătorii în lumea mare... 

— Te rog, spune-mi, Stafford! Zile de-a rândul am fost sub 
înrâurirea unui sedativ care a înăbuşit, oarecum, în mine 
facultatea de a mai simţi durerea. Poate că nu mă vei mai găsi 
niciodată într-o stare atât de prielnică de a auzi... ce poate fi mai 
îngrozitor. 

— Ce poate fi mai îngrozitor s-a întâmplat, Maisie, spuse el. 

— A fost arestat? întrebă ea. 

— Nu, draga mea, s-a întâmplat ceva mai rău. 

— S-a... s-a sinucis? întrebă ea încet. 

— A murit, răspunse el cu blândeţe. 

— Mort!... Cum a murit? 

— A fost împuşcat, noi credem că de un membru al bandei 
Boundary, un bărbat numit Raul. 

Ea ridică privirea spre el. 

— Nu l-am auzit niciodată pe tata pomenindu-l. 

— Se pare că acest om a venit din Franţa. 

— Şi a fost prins? 

— A fost ucis, răspunse Stafford, a fost prins asupra faptului 
şi executat pe loc. 

— De cine? întrebă fata. 

— De Jack Judecătorul. 

— Jack Judecătorul! şopti Maisie. Şi eu... eu nici nu i-am 
mulţumit! Nici n-am ştiut... 

Stafford îi povesti cum se făcuse descoperirea crimei şi la 
ce concluzii ajunsese poliţia. O jumătate de oră după aceea, o 

lăsă în grija infirmierei şi se înapoie la Scotland Yard să dea 
raportul. 


Capitolul 23 
FONDUL DE REZERVA AL BANDEI 


Vestea despre evadarea fetei mai ajunsese şi la urechile 
altor persoane. Colonelul Boundary şedea în scaunul său favorit 
ascultând explicaţiile lui Pinto. 

— Şi zici că au ieşit pe fereastră, şi au coborât pe o scară? 
întrebă colonelul ironic când portughezul sfârşi. Probabil că ai 
leşinat şi ai căzut jos, hai? Ei bine, asta e o poveste minunată! Şi 
ce-ai făcut tu? Tu, care erai înarmat până-n dinţi? N-ai putut să 
tragi un foc de revolver? 

— Ai tras dumneata vreun foc când l-ai văzut pe Jack 
Judecătorul? întrebă celălalt iritat. Nu are nici un rost să-mi spui 
cum ar fi trebuit să procedez! j 

— Poate că ai dreptate, răspunse colonelul. In fine, acum 
tot nu mai e nimic de făcut. Fata s-a dus şi toate planurile tale 
frumoase au căzut. 

— N-au fost ale mele, zise Pinto indignat, a fost numai ideea 
dumitale. 

— Nu ne rămâne altceva de făcut decât să aşteptăm, să 
vedem ce curs vor lua lucrurile. După toate aparențele, vor pune 
în curând mâna pe noi, spuse colonelul cu calm prefăcut. 

Pinto îngălbeni. 

— Da, urmă colonelul vorbind ca pentru sine. Cred că asta e 
ultima noastră zi de libertate. Sper că te vei simţi bine la 
puşcărie, Pinto! 

— la isprăveşte cu puşcăria, mârâi celălalt, asta nu-i glumă! 

— Nu, nu este, dar dacă se întâmplă, are lumea de ce râde. 
Şi ştii când râde lumea mai cu poftă, Pinto? Când cineva e lovit 
şi, de astă-dată, cei loviți vom fi noi. 

— Crezi că Maisie va povesti poliţiei ce i s-a întâmplat? 

— E aproape sigur, răspunse Boundary. La urma urmei nu 
prea e de aşteptat să tacă. Sunt foarte mulţumit că nu sunt 
amestecat în chestia asta. 


95 


- EDGAR WALLACE - 


Pinto sări în sus. 

— Nu eşti amestecat în chestia asta? strigă el. Ba eşti, până 
peste cap! 

— Nu am absolut nici un amestec, Pinto. Nu există măcar o 
amprentă digitală care să le îngăduie să-mi aducă învinuirea că 
am luat parte la întâmplarea aceasta nenorocită. 

Portughezul se răsti la el: 

— Va să zică ăsta ţi-a fost jocul, hai? Ai de gând să ne tragi 
pe sfoară? Te pui la adăpost şi noi o păţim, da? 

— Şezi jos, nerodule! Auzi, să vă trag pe sfoară! Uşor te mai 
sperii când îţi merge de-a-ndoaselea. Am vrut numai să spun că 
e o chestie în care nu sunt băgat. Şi e un noroc mare pentru voi 
că lucrurile stau astfel. Pe cine caută să pună mâna poliţia? Pe 
tine, pe Crewe, pe restul bandei? Nici gând! Pe mine mă 
urmăresc. Dacă doboară copacul, toate crăcile cad o dată cu el. 
inţelegi? Nu au nici un câştig dacă taie câteva crăci, fie ele chiar 
uscate... Nu vor fi mulţumiţi dacă vor dovedi numai vina ta în 
acest caz; e necesar să descopere şi ce amestec am avut eu. Ei 
caută să-l prindă pe autorul principal, nu pe micii executanţi! 
Dacă fata povesteşte totul poliţiei, vor trimite pe cineva să ne 
urmărească vreo două-trei zile, să descopere dacă eu pot fi 
acuzat. Şi dacă găsesc o dovadă, fie ea cât de slabă, ei bine, fără 
îndoială că te vor aresta, dar şi pe mine împreună cu tine. 
Avantajul pe care vi-l aduc eu în afaceri este că eu sunt un fel de 
primă de asigurare pentru voi, pungaşi de mâna a doua. Eu sunt 
prada cea mare pe care au pus ochii şi momeala pe care o între- 
buinţează nu e de natură s-o înghiţiţi voi. 

— Am ars toate hârtiile mele, explică Pinto, şi am distrus 
orice urmă ce-ar fi putut duce la descoperirea faptelor mele. 

— Că ai ars totul şi mi te-ai alăturat e cel mai inteligent 
lucru pe care l-ai putut face, zise colonelul. Ascultă ce-ţi spun: nu 
pe tine te urmăresc ei! Numai eu îi interesez, de asta poţi fi 
sigur. Poate vor încerca să bage frica în tine sperând că astfel vei 
depune mărturie împotriva mea. Am o presimţire că nu le vei 
face pe plac; dacă n-aş fi sigur, nu ai mai apuca să vezi astă- 
seară ridicarea cortinei la „Orpheum”, Pinto! Şi acum, vom ieşi. 

Se ridică repede, intră în dormitorul său şi apăru cu pălăria-i 
mare de fetru pe cap. Il găsi pe Pinto muşcându-şi nervos 
unghiile şi privind afară pe fereastră. 

— Nu vreau să ies din casă, zise portughezul 

— Hai, îl îndemnă colonelul. Ce câştigi stând aici? 

Coborâră împreună în stradă şi câteva minute mai târziu 
treceau prin Green Park. 

— Nu înţeleg cum poţi pretinde că nu au nici o dovadă 
împotriva dumitale. Dacă Crotin te denunţă? 

— Până acum nu l-a oprit nimeni s-o facă, răspunse 
colonelul filosofic. Nu văd, însă, ce însemnătate ar putea avea 
asta. Pinto, habar n-ai de metodele mele şi mă îndoiesc că o să 
ai vreodată! Eşti un băiat deştept, folositor, dar dacă ai fi şeful 
unei bande, ai lucra astfel încât în mai puţin de o lună aţi fi toţi la 
puşcărie. De pildă Crotin, desigur, e furios şi e posibil ca 
afurisitul acela de Jack Judecătorul să fie pe lângă el şi să-i 
spună... Nu, nu se poate! Jack Judecătorul nu poate să ştie în 
chestia asta mai mult ca mine! Nu are nici o dovadă împotriva 
mea. Eu nu închei nici o afacere prin scrisori. Şi ce dovadă are 
Crotin? Nici una. Nu i-am scris niciodată, nici măcar un rând. 
Crewe l-a adus la mine. l-am dat o masă şi i-am făcut 
propunerea fără nici un înconjur. Nu există nimic ce ar putea 
servi ca dovadă în faţa justiţiei, absolut nimic! 

— Şi ce-i cu documentele despre care vorbea Hanson? 

Colonelul se încruntă, apoi râse. 

— Sunt numai protocoalele tranzacţiilor noastre şi nu pot 
servi drept dovadă. Chiar poliţia a renunţat să le caute. Dar n-am 
terminat încă cu Crotin! 

— El însă a terminat cu dumneata, zise Pinto. 

— Se poate, dar n-a terminat cu banda. Acum e rândul tău 
să te ocupi de el. 

— Eu? întrebă Pinto speriat. Ascultă, colonele, nu crezi că ar 
fi momentul să ne retragem? 

— Să ne retragem! exclamă colonelul dispreţuitor. E posibil 
să avem încurcături, dar se şi poate să scăpăm teferi. Dacă nuni 
se întâmplă nimic, putem foarte bine continua. De altfel, avem şi 
nevoie de bani: afacerile cam scârţâie. 

— Unde te duci acum? întrebă celălalt văzând că Boundary 
se îndreaptă în altă direcţie. 

— Tocmai mi-a trecut prin minte ca am putea trece pe la 
bancă să vedem cum stăm cu fondul nostru de rezervă, 

deoarece cursul lirei sterline a scăzut simţitor, vreau să-i spun lui 
Fergusson să cumpere dolari. 

Clădirea impunătoare a băncii „Victoria” din strada Victoria 
era la o mică distanţă de parc. Oricare ar fi fost părerile 
directorului Fergusson în ceea ce privea caracterul colonelului, 
din punct de vedere financiar avea pentru el un respect 
considerabil şi Dan Boundary fu îndată condus în biroul 
directorial. El rămase câtva timp înăuntru, iar Pinto îl aştepta 
nerăbdător în stradă. Colonelul nu îngăduia niciodată vreunuia 
dintre membrii bandei, fie ei chiar cei mai de vază, să cunoască 
în amănunt, la fel ca el, situaţia financiară. Ştiau, în linii mari, ce 
manipulări se făceau cu fondul de rezervă, dar, de fapt, suma 
depusă la banca „Victoria” aparţinea colonelului. După cum se 
află mai târziu, banda lui Boundary obişnuia, după fiecare 
lovitură, să împartă prada şi fiecare membru al asociaţiei lua 
partea la care avea dreptul. Banii erau împărţiţi între cinci 
persoane, iar partea a şasea era ceea ce se numea contul 
bandei, un fond comun, la care toţi puteau recurge în caz de 
nevoie. Capitalul bandei nu era trecut în registrele băncii. Era 
cunoscut sub denumirea „Contul B”. Cheltuielile afacerilor se 
plăteau, de obicei, din contul particular al colonelului şi i se 
rambursau după împărţirea câştigului. Asupra disponibilului său 
personal el era stăpân absolut, dar pentru a utiliza „Contul B” 
era nevoie de trei semnături. Unul din scopurile vizitei actuale a 
colonelului era să reducă numărul acestora la două, deoarece 
prin moartea lui Solomon White dispăruse una dintre persoanele 
autorizate să semneze. Se înapoie la Pinto şi, după toate 
aparențele, nu era nemulţumit. 

— Avem o grămadă de bani depuşi la bancă, zise el. Am 
şters numele lui Solly; de acum înainte semnăturile a mea şi ata 
sau a mea şi a lui Crewe, vor fi suficiente. 

— Sau a mea şi a lui Crewe, presupun? prepuse Pinto 
zâmbind. 

— A, nu! Nu prea cred că un om este de neînlocuit dar 
semnătura lui Dan Boundary trebuie să existe, căci altfel nu se 
poate ridica nici un bănuţ din contul acela. 

La înapoiere, trecură iar prin parc şi colonelul îşi expuse 
filosofia sa asupra traiului necinstit: 

— A trăi înseamnă a jefui, Pinto. Singura greşeală pe care o 
poate face vreodată un pungaş e aceea de a ieşi din calea legală 
a afacerilor sale şi de a se lăsa influenţat de alte considerente 
decât de cele care îi îngăduie să strângă tot mai mulţi bani. 

— Ce vrei să spui? întrebă Pinto plictisit. 

— lată ce, zise Boundary încet, n-aş fi căutat cu atâta 
îndârjire să pun stăpânire pe Maisie White, dacă n-aş fi ştiut că ţii 
la ea şi că vrei s-o ai. Asta e ceea ce se numeşte amestecul 
dragostei în chestiuni de afaceri. 

— Dar spuneai că ţi-e teamă să nu vorbească... Nu mai da 
acum vina pe mine, zise Pinto indignat. 

— Mi-era teamă... şi totuşi nu prea, răspunse colonelul. Mi 
se pare că mai degrabă eu însumi am vrut să-mi vâr în cap că ar 
fi periculoasă; bineînţeles că nu e! Nici Solomon White nu a 
însemnat un pericol real. Boundary se opri brusc şi, întinzând un 
deget uriaş spre pieptul celuilalt, continuă: ţine bine minte, 
Pinto, n-am necaz pe domnişoara White şi nu cred că mi-ar putea 
face vreun rău. Cât mă priveşte pe mine, te asigur că nu-i voi 
face nimic, nu mă voi atinge nici de un fir de păr din capul ei. 
Sunt convins că nu are nimic cu mine şi ordon tuturor care au 
vreo legătură cu persoana mea, adică tuturor asociaţilor mei, ca 
fata să fie lăsată în pace. 

Colonelul vorbi încet, precis, accentuând fiecare cuvânt. 
Pinto se încruntă; îl mai văzuse pe Boundary atât de binevoitor, 
acum ştia că Maisie White era condamnată. 


Capitolul 24 i 
PINTO PLEACA IN NORDUL ŢARII 


Dacă Pinto ar fi fost un bun psiholog, ceea ce nu era cazul, 
i-ar fi atras atenția faptul că Boundary îi dăduse informaţii 
asupra fondului de rezervă al bandei, ceea ce nu intra în obiceiul 
său, dar informațiile căpătate de la colonelul Boundary în 
privința situației sale financiare personale nu erau atât de 
satisfăcătoare, cum se aşteptase. Avea obiceiul să avanseze bani 
şi banda îi datora o sumă însemnată. Banii aceştia fuseseră daţi 
pentru continuarea activităţii diferitelor întreprinderi. A scoate 

această sumă din capitalul comun însemna să reducă fondul 
bandei la extrem de puţin şi nu putea îndrăzni să facă acest pas 
în momentul când toţi erau într-o situaţie foarte proastă. Nu 
numai că principalii săi subalterni, Pinto şi Crewe, erau într-o 
astfel de stare încât săreau în sus la orice zgomot şi tresăreau 
văzând o umbră, dar primise scrisori urgente din partea celorlalţi 
membri ai bandei, răsfiraţi prin toate ungherele ţării, şi se hotărî 
să facă un act pe care nu-l mai făcuse de trei ani: o întrunire a 
tuturor membrilor organizaţiei sale. 

In noaptea aceea el adresă asociaţilor săi de afaceri 
convocarea pentru adunarea generală a Sindicatului Metalurgic 
Nord-European. Aceasta era una dintre societăţile ce-i 
aparţineau şi a cărei existenţă era justificată prin nişte turnătorii 
din nordul Angliei. Convocarea pentru o adunare generală a 
Sindicatului Metalurgic Nord-European însemna că situaţia era 
critică şi, de aceea, toţi asociaţii se prezentară, întrunirea avea 
loc în sala de banchete a unui restaurant din cartierul West End. 
Sosirea celor douăzeci de bărbaţi care se întâlniră acolo nu stârni 
nici un comentariu şi, după toate aparențele, nu atrase nici 
măcar atenţia detectivilor atât de vigilenţi de la Scotland Yard. Şi 
dacă discursul colonelului ar fi fost stenografiat şi supus 
controlului poliţiei, nu s-ar fi putut descoperi o cât de uşoară 
aluzie la adevărata semnificaţie a acestei întruniri. Boundary 
vorbi despre dificultăţile care stau azi în calea comerţului, despre 
concurenţa care ameninţa societatea lor şi se adresă acţionarilor 
cerându-le, având în vedere timpurile atât de grele, să acorde 
sprijinul lor leal. Dar cei de faţă ştiau foarte bine că vorbind de 
„concurenţă” vorbea de poliţie, dar aveau părerile lor deja 
formate în privinţa „timpurilor grele” la care se referea colonelul. 
Era o adunare generală destul de obişnuită a unei societăţi 
comerciale, terminându-se, ca totdeauna în asemenea cazuri, 
prin reînnoirea mandatului preşedintelui. Când toate acestea 
luară sfârşit şi şedinţa fu ridicată, abia atunci membrii asociaţiei 
începură să vorbească între ei şi discutară adevăratele chestiuni 
de afaceri. Atunci fu momentul când Selby, un bărbat scund şi 
îndesat, a cărui ocupaţie principală era să slujească drept 
intermediar între asociaţie şi întreprinderile ei cu caracter 
criminal, primi ordinul de a grăbi încheierea unor noi afaceri. 
Selby era cel care primea scrisorile. Pungaşul sau hoţul de 

buzunare care, în decursul activităţii sale, intra în posesia unor 
documente şi scrisori lipsite, până în momentul acela, de orice 
valoare, găsea, prin Selby, un debuşeu. Trei sferturi din scrisorile 
primite nu aveau nici o importanţă, dar uneori găsea o adevărată 
comoară, o scrisoare de dragoste pe care o păstra cu sfinţenie şi 
care forma baza unei noi „operaţii comerciale”. Apoi începea 
chinuirea unui suflet omenesc, o nouă victimă. Colonelul 
constată că grija cea mare a „acţionarilor” săi nu se datora 
temerii pentru viitorul asociaţiei sau nesiguranţei în privinţa 
afacerilor cu care se ocupa. De nenumărate ori i se punea o 
întrebare, pentru care toţi întrebuinţau aceleaşi cuvinte, şi tot de 
atâtea ori răspundea dând din umerii săi uriaşi: 

— Ce rost are să fiţi îngrijoraţi din cauza unei asemenea 
chestiuni? Jack Judecătorul e un pungaş! Nu e el omul care să se 
ducă la poliţie şi să ne denunțe; n-ar îndrăzni să intre acolo. 
Lăsaţi-l în seama noastră; vom pune noi mâna pe el, mai curând 
sau mai târziu. 

— Dar, întrebă cineva neliniştit, ce e cu Raul, care a fost 
ucis la Putney? 

— Raul nu era dintre ai noştri, răspunse colonelul. Nu am 
auzit niciodată numele tipului acela până în momentul când l-am 
citit în ziare. In ceea ce-l priveşte pe White, nu putem împiedica 
oamenii să aibă certurile lor particulare şi se prea poate ca ăsta 
să fi fost cazul cu francezul acela şi White. Eu sunt de părere că 
Raul, White şi acel Jack Judecătorul lucrau împreună. Având în 
vedere împrejurările, poate că nu e tocmai rău că White a fost 
ucis. Colonelul puse mâna pe umărul celuilalt şi, vrând să-l 
încurajeze, continuă vesel: acum puteţi pleca, băieţi, şi să fiţi 
fără nici o grijă. Lăsaţi-l pe prietenul Dan să-l pună la punct pe 
Jack Judecătorul, sau Billy Judecătorul, sau Tom Judecătorul, cum 
naiba l-o fi chemând!... 

Plecând de la întrunire, Boundary îşi exprimă nemulţumirea 
cu privire la rezultatul nu prea strălucit al întrevederii. Îi luă pe 
Pinto şi pe Crewe cu el în maşină şi-l lăsă pe cel din urmă la 
Piccaddilly Circus. Pinto ar fi fost mulţumit să-l poată întovărăşi 
pe „Elegantul” Crewe, dar colonelul îl reţinu. 

— Vreau să-ţi vorbesc Pinto, zise el. 

— Pentru ziua de azi m-am cam săturat de afaceri, 
răspunse portughezul. 

— Şi eu, dar asta nu mă împiedică să mă îngrijesc de cele 
urgente. Ţi-am vorbit ieri despre Crotin. 

— Fabricantul de stofe din Yorkshire? întrebă Pinto. 

— Chiar el. iți propusesem să te duci acolo şi să vorbeşti cu 
el. 

— Şi eu am fost de părere să nu mă duc, spuse Pinto. Lasă-l 
în pace! Nu vei mai avea niciodată o ocazie atât de minunată ca 
data trecută. 

— Eu nu renunţ la nimic, zise colonelul cu asprime. Te temi 
că Crotin va şti acum să se păzească? Ce zici? Crezi desigur că, 
deoarece Jack Judecătorul a intervenit la momentul oportun, 
Crotin s-a întors în Yorkshire, crezându-se în siguranţă? Ei bine, 
te înşeli. Nu înţelegi această latură a unor astfel de afaceri. Tipul 
acesta moare de frică acasă, întrebându-se ce ar spune nobila sa 
nevastă dacă ar afla că e bigam. Şi azi, mai mult ca oricând are 
motiv să-i fie teamă. la uită-te aici! 

Scoase un ziar din buzunar şi Pinto îşi aminti că, în timpul 
întrunirii, colonelul făcuse de două ori aluzie la o anumită 
informaţie din ziar. Pasajul pe care colonelul i-l arată cu degetul 
avea următorul conţinut: 

„Prin moartea lui sir Tressillian Morgan se stinge una dintre 
cele mai vechi familii nobile. Domeniul său, evaluat mai mult de 
un milion, trece în posesia nepoatei sale, lady Sybil Crotin, fiica 
lordului Westsevern, căci fiul şi moştenitorul lui sir George a fost 
ucis în timpul războiului. Lady Sybil e soția unui bine cunoscut 
industriaş. ” 

— N-am ştiut asta, zise Pinto interesat. 

— Nici eu n-am ştiut nimic până azi, răspunse colonelul. Şi 
poţi să-ţi dai şi tu seama, Pinto, că aceasta e o afacere 
importantă. Nu e vorba numai de fabrică, dar avem acum ocazia 
de a da, într-adevăr, o lovitură mare. Nu pot să trimit pe nimeni 
afară de tine la el; Crewe nu se poate duce în nici un caz. Crotin 
îl cunoaşte. 

Pinto putu să vadă că Boundary aranjase totul şi că de două 
zile plănuise un atac banditesc asupra fabricantului. La 
Huddersfield se organiza un bazar în folosul spitalului local şi 
lady Sybil Crotin se interesa îndeaproape de reuşita lui. Ea 
aranjase programul festivităţii şi lansase o listă de subscripţie. 

— După cum se vede din ziarul local, lumea nu se prea 
grăbeşte să dea, zise colonelul, şi asta mi-a inspirat o idee. Tu 
eşti un băiat prezentabil, Pinto, şi după toate probabilitățile vei 
avea şi mai mare succes pentru că eşti străin. Te vei duce acolo, 
vei lua o mie de lire sterline cu tine şi, dacă va fi necesar, vei 
dona o sumă destul de importantă pentru sporirea fondului, dar 
asta trebuie făcut prin lady Sybil. Aranjează astfel încât să-i fii 
prezentat şi să te invite acasă la ea, unde vei putea da de Crotin. 

— Bine, voi prelua chestia asta, spuse Pinto dar nu crezi că 
ne va denunța? 

— Incă n-am auzit ca un om prins la strâmtoare să facă 
scandal. Nu, nu trebuie să ai nici o grijă în privinţa asta. Tot ce ai 
de făcut e să prinzi momentul potrivit şi să fii discret. Prin câteva 
aluzii, fă-l să înţeleagă ce-l aşteaptă şi vei vedea că va sta de 
vorbă cu tine ca un adevărat om de afaceri ce e. 

Pinto plecă să facă pregătirile de călătorie. Locuia într-unul 
din apartamentele situate la ultimul etaj al clădirii Albermale. 
Sună şi valetul deschise uşa. 

— Nu, domnule, nimeni nu v-a căutat, zise servitorul 
răspunzându-i la întrebarea pusă din priviri. 

Pinto respiră uşurat. 4 

— Plec în Yorkshire, explică el. iți voi da adresa înainte de a 
pleca şi să-mi scrii dacă a întrebat cineva de mine şi numele 
persoanelor care m-au căutat. 

— Desigur, domnule, răspunse servitorul. 

— Cred că voi fi mulţumit de tine, Cobalt, zise el. Feciorul 
pe care l-am avut înaintea ta în serviciu era cam nerod şi avea 
poftă să-şi bage nasul în chestiuni care nu-l priveau deloc. 

Servitorul zâmbi şi-i spuse: 

— In privinţa aceasta nu veţi avea nici o neplăcere, 
domnule. 

— Bineînţeles că nu am nimic de ascuns, continuă Pinto 
dând din umeri, dar ştii cum e lumea! Crede că dacă sunt 
asociatul colonelului Boundary, musai trebuie să fiu încurcat în 
fel de fel de treburi necurate. 

— Asta a spus-o şi domnul Snakit, observă servitorul. 

— Snakit? repetă Pinto mirat. Cine naiba e Snakit? 

Apoi îşi aminti de micul detectiv care fusese întâi în 
serviciul lui Maisie şi fusese apoi convins, graţie banilor 
colonelului, să-l servească pe acesta. 

— Ah, îl vezi uneori? întrebă Pinto într-o doară. 

— Vine câteodată sus, domnule. E feciorul colonelului, nu-i 
aşa? 

— Nu tocmai, răspunse Pinto. Eu în locul dumitale nu aş 
discuta nimic cu Snakit. 

— În orice caz, domnule, nu aş discuta cu el afacerile 
dumneavoastră, zise feciorul cu demnitate. 

Termină cu împachetatul şi, după ce îl ajută pe stăpânul 
său la îmbrăcat, fu liber să plece acasă. 

„Un băiat de treabă”, se gândi Pinto în timp ce uşa se 
închise după servitor. 

„Băiatul de treabă” cobori în stradă şi, după ce merse 
câţiva metri, urcă într-un taxi şi dădu şoferului o adresă. Maisie 
White tocmai scria în momentul când ţârâi soneria. Fata cobori 
să deschidă uşa. Nu vorbi cu noul venit până în clipa când fu iar 
în apartamentul ei; atunci abia se adresă omului scund şi 
politicos pe care Pinto îl numise Cobalt. 

— Ei bine, domnule Grey? zise ea. 

— Aş vrea să mă numiţi Cobalt, domnişoară, spuse el şi 
zâmbi. Prefer să mi se spună în acelaşi fel, altminteri sunt în 
pericol să mă dau de gol. 

— Ai descoperit ceva? 

— Foarte puţin, domnişoară, în apartament nu se poate găsi 
nimic. 

— Ai fost angajat ca fecior? 

— Mulțumită recomandărilor pe care mi le-aţi procurat, 
domnişoară, a fost foarte uşor să capăt slujba asta. Silva avea 
nevoie de un servitor şi a luat notă de certificatele mele, fără 
multă vorbă. 

— Şi n-ai putut descoperi nimic? 

— N-am găsit nimic în apartamentul său. Singurul lucru pe 
care l-am aflat e că pleacă mâine spre Yorkshire 

— Rămâne mult timp acolo? întrebă ea. 

— Va sta ceva vreme, răspunse detectivul. Cel puţin aşa 
cred; şi-a împachetat vreo zece costume, pălării şi tot felul de 

lucruri pe care îmi închipui că nu le-ar lua cu el dacă nu ar avea 
de gând să lipsească mai multe zile. 

— Ai idee la cine se duce? 

— Asta voi afla mâine, domnişoară, zise Cobalt. 

— In apartamentul colonelului n-ai fost? 

Detectivul făcu semn că nu. 

— Acum e păzit pe dinăuntru şi pe dinafară, domnişoară. 
Nu-l are numai pe valetul său, un tip cu care nu-i tocmai 
recomandabil să glumeşti, dar şi Snakit e angajat să-l păzească; 
după câte ştiu, el e omul care a fost în serviciul dumneavoastră. 

— Chiar el, spuse fata zâmbind uşor. Foarte bine, Cobalt, 
să-mi telefonezi dacă mai descoperi ceva. 

A doua zi dimineaţa, pe când îşi bea cafeaua, sună 
telefonul. Când ridică receptorul auzi glasul lui Cobalt: 

— Numai câteva cuvinte, domnişoară. El pleacă cu trenul de 
zece douăzeci şi cinci la Huddersfield, persoana la care se duce e 
o oarecare lady Sybil şi e vorba de o afacere bănească. 

— De unde ai aflat? 

— L-am auzit vorbind cu colonelul, în coridorul din faţa 
scărilor, şi am prins cuvintele: „Va plăti”. 

Maisie se gândi puţin. 

— Zece douăzeci şi cinci, repetă ea, mulţumesc foarte mult, 
domnule Cobalt. 

Puse receptorul la loc şi rămase câtva timp pe gânduri, apoi 
trecu repede în dormitor şi începu să se îmbrace. 


Capitolul 25 
UN FILANTROP 


Lady Sybil Crotin nu era o femeie cu obiceiuri burgheze; îşi 
dădea seama că se căsătorise cu un om de un rang inferior şi, în 
ultimul timp, văzu că n-ar fi fost nevoie să încheie această 
căsnicie, ceea ce o înăcri puţin. Se simţea datoare să fie plecată 
din Yorkshire cel puţin şase luni pe an şi când se înapoia se 
putea citi foarte lămurit pe faţa ei că era revoltată împotriva 
sorții. Lady Sybil era o femeie slabă, osoasă, cu ochi de un verde 
palid şi buze subţiri; nu fusese niciodată frumoasă, dar cei cinci 

sau şase ani petrecuţi în mijlocul unor oameni care îi erau străini 
o făcuseră răutăcioasă şi o istoviseră. Având în vedere 
nepopularitatea lui lady Sybil Crotin, era, poate, o greşeală ca ea 
să fie în fruntea comitetului pentru strângerea fondurilor 
destinate spitalului din localitate. Ea avea, însă, credinţa că 
numele şi situaţia ei exercitau o putere magică şi că astfel va 
învinge ceea ce numea ea „timiditatea oamenilor”. Lista de 
subscripţie pe care o lansase avu un răsunet slab şi puţin 
promiţător. Cu greutate izbutise să câştige bunăvoința câtorva 
persoane pentru bazar şi, cu toate că acesta fu inaugurat de o 
ducesă ea ştiu chiar din prima zi că nu va avea succesul dorit. 
Dacă ea, personal, ar fi contribuit cu o sumă importantă la fondul 
spitalului, ar fi putut avea speranţă că va izbuti, dar lady Sybil 
era prea meschină, iar sala mare şi posomorâtă pe care o 
alesese pentru bazar, numai fiindcă era ieftină, era nepotrivită 
pentru opera de binefacere pe care o patrona. In după-amiaza 
celei de-a doua zile, lady Sybil îşi punea mănuşile, aruncând o 
privire neprietenoasă bărbatului ei, care îşi bea cafeaua. 

— A fost întocmai cum mă aşteptam, zise ea cu un ton 
amar. Am făcut prostia de a lua o astfel de iniţiativă şi e pentru 
ultima oară că încerc să dau o mână de ajutor operelor de 
binefacere din oraşul acesta. 

incurcat, domnul Crotin începu să-şi scarpine chelia. 

— Vor veni, spuse el plin de speranţă referindu-se la 
industriaşii a căror absenţă era cauza supărării lui lady Sybil. Vor 
veni când vor auzi ce serbare admirabilă dai. Şi dacă nu, atunci 
voi veni eu, Syb, şi voi cheltui câteva sute de lire sterline. 

— Nu vei face una ca asta, se răsti ea, şi, te rog, lasă-te de 
obiceiul acesta ridicol de a reduce numele meu la o singură 
silabă. Dacă locuitorii acestui oraş nu pot contribui cu un ajutor 
pentru întreţinerea spitalului lor, atunci nu-l merită şi, 
bineînţeles, că nu-ţi voi permite să arunci banii noştri pe o 
asemenea nerozie. 

Isprăvise cu încheiatul mănuşilor şi-şi privea soţul cu 
oarecare curiozitate. 

— Ce e cu tine, John? întrebă ea subit şi el tresări. 

— Ce zici, draga mea? spuse el făcând o încercare 
curajoasă de a zâmbi. O, nu e nimic. Ce ar putea fi? 

— Ai fost foarte ciudat în ultimul timp, de când te-ai 
înapoiat de la Londra. 

— Cred că am mâncat ceva ce nu mi-a priit... 

— E totul în ordine la fabrică? 

— La fabrică? O, da, totul e în ordine. 

— E ceva ce nu-mi place, zise ea clătinând capul şi domnul 
Crotin îngălbeni. Voi sta de vorbă cu tine după ce voi fi terminat 
cu afurisitul acesta de bazar, adăugă ea ieşind. 

Presupunerea colonelului Boundary că victima nenorocită a 
şantajului său va fi copleşită de griji fusese întemeiată. Crotin 
petrecuse multe nopţi nedormite de când se înapoiase de la 
Londra. Trăia tot timpul urmărit de spectrul justiţiei răzbunătoare 
şi exagera pericolul ce-l ameninţa. Viaţa îi părea lipsită de orice 
plăcere şi acum, de când aflase că nevastă-sa observase 
schimbarea petrecută în sufletul său, chinul devenise şi mai 
îngrozitor. Se duse la birou şi fu toată după-amiaza extrem de 
abătut; se plimbă prin fabrică şi se înapoie seara cu o oră mai 
devreme ca de obicei. Simţi oarecare bucurie când, vorbind cu 
soţia sa la telefon, putu să observe că era mai veselă de cum o 
ştia de luni de zile! 

— Alo, John? întrebă ea. Aduc un musafir la masă. Vrei să fii 
atât de bun şi să-l anunţi pe Phillips? 

— Foarte bine, draga mea, răspunse Crotin. 

— E un domn, Silva. L-ai întâlnit vreodată? 

— Nu, draga mea. E un străin? 

— E portughez, răsună glasul soţiei sale. A fost foarte 
generos şi mi-a dat un ajutor însemnat. 

— Adu-l la masă! îmi va face plăcere să-l cunosc, zise 
Crotin. 

John Crotin tocmai îşi schimba hainele, când se înapoie lady 
Sybil şi o jumătate de oră mai târziu îl întâlni, pentru prima oară, 
pe Pinto Silva. Acesta era un bărbat arătos şi se îmbrăca foarte 
bine. Când portughezul intră în sufragerie şi strânse mâna pe 
care i-o întinse industriaşul, John Crotin se gândi că străinul era 
persoana cea mai distinsă pe care o văzuse vreodată. 

— ŢI-l recomand pe domnul da Silva, îi zise nevastă-sa 
prezentându-i musafirul. După cum ţi-am spus, John, domnul da 
Silva a fost extrem de amabil. 

— Nici nu ştiu ce ai să faci cu atâtea lucruri inutile pentru 
dumneata, pe care le-ai cumpărat, se adresă ea manieratului 
portughez 

— O să le dăruiesc, răspunse acesta. Există, de pildă, 
destule femei sărace în ţară care ar fi fericite să aibă pânzeturile 
pe care le-am cumpărat eu. 

In momentul acela, servitorul anunţă că masa e servită şi 
Pinto îi oferi braţul lui lady Sybil. Sfârşiseră aproape masa, când 
ea reveni asupra întrebuinţării pe care el avea s-o dea 
cumpărăturilor sale. 

— Te ocupi mult de chestiuni de binefacere, domnule da 
Silva? 

— Aici, ca şi în Portugalia, caut să fac cât mai mult bine 
săracilor, răspunse el. 

— Asta e foarte frumos, observă domnul Crotin şi făcu un 
gest de aprobare. Eu ştiu cât au de suferit aceşti bieţi oameni. 
Am trăit printre ei... 

Soţia sa îi aruncă o privire care îl făcu să tacă. 

— Se întâmplă adeseori să mi se aducă la cunoştinţă 
anumite cazuri de suferinţă, urmă Pinto. Şi am în minte două 
dintre aceste femei, cărora cumpărăturile mele le-ar fi foarte 
binevenite. De pildă, am auzit, mai zilele trecute, printr-o pură 
întâmplare, de o biată femeie din Wales, care a fost părăsită de 
bărbatul ei. 

Domnul Crotin tocmai ducea furculiţa la gură; o puse jos 
fără să mai mănânce. 

— Eu, personal, nu prea ştiu multe amănunte despre soarta 
ei, zise Pinto ca în treacăt, cazul mi-a fost povestit de un prieten. 
Cred că oamenii aceştia suferă mai mult decât ne închipuim. Vă 
voi împărtăşi un secret, lady Sybil, zise el cu glas insinuant. 

Nu se uită la Crotin, ci continuă: 

— Am câţiva prieteni care se gândesc să cumpere o fabrică. 

— O fabrică de stofe de lână? întrebă ea ridicând 
sprâncenele. 

— O fabrică de stofe de lână! repetă portughezul. 

— Dar pentru ce? întrebă lady Sybil. 

— Vrem să facem îmbrăcăminte pentru săraci. Suntem de 
părere că dacă am putea aranja această afacere pe baze 

cooperative, am obţine materialul necesar la un preţ mic, 
bineînţeles dacă fabrica n-ar necesita o sumă prea mare. 

Se uită la Crotin, a cărui faţă era de o paloare cadaverică. 

— Ce idee ciudată! exclamă lady Sybil. O fabrică bună v-ar 
costa o grămadă de bani. 

— Noi suntem de altă părere, zise Pinto. De fapt, sperăm să 
cumpărăm o fabrică minunată pe un preţ foarte rezonabil. 
Acesta a fost scopul venirii mele la Yorkshire şi pot să vă 
mărturisesc, lady Sybil, că numai din întâmplare am aflat de 
bazarul dumneavoastră şi am venit şi eu acolo. 

— Eu sunt de părere că e o greşeală foarte mare să fii prea 
generos cu cei săraci, spuse ea clătinând capul. Fiinţele acestea 
sunt arareori recunoscătoare. 

— Ştiu asta, confirmă Pinto cu seriozitate, dar nu aştept 
recunoştinţa lor. După părerea noastră, uneori ele se află în 
situaţii îngrozitoare, fără să aibă vreo vină. De exemplu, femeia 
aceea din Wales a fost părăsită de soţ... ei bine, acesta-i un caz 
grav. 

Lady Sybil deveni interesată. 

— Graţie cercetărilor noastre am aflat, zise Pinto vorbind 
încet şi insinuant, că bărbatul care a părăsit-o s-a căsătorit între 
timp şi ocupă o situaţie foarte importantă într-unul din oraşele 
din nordul Angliei. 

Domnul Crotin scăpă cuțitul din mână şi acesta căzu cu 
zgomot la pământ; mormăind o scuză, îl ridică. 

— Ce îngrozitor! exclamă lady Sybil. Purtarea omului acela 
ar trebui dată pe faţă. Nu merită să trăiască printre oameni. Nu 
poţi face nimic spre a-l pedepsi? 

— Ar fi posibil, zise Silva, dar asta ar procura o durere 
foarte mare actualei sale soţii, care nu ştie nimic de necredinţa 
soţului ei. 

— Ar fi mai bine să afle acum decât mai târziu, spuse lady 
Sybil, combativă. Eu cred că nu faceţi bine ascunzându-i totul. 

Crotin se ridică, clătinându-se, şi nevastă-sa îl privi 
bănuitoare. 

— Nu te simţi bine, John? întrebă ea. 

— Te rog să mă scuzi, draga mea; mă duc în birou, zise el. 
Poate că domnul da Silva mă va urma. Mi-ar... mi-ar face plăcere 
să discut cu el despre cumpărarea acelei fabrici. 

Pinto încuviinţă. 

— Atunci du-te, spuse lady Sybil, şi după ce aţi terminat de 
vorbit, vino înapoi, domnule da Silva. 

Pinto îl urmă pe Crotin la oarecare distanţă, îl văzu trecând 
într-o încăpere mare, aprinzând luminile, şi intră după el. După 
ce închise uşa, Crotin se întoarse spre musafirul său. 

— Acum spune-mi ce propunere ai să-mi faci, canalie! 
izbucni el cu asprime. Numeşte o sumă rezonabilă Şi-ţi voi plăti! 


Capitolul 26 
SOLDATUL MISTERIOS 


În acelaşi tren cu care plecase Pinto Silva la Huddersfield, 
mai călătoreau două persoane şi nu era deloc pură întâmplare că 
nu se întâlniseră. In ultimul vagon, într-un compartiment de 
clasa a treia, se afla un soldat cu o raniţă în spinare; tot drumul 
citise un teanc imens de reviste. Cobori şi el la Huddersfield şi, la 
ieşirea de pe peron, Pinto ar fi putut să-l vadă, poate chiar îl zări. 
Soldatul lăsă raniţa la ghişeul de bagaje şi fu unul dintre cei 
câţiva oameni care vizitară, în după-amiaza aceea, bazarul 
organizat de lady Sybil. Trecu de două ori pe lângă Pinto şi o 
dată cumpără un fleac la acelaşi stand unde portughezul 
cheltuise bani din plin. Chiar dacă Pinto l-ar fi observat, cu 
siguranţă că nu i-ar fi dat vreo atenţie. Lady Sybil avu prilejul să 
observe prezenţa acestui militar şi ea personal îl informă, pe ton 
sever, că fumatul era oprit. Mormăind o scuză, tânărul aruncă 
ţigara pe jos şi o călcă cu piciorul, apoi părăsi sala. Când lady 
Sybil, întovărăşită de musafirul ei, plecase cu maşina spre castel, 
soldatul rămase lângă uşa pe unde ieşiseră cei doi şi, câteva 
minute mai târziu, îi urmă într-un taxi care îl aştepta acolo de 
două ceasuri. Maşina sa nu se opri în faţa castelului, ci câţiva 
metri mai încolo. Soldatul cobori, se înapoie şi intră curajos pe 
poarta principală, îndreptându-se spre intrare. Se întunecase de- 
a binelea şi nimeni nu-l opri. Făcu înconjurul casei, cercetând-o 
cu  luare-aminte şi găsi, destul de repede, sufrageria. 
Transperantele nu erau lăsate şi putu să vadă că servitorii 

puneau masa. Apoi trecu mai departe, spre o aripă a clădirii şi 
descoperi biroul. Intră îndată înăuntru; ferestrele şi uşa de sticlă 
erau deschise, lady Sybil ordonase să se aerisească încăperea ca 
să dispară mirosul de tutun. 

„Dacă cei doi bărbaţi vor avea o convorbire confidențială, 
aici va avea loc”, se gândi el privind în jurul său ca să găsească 
un loc unde să aştepte ascuns. 

Camera nu avea dulapuri. Se duse iar pe terasă ca s-o 
exploreze mai în detaliu. Privi în jurul său şi, deodată, se ascunse 
repede în dosul parapetului; văzuse pe cineva, îmbrăcat în 
negru, traversând pajiştea şi îndreptându-se spre terasă. Se 
furişă înapoi în cameră şi, în momentul acela, auzi paşi pe 
coridorul din faţa odăii. Păşi uşor spre divan şi se ascunse sub el. 
Probabil că intrase un servitor, căci auzi cum cineva închidea 
obloanele şi ferestrele. Erau nişte obloane obişnuite, pe care le 
puteai fixa, cum era moda mai înainte, cu ajutorul unei bare de 
fier; soldatul notă acest amănunt. Apoi fură trase draperiile. 
Cineva aprinse o lumină şi aţâţă focul, apoi lumina fu stinsă şi 
uşa fu închisă fără zgomot. Soldatul care se furişase în cameră 
se hotărî repede. Se îndreptă spre uşa de sticlă, o deschise şi 
împinse obloanele aşa cum fuseseră când intrase mai înainte, 
apoi trase draperiile grele şi se înapoie în ascunzătoarea sa. 
Pregătise totul pentru cazul că ar fi fost nevoit să recurgă la 
fugă. Trecură astfel vreo zece minute. Apoi auzi ceva ce-i atrase 
atenţia; îşi concentră toate simţurile şi ascultă. Desluşi un pas 
uşor, afară pe terasă; cineva se furişase acolo. Se întrebă dacă 
n-o fi un servitor şi dacă va observa că oblonul era deschis. Se 
hotărâse aproape să se ducă să vadă cine e, când auzi un alt 
zgomot venind de pe coridor. Uşa se deschise brusc, lumina fu 
aprinsă şi soldatul se trase sub divan şi-şi ţinu răsuflarea. 

— Cât cere? 

Pinto râse şi-şi aprinse o ţigară. 

— Dragă domnule Crotin, trebuie să-ţi mărturisesc că nu 
înţeleg ce vrei să spui. 

— Isprăveşte cu prefăcătoriile! se răsti Crotin. Ştiu că vii din 
partea colonelului Boundary şi mai cunosc şi scopul vizitei 
dumitale! Vrei să cumperi fabrica mea, da? Ei bine, vom aranja 
astfel lucrurile, încât să nu te mai intereseze fabrica, în schimb îţi 
voi da bani. 

— Te rog să mă crezi că nu ştiu despre ce vorbeşti, într- 
adevăr, am venit să cumpăr o fabrică, nu neg. E tot atât de 
adevărat că vreau să cumpăr fabrica dumitale. 

— Şi cam ce ai de gând să-mi oferi pentru ea? 

— Douăzeci de mii de lire sterline, răspunse Pinto 
nepăsător. 

— Douăzeci de mii de lire sterline? Data trecută era vorba 
de treizeci de mii. Nu, nu, prietene... îţi voi plăti, dar nu cu 
fabrica. 

— Gândeşte-te la săraci! zise Pinto. 

— Mă gândesc la biata femeie din Wales şi la biata femeie 
de aici. Am ghicit în timpul mesei de unde vii. Eşti trimisul lui 
Boundary. 

— E mai bine să nu menţionăm nici un nume, îi spuse Pinto 
politicos. 

— la spune-mi, te rog, cine-i colonelul Boundary? 

Crotin se afla acum la biroul său. Scosese carnetul de cecuri 
şi-l aruncă pe masa de scris. N 

— M-ai înghesuit bine, zise el. lţi fac o propunere, îți ofer 
cincizeci de mii de lire sterline dacă îmi dai în scris ca nu mă vei 
mai deranja niciodată. 

Câteva clipe fu tăcere şi soldatul ascuns sub divan asculta 
cu atenţia încordată. 

— Asta, dragul meu prieten, se auzi vocea portughezului, ar 
fi un şantaj. Dar nu-ți închipui că aş avea de gând să mă fac 
vinovat de o asemenea nelegiuire? Nu ştiu nimic despre 
dumneata. Iți propun numai să-mi vinzi pe un preţ rezonabil una 
dintre fabricile ce-ţi aparţin. 

— Douăzeci de mii de lire sterline e pentru dumneata o 
sumă rezonabilă, nu-i aşa? întrebă industriaşul. 

— Sunt mulţi bani, răspunse Pinto. 

Crotin trase sertarul biroului, zvârli carnetul de cecuri 
înăuntru şi închise sertarul cu zgomot. 

— Ei bine, nu-ţi voi da nimic, se răsti el. Nici fabrica, nici 
banii. Poţi să te cari! 

Se îndreptă apoi spre telefon. 

— Ce vrei să faci? întrebă Pinto ascunzându-şi teama. 

— Vreau să anunţ poliţia, zise celălalt. Mă voi autodenunţa, 
dar voi avea grijă să fii prins. 

— De ce să provoci atâtea încurcături? îi spuse Pinto 
împăciuitor. Libertatea şi reputaţia dumitale au doar o valoare 
mult mai mare pentru dumneata, decât o fabrică. Eşti bogat. 
Soţia dumitale are averea ei, îţi rămâne destul din ce să trăieşti 
până la moarte. De ce să provoci un scandal? 

Crotin lăsă capul în jos, oftând din greu şi se îndreptă, 
obosit, spre birou. 

— Şi dacă îţi voi vinde ceea ce vrei? întrebă el cu glas slab. 
De unde ştiu că nu vei veni din nou? 

— Când un domn îşi dă cuvântul de onoare..., începu Pinto 
cu demnitate. 

Fu întrerupt de un râs strident care-i îngheţă sângele în 
vine. Se întoarse brusc. Perdelele de la una din ferestre erau 
date deoparte şi de acolo apăruse silueta bine cunoscută! 
Pelerina neagră de mătase, faţa acoperită de o mască albă, 
pălăria cu boruri largi trasă peste ochi... Dinţii clănţăniră în gura 
lui Pinto şi îngrozit, se rezemă de perete. 

— Cine n-are încredere în Pinto? răsună glasul. Cine nu 
pune temei pe cuvântul de onoare al lui Pinto? Jack Judecătorul 
nu are încredere în el, sărmanul, bietul Jack Judecătorul! 

Soldatul din dosul divanului auzi aceste cuvinte şi îşi ţinu 
răsuflarea. Fără să se gândească la urmări, ridică încet capul şi 
privi: Jack Judecătorul stătea în locul unde se aşteptase să-l 
vadă. Intrase pe fereastra pe care o lăsase deschisă. De data 
aceasta nu avea nici o armă în mână şi Pinto îşi dădu repede 
seama că aceasta însemna un avantaj pentru el. Comutatorul 
era în apropierea sa şi Silva întinse mâna. Se auzi un clic uşor şi 
lumina se stinse. Figura lui Jack se contura lămurit pe fondul 
întunecat. Pinto scoase repede pumnalul pe care-l avea 
totdeauna la el şi, ţintind, îl zvârli spre duşmanul său. Văzu cum 
mascatul se apleacă, geamul se sparse şi Jack Judecătorul 
dispăru. Furios, dar mai cu seamă îngrozit la culme, portughezul 
se repezi la fereastra deschisă şi sări afară pe terasă. Avu încă 
timp să vadă cum un om îmbrăcat în negru sare peste 
balustradă şi fuge în parc. 


Capitolul 27 

JACK E PRINS 


Dintr-o săritură, Pinto fu în grădină şi-l urmări. Mascatul 
ajunse la plantaţia de pomi şi urmăritorul său auzi fâşâitul 
frunzelor, când necunoscutul dispăru în întuneric. Într-o clipă fu 
după el. Il pierdu din vedere şi se opri să asculte. Nu se auzi nici 
un sunet. 

— S-a ascuns, mormăi Pinto, apoi strigă: ieşi de acolo! Te 
văd şi te voi ucide ca pe un câine! Vino aici! 

Nu primi nici un răspuns însă; se repezi în direcţia unde i se 
părea că se află Jack Judecătorul, dar nu-l găsi. Injurând, se 
îndreptă în altă direcţie când, deodată, zări o umbră în faţa sa şi 
se repezi la ea. Fu respins fără multă greutate şi rămase locului, 
uimit, căci haina pe care o atinsese cu mâna era făcută dintr-o 
stofă aspră şi avea nasuri de metal. 

— Un soldat! bâigui el. Cine eşti? 

— Nu te agita, Pinto. Numele meu e Stafford King. Şi cred 
că voi avea nevoie de tine. 

Pinto se întoarse să plece, dar King îl reţinu. 

— Poţi să te înapoiezi la Huddersfield şi să-ţi împachetezi 
geamantanele! Nu vei părăsi oraşul decât cu permisiunea mea. 

— Ce vrei să spui? întrebă Pinto respirând cu greu. 

— Vreau să spun că nenorocitul pe care aţi încercat să-l 
şantajaţi trebuie să te denunțe, indiferent de urmările ce vor 
decurge pentru el din asta. Acum, Pinto, ai un prilej minunat să-ţi 
dai pe faţă complicii. 

Pinto nu răspunse. Chibzuia. Apoi, după câteva clipe, zise: 

— Despre chestia asta vom vorbi mai târziu, King. Stau la 
hotelul „Huddersfield Arms”. Ne vom întâlni acolo peste o oră. 

Stafford King nu se mişcă până ce nu mai auzi paşii lui Pinto 
pierzându-se în depărtare. După aceea începu o cercetare 
sistematică, deoarece şi el ardea de nerăbdare să dezvăluie 
misterul ce înconjura persoana lui Jack Judecătorul. Detectivul se 
afla într-o plantație mică de leandri şi la mijloc se afla un chioşc. 
Intr-acolo duceau câteva cărări şi Stafford se găsea chiar în 
mijlocul uneia dintre ele. Scârţâitul pietrişului sub picioarele sale 
îi inspiră o idee; merse de-a-ndăratelea, până ce ajunse în umbra 
unui copac, apoi, imitând zgomotul mereu mai slab al unor paşi 

ce se îndepărtează, rămase pe loc, în aşteptare. După câtva timp 
auzi un fâşâit. Stafford rămase nemişcat. Cineva înainta cu 
băgare de seamă prin desiş; zări o siluetă la o mică depărtare de 
el şi auzi zgomotul uşor al unor paşi pe pietriş; în momentul 
acela, sări spre el. Necunoscutul rămase o clipă nemişcat, pe 
urmă, întorcându-se repede, fugi iar spre tufiş. Dar, înainte de a 
fi făcut zece paşi, Stafford îl ajunsese din urmă şi-l imobiliză. 

— Prietene, zise el în şoaptă, nu ştiu ce voi face cu tine 
acum că te-am prins, dar în orice caz vreau să-mi memorez 
figura ta, ca să te recunosc dacă va fi nevoie 

— Nu, nu, zise un glas înăbuşit, să nu faci asta; te rog, nu! 

Dar Stafford îi smulse masca şi, căutându-se prin buzunare, 
găsi lampa sa electrică; aprinzând-o, îndreptă lumina spre faţa 
prizonierului său. Apoi, cu un strigăt de uimire, se dădu un pas 
înapoi... era Maisie White! 

— Maisie! zise el zăpăcit cu desăvârşire, Maisie! Tu eşti Jack 
Judecătorul? 

Ea nu răspunse. 

Stafford fluieră încet. Apoi, aşezându-se pe trunchiul unui 
copac tăiat, începu să râdă. 

— Dintre toţi, e tocmai Maisie! Şi eu nu bănuiam nimic! 

Fata îşi acoperise faţa cu mâinile şi plângea încet; el se 
apropie de ea şi o îmbrăţişă. 

— lubito, nu s-a întâmplat nimic îngrozitor. Te rog, nu mai 
plânge. 

— O, nu înţelegi, nu înţelegi! Voiam să-l prind pe Silva. Am 
aflat că a plecat în nordul ţării ca să şantajeze pe cineva, cum le 
e obiceiul, şi l-am urmat. 

— Ai venit cu acelaşi tren? 

Ea făcu semn că da. 

— Ca şi mine, zise el zâmbind uşor. 

— L-am urmărit la bazar, urmă ea, pe urmă am observat ce 
face. Ştii, m-am întrebat dacă nu eşti şi tu aici şi te-am căutat 
peste tot cu privirea. După cât am putut să văd când lady Sybil 
ieşea din sală cu Pinto, nu mai era nimeni pe acolo, afară de 
soldat. 

— Eu eram soldatul acela, spuse Stafford. 

— Am descoperit unde locuieşte domnul Crotin şi am venit 
şi eu mai târziu, urmă ea. Bineînţeles, nu-mi formasem o idee 

lămurită despre ceea ce aveam de făcut şi numai graţie unei 
întâmplări norocoase am găsit fereastra biroului deschisă. 

— Nu a fost atât o întâmplare norocoasă, cât o prevedere a 
mea, zise Stafford. 

— Acum vreau să-ţi vorbesc despre Jack Judecătorul, începu 
ea. 

Dar el o întrerupse: 

— Să lăsăm asta pentru mai târziu. Principalul e că 
mulţumită mărturiei mele şi a ta, am pus mâna pe Pinto... Ce-a 
fost asta? 

Se auzi o împuşcătură. 

— Probabil un vânător clandestin, zise Stafford după o clipă. 
Nu-mi închipui ca Pinto să facă uz de armă. De altfel, nici nu cred 
că are una la el. Cu ce a aruncat după tine? 

— Un pumnal, îi răspunse ea. Aproape să mă nimerească... 
Dar spune-mi, în ce fel îl avem pe Pinto în mână? 

leşiseră dintre leanari şi se îndreptau spre casă. Ea se opri 
puţin să-şi scoată pelerina lungă, neagră şi Stafford văzu că 
purta o rochie scurtă sub ea. 

— Trebuie să-l silim pe Crotin să se adreseze justiţiei, zise 
Stafford. Din moment ce există mărturia noastră, nimic nu-l 
poate salva pe Pinto şi probabil că-l va târî şi pe colonel după el. 
Nici nu e nevoie de mărturia ta, adăugă el gândindu-se o clipă, 
şi, dacă va fi posibil, nu te voi amesteca în chestia asta. 

Ţipătul unei femei îl întrerupse. 

— S-a întâmplat ceva acolo, se impacientă el alergând spre 
casă. 

Un servitor stătea pe terasă strigând foarte agitat. 

— Tu eşti, Terence? 

— Nu, răspunse Stafford, sunt poliţist. 

— Slavă Domnului! făcu omul de pe terasă. Vrei sa fii atât 
de bun şi să intri, domnule? 

— Ce s-a întâmplat? întrebă Stafford sărind peste 
balustradă 

— Domnul Crotin s-a împuşcat. 

Douăsprezece ore mai târziu, Stafford King înmână şefului 
său raportul asupra celor întâmplate cu toate amănuntele 
privitoare la tragedia din ziua trecută. 

— Bietul om! zise sir Stanley. Mi-a fost teamă că va sfârşi 
astfel. 

— Aţi ştiut că a fost şantajat? întrebă Stafford. 

— S-a depus o plângere venind, probabil, din partea lui Jack 
Judecătorul, care în ultimul timp a început să-mi trimită mie 
personal rapoartele sale, zise sir Stanley. Bineînţeles că n-ai ce 
să-i faci lui Pinto. Numai mărturia dumitale nu ajunge. Ce păcat 
că nu există încă un martor! 

— Există un martor, sir Stanley. E Jack Judecătorul! izbucni 
Stafford şi sir Stanley sări în sus. 

— Jack Judecătorul! Ce înseamnă asta? 

— Jack Judecătorul a fost acolo, răspunse Stafford şi-i 
povesti cât de neaşteptat apăruse misteriosul personaj şi cum îl 
prinsese în grădină. 

— Şi pe urmă ai îndreptat lanterna spre faţa sa, da? Ei, cine 
a fost? 

— Maisie White, răspunse Stafford. 

— Dumnezeule sfinte! 

Sir Stanley rămase câtva timp nemişcat, cu mâinile în 
buzunare. 

— Chestia asta ascunde un mister mai mare decât mă 
aşteptam! exclamă el în cele din urmă. l-ai cerut domnişoarei 
White o explicaţie? 

— Credeam că cel mai bun lucru e să vă raportez 
dumneavoastră totul înainte de a-i cere... 

— De a se învinovăţi ea singură... poate că ai procedat 
bine. Îmi închipui că explicaţia pe care o va da va fi foarte 
simplă. Poate ne va spune şi cum reuşeşte Jack Judecătorul să fie 
prezent în două locuri diferite în acelaşi timp; este ea este acest 
personaj? 

— Dar nu înţeleg, sir Stanley? 

— Jack Judecătorul a fost noaptea trecută în dormitorul 
colonelului; şedea pe marginea patului său când Boundary s-a 
deşteptat şi, după ce mi-a declarat chiar el, personal, acum două 
ore, în acest birou, l-a înştiinţat că va muri în curând. 

— Sunteţi sigur, sir Stanley? întrebă Stafford neîncrezător. 

— Evident, doar nu-ţi închipui că Boundary ar inventa un 
asemenea lucru! De altfel, întâmplarea aceasta a avut rezultatul 

de a-l dezechilibra pe colonel şi, pentru prima oară, pare să fie 
într-adevăr speriat. Unde e domnişoara White? 

— E aici, sir Stanley. 

— Ai adus-o aici? Cu atât mai bine. Pofteşte-o înăuntru. 

După câteva minute, tânăra fată şedea în faţa şefului 
poliţiei. 

— Acum, domnişoară White, îţi vom pune câteva întrebări în 
privinţa spectacolului dumitale, zise sir Stanley prietenos. După 
câte am înţeles, ai apărut în costumul lui Jack Judecătorul 
imitându-i glasul. Ei bine, te previn, înainte de a continua 
convorbirea noastră, că nu cred o clipă că dumneata eşti Jack 
Judecătorul. Am dreptate? 

— Absolută dreptate, sir Stanley, răspunse fata. Nu ştiu 
prea bine de ce am făcut un lucru atât de nebunesc. Mă 
gândeam că Pinto e destul de înfricoşat de omul acela. Pelerina o 
aveam printre costumele mele, iar masca mi-am făcut-o singură. 
Nu ştiam dacă voi avea nevoie de acest costum, dar mă 
gândeam că dacă aş fi vreodată în pericol sau dacă voiam să 
bag groaza în Pinto, acesta era rolul pe care trebuia să-l joc. 

— Dar cum i-ai putut imita vocea dacă nu l-ai văzut 
niciodată pe Jack Judecătorul? 

— L-am văzut o dată. Mi se pare că aţi uitat, sir Stanley, 
doar el m-a scăpat din casa aceea înspăimântătoare.. 

— Da, da, l-ai imitat bine, nu-i aşa? spuse sir Stanley şi se 
întoarse spre subalternul său, continuând: accept explicaţia 
domnişoarei White, Stafford, şi te sfătuiesc să-mi urmezi pilda. 
După câte am înţeles, s-a dus după Silva să-l urmărească şi şi-a 
luat costumul cu ea, ca un fel de armă de apărare. Ei bine, 
domnişoară White, eşti mulţumită de rezultatul muncii pe care ai 
depus-o ca detectiv? 

Ea zâmbi trist: 

— Mi se pare că nu sunt tocmai făcută pentru această 
meserie... 

— Aceasta este şi impresia mea, zise sir Stanley râzând. Nu 
există decât un detectiv adevărat... şi acela e Jack Judecătorul! 


Capitolul 28 

FUGA LUI PHILLOPOLIS 


Pentru un singur lucru avea Pinto o mare slăbiciune: teatrul 
„Orpheum”. Acesta mersese prost şi fusese scos la vânzare într- 
un moment când proprietarii şi directorii de teatre erau puţin 
întreprinzători şi lipsa de bani era acută. Pinto îl cumpărase pe 
un preţ de nimic şi afacerea asta se dovedi a fi destul de bună. 
Teatrul îi servea pentru două scopuri: îi oferea plăcere şi era 
totodată justificarea averii sale. Se iscaseră vreo două scandaluri 
în legătură cu „Orpheum”, cu răsunet în presă, scandaluri cu 
caracter nu tocmai nevinovat, dar Pinto izbutise să scape de 
disprețul publicului. In orice caz, graţie lui „Orpheum” reuşise să 
înşele poliţia care îl vedea pe Silva trăind dintr-un venit de două- 
zeci de mii de lire sterline pe an, dar nu era în stare să 
descopere sursa averii sale. 

In seara asta era mai indispus ca oricând. Intră într-una din 
lojile avanscenei şi, trăgându-şi fotoliul în umbra draperiilor, se 
rezemă de spetează să-şi reexamineze situaţia. Se întorsese 
îngrozit din Yorkshire şi trebuise să îndure reproşurile furioase 
ale colonelului. Lojile avanscenei teatrului „Orpheum” nu erau 
niciodată vândute publicului: era pentru Pinto salonul şi biroul 
său. Urmărea fără veselie desfăşurarea micii reviste care nu 
lipsea niciodată din programul teatrului său, dar mintea-i era 
frământată de probleme arzătoare; în plus, era zdruncinat de 
interogatoriul ce i se luase la poliţia din Huddersfield. Ticluise o 
minciună care să explice de ce ieşise grăbit şi de ce domnul 
Crotin s-a sinucis după ce el părăsise biblioteca. Din fericire, se 
înapoiase în casă prin intrarea principală şi se afla în hol, 
inventând o poveste despre nişte hoţi care ar fi apărut deodată 
când, în timp ce vorbea cu lady Sybil care era foarte agitată, 
răsună împuşcătura ce puse capăt vieţii nefericitului bigam. 
Astfel scăpase fără să fie bănuit de crimă. 

Cineva bătu la uşa lojei şi un servitor vâri capul înăuntru: 

— Un domn vrea să vă vorbească, domnule, susţine că-l 
aşteptaţi. 

— Cum se numeşte? 

— Cartwright. 

— Pofteşte-l aici, zise Pinto. 

Noul venit era un bărbat scund şi îndesat, cu pielea obrajilor 
uscată de vânt şi bronzată; era în haine de seară şi vorbea ca un 
om de societate. 

— Am primit scrisoarea dumneavoastră, domnule Silva, 
începu el. Aţi primit înştiinţarea mea telefonică? 

— Da, răspunse Pinto. Vroiam să-ţi vorbesc între patru ochi. 
Cred că înţelegi că ceea ce am să-ţi spun e absolut confidenţial. 

— Înţeleg foarte bine, zise Cartwright. 

— Am citit despre dumneata în ziare, spuse Pinto. 
Dumneata eşti aviatorul din serviciul „Societăţii Aeronautice de 
Vest”, cel care a făcut călătoria fără escală? 

— Exact, răspunse Cartwright zâmbind. Am întreprins multe 
zboruri lungi. Presupun că vorbiţi de călătoria mea la San 
Sebastian? 

Pinto făcu semn că da. 

— Aş vrea să-ţi pun câteva întrebări şi chiar dacă îţi vor 
părea indiscrete, te rog să mă crezi că intenţia mea este numai 
să culeg nişte informaţii care au importanţă vitală pentru mine. 
Ce situaţie ai la „Societatea de Vest”? 

— Sunt pilot. În caz că vă închipuiţi că sunt unul dintre 
directori sau că am capital investit în această întreprindere, vă 
înşelaţi. Aş dori să fie aşa, dar sunt numai un simplu angajat. 

— Asta voiam să ştiu, zise Pinto. Acum am să-ţi pun o altă 
întrebare. Cât costă cel mai bun aeroplan? 

— Depinde. Un avion pentru zboruri lungi, cum a fost cel cu 
care am zburat eu, ar costa vreo cinci mii de lire sterline. 

— Ai putea să cumperi unul? Se găsesc de vânzare? întrebă 
Pinto repede. 

— Aş putea cumpăra zece, chiar mâine, răspunse celălalt. 
Societatea R.A.F. îşi vinde avioanele şi ştiu unde aş putea găsi 
unul dintre cele mai bune din ţară. 

— Îţi voi spune ce-mi trebuie, zise Pinto. Nu mă interesează 
atât de mult aviația, dar e posibil să fiu nevoit să mă înapoiez 
repede în Portugalia. Ştii că noi portughezii suntem, ca de obicei, 
în preajma unei revoluţii. 

— Înţeleg, aprobă Cartwright cu un zâmbet ascuns. 

— Având în vedere aceste împrejurări, urmă Pinto, poate va 
fi necesar să părăsesc această ţară... fără a mai pierde timpul cu 
formalităţile pentru paşaport. Am nevoie de un avion care să mă 

ducă de la Londra, să zicem, la Cintra, fără escală, şi am nevoie 
de un pilot capabil. 

Cartwright rămase pe gânduri, câteva clipe. 

— Da, cred că vă pot procura avionul şi sunt sigur că voi 
găsi şi un pilot, zise el. 

— Să vorbim deschis: aş vrea să te angajez pe un an, să-mi 
cumperi avionul şi să-l ţii undeva gata, oricând, de plecare, 
pentru mine. Te voi plăti bine. Nu vreau să se afle că avionul e al 
meu: îl cumperi pe numele dumitale. 

— Asta e foarte uşor, zise Cartwright. Când vreţi să cumpăr 
avionul? 

— Imediat, acum! răspunse Pinto. Cu cât ai mai repede 
avionul gata de plecare, cu atât mai bine. Eu sunt aici aproape în 
fiecare seară şi voi da ordin servitorilor să te lase să intri oricând. 
Vii mâine pe la unsprezece dimineaţa aici, îţi dau banii necesari 
pentru cumpărarea avionului şi-mi va face plăcere să-ţi plătesc 
salariul pe o jumătate de an înainte. 

— Va dura puţin timp până voi părăsi actualul meu post, 
zise Cartwright. In orice caz, am să-mi găsesc timp să cumpăr 
avionul. 

Se ridică să plece şi îi întinse lui Pinto mâna. 

— Nu uita, îi mai atrase atenţia portughezul, nimeni nu 
trebuie să afle ceva despre chestia asta. 

— Puteţi avea încredere în mine, răspunse celălalt. 

Pinto urmări restul revistei ceva mai înviorat. Rămase până 
la sfârşitul reprezentaţiei şi se duse pe urmă la clubul pe care-l 
frecventa, undeva în Pall Mall, care îl acceptase cu destulă 
uşurinţă drept membru, fără să se intereseze prea amănunţit 
despre viaţa pe care o ducea. Intră în salonul fumătorilor şi răsfoi 
ziarele de seară. O singură ştire îl interesa: aceeaşi care 
deşteptase şi interesul colonelului, despre un magazin de 
bijuterii care fusese jefuit în cursul nopţii trecute; se furase tot ce 
se afla în seif. Pinto continuă scurt timp lectura, apoi lăsă ziarul 
întrebându-se ce-l făcea să caute cu atâta râvnă ceva care să-l 
distreze şi îşi dădu seama tresărind că, de fapt, nu voia să se 
înapoieze la colonelul Boundary. Pentru prima oară avea o astfel 
de senzaţie, iar constatarea aceasta nu-i făcu deloc plăcere. Işi 
puse paltonul şi plecă. Era o noapte rece cu ploaie măruntă. 
Pinto îşi ridică gulerul paltonului şi se uită împrejur căutând un 

taxi, dar nici în faţa clubului, nici în Piaţa Pall Mall nu văzu nici 
unul. Se îndreptă abătut spre locuinţa sa; repulsia de a da ochii 
cu Boundary nu-l părăsise. Un gând îi fulgeră prin minte: ce-ar fi 
să se ducă până la Phillopolis, micul negustor grec? Acesta era 
patronul unui club din Soho unde putea fi găsit, de obicei, între 
miezul nopţii şi ora două. Având o ţintă precisă, Pinto se simţi 
mai bine dispus şi-şi continuă drumul cu pas sprinten. Il găsi pe 
grec şezând singur la o masă de marmură şi privind gânditor la o 
sticlă de şampanie. Tresări speriat când auzi glasul lui Pinto. 

— Şezi jos, zise el vădit uşurat. Credeam că e... 

— Cine credeai că e? Poliţia? îl luă peste picior Pinto. 

Spre uimirea sa, îl văzu pe grec tresărind. 

— Ce e cu colonelul Boundary? întrebă el iritat. A fost un 
timp când oricine se afla sub protecţia sa era în siguranţă. Plec 
din ţara asta, cât se poate de curând. 

— De ce? întrebă Pinto pe care lucrul acesta îl interesa 
foarte mult. 

Grecul întinse mâinile, făcând o strâmbătură. 

— Nervii! zise el. Nu-mi pot reveni din chestia aceea cu 
Maisie White. 

— Bah! făcu celălalt. Dacă poliţia s-ar fi interesat de 
afacerea asta, ar fi intervenit până acum! Te necăjeşti fără 
motiv, Phillopolis. 

— Eu ştiu foarte bine când e momentul să termin, zise 
grecul. Mi-am vizat paşaportul şi o şterg la sfârşitul acestei 
săptămâni. 

— Colonelul ştie despre intenţia ta? A 

— Nu ştiu dacă e informat sau nu, spuse el. In orice caz, 
între mine şi Boundary nu există legături strânse de afaceri şi nu- 
| priveşte ceea ce fac eu. 

Pinto se simţi neliniştit descoperind că până şi un membru 
al bandei atât de neînsemnat ca Phillopolis se pregătea să fugă, 
întocmai ca un şoarece care părăseşte corabia în pericol de a se 
scufunda. Dar constatarea sa îl întări în convingerea că 
procedase bine luând toate precauţiile şi fu foarte mulţumit că-i 
trecuse prin minte să-l viziteze în seara aceea pe Phillopolis. 

— Când pleci din ţară? întrebă el. 

— Poimâine, răspunse grecul. Cred că o să mă duc în Italia 
pentru un an. Am câştigat destui bani ca să-mi îngădui să trăiesc 
fără să muncesc... şi am de gând să petrec bine. 

— Fericit muritor! zise Pinto ieşind cu grecul de la club. Dar 
ia spune, unde locuieşti? 

— In strada Somers, în Soho. E chiar după colţ. Vrei să vii la 
mine? 

Pinto şovăi o clipă, pe urmă zise: 

— Da, vin. 

Voia să vadă ce fel de casă avea Phillopolis. Vorbiră de una, 
de alta, până ce ajunseră în strada Somers. 

— Sper că nu te superi dacă o iau înainte? întrebă grecul. 
Mă aşteaptă acolo un... prieten şi s-ar speria dacă te-ar vedea 
apărând deodată. 

Pinto zâmbi în sinea sa. 

— Desigur că nu, răspunse el. Voi aştepta de partea 
cealaltă a străzii, până ce termini. 

Grecul avea locuinţa deasupra unui magazin de mobilă şi 
intrarea era printr-o uşă lăturalnică. Portughezul îl văzu intrând şi 
auzi închizându-se uşa. Se scurse timp îndelungat. Explicaţia 
acestei întârzieri o află Pinto într-un mod foarte neaşteptat; 
deodată, uşa se deschise şi apăru un bărbat; era urmat de alţi 
doi şi între ei se afla Phillopolis; felinarul de pe stradă lumina 
cătuşele de la mâinile grecului. Pinto, dintr-un intrând, observa 
ce se întâmplă. Phillopolis vorbea sau, mai bine zis, urla furios cu 
un glas strident, blestema şi plângea ca un nebun. 

— Voi le-aţi pus acolo, sunt puse de voi! ţipă el. Sunteţi 
nişte bestii! 

— Te potoleşti sau ai de gând să faci scandal? se auzi un 
glas. la-l, Dempsey! 

Pinto aşteptă până ce-i pierdu din ochi şi pe urmă traversă 
strada; în faţa uşii, un detectiv îşi aprindea pipa. 

— Bună seara, zise portughezul, s-a întâmplat ceva? 

Detectivul îl privi bănuitor. Dar Pinto era îmbrăcat în haine 
de seară şi vorbea ca un om de societate. 

— Nimic important, domnule, răspunse celălalt. A fost prins 
un tăinuitor. 

— Ce-i aia? întrebă Pinto jucând rolul omului cinstit care nu 
pricepea expresia argotică. 


123 


- EDGAR WALLACE - 


— Adică ăsta ascundea lucruri de furat. Am găsit casa plină 
cu astfel de obiecte. De când sunt n-am văzut adunate laolaltă 
atâtea lucruri de preţ. Noaptea trecută a avut loc o spargere în 
Regent Street. Din magazinul unui bijutier s-au furat giuvaericale 
în valoare de douăzeci de mii de lire sterline şi le-am găsit, 
acum, pe toate aici. Il bănuiam noi mereu pe omul acesta; 
nimeni nu ştia din ce trăieşte, dar mulţumită unui denunţ pe care 
l-am primit azi, l-am putut prinde. 

— Mulţumesc, zise Pinto. 

Plecă încet spre casă; nu-i mai era teamă să dea ochii cu 
colonelul. Avea ce să-i povestească şi era ceva care-i va inspira 
teamă chiar şi lui Boundary. 


Capitolul 29 x 
VOCEA MISTERIOASA 


Aşa cum prevăzuse Silva, colonelul nu se culcase; îl aştepta 
şezând la biroul său şi făcea o pasenţă; când intră portughezul, 
ridică privirea, încruntându-se. 

— Ai ajuns în sfârşit, Pinto? începu el. 

Dar celălalt îl întrerupse: 

— Păstrează-ţi observaţiile pentru altădată, zise el. Au pus 
mâna pe Phillopolis! 

Cu o mişcare iute, nervoasă, colonelul împinse cărţile 
deoparte. 

— Au pus mâna pe Phillopolis? repetă el încet. Şi de ce 
faptă e acuzat? 

— A tăinuit lucruri furate, răspunse portughezul. Au găsit în 
apartamentul său obiectele furate la spargerea din strada 
Regent. 

— Inţeleg! Lucrurile au fost ascunse acolo cu scopul de a-l 
putea prinde, nu-i aşa? 

— Ce vrei să spui? întrebă Pinto. 

— Doar nu crezi că Phillopolis e tăinuitor? Asta e o afacere 
de care trebuie să te ocupi o viaţă întreagă până ce să poţi conta 
pe un câştig. Nu, Phillopolis ştie tot atât de puţin ca şi mine sau 
tine despre spargerea aceea şi despre bijuteriile furate. Ceea ce 

s-a găsit în apartamentul său a fost dus acolo cu scopul de a-l 
putea acuza de complicitate la furt. E mâna lui Jack Judecătorul, 
de data asta se îngroaşă gluma! 

— Jack Judecătorul! repetă Pinto. Dar crezi că el ar comite o 
spargere? 

Colonelul râse dispreţuitor: 

— Ar comite un asasinat? L-ar spânzura pe Raul? Te-ar 
împuşca pe tine? Nu mai pune întrebări idioate, Silva! Desigur că 
nu a fost Jack Judecătorul, îţi repet. In noaptea când tu erai în 
Yorkshire, încurcând toată afacerea aceea cu Crotin, Jack 
Judecătorul a venit aici, chiar în dormitorul meu şi mi-a spus că 
ne va ruina pe toţi, unul după altul, şi că pe mine mă va lăsa la 
urmă. Ne-a numit pe toţi: pe tine, pe Crewe, pe Selby... dar n-a 
numit-o pe Lolly Marsh. Asta-i ciudat! N-a pomenit măcar o dată 
de Lolly Marsh! Câteva clipe rămase pe gânduri, apoi urmă: va 
să zică l-a aranjat pe Phillopolis... Phillopolis trebuie să înghită 
acest hap. Nu pot face nimic pentru el. 

— Dar cu siguranţă că va putea dovedi..., începu Pinto. 

— Ce poate dovedi? întrebă celălalt. Poate arăta în ce fel îşi 
câştigă el banii? A fost prins cu lucrurile acelea în casă; nu are 
nici cea mai mică şansă de scăpare. Iţi spun sigur: Phillopolis va 
fi condamnat la cinci ani închisoare şi nimic în lume nu-l poate 
scăpa. Se afundă în fotoliul său şi-şi răsuci mustaţa stufoasă. 

— Phillopolis, Crewe, Pinto, Selby şi apoi eu, urmă el 
vorbind ca pentru sine, şi n-a numit-o măcar o dată pe Lolly 
Marsh. Şi Lolly a servit ca momeală la fiecare vânătoare la care 
porneam. Asta trebuie cercetat mai de-aproape, Pinto. 

Abia terminase fraza, când răsună un zbârnâit uşor dintr-un 
ungher al camerei şi Pinto ridică speriat privirea. Colonelul făcu 
la fel şi un zâmbet se ivi pe faţa sa. 

— Un musafir, zise el cu blândeţe. Cu siguranţă că nu e 
vechiul nostru prieten, Jack Judecătorul. 

— Ce e asta? întrebă Pinto. 

— Un mic aparat de alamă pe care l-am fixat pe una din 
treptele scării. Nu-mi place să fiu surprins. 

— Poate că e Crewe? zise Pinto. 

— Crewe a plecat acasă acum o oră. Nu, acesta e un 
musafir adevărat. 

Aşteptară câteva secunde, pe urmă cineva bătu la uşa 
apartamentului. 

— Deschide, Pinto, îi spuse colonelul. Şi deoarece 
portughezul nu se mişcă îndată continuă: deschide-i odată, ţi-e 
frică? 

— Nu mi-e frică de nimic, bombăni Pinto şi ieşi repede din 
odaie. 

Deschise larg uşa şi se dădu înapoi mai mult decât uimit, în 
faţa lui era Maisie White. 

— Vreau să vorbesc cu colonelul Boundary, zise ea brusc. 

— Poftim, poftim, spuse Pinto cu glas răguşit, închise uşa şi 
o conduse pe Maisie la colonel. 

Acesta închise ochii pe jumătate zărind fata. Bănui că i s-a 
întins o cursă şi privi peste capul ei, aşteptându-se parcă să vadă 
o escortă în urma ei. 

— Ce onoare neaşteptată, domnişoară White! i se adresă el 
cu glas mieros şi privi cu înţeles ceasornicul de pe cămin. De 
obicei, nu primim musafiri la o oră atât de înaintată, în special 
domnişoare atât de încântătoare. 

Maisie adusese cu ea un pachet pe care-l puse pe masă. 

— Regret că e atât de târziu, zise ea liniştită, dar am 
examinat toată seara conturile tatălui meu Ce-i aici vă aparţine; 
pachetul acesta conţine douăzeci şi şapte de mii trei sute de lire 
sterline. Suma aceasta reprezintă tot ce a rămas din banii pe 
care tatăl meu i-a câştigat lucrând cu banda dumitale. 

— Bani necuraţi, ei? zise colonelul glumind. Faci o prostie, 
domnişoară White, tatăl dumitale a câştigat banii aceştia prin 
muncă cinstită. 

— Ştiu foarte bine ce fel de afaceri a făcut, am vrut numai 
să-mi uşurez conştiinţa înapoind aceşti bani. 

— Va să zică ai venit aici ca să repari o greşeală? şuieră 
colonelul. 

— Da, pentru asta, răspunse ea înfruntându-l. 

— Dar nu singură, ci înconjurată din toate părţile de poliţie. 
Domnul Stafford King te aşteaptă, desigur, afară într-un taxi, 
poate, chiar în faţa uşii, zise colonelul pe acelaşi ton. N-ai de ce 
să te temi de noi, domnişoară White! 

Luă pachetul, rupse învelitoarea şi scoase două grămezi de 
bancnote. 

— Şi din ce ai să trăieşti? întrebă el. 

— Din munca mea cinstită, răspunse fata. Acesta-i un fel 
ciudat de a-şi câştiga cineva existenţa, nu-i aşa, colonele? 

— Sunt sigur că n-ai să munceşti niciodată mai greu decât 
mine, zise colonelul. 

Apoi, privind banii: 

— Va să zică asta e partea lui Solly White, nu-i aşa? 
Presupun că în suma aceasta nu intră şi valoarea casei sau a 
maşinii sale? 

— Am vândut totul, răspunse fata liniştită. Cel mai mic lucru 
ce i-a aparţinut l-am vândut şi aici v-am adus ceea ce am 
realizat. 

Ea vru să iasă, dar Pinto o opri: 

— Un moment, domnişoară White! Dacă te-ai gândit să vii 
aici, la miezul nopţii... 

Colonelul îl despărţi pe Pinto de Maisie dându-i 
portughezului un brânci. Fără să spună un cuvânt, deschise uşa. 

— Noapte bună, domnişoară White! zise el. Complimentele 
mele domnului Stafford King care, după cum presupun, se află 
pe undeva prin apropiere, şi tuturor băieţilor inteligenţi din 
poliţia criminală, care supraveghează casa în momentul acesta. 

Ea zâmbi, dar nu apucă mâna pe care i-o întinsese 
colonelul. 

— Bună seara, spuse ea. 

Boundary o conduse până la uşă şi aprinse toate luminile de 
pe scară; pe urmă aşteptă până ce ultimul ecou al paşilor ei se 
pierdu şi abia atunci se întoarse la tovarăşul său. 

— Ştii că eşti bine, Pinto? zise el liniştit. Din toată banda, tu 
ai inteligenţa cea mai redusă! 

— Dacă a venit aici singură... 

— Singură! şuieră colonelul. Am făcut de câteva ori aluzie la 
faptul că venise cu o întreagă armată de poliţişti după ea! Primul 
ei țipăt ar fi fost semnalul pentru arestarea noastră. Nu te-ai 
învăţat încă minte astă-noapte? Cât timp crezi că i-ar trebui lui 
Stafford King să aranjeze un delict în care tu să apari vinovat şi 
să te bage la răcoare? 

Colonelul se duse la fereastră şi o urmări pe Maisie cu 
privirea. In faţa porţii staţiona un taxi şi, după cum prevăzuse, un 
bărbat o aştepta, fata urcă în maşină, iar bărbatul o urmă. 

Colonelul închise obloanele smucindu-le cu zgomot şi începu să 
se plimbe prin odaie. Se opri la capătul celălalt al încăperii şi 
privi peretele. 

— Ştii, m-am întrebat de ce a stricat Jack Judecătorul acest 
tapet, zise el. M-a pus pe gânduri şi de atunci încerc mereu să 
ghicesc ce a urmărit. 

— Crezi că a fost un capriciu? întrebă Pinto. 

— Nu cred că Jack Judecătorul se ţine de fleacuri. La orice 
pas pe care-l face are înaintea ochilor un scop precis. 

— Poate că intenţiona să te silească să nu intri a doua zi în 
cameră şi să poată căuta el hârtiile pe care le ascunzi, sugeră 
Pinto. 

— Mă cunoaşte îndeajuns ca să nu facă una ca asta, 
răspunse colonelul. Ştia foarte bine că nu aş fi lăsat nici o bucată 
de hârtie în odaie, ştia că nimeni n-ar fi găsit nimic. Poate că... 

— Poate că ce? întrebă Pinto. 

— E posibil ca lucrătorii să fi venit, de fapt, cu dublu scop. 
Te pomeneşti că au fost poliţişti... 

Dădu din umeri. 

— Acum, Pinto, zise el cu glasul schimbat, nu voi sta să 
discut cu tine despre Crotin. Ai încurcat lucrurile urât de tot: n-ar 
fi trebuit să te trimit pe tine. Avem două chestiuni de pus la 
punct. Crewe vrea să se retragă şi mi se pare că şi tu te 
pregăteşti s-o ştergi. 

— Eu? se miră Pinto cu indignarea omului cinstit, îţi închipui 
că te-aş părăsi, colonele, dacă ai fi ameninţat? 

— Dacă îmi închipui una ca asta? râse colonelul. Nu face pe 
prostul! Şezi jos! Când ai văzut-o pe Lolly Marsh pentru ultima 
oară? 

Pinto se gândi puţin. 

— N-am văzut-o de câteva săptămâni de zile. 

— Nici eu, zise colonelul. Desigur că lipsa ei e foarte 
explicabilă. Nu vine decât atunci când e chemată. După cât îmi 
amintesc, ai avut o mică neînțelegere cu domnişoara asta. În 
privinţa lui Maisie White? 

— S-a amestecat..., începu Pinto. 

— Şi pe cât se pare ţi-a salvat viaţa, observă colonelul. Nu, 
pentru chestia asta n-ai de ce să-i porţi pică. 

Boundary trase sertarul biroului, scoase o carte poştală şi 
începu să scrie repede câteva cuvinte. 

— İl voi pune pe Snakit s-o urmărească, zise el. 

— Snakit! făcu portughezul dispreţuitor. 

— E foarte potrivit pentru un asemenea lucru, spuse 
colonelul. Snakit poate îndeplini o astfel de misiune. Oricum nu 
face nimic pentru banii pe care-i primeşte şi Lolly nu-l cunoaşte, 
aşa-i? 

— Da, poate, răspunse Pinto distrat. Dacă crezi că Lolly te 
înşală, de ce nu... 

— Te voi înştiinţa când voi avea nevoie de sfaturile tale în 
chestiuni de afaceri! Unde locuieşte Lolly? 

— Pe bulevardul Tavistock. 

Colonelul isprăvi de scris cartea poştală şi, punând-o 
deoparte, zise: 

— Ce vine acum? 

Ridică privirea în tavan, căutând parcă o inspiraţie. 

— Crewe! exclamă el. Şi Crewe începe să se îndepărteze. l- 
am dat însărcinarea să lămurească trecutul lui Gregory Coco. N- 
am mai auzit de el de vreo două zile. 

Cineva râse. Era un râs ciudat, îndepărtat, dar Pinto îl 
recunoscu şi părul i se făcu măciucă. Deveni cenuşiu la faţă; îl 
privi pe colonel, apoi se întoarse, înfricoşat, spre uşă. 

— Ai auzit? şopti el. 

— Am auzit... şi-i mulţumesc Domnului, răspunse colonelul 
suspinând adânc. 

Pinto îl privi uimit. 

— Dar a fost Jack Judecătorul! zise el cu glas scăzut. 

— Ştiu, şi totuşi îi mulţumesc Domnului! 

Se ridică încet, făcu înconjurul camerei, deschise uşa care 
dădea în odaia sa de culcare şi aprinse lumina. În cameră nu era 
nimeni şi singurul dulap care se afla acolo, şi unde s-ar fi putut 
ascunde cineva, avea uşile larg deschise. Se înapoie, se duse în 
hol şi deschise încet uşa. Nici în coridor nu se afla nimeni; închise 
uşa, trase zăvoarele şi se întoarse. 

— Te miri, desigur, că am mulţumit lui Dumnezeu? întrebă 
el încet. Am mai auzit odată acel râs şi am crezut că înnebunesc, 
asta-i explicaţia. Aş prefera să fie Jack Judecătorul în carne şi 
oase, decât Jack Judecătorul ca spirit, umblând prin casa mea. 

— L-ai mai auzit râzând? se miră Pinto. Aici? 

— In camera asta, răspunse colonelul. Credeam că 
înnebunesc. Tu eşti singurul, afară de mine, care a auzit acel râs. 

— Frumoasă perspectivă! Ce zici? Hai să vorbim despre 
altceva! 


Capitolul 30 E 
DIAMANTELE DEPUSE LA BANCA 


Din prima clipă se putea susţine cu siguranţă că Phillopolis 
nu putea avea nici o speranţă de scăpare. Delictul ce i se imputa 
era absolut dovedit şi atât de grav, încât judecătorul de 
instrucţie nu avu nici un moment de şovăială de a-l trimite în 
faţa tribunalului penal. Toate obiectele furate din magazinul 
bijutierului fuseseră găsite în apartamentul său. Reprezentanţii 
poliţiei declarară că Phillopolis era bănuit de ani de zile şi că felul 
în care îşi câştiga existenţa fusese adeseori obiectul cercetărilor 
lor. Colonelul nu fu de faţă la proces şi nici vreun alt membru al 
bandei, afară de micul Selby, care fusese chemat de colonel şi se 
prezentă dis-de-dimineaţă. 

— Nu există nici umbră de speranţă pentru el, raportă 
Selby, care era un vechi prieten al pungaşilor de mâna a doua şi 
era foarte versat în asemenea chestii. Dacă nu ia zece ani, să 
nu-mi spui pe nume. 

— Ce zice Phillopolis? 

— Jură că obiectele acelea nu se aflau în apartamentul său 
în momentul când a plecat de acasă, în seara aceea. Dar dacă e 
adevărat că lucrurile au fost puse acolo de altcineva, poţi să-ţi 
spun că omul acela a lucrat bine. 

Convorbirea avu loc în Green Park, unul din locurile favorite 
ale colonelului. 

— Vrei o havană, Selby? întrebă el. Ce mai e nou pe la tine? 

Selby muşcă atent vârful ţigării. 

— Aproape nimic, zise el. Mai zilele trecute am pus mâna pe 
nişte scrisori de la doamna Crombie Brail. Fiul ei are nişte 

încurcături prin Africa de Sud. Scrisorile le-am căpătat prin Lew 
Litchfield. Avea un serviciu la Manchester. 

Lew Litchfield era un tânăr pungaş inteligent şi colonelul 
ştia ce fel de „slujbă” avea el. 

— Le-ai cumpărat? întrebă el. 

— l-am dat zece lire pe ele, răspunse Selby. Nu cred că ştie 
ce valoare au. 

Colonelul clătină capul. i 

— Nu sunt astea scrisorile care ne aduc câştig, zise el. În 
orice caz, nu te-am chemat să vorbim despre scrisori. Am de 
lucru pentru tine. 

Selby nu păru încântat şi acesta nu era un semn bun. 
Colonelul băgă de seamă. 

— Nu pari prea mulţumit, zise el. 

— ţi spun sincer, colonele, am impresia că suntem urmăriţi 
şi nu vreau să risc. 

— Ai s-o faci totuşi, îi spuse colonelul. Trebuie înlăturat 
cineva. 

Selby îşi muşcă buzele. 

— Nu vreau să fiu amestecat în chestia asta. Am avut 
destule necazuri cu afacerea Hanson. 

— Prin „înlăturat” nu înţeleg ca persoana aceea sa fie ucisă 
sau chinuită într-un fel sau altul, continuă colonelul, şi afară de 
asta e vorba de unul dintre ai noştri. lţi repet că nu vreau să i se 
întâmple nici un rău lui Lolly. 

— Lolly? 

Selby nu-şi ascunse uimirea. 

— Doar n-a... 

— Nu ştiu ce a sau n-a făcut până acum, dar cred că a venit 
momentul să plece, zise colonelul. Şi, după cât mi se pare, a 
sosit şi pentru tine vremea să pleci, Selby. Nu ştiu dacă Lolly ne 
înşală, dar dacă i-aş propune să părăsească Anglia, e posibil să 
mă trădeze. Ştii cât de bănuitoare sunt femeile astea. Singura 
cale pe care am găsit-o bună e s-o înfricoşez şi s-o fac să se 
hotărască singură să plece cât mai repede şi vreau ca tu s-o 
ajuţi. Am cumpărat o barcă cu motor. E pregătită la Twickenham; 
poţi să-ţi duci pe bord tot ce ai şi să pleci la... 

— Unde? 

— Oriunde vrei, zise colonelul. Olanda, Danemarca, mi-e 
perfect egal! Barca e foarte bună. Acum să-ţi spun ce am de 
gând... Când voi crede că Lolly încearcă să ne trădeze, voi băga 
spaima în ea şi va fi încântată dacă i se prezintă ocazia să plece 
pe drumul cel mai scurt şi cât mai repede din Anglia. Poţi pleca 
cu ea şi s-o ţii sub observaţie până ce situaţia de aici se va 
limpezi. 

— E o propunere... acceptabilă, spuse Selby după ce se 
gândi câteva clipe. Primesc însărcinarea, colonele. 

— Ar fi bine dacă ai aduce la Londra câţiva oameni 
pricepuţi, care să ştie ce au de făcut cu Lolly, în caz că ne-ar face 
neplăceri... nu, nu vom recurge la nimic brutal... Cum să-i facem 
una ca asta? Tu vei prelua totul şi vei fi răspunzător de felul cum 
va fi tratată Lolly. 

După ce se despărţi de agentul său, colonelul se îndreptă 
spre Westminster şi luă un taxi care-l duse de-a lungul cheiului 
până la Blackfriars. Se putea să fie urmărit şi probabil că aşa şi 
era, dar faptul acesta nu-l deranja. Trecu prin Ludgate Circus, 
merse pe strada St. Bride spre Hatton Park şi intră în magazinul 
lui Mygleberg. Domnul Mygleberg, un olandez foarte fin şi 
politicos, îl primi şi-l pofti în biroul său. 

— Imi pare bine că ai venit, colonele, zise el. Te aştept de 
câteva zile. Ni s-a trimis tocmai acum un stoc de pietre preţioase 
din Amsterdam şi cred că unele te-ar interesa şi pe dumneata. 

Negustorul dispăru şi reveni, aducând pe o tavă cele mai 
strălucitoare diamante ce ieşiseră vreodată din mâinile 
şlefuitorilor. Colonelul le examină cu atenţie şi alese câteva pe 
care le puse deoparte. 

— Pe acestea le voi lua, spuse el. 

Mygleberg râse: 

— Sunt cele mai frumoase. Ştiam eu că te pricepi să alegi 
ce e mai bun, colonele. 

— Cât ceri pe ele? 

Mygleberg făcu repede socoteala şi numi colonelului suma. 

— E mult, zise acesta, dar nu cred că ai exagerat. De altfel, 
oricând le pot vinde, cel puţin, la acelaşi preţ. 

— După părerea mea, faci foarte bine că-ţi investeşti 
averea în pietre preţioase, colonele, îl aprobă olandezul. 
Valoarea lor e mereu în urcare, niciodată în scădere. 

Colonelul scoase din buzunar un teanc de bancnote şi plăti 
diamantele. Erau banii pe care, în noaptea precedentă, îi 
înmânase Maisie White. Aşteptă până ce negustorul făcu un 
pacheţel pe care scrise numele şi adresa colonelului, 
pecetluindu-l apoi. După aceea, mulţumit, Boundary îşi luă 
rămas-bun de la Mygleberg, fixând o zi când va veni din nou. 
intenţiona să depună pachetul cu bijuterii împreună cu altele la 
bancă, în seiful său particular care mai cuprindea şi alte valori. 
Timp de luni de zile, colonelul se ocupase cu transformarea în 
dolari a averii sale. Se puteau negocia mai lesne şi urma lor era 
mai greu de găsit decât a bancnotelor englezeşti. La simpla sa 
cerere şi fără să dea socoteală nimănui, era în drept să ceară 
conţinutul safeului său şi să părăsească banca fără ca cineva să 
bănuiască măcar că ducea cu sine cea mai mare parte a averii 
sale. Luă un taxi şi o porni spre bancă. Acolo fu primit de 
directorul Fergusson. 

— Bună dimineaţa, colonele, zise Fergusson. Tocmai îţi 
scriam câteva cuvinte. Disponibilul dumitale a scăzut simţitor. 

— Adevărat? întrebă colonelul surprins. 

— Mă gândeam că poate nu cunoşti exact situaţia, încercă 
să-l lămurească Fergusson, în ultimul timp ai retras, însă, sume 
foarte importante. 

— Voi aranja eu lucrurile, răspunse colonelul. Doar n-am 
emis cecuri fără acoperire? întrebă el în glumă şi Fergusson 
zâmbi. 

— Ai optzeci de mii de lire sterline în „Contul B”, zise 
directorul. Probabil că nu vrei să-i atingi. 

„Contul B.” era titulatura simbolică a fondului aparţinând 
principalilor colaboratori ai lui Boundary. 

— Nu cumva ţi-e teamă că mă voi face vinovat de 
deturnarea fondurilor societăţii? întrebă colonelul, pe acelaşi ton. 
Fii liniştit, voi găsi azi timpul să pun la punct contul meu. Până 
atunci, urmă el, scoțând un pachet din buzunar, aş vrea să pun 
asta în seiful meu. 

— Cum să nu! răspunse Fergusson şi sună. 

Apăru un funcţionar. 

— Condu-l pe colonelul Boundary în tezaur! Vrea să depună 
ceva în seiful său. Ori poate ai vrea s-o fac eu, colonele? 

— Nu, mă duc eu singur, răspunse Boundary. 

Îl urmă pe funcţionarul care cobora scara în spirală ce 
ducea la camera seifurilor personale, bine luminată. Cu cheia pe 
care i-o înmână, tânărul deschise seiful cu numărul 20. Avea 
două compartimente; cel din stânga deţinea un sertar adânc pe 
care colonelul îl trase afară. Ştia că pusese acolo o sumă 
apreciabilă în dolari americani strânsă frumos în pachete, chiar 
cu mâna lui. 

— Mă întreb adeseori, colonele Boundary, zise funcţionarul 
interesat, de ce nu întrebuinţaţi chiar seiful băncii? Ştiţi că noi nu 
răspundem de pierderile suferite de un client care are un seif 
propriu. 

— Ştiu, îi spuse colonelul prietenos, nu mă sperie riscul. 

Puse noul pacheţel peste grămada de bani, împinse sertarul 
la loc, încuie seiful şi-i înmână tânărului cheia continuând să-i 
vorbească: 

— Găsesc că banca are destule probleme pe cap, aşa că nu- 
i nevoie s-o mai încarc şi eu cu altele; de altfel, îmi place uneori 
să înfrunt pericolul. 

— Aşa am auzit şi eu, răspunse funcţionarul cu nevinovăție. 

Colonelul îi aruncă tânărului o privire cercetătoare. 


Capitolul 31 i . 
GLASUL MISTERIOS RASUNA IARAŞI 


Părăsi banca mulțumit că aranjase totul, fără ajutorul cuiva. 
Nu fixase încă data plecării sale şi nici calea pe care o va apuca. 
Multe trebuiau să se mai întâmple până ce să părăsească el 
pământul Angliei şi, deoarece pusese totul la punct, avea destul 
timp să chibzuiască bine înainte de plecare. În zilele următoare 
se petrecură o serie de fapte care-l îndreptăţiră să creadă că 
fuga sa nu era chiar atât de urgentă. Intr-o dimineaţă îl întâlni pe 
Stafford King în parc şi detectivul fu neobişnuit de vorbăreţ şi 
prietenos cu el. Glasul ce răsunase în apartament nu se mai 
auzise şi nici Jack Judecătorul nu mai dăduse vreun semn de 
viaţă. lată însă că, la cinci zile după ce depusese pacheţelul 
acela preţios la bancă, primi cea dintâi lovitură. Inapoindu-se de 
la un spectacol, îl găsi pe Snakit aşteptându-l. Micul detectiv îşi 

dădea atâtea aere făcând pe misteriosul, încât colonelul înţelese 
imediat că descoperise ceva. 

— Ei bine, zise el închizând uşa, ce-ai descoperit? 

— E în legătură cu poliţia, răspunse Snakit. 

— Lolly? 

— Chiar de domnişoara Marsh vorbesc. 

— Spune-mi mai precis ce ştii! ceru colonelul. Vrei să mă 
informezi că are obiceiul de a sta de vorbă cu sergentul din 
Piccadilly Circus? 

— Vă înştiințez, domnule, spuse Snakit demn, că 
obişnuieşte să se vadă cu Stafford King, un detectiv bine 
cunoscut de la Scotland Yard... 

— Unde se întâlnesc? îl întrerupse colonelul. 

— In tot felul de locuri ciudate... asta-i partea suspectă, 
răspunse Snakit. S-au întâlnit de două ori la ora unsprezece 
noaptea, la capătul străzii St. James şi s-au plimbat împreună, 
discutând foarte aprins. O dată a întâlnit-o la capătul scărilor din 
Piaţa Waterloo. Azi-dimineaţă, urmă el vorbind încet, căci fără 
îndoială că acum venea bomba, azi-dimineaţă, Stafford King s-a 
dus la birourile Societăţii de Transporturi Maritime din strada 
Cock şi a reţinut cabina şaptesprezece pe „Lapland”, cu 
destinaţia New York. 

— Pentru cine? 

— Pentru domnişoara Isabel Trenton. 

Colonelul dădu din cap. Numele acesta îl mai întrebuinţase 
Lolly şi altă dată; povestea devenea interesantă. 

— Când pleacă vaporul ăsta, „Lapland”? 

Detectivul îşi consultă carnetul. 

— Sâmbăta viitoare, zise el, din Liverpool. 

— Bine, Snakit, ai lucrat foarte bine. Vezi dacă poţi da de ea 
Şi... stai... Nu, astă-noapte n-o mai urmări. Voi sta eu de vorbă cu 
ea. 

Vestea aceasta îl neliniştise pe colonel; faptul ca Lolly se 
pregătea s-o şteargă pe furiş, asta nu avea mare importanţă, dar 
pleca cu ajutorul poliţiei, care-i cumpărase biletul de drum. Asta 
însemna că aflaseră de la ea tot ce ştia şi că o expediau din ţară 
înainte de producerea catastrofei. 

Faptul nu era numai important, ci dovedea totodată şi 
gravitatea situaţiei, sau poliţia avea de gând să dea imediat 

lovitura, sau... îi trecu ceva prin minte şi-i telefonă lui Pinto, apoi 
îl convocă şi pe Crewe. Când Selby veni în după-amiaza aceea, 
cei trei se aflau împreună, cufundaţi într-o discuţie aprinsă. Sosi 
într-un moment nepotrivit: colonelul spumega de furie. Pricina 
era Crewe, care şedea cu braţele încrucişate şi cu o expresie de 
încordare pe faţă, privind în jos. 

— Poţi să termini cu rolul tău de gentleman, Crewe! strigă 
colonelul. Am ajuns să mă satur auzindu-te mereu spunând ce 
vrei şi ce nu vrei să faci! Dacă Lolly ne-a trădat, n-are decât să 
sufere consecinţele. 

— Şi ce folos ai avea, presupunând că ar fi chiar aşa? 
răspunse celălalt arţăgos. Nu cred nici un moment că a făcut una 
ca asta. Dar presupunând că ne-a denunţat, ce vrei să faci? Să 
mai adaugi încă o crimă la cele de care eşti suspectat? Lolly s-a 
săturat de traiul acesta şi vrea să plece undeva, ca să poată 
duce o viaţă de om cumsecade. 

— Aha, ai discutat toate astea cu ea, aşa-i? întrebă 
colonelul cu un calm prevestitor de rău. Poate că şi tu eşti sătul 
de traiul acesta şi vrei să pleci, să duci o viaţă de om 
cumsecade? Îmi amintesc că ai spus aşa ceva acum câteva 
săptămâni. 

— Toţi ne-am săturat, răspunse Crewe. Priveşte-l pe Pinto! 
Crezi că el arde de nerăbdare s-o ducă tot aşa, mai departe? 

Pinto tresări. 

— De ce mă amesteci pe mine în chestia asta? Eu stau 
alături de colonel până la sfârşit. Şi sunt de acord cu el că ar 
trebui să ştim ce a spus Lolly poliţiei. 

— Nu putea să spună nimic, zise Crewe. De altfel, ce ştie 
ea? 

— Ştie destule! se răsti colonelul. Să-ţi pun o întrebare. Nu 
cumva ea e Jack Judecătorul? 

Crewe îl privi uimit. 

— Asta e o presupunere absurdă, zise el. Cum ţi-a venit 
ideea? 

—O să-ţi spun imediat, răspunse colonelul N-a fost 
niciodată cu noi când îşi făcea Jack apariţia... asta trebuie s-o 
admiţi, nu-i aşa? 

Crewe se gândi o clipă. 

— Admit că te înşeli, zise el, a fost cu noi în noaptea când 
Jack Judecătorul a apărut prima oară, aici. 

Colonelul rămase buimăcit. Acest fapt de care i se amintea 
îi desfiinţă rapid bănuiala. 

— Da, ai dreptate. E adevărat, a fost, acum îmi amintesc că 
a şi insultat-o. Dar sunt sigur că de atunci l-a mai întâlnit; sunt 
sigur că de atunci a lucrat mână-n mână cu el. Cine era acel Jack 
care a fost la Yorkshire? 

De data asta fu rândul lui Crewe să rămână fără replică. 

— Jack Judecătorul lucrează cu siguranţă în tovărăşie cu 
cineva, urmă colonelul triumfător. Şi eu presupun că acel tovarăş 
e Lolly Marsh. 

— Asta e o minciună! 

Colonelul ridică repede privirea. 

— Cine a spus asta? întrebă el aspru. 

Crewe clătină capul. 

— Eu nu, zise el. 

— Tu, Selby? 

— Eu? făcu Selby mirat. Nu! Credeam că dumneata ai 
vorbit. Glasul a venit din partea unde şezi dumneata, colonele. 

Boundary se ridică. 

— Aici e ceva ce nu-mi place, zise el. 

— Am descoperit ce e! exclamă Pinto. Vocea aceea nu ţi s-a 
părut deloc ciudată, colonele? Din primul moment m-am întrebat 
ce mi-o fi atras atenţia şi acum ştiu. E un gramofon! 

— Un gramofon? 

— Sună întocmai ca un glas de pe o placă de gramofon. 

Colonelul făcu un semn afirmativ. 

— Acum mi se pare şi mie că e aşa, zise el. Mi se părea 
ceva cunoscut. Cu siguranţă că e vorba de un gramofon! 

Cercetară odaia cu multă grijă, apoi luară la rând rafturile 
adânci ale bibliotecii, aşteptându-se să descopere aparatul 
ascuns printre cărţi. Crewe nu luă parte la cercetarea aceea, dar 
îi urmărea cu privirea, având un uşor zâmbet pe buze. La un 
moment dat colonelul, întorcându-se, îi observă atitudinea. 

— Ce naiba te face să rânjeşti? întrebă el. De ce nu ne ajuţi, 
Crewe? Tu nu eşti interesat? 

— Nu într-atât încât să mă prostesc, căutând un gramofon 
când ştiu că vocea răsună totdeauna la momentul oportun, 

răspunse Crewe. Nu vi se pare că ar trebui să fie un aparat 
foarte isteţ ca să se priceapă să se amestece în conversaţie în 
clipa potrivită? 

Colonelul rămase puţin pe gânduri, apoi se înapoie la locul 
său din capul mesei şi-şi şterse fruntea de sudoare. 

— Pinto, are dreptate, zise el. Tipul a izbutit să ascundă pe 
undeva un aparat în apartamentul acesta, ca să-şi bată joc de 
noi, dar mai curând sau mai târziu tot vom da de el. Nu ştiu în ce 
fel îl pune în mişcare, nici cine se ocupă de asta, colonelul 
aruncă lui Crewe o privire bănuitoare, nici cine se ocupă de asta, 
repetă el. 

— Ai mai spus-o o dată, mormăi Crewe rece. 

— Ne vom întâlni aici, la noapte, la ora unsprezece, zise 
colonelul. Am poftit-o şi pe Lolly. Ascultă, Crewe, urmă el mai 
blând, eşti amestecat până peste cap în toate chestiile astea şi 
acum nu te poţi sustrage. La urma urmei eşti tot atât de mult ca 
noi în pericol de a pierde viaţa sau libertatea. Dacă Lolly ne-a 
trădat, trebuie să... 

— Lolly nu ne-a trădat, colonele, îl întrerupse Crewe. Ţin la 
fata asta şi... 

Boundary observă că faţa lui Crewe devenise palidă şi-l 
ironiză: 

— Va să zică aşa stau lucrurile? Un mic roman de dragoste 
a răsărit dintre preocupările noastre serioase, comerciale! Poate 
că ştii şi despre ce a vorbit cu Stafford King? 

— Ştiu că vrea să plece din ţară, să părăsească banda, dar 
nu e adevărat că te-a trădat pe dumneata sau pe oricare altul 
dintre noi. Lolly a dus o viaţă mizerabilă şi s-a săturat, asta e tot. 
Ce imputare vrei să-i aduci pentru asta? 

— Nu e vorba aici de vreo imputare sau de laudă, răspunse 
colonelul, ci dacă o eliminăm sau dacă ne păstrăm şi de-acum 
încolo încrederea în ea, iar chestiunea aceasta o vom lămuri la 
noapte. Vei fi şi tu de faţă, Crewe! 


Capitolul 32, 
LOLLY PLEACA 

Lui Crewe, „Elegantul”, i se păru că scena la care lua parte 
se asemăna într-un mod foarte ciudat cu un proces la care 
asistase şi el. Colonelul şedea în capul mesei şi părea un 
adevărat judecător, şi încă unul neîndurător. Pinto şedea în 
dreapta sa, Selby în stânga şi Crewe mai departe, între Lolly şi 
Pinto. 

Lolly Marsh ştia foarte bine de ce fusese chemată. 

— Imi pare rău că am fost silit să te chem aici şi să-ţi pun 
aceste întrebări, zise colonelul, dar noi toţi suntem ameninţaţi de 
pericol şi vrem să ştim la ce să ne aşteptăm de la tine. Eşti 
suspectată că ai fi în legătură cu poliţia. E adevărat? 

— Dacă vrei să spui că m-am întâlnit cu domnul Stafford 
King... da, asta e adevărat. Dumneata mi-ai spus să mă apropii 
de el. Am fost doar săptămâni de zile.... 

— Scuza asta e destul de bună, dar nu merge, Lolly, o 
întrerupse colonelul. Nu faci cunoştinţă cu un om ca Stafford 
King ca să-l întâlneşti pe urmă pe ascuns în strada James. Şi nu 
te apropii stând de fiecare dată doar o jumătate de oră de vorbă 
cu el. Şi nici nu am auzit să te fi încurcat până acum cu un tip în 
aşa fel încât să-ţi scoată un bilet de drum pentru America. 

Ea tresări. 

— Ştii cum se fac asemenea lucruri. Le-ai mai făcut şi altă 
dată, Lolly, urmă colonelul. Ei bine, acum fii fată bună şi spune- 
ne cât de departe ai mers. 

— ţi voi spune adevărul, răspunse fata. M-am săturat de 
viaţa asta, colonele. Vreau să plec, să nu mai ştiu nimic de toate 
astea şi... doar el mă va ajuta! 

— Un reformator social, hai? zise colonelul. N-am ştiut că 
poliţia ocroteşte scârbe de felul tău. Şi de când l-a apucat 
această filantropie subită pentru tine, Lolly? 

— N-a fost deloc filantropie subită. Cred că o face pentru 
că... ei bine, pentru că l-am oprit pe Pinto la sanatoriu... şi 
domnişoara White i-a povestit... asta e tot! 

— Asta se poate, zise colonelul. Sună adevărat. Nu ţi-a pus 
întrebări? 

— Despre dumneata? 

— Despre noi, o corectă colonelul. 

— Nu m-a întrebat nimic despre dumneata, nici despre 
obiceiurile şi metodele dumitale, nici despre vreuna din afacerile 
noastre ciudate. 

— Doar n-ai de gând s-o crezi, colonele? întrebă Pinto. Nu-ţi 
dai seama? Minte şi te trădează! 

— Nici nu minte şi nici nu ne trădează, interveni Crewe. Nu 
ştiu ce părere ai dumneata, colonele, dar eu sunt convins că 
Lolly spune adevărul. 

— Tu! râse Pinto. Tu eşti într-o asemenea stare de spirit, 
încât ai crede orice-ar spune Lolly. Şi în orice caz, am impresia 
că-i faci jocul. 

— Nu-i adevărat! sări Crewe. 

Era atât de liniştit, încât nimeni n-ar fi bănuit ceea ce urmă: 
deodată îi trase lui Pinto un pumn drept în faţă şi-l trânti la 
pământ. Într-o clipă colonelul sări în picioare, întinzând mâna. 

— Ajunge, Crewe! strigă el. Nu vreau să mai aibă loc astfel 
de scene. 

Pinto se ridică, faţa-i era înfricoşătoare şi gâfâia. 

— Mi-o vei plăti tu! şuieră el. 

Dar Crewe se îndreptase spre fată şi, punându-i mâna pe 
umăr, îi zise: 

— Lolly, eu te cred şi sunt sigur că şi colonelul are încredere 
în tine. Dacă pleci din ţară, ei bine! lţi doresc noroc. Ai luat o 
hotărâre înţeleaptă şi pe care o vom lua toţi... unii dintre noi 
poate prea târziu. 

— Aşteaptă un moment, interveni colonelul. 

Schimbă o privire cu Selby şi acesta părăsi, tăcut, odaia. 

— Inainte de a juca scena despărţirilor, mai am să-ţi spun 
câteva cuvinte, Lolly. Sunt de părerea lui Crewe. Cred că e 
momentul să părăseşti ţara, dar să pleci şi din calea mea. 

— Ce vrei să spui? întrebă fata apucându-l pe Crewe de 
braţ. 

— Să dispari din calea mea, zise colonelul, şi-ţi jur că nu ţi 
se va întâmpla nimic rău. Vei pleca astă-noapte. 

— Cum? Unde? întrebă ea speriată. 

— Asta ţi-o va spune Selby pe care-l vei întâlni jos. Arată-te 
fată inteligentă şi fă ce ţi-am spus. Selby te va întovărăşi şi va 
avea grijă de tine. Am făcut toate pregătirile ca să poţi porni la 
drum chiar la noapte. 

— Ce înseamnă asta, colonele? întrebă Crewe. 

— Nu te priveşte, se răsti Boundary. Dacă vrei mai târziu să 
te duci după Lolly, n-ai decât. Acum, ea se va duce unde vreau 
eu şi pe calea indicată de mine. 

Colonelul îi întinse fetei mâna şi ea i-o strânse. 

— La revedere şi noroc, Lolly, zise el. 

— Nu m-aş putea repezi până la apartamentul meu? întrebă 
ea. 

— Fă ce ţi-am spus! se răsti Boundary. 

Lolly rămase în pragul uşii şi o clipă privirea ei se întâlni cu 
a lui Crewe care vru să se îndrepte spre ea, dar colonelul îl apucă 
de braţ. 

— Drum bun, Lolly, îi ură şi închise uşa după ea. 

— Lasă-mă să plec! scrâşni Crewe. Poate că ea are 
încredere în dumneata, eu însă nu. Asta e o maşinaţie de-a 
metisului! 

Cu un răcnet de furie, Pinto scoase cu iuţeala fulgerului 
pumnalul din buzunar şi-l azvârli. Colonelul îl smuci pe Crewe 
deoparte, iar cuțitul zbură pe lângă el şi rămase înfipt în perete. 
Boundary întrerupse tăcerea apăsătoare. 

— Pinto, dacă te-ai săturat de viaţă, mai fă o dată aşa... m- 
ai înţeles? Apoi izbucni plin de furie: pe Dumnezeul meu, îl voi 
împuşca pe oricare dintre voi care va mai face pe nebunul în faţa 
mea! Găinari ordinari pe care i-am cules din şanţurile străzii! 
Secături mizerabile ce sunteţi! Aşezaţi-vă amândoi şi fiţi atenţi! 
ordonă colonelul. 

Se duse la fereastră şi privi afară. Maşina pe care o 
comandase aştepta în faţa intrării şi-l văzu pe Selby stând de 
vorbă cu şoferul. 

— la ascultați, în special tu, Crewe, zise el. Ai prea multă 
încredere în femeile astea. Se poate ca Lolly să fi spus adevărul, 
dar e tot atât de posibil să fi minţit. Deocamdată o s-o credem pe 
cuvânt, oricum, n-are cine s-o apere. 

Inainte ca Crewe să fi putut vorbi, colonelul primi răspunsul. 

— Jack Judecătorul! Sărmanul, bietul Jack Judecătorul! El o 
va apăra pe Lolly! 

Colonelul privi în jurul său şi scoase o înjurătură, în cameră 
erau doar ei trei, iar glasul răsunase mai tare decât oricând. 
Cineva bătu în uşă. 

Capitolul 33 
DE UNDE VENEA GLASUL? 


— Deschide! şopti colonelul. Deschide, Crewe, repetă el în 
timp ce trăgea un sertar de unde scoase un revolver, şi dacă e 
Jack Judecătorul, îl... 

Crewe deschise uşa, inima-i bătea să se spargă, dar noul 
venit era Selby, care, intrând, se văzu în faţa revolverului 
ameninţător al colonelului. 

— Ce vrei? întrebă Boundary repede. Nerodule, nu ţi-am 
spus să n-o pierzi din vedere? 

— Dar când vine? întrebă Selby. Cât s-o mai aştept? Ba în 
colţul străzii s-a postat şi un poliţist... 

— N-a coborât? întrebă colonelul. A plecat de aici acum 
cinci minute! 

— N-a coborât, răspunse celălalt, şi sunt sigur că nici pe 
scări n-am întâlnit-o. Mai există şi o altă ieşire? 

— Nici una de care să se fi putut servi ea, zise colonelul, în 
plus, am schimbat broaştele la toate uşile. 

O clipă rămase pe gânduri: 

— Dacă nu a coborât, atunci poate că a urcat... 

Urcară cu toţii scările şi căutară peste tot. 

— Du-te jos şi aşteaptă acolo, ca s-o vezi în caz că încearcă 
să coboare! ordonă colonelul. 

Se înapoie în apartamentul său, întovărăşit de ceilalţi 
bărbaţi; se priviră, muţi de uimire. 

— Poţi să-mi explici ce s-a întâmplat, Crewe? întrebă 
colonelul bănuitor. 

— Habar n-am, răspunse Crewe. 

— Dar a coborât, zise Boundary. Am auzit clopoţelul de 
alarmă. 

— Ce clopoțel de alarmă? întrebă Crewe. 

— Am instalat o sonerie pe una din treptele scării. E foarte 
practic; afli imediat când vine cineva. 

După vreo zece minute, Selby veni iar sus să le spună că 
polițistul vrea să ştie a cui este maşina. 

— Ar fi mai bine să pleci, zise colonelul. Şi spune-le 
oamenilor cu care ai venit că nu mai ai nevoie de ei. 

— Le-am spus deja să plece. N-am vrut să risc. 

Selby cobori şi curând după aceea auziră zgomotul maşinii 
care se îndepărta. Boundary deschise un bufet şi scoase o sticlă 
plină de whisky. Turnă alcoolul în pahare, apoi le umplu cu sifon. 

— Ei bine, domnilor, zise el, să bem întru desăvârşirea 
acestei afaceri. 

Ridicând privirea, zări pumnalul lui Pinto. 

— Nu-i de-ajuns că Jack Judecătorul îmi încurcă totul pe 
aici? mai trebuie şi tu să-mi tai tapetul! bolborosi el. Scoate-ţi 
pumnalul de acolo şi să nu-l mai văd vreodată! 

Portughezul zâmbi încurcat, se duse spre perete şi apucă 
mânerul pumnalului, îl trase cu toată puterea smulgându-l din 
tencuială împreună cu o fâşie de tapet. 

— Dobitocule! se înfurie colonelul. Uite ce ai făcut... fir-ai al 
dracului! 

Se duse spre perete şi rămase locului, uimit, căci prin gaura 
ce se făcuse se zăreau trei discuri negre fixate în tencuială şi 
care fuseseră despărțite de cameră numai de tapetul ce fusese 
rupt. 

— La naiba! exclamă colonelul. Microfoane? Difuzoare? Ce-i 
asta? 

Luă arma din mâna lui Pinto şi deşurubă un disc. Era ataşat 
de o sârmă prinsă de tencuială; o tăie cu cuțitul. 

— De aici pornea vocea! bâigui Pinto. 

— Desigur. Ce nerod am fost să nu mă gândesc la asta! În 
felul acesta ne auzea şi putea vorbi. Acum vom dezvălui tot 
misterul. Tot cu pumnalul lui Pinto râcâi tencuiala şi dădu de alte 
sârme care mergeau în jos, după toate aparențele, trecând prin 
podea. Se opri un moment şi privi gânditor la grămada de 
tencuială. 

— Ce apartament se află sub al meu? Biroul lui Lee, aşa-i? 
Desigur, al lui e! Ce nătărău am fost! 

li dădu lui Pinto pumnalul înapoi, scoase o lanternă din 
buzunar şi ieşi din apartament. Coborâră scările întunecoase 
până la etajul inferior, unde se aflau cele trei birouri. Colonelul 
scoase o legătură de chei şi descuie uşa inginerului cu o cheie 
potrivită. Pipăi peretele căutând comutatorul, îl găsi şi imediat 

camera fu inundată de lumină. Încăperea era împărţită de o 
tejghea îngustă a cărei clapă era ridicată; în spatele ei văzu ceva 
alb pe jos, se aplecă şi ridică o batistă de damă cu un „L” brodat. 

— „L” ar putea fi de la Lolly. Cunoşti batista asta, Crewe? 

— E a lui Lolly, o recunoscu el. 

— Mi-am închipuit eu. Ea era aici şi noi o căutam. Aici, 
împreună cu Jack Judecătorul? Să intrăm în camera alăturată. 

Aceasta era încuiată, dar nu-i fu prea greu să deschidă uşa. 
Acolo se afla biroul lui Lee; era mobilat simplu şi într-un colţ se 
afla un fel de cabină de telefon. Colonelul deschise uşa şi o 
lumină cu lanterna. Văzu un pupitru pe care erau căşti şi 
microfoane, mai multe butoane, cabluri şi prize. 

— Aici şedea, zise colonelul arătând scaunul; şi cu astea, 
urmă el ridicând receptoarele, asculta conversațiile noastre atât 
de interesante. Du-te sus, Pinto, vreau să încerc şi eu. 

Puse căştile la urechi şi aşteptă: câteva clipe după aceea îl 
auzi pe Pinto deschizând uşa apartamentului de sus, apoi 
colonelul vorbi. 

— Mă auzi, Pinto? 

— Aud foarte limpede, răspunse portughezul. 

— Vorbeşte mai încet, ca şi cum ai vorbi singur; vreau să 
constat dacă pot auzi. 

Pinto ascultă de ordinul dat. Recită ceva din revista 
teatrului „Orpheum” şi colonelul auzi lămurit fiecare silabă. Puse 
receptoarele la locul lor, închise uşa cabinei şi cea a biroului şi se 
înapoie sus. Whisky-ul mai era pe masă; colonelul luă un pahar 
şi-l dădu dintr-odată pe gât. 

— Dacă ştii franţuzeşte, Crewe, trebuie să fi auzit expresia: 
„Sauve qui peut!” Asta înseamnă: să se salveze cine poate, s-o 
şteargă, acesta e sfatul pe care vi-l dau şi pe care-l voi urma şi 
eu. Mâine ne întâlnim să lichidăm banda Boundary şi să împărţim 
fondul asociaţiei. Plecaţi şi încercaţi să vă odihniţi. 

El nu putu dormi decât puţin în noaptea aceea, înainte de 
ivirea zorilor, era la Twickenham, examinând o barcă mare cu 
motor, adăpostită într-un şopron. Era cea cu care ar fi trebuit să 
plece Lolly Marsh şi Selby în călătoria lor pe fluviu şi apoi pe 
mare. Barca era aprovizionată cu de toate, gata de plecare. Dar 
în primul rând, colonelul trebui să scoată din dulapul aşezat în 
pupa bărcii o cutie mică, neagră şi să desfacă nişte sârme, 

înainte de a opri un ceasornic mic, ce ticăia destul de tare. 
Aranjase totul astfel încât bomba să explodeze la ora patru 
dimineaţa, când socotise că Lolly Marsh şi însoţitorul ei ar fi fost 
departe, pe mare. 


Capitolul 34 
BANII REMUŞCARII 


Colonelul încă dormea când Pinto intră ca o vijelie în 
dormitor, aducându-i vestea senzaţională. Intr-o clipă se trezi şi 
se ridică din pat. 

— Ce-ai zis? întrebă el neîncrezător. 

— Selby a fost arestat, spuse Pinto. Dumnezeule! E 
îngrozitor! înspăimântător! Colonele, trebuie s-o ştergem chiar 
azi. |ţi spun că vor pune mâna pe noi... 

— la mai ţine-ţi gura un moment! bombăni colonelul sărind 
din pat şi căutându-şi papucii. De ce faptă e acuzat? 

— Că hoinăreşte, pregătind vreo tâlhărie, răspunse Pinto. L- 
au condus la secţie şi au cercetat geamantanul său. Luase unul 
cu el, crezând că va pleca cu Lolly. Şi ce crezi că au găsit? 

— Ştiu ce, replică colonelul. O trusă cu toate uneltele 
trebuitoare unui spărgător. Nerodul a lăsat cu siguranţă 
geamantanul în hol şi, bineînţeles, Jack Judecătorul i-a pus 
lucrurile alea înăuntru. E foarte simplu! 

— Ce putem facem? se tângui Pinto. Ce e de făcut? 

— Angajează-i un avocat bun. Aranjează asta, însă, prin 
unul din oamenii tăi. Chestia asta cu Selby nu va fi uşoară. A mai 
fost condamnat o dată. 

— Crezi că ne va denunța? 

— Primele două-trei zile nu cred, zise colonelul, dar până 
atunci nu vom mai fi aici. Crewe ştie? V-aţi văzut? 

— Nu. 

— Ei bine, cheamă.-l, îi ordonă colonelul. Vom avea nevoie 
de semnătura lui la bancă. 

— Ce vrei să faci? 

— Îmi retrag banii din bancă şi voi să faceţi la fel. Probabil 
că n-ai făcut nici o pregătire de plecare, aşa-i? 

— N-am făcut, minţi Pinto amintindu-şi, foarte mulţumit, că 
în dimineaţa acea primise o scrisoare din partea aviatorului 
Cartwright, în care acesta îl înştiinţa că avionul era pus la punct 
şi gata să pornească în orice moment. Nu m-am gândit nici o 
clipă să plec, colonele. Am spus întotdeauna că voi rămâne 
alături de dumneata... 

O oră după aceea apăru, şi Crewe; părea cel mai liniştit 
dintre ei. 

— Aici e carnetul de cecuri, zise colonelul, scoţându-l dintr- 
un sertar. Capitalul de care dispunem e de optzeci şi una de mii 
trei sute treisprezece lire sterline. Propun să retragem de la 
bancă optzeci de mii; îi împărţim între noi şi-o ştergem la noapte. 

— Ce faci cu disponibilul dumitale particular? întrebă Silva. 

— Asta nu te priveşte. Il repezi colonelul. 

Scrise cecul, îl iscăli şi îi înmână tocul lui Crewe; acesta 
semnă sub numele colonelului şi văzând că cecul era plătibil 
prezentatorului, îi înapoie carnetul lui Boundary. 

— la asta, Pinto, zise colonelul după ce rupse foaia din 
carnetul de cecuri, la un taxi, vorbeşte cu Fergusson şi vino 
îndată înapoi... Stai, mai bine du-te la banca „New York 
Guaranty” şi schimbă banii în dolari! Pleacă! 

— Ai încredere în Pinto? întrebă Crewe. 

— N-am încredere nici în Pinto, nici în tine. Dacă Pinto ar 
avea destul timp, sunt sigur că nu aş mai vedea niciodată banii 
aceia, dar trebuie să fie aici foarte curând... nu cred ca până 
atunci să poată fugi... 

— Unde ai să te duci, colonele? Sunt curios... vreau să spun, 
atunci când vei fugi de aici? 

Pe faţa mare a lui Boundary se ivi un rânjet dispreţuitor. 

— Ce întrebare neroadă, zise el. Plec oriunde... Timbuktu, 
Tanger, America. Buenos Aires, Madrid, poate China. 

— Ceea ce înseamnă că nu vrei să-mi spui nimic; nu ţi-o iau 
în nume de rău, spuse Crewe. 

— Dar, tu, unde te duci tu? întrebă colonelul. Dacă eşti 
prost, chiar îmi vei spune. 

— Cred că la... închisoare, mormăi Crewe îngândurat şi 
colonelul râse pe înfundate. 

— Îți închipui că ai răspuns şi la întrebarea pe care mi-ai 
pus-o mie? Hm! Eu mă pregătesc de luptă. Dan Boundary e 

bătrân şi iubeşte prea mult aerul liber ca să poată trăi în aerul 
închis de la închisoarea Dartmoor... dacă la asta te gândeşti să 
ajungi. 

— Ce vrei să spui? întrebă Crewe. 

— Vreau să spun că dacă l-au fotografiat pe Selby şi i-au 
publicat fotografia, se va găsi cu siguranţă cineva care să 
recunoască în el pe omul care a întins paharul peste capul 
tuturor, atunci când a fost ucis Hanson... 

— Selby a fost acela? 

— Da, el... şi e mai mult ca sigur că aprodul l-ar recunoaşte 
dacă l-ar vedea. Asta ar însemna... în fine, nu cred că obişnuiesc 
să spânzure la Dartmoor. 

Se uită la ceas: 

— Cred că Pinto se va întoarce peste vreo oră şj jumătate. 
Te rog să mă scuzi, mai am mult de lucru... 

Goli sertarele biroului său într-un mod foarte simplu: le 
trăgea afară, le răsturna conţinutul pe masă, îl examina cu o 
iuţeală uimitoare şi arunca în foc hârtie după hârtie. Era încă 
ocupat cu această treabă când se înapoie Pinto. 

— Te-ai şi întors? mormăi colonelul apoi aruncân- du-i o 
privire, îl întrebă: ce s-a întâmplat? 

Pinto nu putu să vorbească; puse numai cecul pe masă. 

— Nu l-au onorat? se încruntă colonelul. 

— N-au avut cum s-o facă, banii nu mai sunt acolo! 

Colonelul luă cecul. 

— N-au mai rămas bani în cont pentru acoperirea cecului? 
Cum adică nu mai sunt? 

— Au fost retraşi încă de-acum trei zile. Am vorbit cu 
Fergusson şi el mi-a spus că i-a sosit un cec pentru valoarea 
totală a sumei depuse; era din partea Băncii Angliei. 

— In favoarea cui a fost emis? 

— In favoarea Ministerului de Finanţe. De aceea a şi onorat 
Fergusson cecul fără nici o vorbă. Zice că de n-ar fi stat astfel 
lucrurile, ţi-ar fi trimis o înştiinţare. 

— Ministerul de Finanţe! şuieră colonelul. Ce înseamnă 
asta? 

— la citeşte aici. Fergusson mi l-a dat. 

Pinto scoase din buzunar un exemplar din ziarul „Times”, îl 
puse pe masă şi-i arătă paragraful în chestiune. Era o informaţie 
scurtă, în coloana rezervată anunţurilor. 

„Ministerul de Finanțe confirmă pe această cale primirea 
sumei de optzeci şi una de mii trei sute treisprezece lire sterline, 
bani dați pentru liniştirea conştiinţei de către colonelul D. B.” 

— Pentru liniştirea conştiinţei! 

Colonelul se rezemă de speteaza scaunului său şi râse 
încet. Era într-adevăr amuzat. 

— Bineînţeles că putem cere banii înapoi, zise el în cele din 
urmă. Putem explica Ministerului de Finanţe ce festă ni s-a jucat, 
dar asta ar însemna o amânare şi în momentul de faţă pierderea 
de timp ne poate fi într-adevăr fatală. Presupun că amândoi aveţi 
ceva bani? Ştiu că Pinto are. Cum stai tu, Crewe? 

— Am puţin de tot, dar, ca să fiu sincer, contam pe partea 
ce mi se cuvenea, din fondul asociaţiei. 

— Dar dumneata, colonele, cum stai? întrebă Pinto cu 
subiînţeles. Îmi permit să fac o propunere: să punem toţi banii 
împreună şi să-i împărţim. 

Colonelul zâmbi. 

— Nu fii caraghios. Mă îndoiesc că aş avea mai mult decât 
vreo câteva mii de lire sterline depuse la bancă. 

— Dar în seiful dumitale particular? stărui Pinto. Aha! Nu 
bănuiai că ştiu de chestia asta, nu-i aşa? De fapt, Fergusson mi-a 
povestit... Mi-a zis că a primit pacheţelul şi că l-a pus în seiful 
dumitale, unde sunt şi celelalte valori. 

Colonelul nu-i răspunse, trecu repede în dormitorul său şi 
după câteva clipe apăru cu pălăria şi paltonul. 

— Vino cu mine, Crewe, ne ducem la bancă. Tu rămâi aici, 
Pinto, ai să-mi raportezi tot ce se va întâmpla. 

Pe drum îi mărturisi lui Crewe: 

— Am ceva bani puşi deoparte şi sunt dispus să te finanţez. 
N-ai fost un tovarăş prost. Crewe. Singura boroboaţă pe care ne- 
ai făcut-o a fost atunci când l-ai introdus în banda noastră pe 
blestematul acela de Gregory Coco. Şi, de fapt, nu prea eşti 
vinovat: eu îl întâlnisem înainte de a da tu de el la Monte Carlo. 
Fiindcă veni vorba, mi-am amintit acum, ai descoperit ceva în 
legătură cu el? 

— Am la mine o scrisoare de la Oxford, zise Crewe, băgând 
mâna în buzunar. De aici vei afla totul, dacă mai e ceva de aflat. 

li dădu tovarăşului său un plic, dar colonelul îl puse în 
buzunar spunând: 

— Chestia asta mai poate fi amânată. Despre ce vorbeam? 
Ah, da, despre Gregory... Toate astea s-au întâmplat din cauza 
lui Gregory. El e de vină că a apărut Jack Judecătorul şi... Jack 
Judecătorul e cel care ne-a distrus! 

Coborâră din taxi în faţa băncii. Boundary merse de-a 
dreptul la biroul directorului. Fără să piardă multă vreme îl 
chestionă: 

— Ce pacheţel a sosit ieri pentru mine, Fergusson? 

Directorul păru surprins. 

— Unul asemănător cu cel pe care l-aţi pus mai zilele 
trecute în seif. Era legat, sigilat şi cu numele dumitale scris pe 
ambalaj. M-am mirat eu că nu l-ai adus dumneata personal, dar 
l-am pus în seif, de faţă fiind încă doi funcţionari. 

— Aş vrea să văd ce e acolo, zise colonelul. 

Fergusson cobori cu ei scările ce duceau la camera blindată 
şi deschise safeul ce purta numărul 20. In momentul acela, 
Crewe simţi un miros neplăcut. 

— Ce pute aşa? întrebă colonelul bănuitor. 

Băgă mâna înăuntru şi trase sertarul, în aceeaşi clipă un 
abur greu, urât mirositor, se răspândi în aer. Pentru prima oară îl 
auzi Crewe pe Boundary gemând. Scoase sertarul afară şi privi 
înăuntru. Nu era nimic acolo decât o grămadă de hârtii arse în 
care se vedea strălucind ceva. Cu un răcnet de furie, colonelul 
răsturnă sertarul pe podeaua de piatră şi-l răscoli cu vârful 
bastonului său. Diamantele erau intacte; ele, cel puţin, 
scăpaseră neatinse şi asta însemna ceva. Dar cea mai mare 
parte a unui capital de opt sute de mii de dolari era distrusă. 


_ „__ Capitolul 35 
IN LOJA LA TEATRUL “ORPHEUM” 

Colonelul îşi şterse mâinile mânjite după ce băgase ultimul 
diamant într-o sticlă de medicamente pe care o avea directorul 
băncii, întâmplător, în biroul său. 

— Cel puţin o parte a fost salvată din dezastrul acesta, zise 
el privindu-l pe directorul băncii. Nu-ţi imput nimic, Fergusson, 
spuse colonelul. A fost un complot urzit pentru ruinarea mea şi a 
reuşit. 

— Cum crezi că a fost posibil să se întâmple asta? întrebă 
Fergusson necăjit. 

— İn hârtie era învelită o cutie conţinând un acid, o cutie 
dintr-un material moale, subţire, prin care acidul şi-a putut face 
drum în câteva ore. 

Ridică din umeri şi părăsi camera, fără să mai spună un 
cuvânt. 

— Asta reprezenta munca a treizeci şi cinci de ani, Crewe, 
comentă el în timp ce se înapoiau cu maşina. Treizeci şi cinci de 
ani de riscuri, de preocupare, de organizare şi... totul s-a sfârşit 
într-o grămadă de hârtie arsă de Jack Judecătorul! Hm!... El şi-a 
rostit sentinţa! Mi-o voi rosti-o şi eu pe a mea. Nu e nevoie să-i 
spui lui Pinto ce s-a întâmplat azi-dimineaţă. Lasă-l să presupună 
ce-o vrea. Dispune de o sumă însemnată şi accept planul lui de a 
împărţi banii. 

Gândul acesta păru să-l înveselească şi când ajunseră 
acasă, aproape îşi recăpătase buna dispoziţie 

— Ei bine, ce veşti aduceţi? întrebă Pinto nerăbdător. 

— Admirabile, zâmbi colonelul. Totul e în perfectă ordine. 

— Isprăveşte cu prostiile! mormăi portughezul. Ce e nou? 

— Ceea ce e nou, băiete, zise colonelul, e că m-am hotărât 
să accept propunerea ta altruistă. Să punem banii împreună şi 
să-i împărţim între noi. Să facem patru părţi şi cel care va 
depune cei mai mulţi bani va lua două pătrimi. Nu-i o idee bună? 

— Cred că da, răspunse Pinto. Spune-mi adevărul despre 
banii dumitale. l-a luat Jack Judecătorul? 

— Nu am avut bani acolo, spuse colonelul. Am vreo mie de 
lire ascunse în camera asta. Atâta tot, dacă Jack Judecătorul nu a 
fost cumva pe aici. Descuie seiful şi-i inspectă conţinutul. Da, e 
ceva peste o mie. Cât ai tu, Crewe? 

— Trei mii, răspunse acesta. 

— Asta face patru mii. Şi acum spune cât ai tu, Pinto? 

— Am vreo cinci mii, zise Pinto. 

Colonelul fluieră încet printre dinţi. 

— Adu cincizeci, ordonă el. Vorbesc cât se poate de serios, 
Pinto. Adu cincizeci de mii! 

— Dar de unde să-i iau? 

— Fă rost de suma asta, răspunse colonelul. E foarte 
probabil că nu va fi de folos nici unuia dintre noi, dar să avem, 
cel puţin, iluzia că suntem bogaţi. 


xxx 


Lolly Marsh, într-o stare sufletească mai calmă decât cei trei 
bărbaţi, se pregătea de plecare la New York. Era în apartamentul 
ei şi îşi împacheta liniştită lucrurile. Termină în cele din urmă, 
vâri ultimul obiect în cufăr şi puse lacătul. Se uită la ceasornicul- 
brățară: era nouă şi jumătate. Stafford nu-i ceruse o întrevedere, 
deci era liberă în seara aceea. Işi aminti de teatrul „Orpheum”. 
Era unul dintre teatrele ei favorite. | se dădea totdeauna o lojă, 
dacă rămânea vreuna neocupată, şi multe din serile ei 
singuratice le petrecuse în acest fel. Se îmbrăcă şi luă un taxi 
care o lăsă la „Orpheum”. Casierul o cunoştea şi, fără s-o întrebe 
ce doreşte, rupse un bilet din carnet. 

— Astă-seară vă pot da loja C, domnişoară Marsh, zise el. E 
situată deasupra lojei şefului. 

Şeful era Pinto. Trebuia să treacă prin faţa lojei lui Pinto ca 
să urce scara ce ducea la loja de sus. | se păru că aude glasuri şi, 
oprindu-se puţin, ascultă. Uşa era întredeschisă şi cel care 
vorbea era, fără îndoială, gata să iasă căci îi zări mâna pe clanţă 
şi glasul, foarte desluşit, spunea: 

— „trei dimineaţa. Vei găsi cu siguranţă aerodromul. E la o 
depărtare de o milă de Bromley şi situat pe mâna dreaptă, 
şoseaua principală. Vei vedea arzând trei lămpi roşii, formând un 
triunghi. 

„Aerodromul!” Duse mâna la gură ca să înăbuşe o 
exclamaţie. Pinto zise ceva, dar nu desluşi nimic. 

— Foarte bine, răsună vocea străinului. Pot duce trei sau 
patru pasageri, dacă doriţi. E destul loc... desigur, dacă sunteţi 
singur, cu atât mai bine. Vă aştept la ora trei. Vremea se anunţă 
favorabilă. 

Uşa se deschise şi Lolly se lipi de perete, aşa că uşa o 
acoperi. || auzi iar pe Pinto chemându-l pe străinul acela înapoi şi 
spunându-i pe nume. 

— Cartwright! repetă ea. Cartwright! La depărtare de o milă 
de Bromley pe şoseaua principală! Trei lămpi formând un 
triunghi roşu! 

Tocmai voia să se furişeze spre scări, dar după ce 
Cartwright închisese uşa după el, se răzgândi brusc şi se 
întoarse, trecu prin faţa lojei şi merse în holul teatrului. Câteva 
clipe mai târziu, observă un bărbat plecând. Îl văzu zâmbind şi 
când îi spuse uşierului „noapte bună” îi recunoscu glasul. Il 
urmă, dar îl lăsă să iasă din teatru, apoi i se adresă, atingându-i 
braţul: 

— Domnule Cartwright! 

El se întoarse mirat, zări faţa ei zâmbitoare şi-şi scoase 
pălăria. 

— Aşa mă numesc, îi zâmbi el. Nu-mi amintesc... 

— O, eu sunt o prietenă a domnului Silva, spuse ea. Am 
auzit vorbindu-se despre dumneata. 

Cartwright rămăsese surprins, deoarece crezuse că zborul 
proiectat era un secret absolut; ea îi ghici gândurile. 

— N-o să mă spui domnului Silva că ţi-am zis că ştiu, da? M- 
a rugat să nu vorbesc cu nimeni despre celălalt domn care va 
veni, celălalt om politic care trebuie să plece fără întârziere în 
Portugalia. 

— Nu te pârăsc, fii liniştită, răspunse Cartwright dar mi-a 
spus că numai el singur va pleca. N 

— A, sigur că ţi-a spus aşa, zise ea. Ințelegi, sunt lucruri pe 
care nu are voie să ți le spună. Dar să nu fii surprins dacă vei 
avea doi pasageri în loc de unul singur. 

— Nu voi fi mirat, ci încântat. Avionul poate duce şi mai 
mulţi. 

O invită la restaurant şi în timpul mesei, aviatorul descoperi 
că Lolly e o companie plăcută. Uneori însă veselia ei era 
întreruptă de momente de neatenţie, asta i se întâmpla când 
încerca să-şi clarifice planul întocmit de Pinto. El era, prin 
urmare, unul dintre şobolanii care părăseau vasul gata să se 
scufunde, lăsându-i pe colonel şi pe Crewe. Când se despărţi de 
aviator, o preocupa un singur lucru: să-i dezvăluie colonelului 

trădarea lui Pinto şi să-l prevină pe Crewe; de fapt, Crewe avea 
prioritate, mai mult la el se gândea... 


Capitolul 36 
LOLLY ŞI JACK 


Ce trebuia să facă? Trebuia să-l anunţe pe colonel. Intră 
într-o cabină telefonică şi-l sună, dar nu primi nici un răspuns. 
Nici când îl chemă pe Crewe nu avu mai mult noroc. Luă un taxi 
şi se duse la colonel acasă, dar nimeni nu-i deschise. 
Dezorientată, plecă pe jos spre strada Regent. Deodată văzu doi 
bărbaţi înaintea ei şi-i recunoscu, începu să alerge şi-i ajunse din 
urmă. Când îl strigă, colonelul se întoarse repede şi o privi 
surprins: 

— Lolly! exclamă el. 

— Am să vă comunic ceva important, zise ea. S-o luăm pe 
aici. 

Cotiră într-o străduță pustie şi ea le relată repede tot ce 
ştia. 

— Va să zică Pinto se pregăteşte s-o şteargă? Nici nu mă 
aşteptam la altceva. Cu un avion, zici? E întreprinzător. Şi eu m- 
am gândit la aşa ceva, dar... 

Lăsă capul în jos şi rămase pe gânduri. 

— Îți mulţumesc, Lolly, îmi pare bine că nu te-ai dus cu 
Selby... nu aţi fi ajuns pe continent. Şi acum cred că ar fi bine să 
pleci cu adevărat, să nu te încrezi în promisiunile poliţiei. Chiar 
având cele mai bune intenţii din lume, Stafford King nu te poate 
salva, dacă s-ar întâmpla să fiu judecat. Şi tu, Crewe, pleacă, 
spuse el întorcându-se spre asociatul său. 

— Dar dumneata nu vrei să fugi, colonele? întrebă ea. La 
Bromley aşteaptă avionul. L-am putea convinge pe Cartwright că 
suntem trimişi de Pinto. 

Colonelul clătină capul. 

— Faceţi cum vreţi, zise el, dar plecaţi mai repede! Ai grijă, 
Crewe. Să nu vă fie teamă de poliţie. Aveţi douăzeci şi patru de 
ore înaintea voastră. Noaptea de azi e a lui Pinto... câinele acela! 

Încet şi tăcuţi merseră mai departe. Când ajunseră la 
capătul străzii, colonelul se întoarse spre ei. 

— Vreau să-ţi strâng mâna, Lolly. Când am făcut-o cu 
câteva ore mai devreme, aveam de gând să te trimit la o moarte 
sigură... Ai bani la tine, Crewe? 

— Da, răspunse acesta. 

— Bine! zise colonelul. Plecaţi, gata!... 

Se întoarse repede şi se îndepărtă. Crewe vru - să-l urmeze, 
dar Lolly îl apucă de braţ. 

— Nu te duce, lasă-l! şopti ea. 

— Parcă n-aş vrea să-l părăsesc în felul acesta. 

— Nici eu n-aş vrea, spuse fata, dar mai am şi eu puţin simţ 
al onoarei... deşi suntem cu toţii vinovaţi, toţi suntem nişte 
escroci... Care ţi-e numele de botez? îl întrebă brusc schimbând 
tonul. 

El o privi uimit. 

— Jack, răspunse Crewe. Ce întrebare ciudată! 

— Nu-i aşa? râse ea amuzată. Vom fi legaţi unul de altul... şi 
nu-mi place să-ţi spun pe numele de familie, prefer Jack. 

— Cine ştie dacă ai să apuci s-o faci... 

Lolly se opri în loc şi-l apucă de un braţ cu amândouă 
mâinile: 

— Nu trebuie să vorbeşti aşa! Nu s-a sfârşit totul pentru 
tine, Jack. Există posibilitatea să poţi fugi, ţi-a spus-o şi colonelul. 
Dacă ai un păcat de moarte pe conştiinţă, dacă simţi că eşti atât 
de rău încât nu există nici o scăpare pentru tine, măcar aşteaptă, 
vezi ce-ţi va hărăzi soarta. Scrutează-ţi sufletul şi poate că... în 
altă ţară, alături de... de cineva care te-ar iubi... 

— Lolly, zise el, vrei să spui că... 

— Sunt neruşinată ca întotdeauna, nu-ţi cer să te însori cu 
mine, doar să-mi fii apropiat, prieten... oamenii se pot iubi şi fără 
să se căsătorească... Vrei, Jack, să plecăm împreună? 

— Dacă vreau?... Oriunde cu tine! îi şopti în timp ce-o 
îmbrăţişa şi o acoperea cu sărutări. 


Capitolul 37 

ARESTAREA LUI PINTO 


Pinto îşi lua ultimele măsuri pentru desăvârşirea planului 
său de fugă, în acelaşi timp colonelul se plimba nervos, în sus şi 
în jos, prin camera sa, fluierând fals o arie dintr-o operă. Era 
neliniştit şi ceea ce-l irita şi mai mult era dispariţia servitorului 
său, un membru mai puţin important al bandei, dar care luase 
parte la toate ticăloşiile; ultima dată, avusese însărcinarea să 
pună totul la cale pentru răpirea lui Maisie White. De două ori în 
cursul serii ieşi din apartament, deschise uşa de la intrare şi privi 
afară. Prima dată nu fu nimic de văzut; a doua oară, dacă ar fi 
ieşit cu câteva clipe mai devreme, ar fi apucat să observe silueta 
îmbrăcată în negru, urcând fără zgomot treptele şi furişându-se 
la etajul al doilea. Această persoană, în schimb, îl auzi pe colonel 
şi rămase în umbră, fără nici o mişcare, aşteptând. Apoi, când 
urechea-i nu mai distinse nici un zgomot, se îndreptă spre 
apartamentul lui Pinto, descuie uşa cu grijă, puse pe podea, în 
vestibul, geamantanul pe care-l ţinuse în mână şi încuie uşa pe 
dinăuntru. Rămase acolo cam un sfert de ceas, apoi ieşi cu 
geamantanul în mână, cobori repede scările şi părăsi clădirea. În 
momentul acela, ceasornicul bătu nouă şi jumătate; un sfert de 
ceas mai târziu, Stafford King primi prin curier special o 
înştiinţare care îl puse pe gânduri. O citi de două ori apoi îi 
telefonă şefului poliţiei şi-i comunică înştiinţarea ce-i sosise. 

— E a treia oară că ni se trimite un astfel de mesaj, zise el. 

— Celelalte s-au dovedit corecte, spuse sir Stanley. De ce n- 
ar fi şi acum aşa? 

— Dar pare de necrezut, comentă Stafford King, buimăcit, l- 
am urmărit pe oamenii aceştia de ani de zile şi n-am găsit 
niciodată ceva concret. 

— Eu, în locul dumitale, aş cerceta neapărat, zise şeful 
poliţiei. Inştiinţează-mă dacă găseşti ceva. 

In seara acea, Pinto avea multă treabă la teatru. Deo 
săptămână nu mai depusese la bancă banii încasaţi la 
spectacole şi acum luă şi ultimul ban din seif. Era unsprezece şi 
jumătate când ajunse la club, unde i se servi cina preferată. Făcu 
plata cu una din bancnotele pe care le scosese în ziua aceea de 
la bancă. După câteva clipe, chelnerul se înapoie. 


155 


- EDGAR WALLACE - 


— Vă rog să mă scuzaţi, domnule, casierul spune că 
bancnota aceasta e falsă. 

— Falsă? întrebă Pinto şi o privi surprins. 

Nu putea fi nici o îndoială: omul avea dreptate. Nu văzuse 
niciodată o bancnotă atât de grosolan falsificată. 

— Atunci am fost înşelat, zâmbi el. 

Scoase alta şi o examină; din prima ochire văzu că şi 
aceasta era falsă. In buzunarul hainei avea banii pe care îi luase 
de la teatru şi astfel îşi putu plăti consumaţia. Foarte necăjit, se 
înapoie acasă. In dimineaţa zilei aceleia retrăsese de la bancă o 
sută de lire sterline, în bancnote a câte cinci. Işi aminti că le 
pusese în portvizit şi de atunci nu le mai atinsese. În momentul 
când cobori din taxi îşi dădu seama de adevăr în toată grozăvia 
lui. Banii fuseseră substituiţi, cei falşi în locul celor buni! Duse 
mâna la buzunar, vrând să scoată banii şi să-i arunce în primul 
canal, când cineva îl apucă de braţ. 

— Stai, ce vrei să faci? răsună un glas. 

El se întoarse, tremurând ca varga. 

— Stafford King, zise Pinto năucit. 

— Chiar Stafford King, în persoană! Am un mandat de 
arestare împotriva ta, Silva; eşti acuzat că ai falsificat bani pe 
care i-ai pus în circulaţie. Duceţi-l sus în apartamentul său! 

Colonelul auzi zgomotul de pe scări şi apăru în uşă. Rămase 
nemişcat, un spectator mut, privind grupul ce trecu pe lângă el, 
îndreptându-se spre etajul superior. 

— Dă-mi cheia! îi ceru Stafford, iar portughezul i-o întinse. 

Detectivul descuie uşa şi aprinse lumina. 

— Ei, ce-i asta, Pinto? 

Masa era încărcată cu plăci de aramă şi cu suluri îmbibate 
de cerneală. Intr-un colţ al mesei se afla un teanc de bani falşi, 
deasupra cărora era pus un presse-papier, peste tot erau risipite 
sticluţe cu soluţii colorate şi în apropierea mesei se afla o presă 
atât de mică, încât putea fi băgată într-un colţ de geamantan. 

— Mi se pare că am pus mâna pe tine, Pinto, zise Stafford 
King. 

Portughezul făcu un semn afirmativ, apoi se prăbuşi fără 
putere în braţele detectivului. 

Maisie White se culcase devreme; soneria ţârâi de câteva 
ori până ce ea se deşteptă, îşi puse repede un capot, se duse la 
fereastră şi se aplecă în afară. Văzu o tânără care privea în sus 
şi, în ciuda întunericului, o recunoscu, dar nu şi pe bărbatul care 
era cu ea. Cobori şi-i deschise uşa. 

— Dumneata eşti, domnişoară White? 

— Da, eu. Eşti Lolly Marsh, nu-i aşa? Poftim, intră. 

— Da, răspunse ea şi după o clipă amândouă urcau 
treptele. Imi pare foarte rău că te-am deranjat domnişoară 
White, dar m-a adus ceva ce n-aş fi putut amâna. Ştii ce bun a 
fost domnul Stafford King cu mine? 

Maisie făcu semn că da. 

— Ştii, probabil, că domnul King mi-a scos un bilet pentru 
America, urmă Lolly. Dar în ultimul moment am fost obligată să- 
mi schimb planul. _ 

— Imi pare rău, zise Maisie. Speram că vei pleca Inainte 
ca... 

— Asta sper şi eu, o întrerupse Lolly zâmbind uşor. Dar 
trebuie găsită o cale grabnică, deoarece evenimentele se succed 
cu repeziciune. L-au arestat astă-noapte pe Pinto, tocmai acum 
am aflat. 

— L-au arestat pe Silva? De ce e acuzat? 

— N-am înţeles bine ce-a făcut. Colonelul mi-a spus să plec 
cât pot de repede. Şi un noroc mare mă aşteaptă, domnişoară 
White, e vorba să mă mărit. 

— Te felicit din toată inima, zise Maisie. Cine e fericitul? 

— Nu pot să-ţi spun... Ba da, de ce nu? Am încredere în 
dumneata. Mă căsătoresc cu Jack Crewe. 

— Crewe? Ah, îmi amintesc... Stafford King mi-a pomenit de 
el, face parte din... nu e un apropiat al colonelului? 

— Da... adică, nu mai e, a fost... noi la noapte plecăm. De 
aceea am venit aici. 

Maisie White apucă mâinile fetei. 

— Te aşteaptă o viaţă fericită, zise Lolly cu ochii înlăcrimaţi. 
Ai putea să mă priveşti cu simpatie? Eu am nevoie, mai mult 
chiar decât dumneata, de dragoste, de fericire şi de siguranţă. 
Dumneata n-ai cunoscut niciodată momentele de teamă 
îngrozitoare şi de zbucium prin care am trecut eu. Aş vrea să-mi 

dai o mână de ajutor, ca să pot reuşi. Nu-ţi cer să-l influenţezi pe 
domnul King să facă un lucru ce n-ar fi în concordanţă cu datoria 
sa. Cer numai ca Jack să aibă posibilitatea să plece. 

— Nu ştiu dacă îţi pot promite asta, spuse Maisie, dar 
Stafford King mi-a spus că prietenul dumitale e cel mai puţin 
periculos din bandă. 

— Aş vrea să te previn într-o singură chestiune domnişoară 
White, încheie Lolly când fu în pragul uşii. Colonelul e cuprins de 
disperare şi am presimţirea că nu va scăpa cu viaţă din toate 
astea. Atât cât se pricepe el, mi-a fost într-o oarecare măsură 
prieten, dar dumneata ai fost bună cu mine şi domnul King a fost 
mai mult decât bun. Păziţi-vă de colonel, încă nu e prins. Asta e 
tot. 


Capitolul 38 
LA CE SUNT BUNE FILMELE VECHI 


A doua zi de dimineaţă, Pinto fu adus în faţa judecătorului 
de instrucţie; portughezul abia se putea ţine pe picioare. Lângă 
avocatul său se afla un bărbat slab, cu faţa cenuşie; la sfârşitul 
procedurii şopti avocatului ceva la ureche. Cererea de punere în 
libertate pe cauţiune fu respinsă. Colonelul nu vorbi cu acuzatul, 
nici nu-l privi măcar. Boundary, asupra căruia erau îndreptaţi 
ochii tuturor poliţiştilor, plecă după terminarea procedurii şi se 
înapoie acasă. Putu să examineze în toată liniştea restul hârtiilor 
sale. De mult timp avea pregătit tot ce-i trebuia pentru 
deghizare: un aparat de ras, o pereche de foarfeci şi o sticluţă cu 
o soluţie pentru înnegrirea feţei. Termină cu distrugerea 
corespondenţei sale, apoi începu să caute prin buzunare, dacă 
nu avea vreo scrisoare uitată acolo din nebăgare de seamă. In 
cursul acestei cercetări dădu de un plic mare, alb, adresat lui 
Crewe şi se întrebă mirat cum de ajunsese la el. Apoi îşi aminti 
că însuşi Crewe i-l dăduse. 

Privi marca poştală. Scrisoarea era expediată din Oxford. 
Era raportul agenţilor trimişi de Crewe să afle numele studenţilor 
care plecaseră de la colegiul Balliol într-un anume an. Gregory 
Coco fusese unul dintre ei. Care era adevăratul nume al lui 

Gregory Coco? Dacă descoperea taina aceasta, era posibil să 
dea şi de Jack Judecătorul. Rupse plicul şi scoase trei coli 
ministeriale, împreună cu o notă de cheltuieli; acesta era tot 
conţinutul scrisorii. Erau două liste cu numele studenţilor care 
părăsiseră Universitatea în acelaşi an cu Gregory Coco... dacă 
cele spuse de acesta, într-unul din rarele-i momente de 
spovedanie, erau adevărate. Colonelul urmări fiecare rând şi 
termină prima listă fără să găsească vreun nume care să-i fie 
cunoscut. Citise jumătate dintr-a doua când se opri tresărind. 

— Dumnezeule mare! murmură el. 

Rămase nemişcat aproape o oră, cu bărbia sprijinită în 
pumni, privind fix hârtia pe care era scris numele acela. În tot 
timpul acesta gândurile-i zburau înapoi, prin negura anilor, 
strângând dovezile care-i îngăduiau, acum, să-l identifice, fără 
umbră de îndoială, pe Jack Judecătorul. Se ridică şi se îndreptă 
spre etajera cu cărţi de unde trase volum după volum. Erau 
aproape toate anuare; câtva timp le cercetă în zadar. In cele din 
urmă, dădu de unul în care găsi ce-i trebuia; puse volumul pe 
masă şi-şi făcu repede câteva notițe. Le citi şi pe urmă le arse. 
Cu ochi strălucitori, termină tot ce avea de făcut şi se înapoie în 
dormitorul său; arăta cu zece ani mai tânăr. Stinse toate luminile 
şi se aşeză câteva clipe la fereastra deschisă, privind în stradă 
unde, la un capăt al clădirii, Armata Salvării ţinea o întrunire şi 
colonelul se miră că nu observase asta până în momentul de 
faţă. Cercetă strada foarte atent căutând o persoană care ar sta 
la pândă; la un moment dat, un bărbat trecu pe sub un felinar 
aprins şi se furişă în umbra unui gang situat pe trotuarul de 
vizavi. Colonelul se duse în dormitorul său, luă o pereche de 
ochelari şi apoi se uită spre persoana aceea. Râse pe înfundate, 
apoi ieşi din casă îndreptându-se spre sud. Nu merse departe, ci 
se opri şi se uită înapoi; răbdarea îi fu răsplătită, văzu pe cineva 
traversând strada şi intrând în clădirea pe care o părăsise el cu 
câteva clipe înainte. Colonelul mai aşteptă puţin şi se întoarse. 
La intrare îşi scoase pantofii şi urcă scările, fără zgomot. Era la 
jumătatea drumului când auzi încuindu-se uşa apartamentului 
său; rânji din nou şi iar mai aşteptă câteva clipe până să bage 
cheia în broască; apoi, descuind încetişor, pătrunse în vestibulul 
întunecos. In biroul său ardea lumina; îl auzi pe vizitatorul 
nepoftit trăgând un sertar. Colonelul apăsă pe clanţă, deschise 

larg uşa şi intră. Bărbatul care scotocea prin sertar sări în sus, 
speriat. După cum bănuise Boundary, era fostul său servitor 
care-l părăsise cu o zi în urmă, fără nici o vorbă. 

— Ei, Tom, zise Boundary, te-ai înapoiat ca să şterpeleşti 
ceva? 

— Cam aşa ceva, şefule, răspunse celălalt. N-ai să mi-o iei 
în nume de rău, sper! 

— Am fost destul de bun cu tine, Tom, zise colonelul. 

— Ei aş! Nu ştiu pentru ce aş avea să-ţi mulţumesc. 

— Ce spui, Tom? Asta dovedeşte că nu eşti prea 
recunoscător. 

— Pentru ce să-ţi fiu recunoscător? 

— Să-mi fii recunoscător că trăieşti, Tom. 

— Nu-mi veni cu lucruri de astea, colonele, şuieră servitorul. 
Mie nu-mi poţi îndruga asemenea palavre. Ştiu mult mai multe 
despre dumneata decât îţi închipui. Nu te-am servit câţiva ani, 
ajutându-ţi la toate afacerile murdare, colonele, fără să învăţ 
ceva.. Te asigur că aş spune lucruri nostime dacă aş apărea ca 
martor. 

— Va să zică ai venit să şterpeleşti? întrebă colonelul, 
neluând în seamă amenințările servitorului. Poftim, serveşte-te! 

Se duse la bufet, îşi turnă whisky într-un pahar şi se aşeză 
la fereastră, urmărind ceea ce făcea servitorul. Tom trase un alt 
sertar şi-l închise iar. 

— Ascultă, colonele, zise el, eu n-am câştigat în afaceri 
atâţia bani ca dumneata. Imi merge destul de prost şi cred că ai 
putea să-mi dai ceva ca amintire. 

— Tom, îţi aminteşti că acum trei luni am cumpărat o 
grămadă de filme vechi? 

— Şi ce-mi pasă de asta? 

— Erau vreo zece cutii, aşa-i? 

— Ba parcă erau douăsprezece. Ascultă, colonele... 

— Aşteaptă un moment, Tom. Vom discuta ce am să-ți 
dăruiesc, după ce-mi vei fi dat o mână de ajutor. Intâlnindu-te 
aici - fiindcă veni vorba, să ştii că te-am zărit pe fereastră în timp 
ce spionai de partea cealaltă a străzii - mi-a venit o idee. Unde ai 
pus filmele acelea? 

Tom rânji. 

— Ai de gând să deschizi un cinematograf, colonele? 

— Cam aşa ceva, răspunse Boundary. De fapt, Armata 
Salvării mi-a inspirat ideea asta. Auzi ce mai bubuie toba? 

Servitorul făcu un gest de nerăbdare. 

— Ce doreşti? Dacă vrei să ştii unde sunt filmele află că le- 
am pus în cămară, sub bufetul cu argintărie. Cred că acum, când 
s-a terminat cu tovărăşia, nu ai nimic de obiectat dacă iau 
argintăria? 

— Bine, bine, poţi să iei argintăria, fu de acord colonelul. 
Adu-mi filmele! 

Fostul servitor fu nevoit să se ducă de trei ori până ce cără 
cutiile şi le puse pe masă. 

— Astea sunt, zise el. Acum zi-mi ce ai de gând să faci. 

— In primul rând, răspunse colonelul, ia spune-mi, vorbeai 
serios când ai susţinut că ştii despre mine ceva ce ar interesa 
îndeaproape poliţia? lar începe toba, Tom. Ştii la ce-mi va folosi 
ea? 

— Nu ştiu, mormăi servitorul. 

— Lumea de pe stradă nu poate auzi nimic, când bate toba, 
zise colonelul. 

Apoi băgă mâna în buzunarul hainei căutând parcă un 
carnet de notițe şi atât de repede făcuse această mişcare, încât 
omul plecat deasupra mesei nu văzu arma ucigaşă. Colonelul 
trase de trei ori şi, lovit mortal, servitorul se prăbuşi la pământ. 

— Nici dracul n-are să te mai recunoască! râse el, punând 
arma la loc. 

Culcă mortul pe spate, scoase propriul ac de cravată şi-l 
înfipse în cravata celui ucis. Apoi scoase ceasornicul şi lanţul său 
din buzunar şi le strecură în vesta celuilalt, în degetul cel mic 
avea un inel cu monogramă; îl puse şi pe acesta în degetul 
servitorului. După aceea, începu să deschidă cutiile pline cu 
filme vechi, pe care le aruncă pe podea, le prinse de perdele, 
înfăşură picioarele scaunelor, fluierând tot timpul. Găsi o 
lumânare în cămară şi o înfipse, cu mână sigură, în grămada de 
suluri de celuloid. O aprinse, apoi ieşi, închizând uşa. O jumătate 
de oră mai târziu, Piaţa Albermale era ocupată de pompieri şi 
vreo zece furtunuri căutau să stingă marea de flăcări din casa 
colonelului Boundary. 

Stafford King apăru foarte devreme în strada Doughty şi 
Maisie îşi dădu seama după ora neobişnuită a acestei vizite şi 

după expresia gravă de pe faţa musafirului ei că se petrecuse un 
eveniment neobişnuit. 

— S-a isprăvit cu banda Boundary, Maisie! Colonelul a 
murit! 

— A murit? făcu ea mirată. 

— Nu se ştie ce s-a întâmplat, dar se presupune că a 
incendiat casa şi apoi s-a împuşcat. Cadavrul a fost găsit în 
mijlocul ruinelor; graţie bijuteriilor l-am putut identifica. Iți 
aminteşti, cred, că poliţia i le luase când a fost arestat şi le-am 
notat pe toate ca să le putem recunoaşte dacă ar fi vreodată 
nevoie. 

— În sfârşit, s-a terminat şi asta! E finalul unui vis 
îngrozitor! zise ea. 

— Nu tăgăduiesc, însă, că Jack Judecătorul ne-a fost de 
mare folos până acum. Nu am fi pus niciodată mâna pe Pinto, 
Selby sau chiar pe colonel, dacă n-ar fi fost Jack. Fiindcă veni 
vorba... nu ştim nimic despre Crewe sau Lolly. 

— Crezi că până acum au avut timp să ajungă la destinaţie? 
întrebă ea. 

— O, desigur, răspunse Stafford King, trebuie să fi ajuns de 
mult. Dar unde s-or fi dus? 

Ea clătină capul: 

— Nu-ţi spun. 

— Nici nu-i nevoie, zise Stafford zâmbind. S-au dus în 
Portugalia. Era avionul lui Pinto şi cred că nu avea altă dorinţă 
decât să se înapoieze în scumpa-i patrie. Cât despre Pinto, se 
pare că va fi condamnat la zece ani. Ca să fiu sincer în ceea ce-l 
priveşte pe Crewe, am telegrafiat unui englez la Finister; mi-e 
bun prieten şi trăieşte într-o regiune izolată, prin apropierea 
farului. Mi-a răspuns, înştiinţându-mă că ieri după-amiază, 
curând după ora mesei, a trecut un avion deasupra Finisterului. 
Era probabil avionul în care se afla prietena noastră Lolly. 

— Aş vrea ca amândoi să scape. E rău că am o asemenea 
dorinţă? 

— Nu, nu e nimic rău. Cred că şeful are aceeaşi dorinţă ca 
tine. Are uneori păreri ciudate şi se întâmplă să mă irite 
câteodată. De exemplu, el nu crede că Boundary a murit. 

— Dar nu spuneai că aţi găsit cadavrul? 

— Sir Stanley susţine că nu e cadavrul colonelului. 

Maisie rămase pe gânduri. 

— Eu sunt de aceeaşi părere cu el, zise ea. Colonelul nu ar 
fi făcut una ca asta. Oameni de teapa lui Boundary nu se sinucid. 

Stafford se înapoie la biroul său şi află că şeful poliţiei, care 
sosise mai înainte, întrebase de el. Sir Stanley citea ziarul de 
dimineaţă, când Stafford intră în birou; primele-i cuvinte îl 
consternară pe tânărul detectiv. 

— King, acela nu e cadavrul colonelului. Am fost acolo să-l 
văd şi sunt sigur că nu mă înşel. Trebuie să dai ordin tuturor 
poliţiilor din ţară, în special celor din sud, să caute un bărbat, 
probabil ras, în orice caz fără mustață, deghizat ca vagabond. 

— De ce ca vagabond? întrebă Stafford. 

— Acum cincisprezece ani, răspunse Sir Stanley, colonelul 
îşi ducea aproape singur la îndeplinire afacerile murdare şi 
aceasta era deghizarea lui favorită. Să fie căutat pe la spitale, 
printre victimele diferitelor accidente, prin hotelurile de mâna a 
doua şi prin închisori! E foarte probabil ca Boundary să comită un 
mic delict, cu gândul de a fi ţinut câteva luni la închisoare... Nu 
există ascunzătoare mai bună decât o închisoare, Stafford. 

Sir Stanley văzu expresia de îndoială de pe faţa tânărului şi 
râse. 

— Crezi că a murit, nu-i aşa? 

— Sunt absolut sigur, Sir Stanley, răspunse Stafford. 

— Eşti optimist, zise sir Stanley râzând şi-i făcu semn că 
poate pleca. 


Capitolul 39 
CINE E JACK JUDECATORUL 


Un om voinic, cu păr cărunt, cobori dintr-un vagon de clasa 
a treia la staţia Ohatham şi-l întrebă pe un hamal de drumul spre 
antrepozite. Avea o grămadă de unelte de tâmplărie într-un coş 
împletit şi fuma o pipă scurtă de argilă. Hamalul îl măsură cu o 
privire cercetătoare pe bărbatul acela cu barbă albă şi scurtă. 

— Cauţi serviciu, meştere? întrebă el. 

— Da. 

— Câţi ani ai? 

— Şaizeci şi patru. 

Hamalul clătină capul. 

— Nu vei găsi uşor de lucru. Nu prea ne vor pe noi, bătrânii, 
zise el. De ce nu încerci la Markham, antreprenorii din strada 
High? Au nevoie de muncitori. Chiar azi-dimineaţă am văzut un 
anunţ la poartă. 

Lucrătorul mulţumi hamalului, puse coşul în spinare şi se 
îndreptă spre strada High. Era îmbrăcat curăţel şi poliţiştii care 
căutau vagabonzi suspecți nu-i dădeau atenţie. Petrecu cea mai 
mare parte a zilei mergând de la o firmă la alta şi peste tot primi 
acelaşi refuz. Spre seară avu mai mult noroc. O firmă ce se 
ocupa cu reparaţiile vapoarelor avea nevoie de un tâmplar şi-l 
angajă imediat. 

Erau mulţi ani de când colonelul Boundary nu mai pusese 
mâna pe un ferăstrău, dar se descurcă bine. Totuşi, după două 
ore de muncă, îl dureau mâinile şi spatele. Fu mulţumit când 
sună clopotul pentru încetarea lucrului, închirie o cămăruţă, plăti 
un acont, se spălă îşi lăsă uneltele acolo, apoi ieşi să caute un 
local unde să mănânce. 

A doua zi, la ora şapte dimineaţa, era iarăşi pe şantier, la 
lucru. De câteva ori în cursul zilei crezu că va fi silit să renunţe la 
munca asta. Spatele îl durea îngrozitor şi braţele îi erau ca de 
plumb, dar nu se dădu bătut şi astfel trecu încă o zi. A treia zi 
muşchii i se obişnuiseră cu munca fizică şi Boundary găsi că 
lucrul pe care-l făcea nu era din cale afară de greu. La sfârşitul 
săptămânii i se prezentă o ocazie. Fusese trimis la docuri să facă 
nişte reparaţii pe un vapor şi căpitanul îi observă îndemânarea. 

— Nu vrei să te angajezi la mine? îi propuse el. Am nevoie 
de un tâmplar. 

— Unde plecaţi? întrebă Boundary. 

— Întâi la Valparaiso, apoi de-a lungul coastei, vom 
înconjura Capul Horn, îndreptându-ne spre San Francisco şi, 
poate, vom obţine o încărcătură pentru China. 

— O să mă mai gândesc, zise colonelul. 

Seara se întoarse la căpitan şi-i spuse că se hotărâse să 
plece. 

— Bine, fu de acord căpitanul, dar trebuie să iscăleşti încă 
astă-seară angajamentul. Plec mâine dimineaţă, când vine fluxul. 

A doua zi dis-de-dimineaţă, Boundary se afla ia bordul 
vasului „Arabella Sands” şi privea cum se pierdea ţărmul în zare. 
Vaporul trebuia să se oprească întâi la Falmouth şi după două 
zile ajunseră în port. Boundary se duse să cumpere nişte 
scânduri şi unelte de care mai avea nevoie şi după-amiază se 
înapoie pe vapor. Seara cobori în tovărăşia căpitanului la țărm. 

— Vom pleca abia mâine la douăsprezece, zise căpitanul. 
Poţi să petreci o noapte pe uscat. 

Inchirie o cameră la han şi-l invită pe Boundary să doarmă 
cu el, dar colonelul prefera să fie singur. Işi luă o cameră în oraş 
şi, după ce se scuză faţă de căpitan, plecă devreme acasă. 
Cumpărase toate ziarele pe care le găsise şi voia să le citească 
în linişte. Simţi o uşurare nespusă citind darea de seamă asupra 
constatării oficiale a decesului său Nu aveau nici un pic de 
îndoială în această privinţă. 

Deodată se auzi o bătaie în uşă. 

— Intră! zise Boundary crezând că era stăpâna hanului. 

Se afla în mijlocul camerei în momentul când pronunţă 
acest cuvânt. La vederea vizitatorului se dădu înapoi, pas cu pas. 
Limba i se lipi de cerul gurii şi ochii i se holbară 

— Tu! Tu! zise el cu glas răguşit. 

— Bietul Jack Judecătorul, spuse omul mascat care intrase. 
Bietul, bătrânul Jack! A venit să-şi ia rămas-bun de la colonel, 
înainte de plecarea acestuia în ţări străine. 

— Taci! strigă Boundary. Ştiu cine eşti, afurisit să fii! Ştiu 
cine eşti! 

Trase perdelele deoparte şi privi pe fereastră afară. Nu mai 
era nevoie să pună nici o întrebare. Casa era împresurată. Se 
întoarse iar spre mascat şi, orbit de furie rămase în faţa lui. 

— Eşti inteligent, nu-i aşa? întrebă el. Mai deştept decât 
întreaga poliţie. Dar n-ai avut destulă inteligenţă ca să-ţi scapi 
fiul de la moarte! 

Mascatul se dădu câţiva paşi înapoi. 

— Ah, cum te-am lovit! Sărmanul Jack Judecătorul! zise 
colonelul batjocoritor. Am nimerit rana cea mai dureroasă, da? 
Unicul fiu! S-a dus dracului repede din cauza mea... a mea, a 
mea! Nu-i poţi reda viaţa! Aici am fost eu mai tare decât tine!... 

— Aşa e, răspunse Jack Judecătorul cu glas slab, nu-i pot 
reda viaţa, dar îl pot distruge pe cel care l-a răpus, pe omul care 

i-a nimicit viaţa tânără, care l-a îndrumat pe căi greşite, l-ai 
zdruncinat sănătatea cu stupefiante... 

— Asta e minciună! izbucni colonelul. Crewe l-a strâns de pe 
drumuri la Monte Carlo, când era deja distrus. 

— Cine l-a trimis la Monte Carlo? întrebă celălalt. Cine e 
jucătorul care l-a nenorocit şi prefăcându-se că nu-l cunoaşte a 
primit apoi această epavă omenească, de a cărui decădere 
numai el era vinovat? Tu ai fost acela, Boundary! 

Colonelul făcu un semn afirmativ. 

— Am fost un nerod că am căutat să neg acest lucru. Am 
pretins faţă de Crewe că nu-l cunosc. Da, eu am fost acela şi 
sunt mândru de fapta mea. Crezi că o să mă prinzi acum şi o să 
mă vezi la locul ce mi se cuvine?... La eşafod poate?... Niciodată, 
însă, nu vei putea şterge din mintea ta această amintire: că ai 
avut un fiu care a murit într-un şanţ, că eşti un bătrân singur, un 
bătrân fără urmaşi!... 

— Asta n-o pot şterge din amintirea mea! zise Jack 
Judecătorul. O, Dumnezeule, nu pot! 

Duse mâna la faţa-i mascată, încercând parcă să înlăture 
astfel vedenia pe care cuvintele lui Boundary o făcuse să se 
ivească înaintea ochilor săi. 

— Dar te pot şterge pe tine de pe suprafaţa pământului, 
răcni el cu ferocitate, mi-am nimicit viaţa, cariera, reputaţia, tot 
ce mi-a fost mai drag, ca să pot pune mâna pe tine! Eşti aşteptat 
jos, Boundary! Le-am spus să vină acum. Stafford King... 

— Nu vei ajunge să mă vezi prins, zise Boundary. Două 
focuri detunară în aceeaşi clipă şi colonelul se prăbuşi pe pat 
mort! 

Jack Judecătorul se rezemă de perete şi de pe mâna ce-o 
dusese la piept se prelinse sânge. Impuşcăturile fuseseră auzite 
afară şi Stafford King fu primul care intră în cameră. O singură 
privire aruncată asupra colonelului fu de ajuns, apoi se întoarse 
spre omul care căzuse jos şi şedea acum rezemat de perete. 

— Dumnezeule mare! exclamă Stafford. Jack Judecătorul! 

— Sărmanul, bătrânul Jack! răsună slab glasul batjocoritor. 

Stafford îl sprijini şi cu o mişcare delicată îndepărtă masca 
şi lumina lămpii de gaz ce atârna în tavan căzu pe faţa palidă. 

— Sir Stanley Belcome!. Sir Stanley!... murmură el. 

Sir Stanley întoarse capul şi deschise ochii. 

— Bietul, bătrânul Jack! repetă el trist. Va fi un scandal de 
primul rang, King. Pentru reputaţia instituţiei noastre ar trebui 
să-l înăbuşi. 

— Dar nu e nevoie să se afle, sir Stanley, zise Stafford. 
Puteţi explica ministrului de interne... 

Celălalt clătină capul. 

— Voi fi în curând în faţa unui ministru mai mare decât cei 
de pe pământ, spuse el încet. Totul s-a sfârşit, King 

Dacă poţi, scoate-mi hainele astea de măscărici. 

Cu mâini nesigure, Stafford King trase jos pelerina neagră şi 
o azvârli sub pat. 

— Acum, mă poţi prezenta poliţiei locale drept şeful 
departamentului nostru şi-mi poţi păstra secretul, King, dacă 
vrei... l-am spus avocatului meu să-ţi dea o scrisoare, în caz... în 
caz că s-ar întâmpla ceva. Ştiu că nu am procedat aşa cum s-ar fi 
cuvenit, ca şef al poliţiei... Trebuia să-mi înaintez demisia cu ani 
în urmă... când am descoperit ce i se întâmplase bietului meu 
băiat. Pe vremea aceea eram şeful poliţiei unui oraş din India; în 
loc de demisie, am primit o avansare şi am venit la Scotland 
Yard... Nu, nu m-am supus normelor care guvernează instituţia 
noastră... şi totuşi, poate că da... 

Un timp tăcu istovit, apoi reluă: 

— Am fost silit să te mint, murmură el, trebuia să susţin că 
Jack Judecătorul m-a vizitat şi pe mine, ca să înlătur orice 
bănuială ce ar fi putut să cadă asupra logod... asupra 
domnişoarei White, zise el zâmbind. Nu, n-am procedat conform 
regulamentului. Reprezentam justiţia... şi singur am distrus 
această bandă de care justiţia nu se putea atinge. Da... am 
distrus-o! Dacă Boundary nu m-ar fi recunoscut, aş fi plecat de 
aici înainte de venirea ta şi mi-aş fi dat mâine demisia. Probabil, 
descoperise cine era băiatul. Mă mir că nu încercase mai înainte 
să afle. l-am distrus pe bandiți, nu-i aşa, King?... M-a costat mulţi 
bani. Am făcut multe... am jefuit magazinul acela de bijuterii... 
să-mi dai cuvântul tău de onoare că nu vei spune nimănui un 
cuvânt!... Phillopolis trebuie să sufere. Toţi trebuie pedepsiţi. 

Stafford dăduse ordin ca poliţiştii să părăsească odaia. 
Medicul poliţiei îşi dădu seama repede că nu-l mai putea ajuta pe 
acest om în agonie şi că numai schimbându-i poziţia în care era 

acum culcat i s-ar grăbi moartea. leşi din cameră şi-i lăsă singuri 
pe cei doi. 

— Stafford, am avere mare, mai spuse şeful poliţiei. E a ta. 
Am făcut un testament... a ta... 

Apoi amuţi şi Stafford crezu că sosise clipa din urmă. După 
câteva minute, muribundul se mişcă uşor şi începu să vorbească 
tare şi lămurit. 

— Gregory, băiatul meu drag... sărmanul meu Gregory!... 
lată-l pe tatăl tău, copilul meu!... 

Glasu-i slăbi tot mai mult, până ce nu se mai auzi decât un 
murmur. Lacrimi mari se prelingeau de-a lungul obrajilor lui 
Stafford King. Sir Stanley încercă să se ridice în picioare şi 
Stafford îl susţinu. i 

— Incet, sir Stanley. Incet! Vă faceți numai rău! 

Muribundul râse scurt, strident. Stafford simți sângele 
îngheţându-i în vine. 

— Priviţi-l pe bietul, bunul Jack Judecătorul!... Sărmanul Jack 
Judecătorul!... Dă-mi vieţile pe care le-ai răpus, speranţele 
nimicite... Dă-i-le lui Jack... Jack Judecătorul!... 

Acestea fură ultimele sale cuvinte. 


xxx 


Un an mai târziu, şeful poliţiei, sir Stafford King, primi o 
scrisoare din America de Sud. În plic nu se afla decât o fotografie 
cu un bărbat impunător lângă o femeie drăgălaşa care ţinea în 
poală un copil. 

— Priveşte-i pe ultimii membri ai bandei Boundary, se 
adresă sir Stafford lui Maisie. Căsătoria lor e singurul lucru bun 
ce a rezultat din atâta răutate şi nenorocire. 

— Da, asta e Lolly Marsh! 

— Cred că acum se numeşte Lolly Crewe, zise Stafford. E 
ciudat cum a putut sir Stanley să-şi dea seama care sunt singurii 
membri ai bandei ce mai aveau ceva omenesc în sufletul lor. 

— Cum au izbutit să fugă? întrebă Maisie. M-am întrebat 
deseori ce s-a întâmplat la aerodrom. 

Stafford râse. 

— O, se înţelege că au plecat, spuse el. Au părăsit Londra la 
ora trei şi douăzeci, după o îndelungată discuţie cu aviatorul care 
se numea Cartwright. 

— De parcă i-ai fi văzut tu! zâmbi ea. 

— Sir Stanley şi cu mine am asistat ascunşi la plecarea lor, 
zise Stafford. 

Privi din nou fotografia şi clătină capul. 

— lată un caz când judecata lui Jack a fost foarte 
indulgentă, adăugă el cu seriozitate. 

